# verses

text:
 Ang iyong mga pananim ay halamanan ng mga granada, na may piling-piling mga bunga; hena na may nardo, 


text:
 may nardo at safro, kalamo at kanela, sampu ng lahat na puno ng kamanyang; mira at mga aloe, sampu ng lahat ng pabangong pinakamainam — 


text:
 Gumising ka, O hanging amihan, at pumarito ka, O hanging habagat! Humihip ka sa aking halamanan, upang ang bango niya'y humalimuyak. Pumasok ang aking sinta sa halamanan niya, at kumaih siya ng mga piling-piling bunga. 


text:
 Ako'y dumating sa aking halamanan, kapatid ko, kasintahan ko, aking tinipon ang aking mira pati ang aking pabango, kinain ko ang aking pulot-pukyutan pati ang aking pulot; ininom ko ang aking alak pati ang aking gatas. Magsikain kayo, O mga kaibigan; at magsiinom: magsiinom kayo nang sagana, mga mangingibig! 


text:
 Ako'y nakatulog, ngunit ang aking puso ay gising. Makinig! ang aking sinta ay tumutuktok. "Pagbuksan mo ako, kapatid ko, sinta ko, kalapati ko, ang aking walang kapintasan, sapagkat ang aking ulo ay basa ng hamog, ang bungkos ng aking buhok ng mga patak ng gabi." 


text:
 Hinubad ko na ang aking kasuotan, paano ko ito isusuot? Hinugasan ko ang aking mga paa paano ko sila parurumihin? 


text:
 Isinuot ng aking sinta ang kanyang kamay sa butas ng pintuan, at ang aking puso ay nanabik sa kanya. 


text:
 Ako'y bumangon upang pagbuksan ang aking sinta; at sa aking mga kamay ay tumulo ang mira, at sa aking mga daliri ang lusaw na mira, sa mga hawakan ng trangka. 


text:
 Pinagbuksan ko ang aking sinta, ngunit ang aking sinta ay tumalikod at umalis na. Pinanghina na ako ng aking kaluluwa nang siya'y magsalita. Aking hinanap siya, ngunit hindi ko siya natagpuan; tinawag ko siya, ngunit hindi siya sumagot. 


text:
 Natagpuan ako ng mga tanod, habang sila'y naglilibot sa lunsod, binugbog nila ako, ako'y kanilang sinugatan, inagaw nila ang aking balabal, ng mga bantay na iyon sa pader. 


text:
 Pinagbibilinan ko kayo, O mga anak na babae ng Jerusalem, kung inyong matagpuan ang aking sinta, inyong saysayin sa kanya, na ako'y may sakit na pagsinta. 


text:
 Ano ang iyong mahal na higit kaysa ibang mahal, O ikaw na pinakamaganda sa mga babae? Ano ang iyong mahal na higit kaysa ibang mahal, na gayon ang iyong bilin sa amin? 


text:
 Ang kanyang ulo ay pinakamainam na ginto; ang bungkos ng kanyang buhok ay maalon-alon at kasing-itim ng uwak. 


text:
 Ang kanyang mga mata ay tulad ng mga kalapati sa tabi ng mga bukal ng tubig; na hinugasan ng gatas at tamang-tama ang pagkalagay. 


text:
 Ang kanyang mga pisngi ay gaya ng pitak ng mga pabango, na nagsasabog ng halimuyak. Ang kanyang mga labi ay mga liryo, na nagbibigay ng lusaw na mira. 


text:
 Ang kanyang mga kamay ay mga singsing na ginto, na nilagyan ng mga hiyas. Ang kanyang katawan ay gaya ng yaring garing na binalot ng mga zafiro. 


text:
 Ang kanyang hita ay mga haliging alabastro, na inilagay sa mga patungang ginto. Ang kanyang anyo ay gaya ng Lebanon na marilag na gaya ng mga sedro. 


text:
 Ang kanyang pananalita ay pinakamatamis; at siya’y totoong kanais-nais. Ito'y aking sinta at ito'y aking kaibigan, O mga anak na babae ng Jerusalem. 


text:
 Saan pumaroon ang iyong minamahal, O ikaw na pinakamaganda sa mga babae? Saan nagtungo ang iyong minamahal, upang siya'y aming hanapin na kasama mo? 


text:
 Ang sinisinta ko'y bumaba sa kanyang halamanan, sa mga pitak ng mga pabango, upang ipastol ang kanyang kawan sa mga halamanan, at upang mamitas ng mga liryo. 


text:
 Ako'y sa aking mahal, at ang mahal ko ay akin; ipinapastol niya ang kanyang kawan sa gitna ng mga liryo. 


text:
 Ikaw ay kasingganda ng Tirza, aking mahal, kahali-halina na gaya ng Jerusalem, kakilakilabot na gaya ng hukbo na may mga watawat. 


text:
 Alisin mo ang iyong mga mata sa akin, sapagkat ginugulo ako ng mga ito — ang iyong buhok ay gaya ng kawan ng mga kambing, na bumababa sa mga gulod ng Gilead. 


text:
 Ang iyong mga ngipin ay gaya ng kawan ng mga babaing tupa, na nagsiahon mula sa paglilinis, lahat sila'y may anak na kambal, isa man sa kanila ay hindi naulila. 


text:
 Ang aking kalapati, ang aking walang kapintasan ay isa lamang; ang kinagigiliwan ng kanyang ina; walang kapintasan sa kanya na nagsilang sa kanya. Nakita siya ng mga dalaga, at tinawag siyang maligaya; gayundin ng mga reyna at ng mga asawang-lingkod, at kanilang pinuri siya. 


text:
 "Sino itong tumitingin na tulad ng bukang liwayway, kasingganda ng buwan, kasinliwanag ng araw, kakilakilabot na parang hukbo na may mga watawat?" 


text:
 Ako'y bumaba sa taniman ng mga pili, upang tingnan ang mga sariwang pananim ng libis, upang tingnan kung may mga buko na ang puno ng ubas, at kung ang mga puno ng granada ay namumulaklak. 


text:
 Bumalik ka, bumalik ka, O Shulamita. Bumalik ka, bumalik ka, upang ikaw ay aming pagmasdan. Bakit ninyo pagmamasdan ang Shulamita, na gaya sa sayaw sa harap ng dalawang hukbo? 


text:
 Napakaganda ng iyong mga paa sa mga sandalyas O mala-reynang babae! Ang mga bilugan mong hita ay gaya ng mga hiyas, na gawa ng bihasang kamay. 


text:
 Ang iyong pusod ay gaya ng bilog na mangkok, na hindi nawawalan ng alak na may halo. Ang iyong tiyan ay bunton ng trigo, na napapaligiran ng mga liryo. 


text:
 Ang iyong leeg ay gaya ng toreng garing. Ang iyong mga mata ay gaya ng mga tipunan ng tubig sa Hesbon, sa tabi ng pintuang-bayan ng Batrabbim. Ang iyong ilong ay gaya ng tore ng Lebanon na nakatanaw sa Damasco. 


text:
 Pinuputungan ka ng iyong ulo gaya ng Carmel, at ang umaalon mong buhok ay gaya ng kulay ube; ang hari ay nabibihag sa mga tirintas niyon. 


text:
 Sinasabi kong ako'y aakyat sa puno ng palma, at hahawak sa mga sanga niyon. Ang iyong mga suso sana ay maging gaya ng mga buwig ng puno ng ubas, at ang bango ng iyong hininga ay gaya ng mga mansanas, 


text:
 at ang iyong mga halik ay gaya ng pinakamainam na alak, na tumutulo nang marahan, na dumudulas sa mga labi at ngipin. 


text:
 magtungo tayo nang maaga sa mga ubasan, at tingnan natin kung may buko na ang puno ng ubas, kung ang kanyang mga bulaklak ay bumuka na, at kung ang mga granada ay namumulaklak. Doo'y ibibigay ko sa iyo ang aking pag-ibig. 


text:
 Ang mga mandragora ay nagsasabog ng bango, at nasa ating mga pintuan ang lahat ng piling bunga, mga luma at bago, na aking inilaan para sa iyo, O sinta ko. 


text:
 O ikaw sana'y naging tulad sa aking kapatid, na pinasuso sa dibdib ng aking ina! Kapag nakasalubong kita sa labas, hahagkan kita; at walang hahamak sa akin. 


text:
 Aking aakayin ka at dadalhin kita sa bahay ng aking ina, at sa silid niya na naglihi sa akin. Aking paiinumin ka ng hinaluang alak, ng katas ng aking granada. 


text:
 Ang kanyang kaliwang kamay sana ay nasa ilalim ng aking ulo, at ang kanyang kanang kamay ay nakayakap sa akin! 


text:
 Pinagbibilinan ko kayo, O mga anak na babae ng Jerusalem, na huwag ninyong pukawin o gisingin man ang pagmamahal, hanggang sa kanyang maibigan. 


text:
 Sino itong umaahon mula sa ilang, na nakahilig sa kanyang minamahal? Sa ilalim ng punong mansanas ay ginising kita. Doon ay naghirap sa panganganak ang iyong ina, siya na nagsilang sa iyo ay naghirap doon sa panganganak. 


text:
 Ilagay mo akong pinakatatak sa iyong puso, pinakatatak sa iyong bisig; sapagkat ang pag-ibig ay kasinlakas tulad ng kamatayan, ang panibugho ay kasimbagsik na tulad ng libingan. Ang mga liyab niyon ay parang mga liyab ng apoy, isang apoy na lumalagablab. 


text:
 Hindi kayang patayin ng maraming tubig ang pag-ibig, ni malulunod man ito ng mga baha. Kung ihandog ng isang lalaki dahil sa pag-ibig ang lahat ng kayamanan sa kanyang bahay, iyon ay kukutyaing lubusan. 


text:
 Kami'y may isang munting kapatid na babae, at siya'y walang mga suso. Ano ang aming gagawin sa aming kapatid na babae, sa araw na siya'y ligawan? 


text:
 Kung siya'y isang pader, ipagtatayo namin siya ng muog na pilak, ngunit kung siya'y isang pintuan, tatakpan namin siya ng mga tablang sedro. 


text:
 Ako'y isang pader, at ang aking mga suso ay parang mga tore, ako nga'y naging sa kanyang mga mata ay tulad ng nagdadala ng kapayapaan. 


text:
 Si Solomon ay may ubasan sa Baal-hamon; kanyang pinaupahan ang ubasan sa mga tagapamahala; bawat isa'y dapat magdala ng isang libong pirasong pilak para sa bunga. 


text:
 Ang aking ubasan, na sadyang akin, ay para sa aking sarili, ikaw, O Solomon, ay magkaroon nawa ng libo, at ang nag-iingat ng bunga niyon ay dalawandaan. 


text:
 Ikaw na tumatahan sa mga halamanan, ang mga kasama ko ay nakikinig sa iyong tinig. Iparinig mo sa akin. 


text:
 Ikaw ay magmadali, sinta ko, at ikaw ay maging parang usa o batang usa sa mga bundok ng mga pabango. 


text:
 Ang pangitain ni Isaias na anak ni Amoz, na kanyang nakita tungkol sa Juda at Jerusalem, sa mga araw nina Uzias, Jotam, Ahaz, at Hezekias, mga hari ng Juda. 


text:
 Dinggin mo, O langit, at pakinggan mo, O lupa, sapagkat nagsalita ang PANGINOON: "Ako'y nag-alaga at nagpalaki ng mga anak, ngunit sila'y naghimagsik laban sa akin. 


text:
 Nakikilala ng baka ang kanyang panginoon, at ng asno ang sabsaban ng kanyang panginoon ngunit ang Israel ay hindi nakakakilala, ang bayan ko ay hindi nakakaunawa." 


text:
 Ah, bansang makasalanan, bayang puno ng kasamaan, anak ng mga gumagawa ng kasamaan, mga anak na gumagawa ng kabulukan! Tinalikuran nila ang PANGINOON, hinamak nila ang Banal ng Israel, sila'y lubusang naligaw. 


text:
 Bakit kayo'y hahampasin pa, na kayo'y patuloy sa paghihimagsik? Ang buong ulo ay may sakit, at ang buong puso ay nanghihina. 


text:
 Mula sa talampakan ng paa hanggang sa ulo ay walang kagalingan, kundi mga sugat, mga galos, at sariwang latay; hindi pa naaampat, o natalian man, o napalambot man ng langis. 


text:
 Ang inyong lupain ay giba, ang inyong mga lunsod ay tupok ng apoy; ang inyong lupain ay nilalamon ng mga dayuhan sa inyong harapan; iyon ay giba, tulad nang winasak ng mga dayuhan. 


text:
 At ang anak na babae ng Zion ay naiwang parang kubol sa isang ubasan, parang kubo sa taniman ng mga pipino, parang lunsod na nakubkob. 


text:
 Malibang ang PANGINOON ng mga hukbo ay mag-iwan sa atin ng ilang nakaligtas naging gaya sana tayo ng Sodoma, at naging gaya sana tayo ng Gomorra. 


text:
 Pakinggan ninyo ang salita ng PANGINOON, kayong mga pinuno ng Sodoma! Makinig kayo sa kautusan ng ating Diyos, kayong bayan ng Gomorra! 


text:
 "Ano sa akin ang dami ng inyong mga handog? sabi ng PANGINOON; puno na ako sa mga lalaking tupa na handog na sinusunog, at ang taba ng mga pinatabang baka; at ako'y hindi nalulugod sa dugo ng mga toro, mga kordero at ng mga kambing na lalaki. 


text:
 "Nang kayo'y dumating upang tingnan ang aking mukha, sinong humiling nito mula sa inyong kamay na inyong yurakan ang aking mga bulwagan? 


text:
 Huwag na kayong magdala ng mga walang kabuluhang alay; ang insenso ay karumaldumal sa akin. Ang bagong buwan, ang Sabbath, at ang pagtawag ng mga kapulungan — hindi ko na matiis ang kasamaan at ang banal na pagpupulong. 


text:
 Ang aking kaluluwa ay namumuhi sa inyong mga bagong buwan at sa inyong mga takdang kapistahan, ang mga iyan ay pasanin para sa akin. Ako'y pagod na sa pagpapasan ng mga iyan. 


text:
 Kapag inyong iniunat ang inyong mga kamay, ikukubli ko ang aking mga mata sa inyo; kahit na marami ang inyong panalangin, hindi ako makikinig; ang inyong mga kamay ay puno ng dugo. 


text:
 Maghugas kayo ng inyong sarili, maglinis kayo; alisin ninyo ang kasamaan ng inyong mga gawa sa aking paningin; tumigil kayo sa paggawa ng kasamaan, 


text:
 matuto kayong gumawa ng mabuti; inyong hanapin ang katarungan, inyong ituwid ang paniniil; inyong ipagtanggol ang mga ulila, ipaglaban ninyo ang babaing balo. 


text:
 "Pumarito kayo ngayon, at tayo'y mangatuwiran sa isa't isa, sabi ng PANGINOON: bagaman ang inyong mga kasalanan ay tulad ng matingkad na pula, ang mga ito'y magiging mapuputi na parang niyebe; bagaman ito'y mapulang-mapula, ang mga ito'y magiging parang balahibo ng tupa. 


text:
 ngunit kung kayo'y magsitanggi at maghimagsik, kayo'y lalamunin ng tabak; sapagkat ang bibig ng PANGINOON ang nagsalita." 


text:
 Paanong ang tapat na lunsod ay naging upahang babae, siya na puspos ng katarungan! Ang katuwiran ay tumatahan sa kanya, ngunit ngayo'y mga mamamatay tao. 


text:
 Ang iyong mga pinuno ay mga rebelde, at kasama ng mga mapaghimagsik. Bawat isa'y nagnanais ng mga suhol, at naghahangad ng mga regalo. Hindi nila ipinagtatanggol ang ulila, o nakakarating man sa kanila ang usapin ng babaing balo. 


text:
 Kaya't ang PANGINOON, Diyos ng mga hukbo, ang Makapangyarihan ng Israel, ay nagsasabi, "Ah, aking ibubuhos ang aking poot sa aking mga kaaway, at maghihiganti ako sa aking mga kaaway. 


text:
 Aking ibabaling ang aking kamay laban sa iyo, at aking sasalaing lubos ang iyong dumi tulad ng lihiya, at aalisin ko ang lahat ng iyong tingga. 


text:
 At aking ibabalik ang iyong mga hukom na gaya ng una, at ang iyong mga tagapayo na tulad ng pasimula. Pagkatapos ay tatawagin kang lunsod ng katuwiran, ang tapat na lunsod." 


text:
 Ngunit magkasamang lilipulin ang mga mapaghimagsik at mga makasalanan, at silang tumalikod sa PANGINOON ay magwawakas. 


text:
 Ngunit ikahihiya mo ang mga punungkahoy na inyong kinagigiliwan; at kayo'y mapapahiya dahil sa inyong piniling mga halamanan. 


text:
 Sapagkat kayo'y magiging parang kahoy na ang dahon ay nalalanta, at parang halamanan na walang tubig. 


text:
 Ang malakas ay magiging parang bagay na madaling masunog, at ang kanyang gawa ay parang kislap, at kapwa sila magliliyab at walang papatay sa apoy. 


text:
 At mangyayari sa mga huling araw, na ang bundok ng bahay ng PANGINOON ay matatatag bilang pinakamataas sa mga bundok, at itataas sa ibabaw ng mga burol; at lahat ng bansa ay pupunta roon. 


text:
 Maraming tao ang darating at magsasabi: "Halina kayo, at tayo'y umahon sa bundok ng PANGINOON, sa bahay ng Diyos ni Jacob; upang turuan niya tayo ng kanyang mga daan, at tayo'y lumakad sa kanyang mga landas." Sapagkat mula sa Zion ay lalabas ang tagubilin, at ang salita ng PANGINOON mula sa Jerusalem. 


text:
 Kanyang hahatulan ang mga bansa, at magpapasiya para sa maraming tao; at kanilang pupukpukin ang kanilang mga tabak upang maging mga sudsod, at ang kanilang mga sibat ay maging mga karit; ang bansa ay hindi magtataas ng tabak laban sa bansa, o matututo pa ng pakikipagdigma. 


text:
 Sapagkat tinanggihan mo ang iyong bayan, ang kay Jacob na sambahayan, sapagkat sila'y puno ng mga manghuhula mula sa silangan, at mga mangkukulam na gaya ng mga Filisteo, at sila'y nakikipagkamay sa mga anak ng mga dayuhan. 


text:
 Ang kanilang lupain naman ay puno ng pilak at ginto, at walang katapusan ang kanilang mga kayamanan; ang kanila namang lupain ay puno ng mga kabayo, at ang kanilang mga karwahe ay wala ring katapusan. 


text:
 Ang kanilang lupain ay puno ng mga diyus-diyosan; kanilang sinasamba ang gawa ng kanilang mga kamay, na ginawa ng kanilang sariling mga daliri. 


text:
 Pumasok ka sa malaking bato, at magkubli ka sa alabok, mula sa pagkatakot sa PANGINOON at sa karangalan ng kanyang kamahalan. 


text:
 Ang mga tinging mapagmataas ng tao ay ibababa, at ang kapalaluan ng mga tao ay pangungumbabain, at ang PANGINOON lamang ang itataas sa araw na iyon. 


text:
 Sapagkat ay araw ang PANGINOON ng mga hukbo laban sa lahat ng palalo at mapagmataas, laban sa lahat ng itinaas at ito'y ibababa; 


text:
 At ang kahambugan ng tao ay hahamakin, at ang pagmamataas ng mga tao ay ibababa; at ang PANGINOON lamang ang itataas sa araw na iyon. 


text:
 Ang mga tao ay papasok sa mga yungib ng malalaking bato, at sa mga butas ng lupa, sa harapan ng pagkatakot sa PANGINOON, at sa karangalan ng kanyang kamahalan, kapag siya'y bumangon upang yanigin ang lupa. 


text:
 Sa araw na iyon ay ihahagis ng mga tao ang kanilang mga diyus-diyosang pilak, at ang kanilang mga diyus-diyosang ginto, na kanilang ginawa upang sambahin, sa mga daga at mga paniki; 


text:
 upang pumasok sa mga siwang ng malalaking bato, at sa mga bitak ng mga bangin, sa harapan ng pagkatakot sa PANGINOON, at sa karangalan ng kanyang kamahalan, kapag siya'y bumangon upang yanigin ang lupa. 


text:
 Sapagkat, inaalis ng Makapangyarihan, ng PANGINOON ng mga hukbo, sa Jerusalem at sa Juda ang panustos at tungkod, ang lahat na panustos na tinapay at ang lahat na panustos na tubig; 


text:
 ang kapitan ng limampu, at ang marangal na tao, ang tagapayo, at ang bihasang salamangkero, at ang dalubhasa sa pag-eengkanto. 


text:
 Aapihin ng mga tao ang isa't isa, bawat isa'y ang kanyang kapwa, ang kabataan ay magpapalalo laban sa matanda at ang hamak laban sa marangal. 


text:
 Kapag hinawakan ng lalaki ang kanyang kapatid sa bahay ng kanyang ama, na nagsasabi: "Ikaw ay may damit, ikaw ay maging aming pinuno, at ang wasak na ito ay mapapasailalim ng iyong pamamahala"; 


text:
 sa araw na iyon ay magsasalita siya na nagsasabi: "Hindi ako magiging tagapagpagaling; sa aking bahay ay wala kahit tinapay o damit man; huwag ninyo akong gawing pinuno ng bayan." 


text:
 Sapagkat ang Jerusalem ay giba, at ang Juda ay bumagsak; sapagkat ang kanilang pananalita at ang kanilang mga gawa ay laban sa PANGINOON, na nilalapastangan ang kanyang maluwalhating presensiya. 


text:
 Ang kanilang pagtatangi ng mga tao ay sumasaksi laban sa kanila; at kanilang ipinahahayag ang kanilang mga kasalanan na gaya ng Sodoma, hindi nila ikinukubli ito. Kahabag-habag sila! Sapagkat sila'y nagdala ng kasamaan sa kanilang sarili. 


text:
 Sabihin ninyo sa matuwid, na iyon ay sa ikabubuti nila, sapagkat sila'y kakain ng bunga ng kanilang mga gawa. 


text:
 Kahabag-habag ang masama! Ikasasama nila iyon, sapagkat ang ginawa ng kanyang mga kamay ay gagawin sa kanya. 


text:
 Tungkol sa aking bayan, mga bata ang nang-aapi sa kanila, at ang mga babae ang namumuno sa kanila. O bayan ko, inililigaw kayo ng inyong mga pinuno, at ginugulo ang daan ng iyong mga landas. 


text:
 Ang PANGINOON ay tumayo upang magsanggalang, kinuha niya ang kanyang lugar upang ang kanyang bayan ay hatulan. 


text:
 Ang PANGINOON ay papasok sa paghatol kasama ng matatanda at mga pinuno ng kanyang bayan: "Kayo ang lumamon ng ubasan, ang samsam ng mga dukha ay nasa inyong mga bahay. 


text:
 Anong ibig ninyong sabihin na inyong dinudurog ang aking bayan, at ginigiling ang mukha ng mga dukha?" sabi ng Panginoong DIYOS ng mga hukbo. 


text:
 Sinabi ng PANGINOON: Sapagkat ang mga anak na babae ng Zion ay mapagmataas, at nagsisilakad na may naghahabaang mga leeg, at mga matang nagsisiirap, na lumalakad na pakendeng-kendeng habang humahayo, at ipinapadyak ang kanilang mga paa; 


text:
 kaya't sasaktan ng PANGINOON ang bao ng ulo ng mga anak na babae ng Zion, at ilalantad ng PANGINOON ang kanilang mga lihim na bahagi. 


text:
 Sa araw na iyon ay aalisin ng PANGINOON ang mga hiyas ng kanilang mga paa, at ang mga hiyas ng ulo, at ang mga pahiyas na may hugis ng kalahating buwan; 


text:
 ang mga laso ng buhok, ang mga palamuti sa braso, ang mga pamigkis, ang mga sisidlan ng pabango, at ang mga anting-anting, 


text:
 Sa halip na maiinam na pabango ay kabulukan; at sa halip na pamigkis ay lubid; at sa halip na ayos na buhok ay kakalbuhan; at sa halip na pamigkis na maganda ay pamigkis na damit-sako; kahihiyan sa halip na kagandahan. 


text:
 Ang iyong mga lalaki ay mabubuwal sa pamamagitan ng tabak, at ang iyong magigiting ay sa pakikipagdigma. 


text:
 Pitong babae ang hahawak sa isang lalaki sa araw na iyon, na magsasabi, "Kami ay kakain ng aming sariling tinapay at magsusuot ng aming sariling kasuotan, hayaan mo lamang na tawagin kami sa iyong pangalan; alisin mo ang aming kahihiyan." 


text:
 Sa araw na iyon ay magiging maganda at maluwalhati ang sanga ng PANGINOON, at ang bunga ng lupain ay ipagmamalaki at sa ikaluluwalhati ng mga nakaligtas na taga-Israel. 


text:
 Siyang naiwan sa Zion, at siyang nanatili sa Jerusalem ay tatawaging banal, bawat nakatala sa mga nabubuhay sa Jerusalem, 


text:
 kapag hinugasan ng Panginoon ang karumihan ng mga anak na babae ng Zion, at nilinis ang dugo ng Jerusalem sa gitna ng bayan sa pamamagitan ng espiritu ng paghuhukom at ng espiritu ng pagsunog. 


text:
 At ang PANGINOON ay lilikha sa itaas ng buong  kinalalagyan ng Bundok ng Zion, at sa itaas ng kanyang mga kapulungan ng isang ulap sa araw, at ng usok at liwanag ng nagniningas na apoy sa gabi; sapagkat sa itaas ng lahat ng kaluwalharian ay magkakaroon ng isang bubong at kanlungan. 


text:
 At iyon ay magiging kanlungan kapag araw laban sa init, at kanlungan at kublihan mula sa bagyo at ulan. 


text:
 Paawitin ninyo ako sa aking pinakamamahal, ng awit ng aking minamahal tungkol sa kanyang ubasan: Ang aking pinakamamahal ay may ubasan sa matabang burol. 


text:
 Kanyang binungkal iyon at inalisan ng mga bato, at tinamnan ng piling puno ng ubas, nagtayo siya ng isang toreng bantayan sa gitna niyon, at humukay doon ng isang pisaan ng ubas; at kanyang hinintay na magbunga ng ubas, ngunit nagbunga ito ng ligaw na ubas. 


text:
 At ngayon, O mga mamamayan ng Jerusalem at mga kalalakihan ng Juda, hatulan ninyo, hinihiling ko sa inyo, ako at ang aking ubasan. 


text:
 Ano pa ang magagawa ko sa aking ubasan na hindi ko nagawa? Sino ang nakakaalam? Bakit, nang aking hinihintay na magbubunga ng mga ubas, ito'y nagbunga ng ubas na ligaw? 


text:
 Ngayo'y aking sasabihin sa inyo ang gagawin ko sa aking ubasan. Aking aalisin ang halamang-bakod niyon, at ito ay susunugin, aking ibabagsak ang pader niyon at ito'y magiging lupang yapakan. 


text:
 Aking pababayaang sira; hindi aalisan ng sanga o bubungkalin man; magsisitubo ang mga dawag at mga tinik; akin ding iuutos sa mga ulap, na huwag nila itong paulanan ng ulan. 


text:
 Sapagkat ang ubasan ng PANGINOON ng mga hukbo ay ang sambahayan ng Israel, at ang mga tao ng Juda ay ang kanyang maligayang pananim; at siya'y naghintay ng katarungan, ngunit narito, pagdanak ng dugo; ng katuwiran, ngunit narito, pagdaing! 


text:
 Kahabag-habag sila na nagdudugtong ng bahay sa bahay, na nagdaragdag ng bukid sa bukid hanggang sa mawalan na ng pagitan, at kayo'y patirahing nag-iisa sa gitna ng lupain! 


text:
 Sa aking pandinig ang PANGINOON ng mga hukbo ay sumumpa: "Tiyak na maraming bahay ang magigiba, malalaki at magagandang bahay, na walang naninirahan. 


text:
 Sapagkat ang walong ektarya ng ubasan ay magbubunga lamang ng limang galon, at sampung omer ng binhi ay magbubunga lamang ng isang efa." 


text:
 Kahabag-habag sila na bumabangong maaga sa umaga, upang sila'y makasunod sa nakalalasing na inumin; na nagpupuyat hanggang sa kalaliman ng gabi, hanggang sa mag-alab ang alak sa kanila! 


text:
 Sila'y may lira at alpa, pandereta at plauta, at alak sa kanilang mga kapistahan; ngunit hindi nila pinahalagahan ang mga gawa ng PANGINOON, o minasdan man nila ang gawa ng kanyang mga kamay. 


text:
 Kaya't ang aking bayan ay pupunta sa pagkabihag dahil sa kawalan ng kaalaman; ang kanilang mararangal na tao ay namamatay sa gutom, at ang napakarami nilang tao ay nalulugmok sa uhaw. 


text:
 Kaya't pinalaki ng Sheol ang kanyang panlasa, at ibinuka nito ang kanyang bibig na hindi masukat, at ang kaluwalhatian ng Jerusalem, at ang kanilang karamihan, at ang kanilang kahambugan, at ang nagagalak sa gitna nila ay bumaba roon. 


text:
 Ang tao ay pinayuyukod, at ang tao ay pinapagpapakumbaba, at ang mga mata ng nagmamataas ay pinapagpapakumbaba. 


text:
 Ngunit ang PANGINOON ng mga hukbo ay itinaas sa katarungan, at ang Diyos na Banal ay napatunayang banal sa katuwiran. 


text:
 Kung magkagayo'y manginginain ang mga kordero na gaya sa kanilang pastulan, at ang mga patabain sa mga wasak na lugar ay kakainin ng mga dayuhan. 


text:
 Kahabag-habag sila na nagsisihila ng kasamaan sa pamamagitan ng mga panali ng pagkukunwari, at ng kasalanan na tila lubid ng kariton, 


text:
 na nagsasabi, "Pagmadaliin siya, madaliin niya ang kanyang gawain upang iyon ay aming makita; at dumating nawa ang layunin ng Banal ng Israel upang iyon ay aming malaman!" 


text:
 Kahabag-habag sila na tinatawag na mabuti ang masama, at ang masama ay mabuti; na inaaring dilim ang liwanag, at liwanag ang dilim; na inaaring mapait ang matamis, at matamis ang mapait! 


text:
 Kahabag-habag sila na pantas sa kanilang sariling mga mata, at marunong sa kanilang sariling paningin! 


text:
 Kahabag-habag sila na mga malakas sa pag-inom ng alak, at mga taong matatapang sa paghahalo ng matapang na inumin, 


text:
 Kaya't kung paanong ang dila ng apoy ay tumutupok sa dayami, at ang tuyong damo ay natutupok sa liyab, magiging gaya ng kabulukan ang kanilang ugat, at ang kanilang bulaklak ay papailanlang na gaya ng alabok; sapagkat kanilang itinakuwil ang tagubilin ng PANGINOON ng mga hukbo, at hinamak ang salita ng Banal ng Israel. 


text:
 Kaya't nag-alab ang galit ng PANGINOON laban sa kanyang bayan, at iniunat niya ang kanyang kamay laban sa kanila, at sinaktan sila, at ang mga bundok ay nayanig; at ang kanilang mga bangkay ay naging gaya ng dumi sa gitna ng mga lansangan. Sa lahat ng ito ay hindi napawi ang kanyang galit, kundi laging nakaunat ang kanyang kamay. 


text:
 Siya'y magtataas ng hudyat sa mga bansa mula sa malayo, at sisipulan sila mula sa mga dulo ng lupa; at, narito, ito'y dumarating na napakatulin! 


text:
 Walang napapagod o natitisod man, walang umiidlip o natutulog man; walang pamigkis na maluwag, o napatid man ang mga panali ng mga sandalyas; 


text:
 ang kanilang mga palaso ay matalas, at lahat nilang pana ay nakahanda ang mga kuko ng kanilang mga kabayo ay parang batong hasaan, at ang kanilang mga gulong ay parang ipu-ipo. 


text:
 Ang kanilang ungal ay gaya ng sa leon, sila'y nagsisiungal na gaya ng mga batang leon; sila'y nagsisiungal, at nanghuhuli ng biktima, at kanilang tinatangay, at walang makapagliligtas. 


text:
 Ang mga iyon ay uungal laban sa kanila sa araw na iyon na gaya ng ugong ng dagat. Kung may tumingin sa lupain, narito, kadiliman at kahirapan, at ang liwanag ay pinadilim ng mga ulap niyon. 


text:
 Noong taong mamatay si Haring Uzias ay nakita ko ang Panginoon na nakaupo sa isang tronong matayog at mataas; at napuno ang templo ng laylayan ng kanyang damit. 


text:
 Sa itaas niya ay nakatayo ang mga serafin; bawat isa'y may anim na pakpak; may dalawang nakatakip sa kanyang mukha, may dalawa na nakatakip sa kanyang mga paa, at may dalawa na naglilipad sa kanya. 


text:
 At tinawag ng isa ang isa at sinabi: "Banal, banal, banal ang PANGINOON ng mga hukbo; ang buong lupa ay puno ng kanyang kaluwalhatian." 


text:
 At ang mga pundasyon ng mga pintuan ay nayanig sa tinig ng sumisigaw, at ang bahay ay napuno ng usok. 


text:
 Nang magkagayo'y sinabi ko: "Kahabag-habag ako! Ako'y napahamak sapagkat ako'y lalaking may maruruming labi, at ako'y naninirahan sa gitna ng bayan na may maruruming labi; sapagkat nakita ng aking mga mata ang Hari, ang PANGINOON ng mga hukbo!" 


text:
 Nang magkagayo'y lumipad papalapit sa akin ang isa sa mga serafin na may baga sa kanyang kamay na kanyang kinuha ng mga sipit mula sa dambana. 


text:
 Inilapat niya ito sa aking bibig, at nagsabi, "Ngayong lumapat ito sa iyong mga labi, ang iyong kasamaan ay naalis na, at ang iyong kasalanan ay pinatawad na." 


text:
 At narinig ko ang tinig ng Panginoon,  na nagsasabi,  "Sinong susuguin ko, at sinong hahayo para sa atin?" Nang magkagayo'y sinabi ko, "Narito ako; suguin mo ako!" 


text:
 At sinabi niya, "Ikaw ay humayo, at sabihin mo sa bayang ito: 'Patuloy kayong makinig, ngunit huwag ninyong unawain; patuloy ninyong tingnan, ngunit huwag ninyong alamin!' 


text:
 Patabain mo ang puso ng bayang ito, at iyong pabigatin ang kanilang mga pandinig, at iyong ipikit ang kanilang mga mata; baka sila'y makakita ng kanilang mga mata, at makarinig ng kanilang mga tainga, at makaunawa ng kanilang puso, at magbalik-loob, at magsigaling." 


text:
 Nang magkagayo'y sinabi ko, "O Panginoon, hanggang kailan?" At siya'y sumagot: "Hanggang sa ang mga lunsod ay magiba na walang naninirahan, at ang mga bahay ay mawalan ng tao, at ang lupain ay maging lubos na mawasak, 


text:
 At bagaman magkaroon ng ikasampung bahagi roon, muli itong susunugin, gaya ng isang roble o isang ensina, na ang tuod ay nananatiling nakatayo kapag ito ay pinuputol." Ang banal na binhi ang siyang tuod niyon. 


text:
 Nang mga araw ni Ahaz na anak ni Jotam, anak ni Uzias, na hari ng Juda, si Rezin na hari ng Siria, at si Peka na anak ni Remalias na hari ng Israel, ay umahon sa Jerusalem upang makipagdigma laban doon, ngunit hindi nila ito magapi. 


text:
 Nang sabihin sa sambahayan ni David, 'Ang Siria ay nakipagkasundo sa Efraim," ang puso niya at ang puso ng kanyang bayan ay nanginig na gaya ng mga punungkahoy sa gubat na niyanig ng hangin. 


text:
 Nang magkagayo'y sinabi ng PANGINOON kay Isaias, "Lumabas ka at iyong salubungin si Ahaz, ikaw, at si Sear-jasub na iyong anak, sa dulo ng padaluyan ng tipunan ng tubig sa itaas, sa lansangan ng parang ng Bilaran ngTela, 


text:
 at sabihin mo sa kanya, 'Ikaw ay makinig, tumahimik ka, huwag kang matakot, o manghina man ang iyong puso ng dahil sa dalawang buntot na apoy na ito na umuusok, ng dahil sa mabangis na galit ng Rezin at Siria, at ng anak ni Remalias. 


text:
 Dahil sa ang Siria, ang Efraim, at ang mga anak ni Remalias, ay nagbalak ng masama laban sa iyo, na nagsasabi, 


text:
 "Magsiahon tayo laban sa Juda, at ating takutin, at ating sakupin para sa ating sarili, at ating ilagay na hari sa gitna niyon ang anak ni Tabeel." 


text:
 Sapagkat ang ulo ng Siria ay ang Damasco, at ang ulo ng Damasco ay ang Rezin. Sa loob ng animnapu't limang taon ay magkakawatak-watak ang Efraim anupa't hindi na ito magiging isang bayan. 


text:
 At ang ulo ng Efraim ay ang Samaria, at ang ulo ng Samaria ay ang anak ni Remalias. Kung kayo'y hindi maniniwala, tunay na hindi kayo matatatag.'" 


text:
 "Humingi ka ng tanda mula sa PANGINOON mong Diyos; gawin mo itong kasinlalim ng Sheol o kasintaas ng langit." 


text:
 At kanyang sinabi, "Dinggin ninyo ngayon, O sambahayan ni David! Maliit na bagay ba sa inyo ang pagurin ang mga tao, na inyong papagurin rin ang aking Diyos? 


text:
 Kaya't ang Panginoon mismo ang magbibigay sa inyo ng tanda. Narito, isang birhen ang maglilihi, at manganganak ng isang lalaki, at kanyang  tatawagin  ang  kanyang pangalan na Emmanuel. 


text:
 Sapagkat bago malaman ng bata na tumanggi sa kasamaan, at pumili ng mabuti, iiwan ang lupain ng dalawang haring iyong kinatatakutan. 


text:
 Ang PANGINOON ay magpapasapit sa iyo, sa iyong bayan, at sa sambahayan ng iyong ninuno ng mga araw na hindi pa nangyari mula nang araw na humiwalay ang Efraim sa Juda, ang hari ng Asiria." 


text:
 Sa araw na iyon, susutsutan ng PANGINOON ang langaw na nasa kahuli-hulihang bahagi ng mga ilog ng Ehipto, at ang pukyutan na nasa lupain ng Asiria. 


text:
 At sila'y dadating, at silang lahat ay magpapahinga sa matatarik na bangin, sa mga bitak ng malalaking bato, sa lahat ng mga tinikan, at sa lahat ng mga sukal. 


text:
 Sa araw na iyon ay aahitan ng Panginoon ng pang-ahit na inupahan sa kabila ng Ilog, — kasama ang hari ng Asiria — ang ulo at ang balahibo ng mga paa, gayundin ang balbas. 


text:
 at dahil sa saganang gatas na kanilang ibibigay ay kakain siya ng keso; sapagkat ang bawat isa na naiwan sa gitna ng lupain ay kakain ng keso at pulot. 


text:
 Sa araw na iyon, ang bawat dakong kinaroroonan ng libong puno ng ubas na nagkakahalaga ng isang libong siklong pilak, ay magiging dawagan at tinikan. 


text:
 Paroroon doon ang mga tao na may mga pana at may busog; sapagkat ang buong lupain ay magiging mga dawag at mga tinikan. 


text:
 At ang tungkol sa lahat ng burol na inaasarol ng asarol ay hindi mo paroroonan dahil sa takot sa mga dawag at sa mga tinikan; ngunit ang mga iyon ay magiging dako na doon ay pinakakawalan ang mga baka at ang mga tupa ay naglalakad. 


text:
 Sinabi ng PANGINOON sa akin, "Kumuha ka ng malapad na tabla, at sulatan mo ng pangkaraniwang titik, 'Kay Maher-shalalhash-baz.'" 


text:
 Mayroon akong mga tapat na saksi upang sumaksi sa akin, sina Urias na pari at si Zacarias na anak ni Jeberekias. 


text:
 At ako'y naparoon sa propetisa; at siya'y naglihi, at nanganak ng isang lalaki. At sinabi ng PANGINOON sa akin, "Tawagin mo ang kanyang pangalan na Maher-shalalhash-baz. 


text:
 Sapagkat bago ang bata ay matutong magsalita ng, 'Ama ko,' o 'Ina ko,' ang kayamanan ng Damasco at ang samsam sa Samaria ay kukunin sa harapan ng hari ng Asiria." 


text:
 "Yamang tinanggihan ng bayang ito ang tubig ng Siloa na umaagos na marahan, at magalak sa harapan ni Rezin at sa anak ni Remalias; 


text:
 kaya't narito, iniaahon ng PANGINOON sa kanila ang tubig ng Ilog, malakas at marami, ang hari ng Asiria at ang lahat niyang kaluwalhatian. Siya'y aahon sa lahat niyang daluyan, at aapaw sa lahat niyang baybayin. 


text:
 Ito'y aagos hanggang sa Juda, aapaw at aabot hanggang sa leeg; at ang nakabuka niyang mga pakpak ang siyang magpupuno ng lawak ng iyong lupain, O Emmanuel." 


text:
 Kayo'y magsama-sama, mga bayan, at mabalisa, kayo'y makinig, kayong lahat na malayong lupain; magbigkis kayo, at kayo'y mabagabag, kayo'y magbigkis, at kayo'y mabagabag, 


text:
 Magsanggunian kayo, ngunit iyon ay mauuwi sa wala; magsalita kayo ng salita ngunit iyon ay hindi mananatili, sapagkat ang Diyos ay kasama namin. 


text:
 Sapagkat ang PANGINOON ay nagsalitang ganito sa akin na may malakas na kamay, at binalaan ako na huwag lumakad sa lakad ng bayang ito, na sinasabi, 


text:
 "Huwag ninyong tawaging pagsasabwatan ang lahat na tinatawag na pagsasabwatan ng bayang ito, at huwag ninyong katakutan ang kanilang kinatatakutan, o mangilabot man. 


text:
 Ngunit ang PANGINOON ng mga hukbo, siya ang inyong ituturing na banal; siya ang inyong katakutan, at sa kanya kayo mangilabot. 


text:
 At siya'y magiging santuwaryo ninyo, isang batong katitisuran at malaking batong kabubuwalan ng dalawang  sambahayan ng Israel, isang bitag at silo sa mga mamamayan ng Jerusalem. 


text:
 Aking hihintayin ang PANGINOON na nagkukubli ng kanyang mukha sa sambahayan ni Jacob, at ako'y aasa sa kanya. 


text:
 Ako at ang mga anak na ibinigay sa akin ng PANGINOON ay mga tanda at kababalaghan sa Israel mula sa PANGINOON ng mga hukbo, na naninirahan sa Bundok ng Zion. 


text:
 At kapag kanilang sinabi sa inyo, "Sumangguni kayo sa mga multo at masasamang espiritu na humuhuni at bumubulong." Hindi ba dapat sumangguni ang bayan sa kanilang Diyos, ang mga patay para sa mga buhay? 


text:
 Sa kautusan at sa patotoo! Kung hindi sila nagsasalita nang ayon sa salitang ito ay sa dahilang wala silang umaga. 


text:
 At sila'y daraan sa lupain na nahihirapang lubha at gutom, at kapag sila'y nagugutom, sila'y magagalit, at susumpain ang kanilang hari at ang kanilang Diyos, at ititingala ang kanilang mga mukha. 


text:
 Sila'y titingin sa lupa ngunit ang makikita lamang ay kahirapan at kadihman, ulap ng hapis, at itataboy sila sa makapal na kadiliman. 


text:
 Gayunman ay hindi magkakaroon ng kapanglawan sa kanya na nasa pagkahapis. Nang unang panahon ay dinala niya sa paghamak ang mga lupain ng Zebulon at Neftali, ngunit sa huling panahon ay gagawin niyang maluwalhati ang daang patungo sa dagat, ang lupain sa kabila ng Jordan, ang Galilea ng mga bansa. 


text:
 Ang bayan na lumakad sa kadiliman ay nakakita ng dakilang liwanag; silang naninirahan sa lupain ng matinding kadiliman, sa kanila sumikat ang liwanag. 


text:
 Iyong pinarami ang bansa, iyong pinarami ang kanilang kagalakan. Sila'y nagagalak sa harap mo gaya ng kagalakan sa pag-aani, gaya ng mga tao na nagagalak kapag kanilang pinaghahatian ang samsam. 


text:
 Sapagkat ang pamatok na kanyang pasan, at ang pingga sa kanyang balikat, ang panghampas ng nagpapahirap sa kanya, ay iyong sinira na gaya sa araw ng Midian. 


text:
 Sapagkat lahat ng sandalyas ng naglalakad na mandirigma, at ang mga kasuotang tigmak ng dugo ay susunugin bilang panggatong para sa apoy. 


text:
 Sapagkat sa atin ay ipinanganak ang isang bata, sa atin ay ibinigay ang isang anak na lalaki; at ang pamamahala ay maaatang sa kanyang balikat; at ang kanyang pangalan ay tatawaging "Kamanghamanghang Tagapayo, Makapangyarihang Diyos, Walang hanggang Ama, Prinsipe ng Kapayapaan." 


text:
 Ang paglago ng kanyang pamamahala at ng kapayapaan ay hindi magwawakas, sa trono ni David, at sa kanyang kaharian, upang itatag, at upang alalayan ng katarungan at ng katuwiran mula sa panahong ito hanggang sa magpakailanman. Isasagawa ito ng sigasig ng PANGINOON ng mga hukbo. 


text:
 At malalaman ng buong bayan, ng Efraim at ng mga mamamayan ng Samaria, na nagsasabi sa kapalaluan at sa pagmamatigas ng puso: 


text:
 "Ang mga laryo ay nahulog, ngunit aming itatayo ng tinabas na bato; ang mga sikomoro ay pinutol na, ngunit aming papalitan ng mga sedro." 


text:
 Kaya't ang PANGINOON ay magbabangon ng mga kaaway laban sa kanila, at pasisiglahin ang kanyang mga kalaban. 


text:
 Ang mga taga-Siria sa silangan, at ang mga Filisteo sa kanluran, at kanilang lalamunin ang Israel sa pamamagitan ng bukas na bibig. Sa lahat na ito ang kanyang galit ay hindi napawi, kundi ang kanyang kamay ay laging nakaunat. 


text:
 Gayunma'y ang bayan ay hindi nagbalik-loob sa kanya na nanakit sa kanila, o hinanap man nila ang PANGINOON ng mga hukbo. 


text:
 Kaya't puputulin ng PANGINOON ang ulo't buntot ng Israel, ang sanga ng palma at ang tambo, sa isang araw — 


text:
 ang matanda at ang marangal na tao ang siyang ulo, at ang propeta na nagtuturo ng mga kabulaanan ang siyang buntot. 


text:
 Sapagkat silang umakay sa bayang ito ay siyang nagliligaw; at silang pinapatnubayan nila ay nilamon. 


text:
 Kaya't ang Panginoon ay hindi nagagalak sa kanilang mga binata, ni mahahabag man sa kanilang mga ulila at mga babaing balo. Sapagkat bawat isa ay masama at manggagawa ng kasamaan, at bawat bibig ay nagsasalita ng kahangalan. Sa lahat na ito ang galit niya ay hindi napawi, kundi ang kanyang kamay ay laging nakaunat. 


text:
 Sapagkat ang kasamaan ay sumusunog na gaya ng apoy; ito'y tumutupok ng mga dawag at mga tinikan; inaapuyan nito ang tinikan sa gubat, at pumapailanglang na paitaas sa mga masinsing ulap na usok. 


text:
 Sa poot ng PANGINOON ng mga hukbo ay nasusunog ang lupain. Ang bayan naman ay gaya ng panggatong sa apoy; walang taong nagpapatawad sa kanyang kapatid. 


text:
 Sila'y sumunggab ng kanang kamay, ngunit nagugutom pa rin, at kakain sa kaliwa, ngunit hindi sila nasisiyahan, nilalamon ng bawat isa ang laman ng kanyang kapwa. 


text:
 Sinakmal ng Manases ang Efraim, at ng Efrairn ang Manases; sila'y kapwa naging laban sa Juda. Sa lahat na ito ang galit niya ay hindi napawi, kundi ang kanyang kamay ay laging nakaunat. 


text:
 Kahabag-habag sila na nag-uutos ng masasamang utos, at ang mga manunulat na sumusulat ng mga pang-aapi. 


text:
 Upang ilayo sa katarungan ang nangangailangan, at upang alisin ang karapatan ng dukha ng aking bayan, upang ang mga babaing balo ay maging kanilang samsam, at upang kanilang gawing mga biktima ang mga ulila! 


text:
 Ano ang inyong gagawin sa araw ng pagpaparusa, sa bagyo na darating mula sa malayo? Kanino kayo tatakas upang kayo'y tulungan, at saan ninyo iiwan ang inyong kayamanan? 


text:
 Walang nalabi kundi ang mamaluktot na kasama ng mga bilanggo, o mabubuwal na kasama ng mga napatay. Sa lahat ng ito ang galit niya ay hindi napawi, kundi ang kanyang kamay ay laging nakaunat. 


text:
 Aking susuguin siya laban sa isang masamang bansa, at laban sa bayan na aking kinapopootan ay inuutusan ko siya, upang manamsam at manunggab, at yapakan sila na parang putik ng mga lansangan. 


text:
 Gayunma'y hindi niya inaakalang gayon, at hindi gayon ang iniisip ng kanyang puso; ngunit ang nasa kanyang puso ang mangwasak, at lipulin ang mga bansa na hindi kakaunti. 


text:
 Hindi ba ang Calno ay gaya ng Carquemis? Hindi ba ang Hamat ay gaya ng Arpad? Hindi ba ang Samaria ay gaya ng Damasco? 


text:
 Kung paanong nakaabot ang aking kamay hanggang sa mga kaharian ng mga diyus-diyosan, na ang mga larawan nilang inanyuan ay mas marami kaysa Jerusalem at sa Samaria; 


text:
 Hindi ko ba gagawin sa Jerusalem at sa kanyang mga diyus-diyosan, ang gaya ng ginawa ko sa Samaria at sa kanyang mga diyus-diyosan?" 


text:
 Kaya't kapag naisagawa ng Panginoon ang lahat niyang gawain sa Bundok ng Zion at sa Jerusalem, kanyang parurusahan ang palalong paghahambog ng hari ng Asiria, at ang kanyang mga mapagmataas na kapalaluan. 


text:
 Sapagkat kanyang sinabi: "Aking ginawa ito sa kalakasan ng aking kamay at sa aking karunungan, sapagkat ako'y may pang-unawa; aking inalis ang mga hangganan ng mga tao, at ninakaw ko ang kanilang mga kayamanan, at parang matapang na toro na ibinaba ko ang mga nakaupo sa mga trono. 


text:
 At natagpuan ng aking kamay na parang pugad ang mga kayamanan ng mga tao; kaya't aking pinulot ang buong lupa na parang namumulot ng mga itlog na napabayaan, at walang nagkilos ng pakpak, o nagbuka man ng bibig o sumiyap." 


text:
 Magmamapuri ba ang palakol laban sa gumagamit niyon? O magmamalaki ba ang lagari laban sa humahawak niyon? Na parang dapat itaas ng pamalo ang nagtataas niyon, o na parang dapat itaas ng tungkod siya na hindi kahoy. 


text:
 Kaya't ang Panginoon, ang PANGINOON ng mga hukbo, ay magpaparating ng nakapanghihinang karamdaman sa kanyang matatabang mandirigma at sa ilalim ng kanyang kaluwalhatian ay magkakaroon ng pagniningas na gaya ng ningas ng apoy. 


text:
 At ang liwanag ng Israel ay magiging apoy, at ang kanyang Banal ay pinakaliyab; at susunugin at lalamunin nito ang kanyang mga tinikan at mga dawag sa isang araw. 


text:
 At kanyang wawasakin ang kaluwalhatian ng kanyang gubat, at ng kanyang mabungang lupain, ang kaluluwa at gayundin ang katawan; at magiging gaya ng maysakit na nanghihina. 


text:
 At ang nalabi sa mga punungkahoy ng kanyang gubat ay mangangaunti, na ang mga iyon ay kayang bilangin ng bata. 


text:
 At sa araw na iyon, ang nalabi sa Israel at ang nakatakas sa sambahayan ni Jacob, hindi na magtitiwala pa uli sa kanya na nanakit sa kanila; kundi magtitiwala sa PANGINOON, sa Banal ng Israel, sa katotohanan. 


text:
 Sapagkat bagaman ang iyong bayang Israel ay magiging parang buhangin sa dagat, tanging ang nalabi lamang sa kanila ang babalik. Ang pagkawasak ay naiutos na, na inaapawan ng katuwiran. 


text:
 Sapagkat ang Panginoon, ang PANGINOON ng mga hukbo, ay gagawa ng lubos na kawakasan, gaya ng inuutos, sa gitna ng buong lupa. 


text:
 Kaya't ganito ang sabi ng Panginoon, ng PANGINOON ng mga hukbo, "O bayan kong tumatahan sa Zion, huwag kayong matakot sa taga-Asiria kapag kayo ay sinaktan ng pamalo at itaas ang kanyang tungkod laban sa iyo, gaya ng ginawa ng mga Ehipcio. 


text:
 Sapagkat kaunting panahon na lamang at ang aking pagkagalit ay matatapos na, at ang aking galit ay matutuon sa kanilang ikawawasak. 


text:
 Ang PANGINOON ng mga hukbo ay hahawak ng panghampas laban sa kanila, gaya nang kanyang paluin ang Midian sa bato ng Oreb. At ang kanyang panghampas ay aabot sa dagat, at kanyang itataas na gaya ng kanyang ginawa sa Ehipto. 


text:
 At sa araw na iyon, ang pasan niya ay mawawala sa iyong balikat, at ang kanyang pamatok ay mawawasak mula sa iyong leeg." Siya ay umahon mula sa Rimon. 


text:
 Siya'y dumating sa Ajad, siya'y nagdaan sa Migron; itinabi niya sa Micmash ang kanyang mga daladalahan. 


text:
 Sila'y nakatawid sa landas; sila'y nagpalipas ng gabi sa Geba. Ang Rama ay nanginginig; ang Gibea ni Saul ay tumakas. 


text:
 Sa araw ding ito ay titigil siya sa Nob; kanyang kakalugin ang kanyang kamao sa bundok ng anak na babae ng Zion, na burol ng Jerusalem. 


text:
 Tingnan mo, puputulin ng Panginoon, ng PANGINOON ng mga hukbo, ang mga sanga sa pamamagitan ng kakilakilabot na kapangyarihan, at ang napakataas ay ibubuwal at ang matatayog ay ibababa. 


text:
 Kanyang puputulin ang mga sukal ng gubat sa pamamagitan ng palakol, at ang Lebanon at ang maharlika nitong mga puno ay babagsak. 


text:
 At ang Espiritu ng PANGINOON ay sasakanya, ang diwa ng karunungan at ng unawa, ang diwa ng payo at ng kapangyarihan, ang diwa ng kaalaman at ng takot Panginoon; 


text:
 at ang kanyang kalulugdan ay ang takot sa PANGINOON. Hindi siya hahatol ng ayon sa nakikita ng kanyang mga mata, ni magpapasiya man ng ayon sa narinig ng kanyang mga tainga. 


text:
 Kundi sa katuwiran ay hahatulan niya ang dukha, at magpapasiya na may karampatan para sa maaamo sa lupa. Sasaktan niya ang lupa ng pamalo ng kanyang bibig, at sa hinga ng kanyang mga labi ay kanyang papatayin ang masama. 


text:
 Katuwiran ang magiging bigkis ng kanyang baywang, at katapatan ang pamigkis ng kanyang mga balakang. 


text:
 At ang asong-gubat ay maninirahang kasama ng kordero, at mahihigang kasiping ng batang kambing ang leopardo, ang guya, ang batang leon, at ang patabain ay magkakasama; at papatnubayan sila ng munting bata. 


text:
 Ang baka at ang oso ay manginginain; ang kanilang mga anak ay mahihigang magkakasiping; at ang leon ay kakain ng dayami na gaya ng baka. 


text:
 Ang batang pasusuhin ay maglalaro sa lungga ng ahas, at ang batang kahihiwalay sa suso ay isusuot ang kanyang kamay sa lungga ng ulupong. 


text:
 Hindi sila mananakit o maninira man sa aking buong banal na bundok: sapagkat ang lupa ay mapupuno ng kaalaman ng PANGINOON, gaya ng tubig na tumatakip sa dagat. 


text:
 At sa araw na iyon ang ugat ni Jesse ay tatayo bilang sagisag ng mga bayan, siya ay hahanapin ng mga bansa; at ang kanyang tirahan ay magiging maluwalhati. 


text:
 At sa araw na iyon ay muling iuunat ng PANGINOON ang kanyang kamay upang mabawi ang nalabi sa kanyang bayan, mula sa Asiria, Ehipto, Patros, Etiopia, mula sa Elam, Shinar, Hamat, at mula sa mga lupain sa baybayin ng dagat. 


text:
 Siya'y maglalagay ng sagisag para sa mga bansa, at titipunin niya ang mga ipinatapon mula sa Israel, at titipunin ang mga nangalat ng Juda mula sa apat na sulok ng lupa. 


text:
 Ang paninibugho ng Efraim ay maaalis, ang panliligalig ng Juda ay tatanggalin, ang Efraim ay hindi maninibugho sa Juda, at ang Juda ay hindi manliligalig sa Efraim. 


text:
 Ngunit sila'y lulusob sa mga Filisteo sa kanluran, at magkasamang mananamsam sila sa mga tao ng silangan. Kanilang iuunat ang kanilang kamay sa Edom at sa Moab; at susundin sila ng mga anak ni Ammon. 


text:
 At lubos na wawasakin ng PANGINOON ang dila ng dagat ng Ehipto; at iwawasiwas ang kanyang kamay sa Ilog ng kanyang nakakapasong hangin, at gagawing pitong daluyan, at gumawa ng daan upang makaraang naglalakad; 


text:
 at magkakaroon ng isang lansangan mula sa Asiria, para sa nalabi sa kanyang bayan, gaya ng nangyari sa Israel nang araw na sila'y umahon mula sa lupain ng Ehipto. 


text:
 At sa araw na iyon ay iyong sasabihin, "Ako'y magpapasalamat sa iyo, O PANGINOON, bagaman ikaw ay nagalit sa akin, ang iyong galit ay napawi, at iyong inaaliw ako. 


text:
 "Ang Diyos ay aking kaligtasan; ako'y magtitiwala, at hindi ako matatakot sapagkat ang PANGINOONG Diyos ay aking kalakasan at awit; at siya'y naging aking kaligtasan." 


text:
 At sa araw na iyon ay inyong sasabihin, "Magpasalamat kayo sa Panginoon, kayo'y tumawag sa kanyang pangalan, ipaalam ninyo ang kanyang mga gawa sa mga bansa, ipahayag ninyo na ang kanyang pangalan ay marangal. 


text:
 Sumigaw ka at umawit nang malakas, ikaw na naninirahan sa Zion, sapagkat dakila ang Banal ng Israel na nasa gitna mo." 


text:
 Maglagay kayo ng isang hudyat sa bundok na walang tanim, sumigaw kayo nang malakas sa kanila, inyong senyasan ng kamay, upang sila'y magsipasok sa mga pintuang-bayan ng mga mahal na tao. 


text:
 Aking inutusan ang aking mga itinalaga, aking ipinatawag ang aking mga mandirigma, ang aking mga anak na nagsasayang may pagmamalaki, upang isagawa ang aking galit. 


text:
 Pakinggan ninyo ang ingay sa mga bundok, na gaya ng napakaraming tao! Pakinggan ninyo ang ingay ng mga kaharian, ng mga bansa na nagtitipon! Tinitipon ng PANGINOON ng mga hukbo ang hukbo para sa pakikipaglaban. 


text:
 Sila'y nagmumula sa malayong lupain, mula sa dulo ng kalangitan, ang PANGINOON at ang mga sandata ng kanyang galit, upang wasakin ang buong lupain. 


text:
 Manangis kayo, sapagkat ang araw ng PANGINOON ay malapit na; ito'y darating na gaya ng pagkawasak mula sa Makapangyarihan sa lahat! 


text:
 at sila'y mababalisa. Mga pagdaramdam at mga kapanglawan ang daranasin nila; sila'y maghihirap na gaya ng babaing nanganganak. Sila'y magtitinginan na nanghihilakbot ang kanilang mga mukha ay magliliyab. 


text:
 Tingnan ninyo, ang araw ng PANGINOON ay dumarating, mabagsik, na may poot at mabangis na galit; upang gawing wasak ang lupa, at upang lipulin mula roon ang mga makasalanan niyon. 


text:
 Sapagkat ang mga bituin ng langit at ang mga buntala nito, ay hindi magbibigay ng kanilang liwanag; ang araw ay magdidilim sa kanyang pagsikat, at hindi ibibigay ng buwan ang kanyang liwanag. 


text:
 Aking parurusahan ang sanlibutan dahil sa kanilang kasamaan, at ang masasama dahil sa kanilang kabuktutan; at aking patitigilin ang kahambugan ng palalo, at aking ibababa ang kapalaluan ng malulupit. 


text:
 Aking gagawin na mas bihira ang mga tao kaysa dalisay na ginto, at ang sangkatauhan kaysa ginto ng Ofir. 


text:
 Kaya't aking yayanigin ang kalangitan, at ang lupa ay yayanigin mula sa kanyang dako, sa poot ng PANGINOON ng mga hukbo, at sa araw ng kanyang mabangis na galit. 


text:
 At gaya ng isang usang hinahabol, o gaya ng mga tupa na walang magtitipon sa kanila, bawat tao ay babalik sa kanyang sariling bayan, at bawat isa ay tatakas patungo sa kanyang sariling lupain. 


text:
 Ang kanilang mga sanggol ay pagluluray-lurayin sa harapan ng kanilang mga mata; ang kanilang mga bahay ay pagnanakawan, at ang kanilang mga asawa ay gagahasain. 


text:
 Tingnan ninyo, aking kinikilos ang mga taga-Media laban sa kanila, na hindi nagpapahalaga sa pilak, at hindi nalulugod sa ginto. 


text:
 Papatayin ng kanilang mga pana ang mga binata; at sila'y hindi maaawa sa bunga ng bahay-bata; ang kanilang mata ay hindi mahahabag sa mga bata. 


text:
 At ang Babilonia, ang kaluwalhatian ng mga kaharian, ang kariktan at ipinagmamalaki ng mga Caldeo, ay magiging gaya ng Sodoma at Gomorra kapag ibinagsak sila ng Diyos. 


text:
 Hindi ito matitirahan kailanman, ni matitirahan sa lahat ng mga salinlahi, ni magtatayo roon ng tolda ang taga-Arabia, ni pahihigain doon ng mga pastol ang kanilang kawan. 


text:
 Kundi maiilap na hayop sa ilang ang magsisihiga roon, at ang kanilang mga bahay ay mapupuno ng mga hayop na nagsisiungal; at mga avestruz ay maninirahan doon, at ang mga demonyong kambing ay magsasayaw doon. 


text:
 At ang mga asong-gubat ay magsisihiyaw sa kanilang mga muog, at ang mga chakal sa magagandang palasyo; at ang kanilang panahon ay malapit nang sumapit, at ang kanilang mga araw ay hindi pahahabain. 


text:
 Ang PANGINOON ay maaawa sa Jacob, at muling pipiliin ang Israel, at ilalagay sila sa kanilang sariling lupain. Ang dayuhan ay makikisama sa kanila, at sila'y mapapasama sa sambahayan ni Jacob. 


text:
 At kukunin sila ng mga tao, at dadalhin sila sa kanilang dako; at aariin sila ng sambahayan ng Israel sa lupain ng PANGINOON bilang mga aliping lalaki at babae. Kanilang bibihagin sila na bumihag sa kanila at mamumuno sa kanila na umapi sa kanila. 


text:
 Kapag bibigyan ka na ng PANGINOON ng kapahingahan mula sa iyong kahirapan, kabagabagan, at sa mabigat na paglilingkod na ipinapaglingkod mo, 


text:
 ay iyong dadalhin ang pagkutyang ito laban sa hari ng Babilonia: "Huminto na ang pang-aapi! Huminto na ang matinding kalapastanganan! 


text:
 na nagpahirap sa mga tao sa pamamagitan ng poot ng walang tigil na bugbog, na namuno sa mga bansa sa galit, na may walang tigil na pag-uusig. 


text:
 Ang mga puno ng sipres ay nagagalak dahil sa iyo, at ang mga sedro sa Lebanon, na nagsasabi, 'Mula nang ikaw ay ibagsak, wala nang mamumutol na umaahon laban sa amin.' 


text:
 Ang Sheol sa ibaba ay kinilos upang salubungin ka sa iyong pagdating; pinupukaw nito ang mga lilim upang batiin ka, ang lahat na mga pinuno ng lupa; itinatayo nito mula sa kanilang mga trono, ang lahat na hari ng mga bansa. 


text:
 Silang lahat ay magsasalita at magsasabi sa iyo: 'Pati ba ikaw ay naging mahinang gaya namin? Ikaw ba'y naging gaya namin?' 


text:
 Ang iyong kahambugan ay ibinaba sa Sheol pati na ang tunog ng iyong mga alpa; ang uod ay higaan sa ilalim mo, at ang mga uod ang iyong pantakip. 


text:
 "Ano't nahulog ka mula sa langit, O Tala sa Umaga, anak ng Umaga! Paanong ikaw ay lumagpak sa lupa, ikaw na siyang nagpabagsak sa mga bansa! 


text:
 Sinabi mo sa iyong puso, 'Ako'y aakyat sa langit; sa itaas ng mga bituin ng Diyos aking itatatag ang aking trono sa itaas; ako'y uupo sa bundok na pinagtitipunan, sa malayong hilaga. 


text:
 Ako'y aakyat sa itaas ng mga kaitaasan ng mga ulap, gagawin ko ang aking sarili na gaya ng Kataas-taasan.' 


text:
 Silang nakakakita sa iyo ay magsisititig sa iyo, at mag-iisip tungkol sa iyo: 'Ito ba ang lalaki na nagpayanig ng lupa, na nagpauga ng mga kaharian; 


text:
 na ginawang gaya ng ilang ang sanlibutan, at gumiba ng mga bayan nito; na hindi nagpahintulot sa kanyang mga bilanggo upang magsiuwi?' 


text:
 Lahat ng mga hari ng mga bansa ay nahihiga sa kaluwalhatian, bawat isa'y sa kanyang sariling libingan. 


text:
 Ngunit ikaw ay itinapon papalayo sa iyong libingan na gaya ng kasuklamsuklam na sanga, binihisang kasama ng mga patay, ang mga tinaga ng tabak, na bumaba sa mga bato ng Hukay, gaya ng bangkay na nayapakan ng paa. 


text:
 Ikaw ay hindi mapapasama sa kanila sa libingan, sapagkat sinira mo ang iyong lupain, pinatay mo ang iyong bayan. "Ang angkan nawa ng mga gumagawa ng kasamaan ay huwag nang tawagin magpakailanman! 


text:
 Maghanda kayong patayin ang kanilang mga anak dahil sa kasamaan ng kanilang mga magulang; baka sila'y magsibangon at angkinin ang lupain, at punuin ng mga lunsod ang ibabaw ng lupa." 


text:
 "At ako'y babangon laban sa kanila," sabi ng PANGINOON ng mga hukbo, "at tatanggalin ko sa Babilonia ang pangalan at ang nalabi, at ang anak at ang anak ng anak," sabi ng PANGINOON. 


text:
 "Iyon ay aking gagawing ari-arian ng hayop na erizo, at mga lawa ng tubig, at aking papalisin ng walis ng pagkawasak, sabi ng PANGINOON ng mga hukbo." 


text:
 Ang PANGINOON ng mga hukbo ay sumumpa: "Gaya ng aking binalak, gayon ang mangyayari; at gaya ng aking pinanukala, gayon ang mananatili. 


text:
 Aking lalansagin ang taga-Asiria sa aking lupain, at sa aking mga bundok ay yayapakan ko siya sa ilalim ng paa; kung magkagayo'y maaalis ang kanyang pamatok sa kanila, at ang ipinasan niya sa kanilang balikat." 


text:
 Ito ang panukala na ipinanukala tungkol sa buong lupa; at ito ang kamay na iniunat sa lahat ng mga bansa. 


text:
 Sapagkat pinanukala ng PANGINOON ng mga hukbo, at sinong magpapawalangbisa nito? Ang kanyang kamay ay nakaunat, at sinong mag-uurong nito? 


text:
 "Ikaw ay huwag magalak, O Filistia, kayong lahat, sa pagkabali ng pamalo na sumakit sa iyo; sapagkat sa ahas ay lalabas ang ulupong, at ang kanyang anak ay magiging mabangis na ahas na lumilipad. 


text:
 At ang panganay ng dukha ay kakain, at ang nangangailangan ay nahihigang tiwasay; ngunit aking papatayin ng taggutom ang iyong ugat, at ang nalabi sa iyo ay aking papatayin. 


text:
 Ikaw ay tumaghoy, O pintuan, ikaw ay sumigaw, O lunsod; matunaw ka sa takot, O Filistia, kayong lahat! Sapagkat lumalabas ang usok mula sa hilaga, at walang pagala-gala sa kanyang mga kasamahan." 


text:
 Ano nga ang isasagot sa mga sugo ng bansa? "Itinayo ng PANGINOON ang Zion, at sa kanya ay nanganganlong ang nagdadalamhati sa kanyang bayan." 


text:
 Ang pahayag tungkol sa Moab. Sapagkat sa loob ng isang gabi ang Ar ng Moab ay nagiba, ang Moab ay wala na; sapagkat sa loob ng isang gabi ay nagiba ang Kir ng Moab, ang Moab ay wala na. 


text:
 Ang anak na babae ng Dibon ay umahon sa matataas na dako upang umiyak; tinatangisan ng Moab ang Nebo at Medeba. Ang lahat ng ulo ay kalbo, bawat balbas ay ahit. 


text:
 Sa kanilang mga lansangan ay nagbibigkis sila ng damit-sako, sa mga bubungan at sa mga liwasan, tumatangis ang bawat isa at natutunaw sa pag-iyak. 


text:
 Ang Hesbon, at ang Eleale ay sumisigaw ang kanilang tinig ay naririnig hanggang sa Jahaz. Kaya't ang mga lalaking may sandata sa Moab ay sumigaw nang malakas; ang kanyang kaluluwa ay nanginginig. 


text:
 Ang aking puso ay dumadaing para sa Moab; ang kanyang mga tao ay nagsisitakas sa Zoar, sa Eglat-shelishiya. Sapagkat sa ahunan sa Luhith ay umaahon silang nag-iiyakan; sa daan patungong Horonaim ay humahagulhol sila sa kapahamakan. 


text:
 Ang mga tubig ng Nimrim ay natuyo, ang damo ay natuyo, ang sariwang damo ay nalalanta, walang sariwang bagay. 


text:
 Kaya't ang kasaganaan na kanilang tinamo, at ang kanilang tinipon ay kanilang dinala sa Sapa ng Sauce. 


text:
 Sapagkat ang daing ay nakarating sa paligid ng lupain ng Moab; ang pagtangis ay nakakarating hanggang sa Eglaim, ang pagtangis ay nakakarating hanggang sa Beer-elim. 


text:
 Sapagkat ang mga tubig ng Dimon ay puno ng dugo, gayunma'y magpapadala pa ako sa Dimon ng higit pa, isang leon para sa nakatakas sa Moab, para sa nalabi sa lupain. 


text:
 Nagpadala sila ng mga kordero sa pinuno ng lupain, mula sa Sela, sa daan ng ilang, hanggang sa bundok ng anak na babae ng Zion. 


text:
 Sapagkat gaya ng kalat na pugad, ng mga nagsisigalang ibon, gayon ang mga anak na babae ng Moab sa mga tawiran ng Arnon. 


text:
 "Magpayo ka, magbigay ka ng katarungan, gawin mo ang iyong lilim na gaya ng gabi sa gitna ng katanghaliang-tapat; ikubli mo ang mga itinapon, huwag mong ipagkanulo ang takas. 


text:
 Patirahin mong kasama mo ang itinapon mula sa Moab, maging kanlungan ka niya mula sa mangwawasak. Kapag wala nang mang-aapi, at huminto na ang pagkawasak, at ang yumayapak sa ilalim ng paa ay wala na sa lupain, 


text:
 kung magkagayo'y matatatag ang trono sa tapat na pag-ibig, at uupo roon sa katapatan, sa tabernakulo ni David ang isa na humahatol at humahanap ng katarungan, at mabilis na nagsasagawa ng katuwiran." 


text:
 Aming nabalitaan ang pagyayabang ng Moab, na siya'y totoong mapagmataas; ang kanyang kahambugan, at ang kanyang kapalaluan, at ang kanyang poot — ang kanyang paghahambog ay huwad. 


text:
 Kaya't hayaang tumangis ang Moab, bawat isa'y tumangis para sa Moab. Manangis kayong lubha dahil sa mga tinapay na pasas ng Kir-hareseth. 


text:
 Sapagkat ang mga bukid ng Hesbon ay nanghihina, at ang ubasan ng Sibma; sinira ng mga panginoon ng mga bansa ang mga piling pananim niyon; na nakarating hanggang sa Jazer, at sa ilang ay lumaboy; ang kanyang mga sanga ay kumalat, at nagsitawid sa dagat. 


text:
 Kaya't iiyak ako ng iyak ng Jazer dahil sa puno ng ubas ng Sibma; didiligin kita ng aking mga luha, O Hesbon at Eleale; sapagkat ang sigawan sa iyong bunga at sa iyong pag-aani ay nahinto. 


text:
 At ang kasayahan at kagalakan ay inalis mula sa mabungang lupain, at sa mga ubasan ay hindi inawit ang mga awitin, walang ginawang mga pagsigaw, walang manyayapak na gumagawa ng alak sa pisaan; aking pinatigil ang awitan sa pag-aani. 


text:
 Kaya't ang aking kaluluwa ay tumataghoy na parang alpa para sa Moab, at ang aking puso para sa Kir-heres. 


text:
 At kapag ang Moab ay humarap, kapag siya'y pagod na sa mataas na dako,  kapag siya'y pumaroon sa kanyang santuwaryo upang manalangin, ay hindi siya mananaig. 


text:
 Ngunit ngayo'y nagsalita ang PANGINOON, na nagsasabi, "Sa loob ng tatlong taon, na gaya ng mga taon ng isang upahan, ay mawawalang kabuluhan ang kaluwalhatian ng Moab, sampu ng lahat niyang karamihan; at ang mga nalabi ay magiging kakaunti at mahihina." 


text:
 Isang pahayag tungkol sa Damasco. Narito, ang Damasco ay hindi na magiging lunsod, at magiging isang buntong sira. 


text:
 Ang mga lunsod ng Aroer ay napapabayaan; iyon ay magiging para sa mga kawan, na hihiga, at walang mananakit sa kanila. 


text:
 Ang kuta ay mawawala sa Efraim, at ang kaharian sa Damasco; at ang nalabi sa Siria ay magiging gaya ng kaluwalhatian ng mga anak ni Israel, sabi ng PANGINOON ng mga hukbo. 


text:
 Sa araw na iyon, ang kaluwalhatian ng Jacob ay ibababa, at ang katabaan ng kanyang laman ay mangangayayat. 


text:
 At ito'y maging gaya nang kapag tinitipon ng mang-aani ang nakatayong trigo, at ginagapas ng kanyang kamay ang mga uhay; oo, magiging gaya ng pamumulot ng mga uhay sa Libis ng Refaim. 


text:
 Gayunma'y maiiwan doon ang mga pinulot, gaya ng kapag niyugyog ang puno ng olibo — na dalawa o tatlong bunga ay naiiwan sa dulo ng kataas-taasang sanga, apat o lima sa mga sanga ng mabungang punungkahoy, sabi ng PANGINOONG Diyos ng Israel. 


text:
 Sa araw na iyon ay pahahalagahan ng mga tao ang Maylalang sa kanila, ang kanilang mga mata ay titingin sa Banal ng Israel. 


text:
 Hindi nila pahahalagahan ang mga dambana, na gawa ng kanilang mga kamay, at hindi sila titingin sa ginawa ng kanilang mga daliri, maging sa mga sagradong poste, o sa mga altar ng insenso. 


text:
 Sa araw na iyon, ang kanilang matitibay na lunsod ay magiging gaya ng mga dakong pinabayaan sa gubat, at sa taluktok ng bundok, na pinabayaan dahil sa mga anak ni Israel; at magiging wasak. 


text:
 Sapagkat kinalimutan mo ang Diyos ng iyong kaligtasan, at hindi mo inalala ang Malaking Bato ng iyong kanlungan. Kaya't bagaman nagtatanim ka ng mabubuting pananim, at naglagay ka ng ibang sangang pananim. 


text:
 Bagaman sa araw ng iyong pagtatanim ay iyong inalagaan, at pinamumulaklak mo ang mga iyon sa kinaumagahan, gayunma'y mawawala ang ani sa araw ng kalungkutan at walang lunas na hapdi. 


text:
 Ah, ang ingay ng maraming bansa, na umuugong na gaya ng ugong ng mga dagat; Ah, ang ingay ng mga bansa, na nagsisiugong na parang ugong ng bugso ng malakas na mga tubig! 


text:
 Ang mga bansa ay umuugong na parang agos ng maraming tubig, ngunit sila'y sasawayin niya, at sila'y magsisitakas sa malayo, at papaspasin na gaya ng ipa sa mga bundok sa harap ng hangin, at gaya ng ipu-ipong alabok sa harap ng bagyo. 


text:
 Sa gabi, ay narito ang nakakatakot! At bago dumating ang umaga, ay wala na sila! Ito ang bahagi nila na nagsisisamsam sa atin, at ang kapalaran nila na nagnakaw sa atin. 


text:
 na nagpapadala ng mga sugo sa gilid ng Nilo, sa mga sasakyang-papiro sa ibabaw ng karagatan! Humayo kayo, maliliksing sugo, sa bansang mataas at patag, sa bayang kinatatakutan sa malayo at malapit; isang bansang makapangyarihan at nananakop, na ang lupain ay hinahati ng mga ilog! 


text:
 Kayong lahat na nananahan sa sanlibutan, at kayong mga naninirahan sa lupa, kapag ang isang hudyat ay itinaas sa mga bundok, ay inyong tingnan! Kapag ang trumpeta ay hinipan, makinig kayo! 


text:
 Sapagkat ganito ang sinabi ng PANGINOON sa akin, "Ako'y tahimik na titingin mula sa aking tinitirhan, gaya ng malinaw na init sa sikat ng araw, gaya ng ulap na hamog sa init ng pag-aani." 


text:
 Sapagkat bago mag-ani, kapag ang pamumulaklak ay tapos na, at ang bulaklak ay nagiging ubas na nahihinog, kanyang puputulin ng karit na pangkapon ang mga usbong, at ang nakaladlad na mga sanga ay kanyang puputulin. 


text:
 Ang mga iyon ay pawang maiiwan sa mga ibong mandaragit sa mga bundok, at sa mga hayop sa lupa. At kakainin ang mga iyon ng mga ibong mandaragit sa panahon ng tag-init, at kakainin ang mga iyon ng lahat na hayop sa lupa sa taglamig. 


text:
 Sa panahong iyon ay dadalhin ang mga kaloob sa PANGINOON ng mga hukbo ng mga taong matataas at makikisig, at mula sa bayang kinatatakutan sa malapit at malayo; isang bansang makapangyarihan at nananakop, na ang lupain ay hinahati ng mga ilog, sa Bundok ng Zion, sa dako ng pangalan ng PANGINOON ng mga hukbo. 


text:
 Isang pahayag tungkol sa Ehipto. Tingnan ninyo, ang PANGINOON ay nakasakay sa isang matuling ulap, at patungo sa Ehipto, at ang mga diyus-diyosan ng Ehipto ay manginginig sa kanyang harapan, at ang puso ng Ehipto ay manlulumo sa gitna niyon. 


text:
 Aking kikilusin ang mga Ehipcio laban sa mga Ehipcio; at sila'y maglalaban, bawat tao laban sa kanyang kapatid, at bawat tao laban sa kanyang kapwa, lunsod laban sa lunsod, at kaharian laban sa kaharian. 


text:
 Ang diwa ng mga Ehipcio ay mauubos sa gitna niyon; at aking guguluhin ang kanilang mga panukala; at sasangguni sila sa mga diyus-diyosan, at sa mga engkantador, at sa mga sumasangguni sa masamang espiritu, at sa mga manghuhula. 


text:
 Aking ibibigay ang mga Ehipcio sa kamay ng mabagsik na panginoon; at mabangis na hari ang maghahari sa kanila, sabi ng Panginoon, ng PANGINOON ng mga hukbo. 


text:
 Ang mga ilog ay babaho; ang mga batis ng Ehipto ay huhupa at matutuyo, ang mga tambo at mga talahib ay matutuyo. 


text:
 Magkakaroon ng mga walang tanim na dako sa pampang ng Nilo, sa baybayin ng Nilo, at lahat ng inihasik sa tabi ng Nilo ay matutuyo, matatangay, at mawawala. 


text:
 Ang mga mangingisda ay tatangis, lahat ng naglalawit ng bingwit sa Nilo ay tatangis, at manghihina silang naglaladlad ng mga lambat sa tubig. 


text:
 Ang mga pinuno ng Zoan ay lubos na hangal; ang matatalinong tagapayo ni Faraon ay nagbibigay ng payong hangal. Paanong masasabi ninyo kay Faraon, "Ako'y anak ng pantas, anak ng mga dating hari?" 


text:
 Saan ngayon naroon ang iyong mga pantas? Sasabihin nga nila sa iyo ngayon at ipaalam nila kung ano ang pinanukala ng PANGINOON ng mga hukbo laban sa Ehipto. 


text:
 Ang mga pinuno ng Zoan ay naging mga hangal, ang mga pinuno ng Memfis ay dinaya, sila na panulok na bato ng kanyang mga lipi ang nagligaw sa Ehipto. 


text:
 Inihalo ng PANGINOON sa kanya ang espiritu ng pagkalito; at iniligaw nila sa bawat gawa niya ang Ehipto, pasuray-suray sa kanyang pagsusuka gaya ng lasing na tao. 


text:
 Hindi na magkakaroon ng anuman para sa Ehipto na magagawa ng ulo o ng buntot, sanga ng palma, o tambo. 


text:
 Sa araw na iyon ay magiging parang mga babae ang mga Ehipcio, at manginginig sa takot sa harapan ng kamay ng PANGINOON ng mga hukbo na kanyang itinataas laban sa kanila. 


text:
 At ang lupain ng Juda ay magiging kakilabutan sa Ehipto; kaninuman mabanggit iyon ay matatakot, dahil sa panukala ng PANGINOON ng mga hukbo, na ipinanukala laban doon. 


text:
 Sa araw na iyon ay magkakaroon ng limang bayan sa lupain ng Ehipto na magsasalita ng wika ng Canaan, at magsisisumpa ng katapatan sa PANGINOON ng mga hukbo. Ang isa roo'y tatawaging 'Lunsod ng Araw.' 


text:
 Sa araw na iyon ay magkakaroon ng isang dambana sa PANGINOON sa gitna ng lupain ng Ehipto, at isang haligi sa PANGINOON sa hangganan niyon. 


text:
 Iyon ay magiging tanda at saksi sa PANGINOON ng mga hukbo sa lupain ng Ehipto. Kapag sila'y dumaing sa PANGINOON dahil sa mga mang-aapi, magsusugo siya sa kanila ng isang tagapagligtas, at kanyang ipagtatanggol at ililigtas sila. 


text:
 At ipapakilala ng PANGINOON ang kanyang sarili sa Ehipto,  at makikilala ng mga Ehipcio ang PANGINOON sa araw na iyon at sila'y magsisisamba na may alay at handog na sinusunog. At sila'y gagawa ng panata sa PANGINOON at tutuparin ang mga iyon. 


text:
 At sasaktan ng PANGINOON ang Ehipto, sinasaktan at pinagagaling, at sila'y manunumbalik sa PANGINOON, at kanyang papakinggan ang kanilang mga daing at pagagalingin sila. 


text:
 Sa araw na iyon ay magkakaroon ng lansangan mula sa Ehipto hanggang sa Asiria, at ang mga taga-Asiria ay magsisipasok sa Ehipto, at ang mga Ehipcio ay sa Asiria, at ang mga Ehipcio ay magsisisambang kasama ng mga taga-Asiria. 


text:
 Sa araw na iyon ay magiging pangatlo ang Israel sa Ehipto at sa Asiria, isang pagpapala sa gitna ng lupain, 


text:
 na pinagpala ng PANGINOON ng mga hukbo, na sinasabi, "Pagpalain ang bayan kong Ehipto, at ang Asiria na gawa ng aking mga kamay, at ang Israel na aking mana." 


text:
 Nang taong dumating ang punong kawal sa Asdod, na isinugo ni Sargon na hari ng Asiria, at siya'y nakipaglaban doon at nasakop iyon, 


text:
 nang panahong iyon ay nagsalita ang PANGINOON sa pamamagitan ni Isaias na anak ni Amoz, na sinasabi, "Ikaw ay humayo, at kalagin mo ang damit-sako sa iyong mga balakang, at hubarin mo ang sapin sa iyong paa." At ginawa niyang gayon at lumakad na hubad at yapak. 


text:
 At sinabi ng PANGINOON, "Kung paanong ang aking lingkod na si Isaias ay lumakad na hubad at yapak sa loob ng tatlong taon bilang tanda at babala sa Ehipto at Etiopia, 


text:
 gayon ilalayo ng hari ng Asiria ang mga bihag na Ehipcio at taga-Etiopia, bata at matanda, hubad at yapak, at may mga piging nakalitaw, sa ikapapahiya ng Ehipto. 


text:
 Sila'y manlulupaypay at malilito, dahil sa Etiopia na kanilang pag-asa at sa Ehipto na kanilang ipinagmamalaki. 


text:
 At ang naninirahan sa baybaying ito ay magsasabi sa araw na iyon, 'Narito, ito ang nangyari doon sa aming inaasahan at aming tinakbuhan upang hingan ng tulong upang makalaya sa hari sa Asiria! At kami, paano kami makakatakas?'" 


text:
 Ang pahayag tungkol sa ilang ng karagatan. Kung paanong dumaan ang mga ipu-ipo sa Negeb ito'y nagmumula sa ilang mula sa isang kakilakilabot na lupain. 


text:
 Isang matinding pangitain ang ipinahayag sa akin; ang magnanakaw ay nagnanakaw, at ang mangwawasak ay nangwawasak. Umahon ka, O Elam; kumubkob ka, O Media; lahat ng buntong-hininga na nilikha niya'y aking pinatigil na. 


text:
 Kaya't ang aking mga balakang ay puno ng kahirapan; puno ako ng paghihirap, gaya ng mga hirap ng babae sa panganganak, ako'y nakayuko na anupa't hindi ako makarinig; ako'y nanlulumo na anupa't hindi ako makakita. 


text:
 Ang aking isipan ay umiikot, ang pagkasindak ay nakabigla sa akin; ang pagtatakipsilim na aking kinasabikan ay nagpanginig sa akin. 


text:
 Sila'y naghanda ng hapag-kainan, iniladlad nila ang alpombra, sila'y nagsisikain, sila'y nagsisiinom. Magsitindig kayong mga pinuno, langisan ninyo ang kalasag! 


text:
 Sapagkat ganito ang sinabi ng PANGINOON sa akin, "Ikaw ay humayo, maglagay ka ng bantay; ipahayag niya kung ano ang nakikita niya. 


text:
 Kapag siya'y nakakita ng mga nakasakay, mga mangangabayo na dala-dalawa, nakasakay sa mga asno, nakasakay sa mga kamelyo, makinig siyang masikap, ng buong sikap." 


text:
 At siya na nakakita ay sumigaw: "O Panginoon, ako'y nakatayo sa muog, patuloy kapag araw, at ako'y nakatanod sa aking bantayan nang buong magdamag. 


text:
 Tingnan mo, dumarating ang mga mangangabayo, mga mangangabayong dalawa-dalawa!" At siya'y sumagot at nagsabi, "Bumagsak, bumagsak ang Babilonia; at lahat na larawang inanyuan ng kanyang mga diyos ay nagkadurug-durog sa lupa." 


text:
 O ikaw na aking giniik, at trigo ng aking giikan, ang aking narinig sa PANGINOON ng mga hukbo, sa Diyos ng Israel, ang aking ipinahayag sa iyo. 


text:
 Ang pahayag tungkol sa Duma. May tumatawag sa akin mula sa Seir, "Bantay, gaano pa katagal ang gabi? Bantay, gaano pa katagal ang gabi?" 


text:
 Sinabi ng bantay, "Ang umaga ay dumarating, at gayundin ang gabi. Kung kayo'y mag-uusisa, mag-usisa kayo; muli kayong bumalik." 


text:
 Ang pahayag tungkol sa Arabia. Sa gubat ng Arabia ay tumigil kayo, O kayong naglalakbay na mga Dedaneo. 


text:
 Sa nauuhaw ay magdala kayo ng tubig, salubungin ng tinapay ang takas, O mga naninirahan sa lupain ng Tema. 


text:
 Sapagkat sila'y tumakas mula sa mga tabak, mula sa binunot na tabak, mula sa busog na nakaakma, at mula sa matinding digmaan. 


text:
 Sapagkat ganito ang sinabi ng Panginoon sa akin, "Sa loob ng isang taon, ayon sa mga taon ng magpapaupa, ang lahat ng kaluwalhatian ng Kedar ay magwawakas; 


text:
 at ang nalalabi sa mga mamamana, sa mga makapangyarihang lalaki na mga anak ni Kedar ay magiging iilan, sapagkat ang PANGINOON, ang Diyos ng Israel, ay siyang nagsalita." 


text:
 Ang pahayag tungkol sa libis ng pangitain. Anong ibig mong sabihin na ikaw ay umakyat, kayong lahat, sa mga bubungan? 


text:
 O ikaw na puno ng mga sigawan, magulong lunsod, masayang bayan? Ang iyong mga patay ay hindi napatay ng tabak, o namatay man sa pakikipaglaban. 


text:
 Lahat mong pinuno ay nagsitakas na magkakasama, sila'y nahuli bagaman di ginamitan ng busog. Kayong lahat na natagpuan ay nahuli, bagaman sila'y nakatakas sa malayo. 


text:
 Kaya't sinabi ko, "Huwag kayong tumingin sa akin, hayaan ninyong ako'y umiyak na may kapaitan; huwag ninyong sikaping bigyan ako ng kaaliwan, ng dahil sa pagkawasak sa anak na babae ng aking bayan." 


text:
 Sapagkat ang Panginoong DIYOS ng mga hukbo ay may isang araw ng pagkakagulo at pagyapak, ng pagkalito, sa libis ng pangitain; pagkabagsak ng mga pader at pagsigaw sa mga bundok. 


text:
 Ang Elam ay may dalang lalagyan ng pana, may mga karwahe at mga mangangabayo; at inalisan ng balot ng Kir ang kalasag. 


text:
 Ang iyong mga piling libis ay puno ng mga karwahe, at ang mga mangangabayo ay nakahanay sa mga pintuan. 


text:
 At kanyang inalis ang takip ng Juda. Sa araw na iyon ay tumingin ka sa mga sandata sa Bahay ng Gubat. 


text:
 Inyong nakita na maraming butas ang lunsod ni David, at inyong tinipon  ang tubig ng  mababang tipunan ng tubig. 


text:
 At inyong binilang ang mga bahay ng Jerusalem, at inyong giniba ang mga bahay upang patibayin ang kuta. 


text:
 Kayo'y gumawa ng tipunang tubig sa pagitan ng dalawang pader para sa tubig ng dating tipunan. Ngunit hindi ninyo tiningnan ang gumawa nito, o pinahalagahan man siya na nagplano nito noon pa. 


text:
 Nang araw na iyon ay tumawag ang Panginoong DIYOS ng mga hukbo, sa pag-iyak, sa pagtangis, sa pagkakalbo, at sa pagbibigkis ng damit-sako. 


text:
 Sa halip ay nagkaroon ng kagalakan at kasayahan, pagpatay ng mga baka at pagpatay ng mga tupa, pagkain ng karne, at pag-inom ng alak. "Tayo'y kumain at uminom, sapagkat bukas tayo ay mamamatay." 


text:
 Ipinahayag ng PANGINOON ng mga hukbo ang kanyang sarili sa aking mga pandinig: "Tunay na ang kasamaang ito ay hindi ipatatawad sa inyo hanggang sa kayo'y mamatay," sabi ng Panginoong DIYOS ng mga hukbo. 


text:
 Ganito ang sabi ng Panginoong DIYOS ng mga hukbo, "Ikaw ay humayo, pumaroon ka sa katiwalang ito, sa Sebna, na siyang katiwala sa bahay, at iyong sabihin sa kanya: 


text:
 Anong karapatan mo rito? Sinong mga kamag-anak mo rito at gumawa ka rito ng isang libingan para sa iyo? Gumagawa ka ng libingan sa itaas, at umuukit ka ng tahanan para sa iyong sarili sa malaking bato! 


text:
 Paiikutin ka niya nang paiikutin, at itatapon ka na parang bola sa malaking lupain. Doon ka mamamatay, at doon malalagay ang iyong magagarang mga karwahe, ikaw na kahihiyan ng sambahayan ng iyong panginoon. 


text:
 at aking susuotan siya ng iyong balabal, at ibibigkis sa kanya ang iyong pamigkis, at aking ipagkakatiwala ang iyong kapangyarman sa kanyang kamay; at siya'y magiging ama sa mga naninirahan sa Jerusalem at sa sambahayan ni Juda. 


text:
 Ang katungkulan sa sambahayan ni David ay iaatang ko sa kanyang balikat; at siya'y magbubukas, at walang makapagsasara; at siya'y magsasara, at walang makapagbubukas. 


text:
 At aking ikakapit siya na parang tulos sa isang matibay na dako; at siya'y magiging trono ng karangalan   sa  sambahayan  ng kanyang magulang. 


text:
 Kanilang ibibitin sa kanya ang buong bigat ng sambahayan ng kanyang magulang, ang mga anak at ang angkan, bawat maliit na sisidlan, mula sa mga tasa hanggang sa mga malalaking sisidlan. 


text:
 Sa araw na iyon, sabi ng PANGINOON ng mga hukbo, matatanggal ang tulos na ikinabit sa matibay na dako. Ito'y puputulin at mahuhulog, at ang pasan na nasa ibabaw niyon ay maglalaho, sapagkat sinabi ng PANGINOON." 


text:
 Ang pahayag tungkol sa Tiro. Tumaghoy kayo, kayong mga sasakyang-dagat ng Tarsis; sapagkat sira ang Tiro, walang bahay o kanlungan! Mula sa lupain ng Cyprus ay inihayag ito sa kanila. 


text:
 Tumahimik kayo, kayong mga naninirahan sa baybayin; O mga mangangalakal ng Sidon, ang iyong mga sugo ay nagdaraan sa uagat, 


text:
 at nasa baybayin ng malawak na mga tubig, ang iyong kinita ay ang binhi ng Sihor, ang ani ng Nilo, ikaw ang mangangalakal ng mga bansa. 


text:
 Mahiya ka, O Sidon, sapagkat nagsalita ang dagat, ang tanggulan ng dagat, na nagsasabi, "Hindi ako nagdamdam, o nanganak man, o nag-alaga man ako ng mga binata, o nagpalaki ng mga dalaga." 


text:
 Ito ba ang inyong masayang lunsod, na mula pa noong unang araw ang pinagmulan, na dinadala ng kanyang mga paa upang sa malayo ay manirahan? 


text:
 Sinong nagpanukala nito laban sa Tiro na siyang nagkakaloob ng mga korona, na ang mga negosyante ay mga pinuno, na ang mga mangangalakal ay mararangal sa lupa. 


text:
 Pinanukala ito ng PANGINOON ng mga hukbo, upang hamakin ang kapalaluan ng buong kaluwalhatian, upang hiyain ang lahat na mararangal sa lupa. 


text:
 Kanyang iniunat ang kanyang kamay sa karagatan, kanyang niyanig ang mga kaharian. Ang PANGINOON ay nag-utos tungkol sa Canaan, upang gibain ang mga tanggulan. 


text:
 At kanyang sinabi, "Ikaw ay hindi na magagalak pa, O ikaw na aping anak na birhen ng Sidon; bumangon ka, magdaan ka sa Chittim, doon ma'y hindi ka magkakaroon ng kapahingahan." 


text:
 Tingnan mo ang lupain ng mga Caldeo! Ito ay ang bayan; hindi ito ang Asiria. Itinalaga nila ang Tiro para sa maiilap na hayop. Kanilang itinayo ang kanilang mga muog, giniba nila ang kanyang mga palasyo, kanyang ginawa siyang isang guho. 


text:
 At sa araw na iyon ang Tiro ay malilimutan sa loob ng pitumpung taon, gaya ng mga araw ng isang hari. Pagkatapos ng pitumpung taon ay mangyayari sa Tiro ang gaya sa awit ng masamang babae:' 


text:
 "Kumuha ka ng alpa, lumibot ka sa lunsod, ikaw na masamang babaing nalimutan! Gumawa ka ng matamis na himig, umawit ka ng maraming awit, upang ikaw ay maalala." 


text:
 Sa katapusan ng pitumpung taon, dadalawin ng PANGINOON ang Tiro, at siya'y babalik sa kanyang pangangalakal, at magiging masamang babae sa lahat ng kaharian ng sanlibutan sa ibabaw ng lupa. 


text:
 At ang kanyang kalakal at ang kanyang upa ay itatalaga sa PANGINOON. Hindi ito itatago o iimbakin man, kundi ang kanyang paninda ay magbibigay ng saganang pagkain at magarang pananamit para sa mga namumuhay na kasama ng PANGINOON. 


text:
 Gigibain ng PANGINOON ang lupa at ito'y sisirain, at pipilipitin niya ang ibabaw nito at ang mga naninirahan doon ay pangangalatin. 


text:
 At kung paano sa mga tao, gayon sa pari; kung paano sa alipin, gayon sa kanyang panginoon; kung paano sa alilang babae, gayon sa kanyang panginoong babae; kung paano sa mamimili, gayon sa nagbibili; kung paano sa nagpapahiram, gayon sa manghihiram; kung paano sa nagpapautang, gayon sa mangungutang. 


text:
 Lubos na mawawalan ng laman ang lupa, at lubos na masisira; sapagkat ang salitang ito ay sa PANGINOON mula. 


text:
 Ang lupa ay tumatangis at natutuyo, ang sanlibutan ay nanghihina at natutuyo, ang mapagmataas na bayan sa lupa ay lilipas. 


text:
 Ang lupa ay nadumihan ng mga doo'y naninirahan, sapagkat kanilang sinuway ang kautusan, nilabag ang tuntunin, sinira ang walang hanggang tipan. 


text:
 Kaya't nilamon ng sumpa ang lupa, at silang naninirahan doon ay nagdurusa dahil sa kanilang pagkakasala, kaya't nasunog ang mga naninirahan sa lupa, at kakaunting tao ang nalabi. 


text:
 Ang alak ay tumatangis, ang puno ng ubas ay nalalanta, lahat ng masayang puso ay nagbubuntong-hininga. 


text:
 Ang saya ng mga alpa ay tumigil, ang ingay nila na nagagalak ay nagwakas, ang galak ng lira ay huminto. 


text:
 Sila'y hindi magsisiinom ng alak na may awitan; ang matapang na alak ay nagiging mapait sa kanila na nagsisiinom niyon. 


text:
 May sigawan sa mga lansangan dahil sa kakulangan sa alak; lahat ng kagalakan ay natapos na, sa lupa ay nawala ang kasayahan. 


text:
 Sapagkat ganito ang mangyayari sa lupa sa gitna ng mga bansa, kapag inuga ang isang punong olibo, gaya ng pamumulot ng ubas pagkatapos ng pag-aani. 


text:
 Inilakas nila ang kanilang mga tinig, sila'y umawit sa kagalakan, dahil sa kadakilaan ng PANGINOON ay sumigaw sila mula sa kanluran. 


text:
 Kaya't mula sa silangan ay luwalhatiin ninyo ang PANGINOON; sa mga pulo ng dagat, ang pangalan ng PANGINOON, ang Diyos ng Israel. 


text:
 Mula sa kadulu-duluhang bahagi ng lupa ay nakarinig kami ng mga awit ng papuri, ng kaluwalhatian sa Matuwid. Ngunit aking sinabi, "Nanghihina ako, nanghihina ako, kahabag-habag ako! Sapagkat ang mga taksil ay gumagawa ng kataksilan. Ang mga taksil ay gumagawang may lubhang kataksilan." 


text:
 Siyang tumatakas sa tunog ng pagkasindak ay mahuhulog sa hukay; at siyang umaakyat mula sa hukay ay mahuhuli sa bitag. Sapagkat ang mga bintana ng langit ay nakabukas, at ang mga pundasyon ng lupa ay umuuga. 


text:
 Pagiray-giray na parang taong lasing ang lupa, ito'y gumigiray na parang dampa; at ang kanyang paglabag ay nagiging mabigat sa kanya, at ito'y bumagsak, at hindi na muling babangon pa. 


text:
 At sa araw na iyon, parurusahan ng PANGINOON ang hukbo ng langit, sa langit, at ang mga hari sa lupa, sa ibabaw ng lupa. 


text:
 At sila'y matitipong sama-sama, kagaya ng mga bilanggo sa hukay, sila'y sasarhan sa bilangguan, at pagkaraan ng maraming araw sila'y parurusahan. 


text:
 Kung magkagayo'y malilito ang buwan, at ang araw ay mapapahiya; sapagkat ang PANGINOON ng mga hukbo ay maghahari sa bundok ng Zion at sa Jerusalem; at sa harapan ng kanyang matatanda ay ihahayag niya ang kanyang kaluwalhatian. 


text:
 O PANGINOON, ikaw ay Diyos ko; aking dadakilain ka, aking pupurihin ang pangalan mo; sapagkat ikaw ay gumawa ng kagila-gilalas na bagay, samakatuwid ay ang iyong binalak noong una, tapat at tiyak. 


text:
 Sapagkat iyong ginawang isang bunton ang lunsod, ang bayang matibay ay ginawang isang guho; ang palasyo ng mga dayuhan ay di na bayan, ito'y hindi na maitatayo kailanman. 


text:
 Kaya't luluwalhatiin ka ng malalakas na mamamayan, ang mga lunsod ng malulupit na mga bansa ay matatakot sa iyo. 


text:
 Sapagkat ikaw sa mga dukha ay naging kanlungan, isang kanlungan sa nangangailangan sa kanyang kahirapan, silungan sa bagyo at lilim sa init, sapagkat ang ihip ng mga malulupit ay parang bagyo laban sa pader, 


text:
 gaya ng init sa tuyong dako. Sinupil mo ang ingay ng mga dayuhan; gaya ng init sa pamamagitan ng lilim ng alapaap, ang awit ng mga malulupit ay napatahimik. 


text:
 At sa bundok na ito ay gagawa ang PANGINOON ng mga hukbo sa lahat ng mga bayan ng isang kapistahan ng matatabang bagay, ng isang kapistahan ng mga nilumang alak, ng matatabang bagay na puno ng utak, ng mga lumang alak na totoong dinalisay. 


text:
 At kanyang wawasakin sa bundok na ito ang takip na inilagay sa lahat ng mga bayan, at ang lambong na iniladlad sa lahat ng bansa. 


text:
 Lulunukin niya ang kamatayan magpakailanman at papahirin ng Panginoong DIYOS ang mga luha sa lahat ng mga mukha. Ang paghamak sa kanyang bayan ay maaalis sa buong lupa, sapagkat ang PANGINOON ang nagsalita. 


text:
 At sasabihin sa araw na iyon, "Ito'y ating Diyos; hinintay natin siya at ililigtas niya tayo. Ito ang PANGINOON; ating hinintay siya, tayo'y matuwa  at magalak sa kanyang pagliligtas." 


text:
 Sapagkat ang kamay ng PANGINOON ay magpapahinga sa bundok na ito. Ang Moab ay mayayapakan sa kanyang dako, gaya ng dayami na nayayapakan sa tapunan ng dumi. 


text:
 At kanyang iuunat ang kanyang mga kamay sa gitna niyon, gaya ng manlalangoy na nag-uunat ng kanyang mga kamay sa paglangoy; ngunit ibababa ng PANGINOON ang kanyang kapalaluan kasama ng kakayahan ng kanyang mga kamay. 


text:
 At ang matataas na muog ng kanyang mga kuta ay kanyang ibababa, ilulugmok, at ibabagsak sa lupa, hanggang sa alabok. 


text:
 Sa araw na iyon ay aawitin  ang awit na ito sa lupain ng Juda, "Tayo ay may matibay na lunsod; kanyang inilalagay ang kaligtasan bilang mga pader at tanggulan. 


text:
 Iyong iingatan siya sa ganap na kapayapaan, na ang pag-iisip ay nananatili sa iyo, sapagkat siya'y nagtitiwala sa iyo. 


text:
 Magtiwala kayo sa PANGINOON magpakailanman, sapagkat ang Panginoong DIYOS ay isang batong walang hanggan. 


text:
 Sapagkat ibinaba niya ang mga naninirahan sa kaitaasan, ang mapagmataas na lunsod. Kanyang ibinaba, ibinaba hanggang sa lupa; ibinagsak ito hanggang sa alabok. 


text:
 Sa daan ng iyong mga hatol, O PANGINOON, naghihintay kami sa iyo; ang pangalan ng iyong alaala ay siyang nasa ng aming kaluluwa. 


text:
 Kinasasabikan ka sa gabi ng kaluluwa ko, ang espiritu sa loob ko ay masikap na naghahanap sa iyo. Sapagkat kapag nasa lupa ang mga hatol mo, ang mga naninirahan sa sanlibutan sa katuwiran ay naturuto. 


text:
 Kapag nagpapakita ng lingap sa masama, hindi siya matututo ng katuwiran; sa lupain ng katuwiran ay nakikitungo siya na may kasamaan, at hindi nakikita ang sa PANGINOON na kamahalan. 


text:
 PANGINOON, ang iyong kamay ay nakataas, gayunma'y hindi nila nakikita. Ipakita mo ang iyong sigasig para sa bayan, at sila'y mapapahiya; lamunin nawa sila ng apoy na para sa iyong mga kaaway. 


text:
 PANGINOON, ikaw ay magtatalaga ng kapayapaan para sa amin, ikaw ang gumawa para sa amin ng lahat naming mga gawa. 


text:
 O PANGINOON naming Diyos, ang ibang mga panginoon, bukod sa iyo ay namuno sa amin; ngunit ang pangalan mo lamang ang kinikilala namin. 


text:
 Sila'y patay, sila'y hindi mabubuhay; sila'y mga lilim, sila'y hindi babangon. Kaya't iyong dinalaw at winasak sila, at pinawi mo ang lahat ng alaala nila. 


text:
 Ngunit iyong pinarami ang bansa, O PANGINOON, iyong pinarami ang bansa; ikaw ay niluwalhati; iyong pinalaki ang lahat ng hangganan ng lupain. 


text:
 PANGINOON, sa kabalisahan ay dinalaw ka nila, sila'y sumambit ng dalangin, noong pinarurusahan mo sila. 


text:
 Gaya ng babae na nagdadalang-tao na namimilipit at dumaraing sa kanyang panganganak, kapag siya'y malapit na sa kanyang panahon, naging gayon kami dahilan sa iyo, O PANGINOON. 


text:
 Kami ay nagdalang-tao, kami ay namilipit, kami ay tila nanganak ng hangin. Kami ay hindi nagkamit ng tagumpay sa lupa; at ang mga naninirahan sa sanlibutan ay hindi nabuwal. 


text:
 Ang iyong mga patay ay mabubuhay; ang kanilang mga katawan ay babangon. Magsigising at magsiawit sa kagalakan, kayong naninirahan sa alabok! Sapagkat ang iyong hamog ay hamog na makinang, at sa lupain ng mga lilim ay hahayaan mong bumagsak ito. 


text:
 Ikaw ay pumarito, bayan ko, pumasok ka sa iyong mga silid, at isara mo ang iyong mga pintuan sa likuran mo. Magkubli kang sandali, hanggang sa ang galit ay makalampas. 


text:
 Sapagkat ang PANGINOON ay lumalabas mula sa kanyang dako upang parusahan ang mga naninirahan sa lupa dahil sa kanilang kasamaan. Ililitaw naman ng lupa ang dugo na nabuhos doon at hindi na tatakpan ang kanyang napatay. 


text:
 Sa araw na iyon ay parurusahan ng PANGINOON, ng kanyang matigas, malaki, at matibay na tabak ang leviatan na tumatakas na ahas, ang leviatan na pumupulupot na ahas, at kanyang papatayin ang dambuhala na nasa dagat. 


text:
 Akong PANGINOON ang siyang nag-aalaga, bawat sandali ay dinidilig ko iyon. Baka saktan ng sinuman, aking binabantayan ito gabi't araw. 


text:
 Wala akong galit. Kung mayroon sana akong mga dawag at mga tinik para makipaglaban! Ako'y hahayo laban sa kanila, sama-sama ko silang susunugin. 


text:
 O kung hindi ay kumapit sila sa akin upang mapangalagaan, makipagpayapaan sila sa akin, makipagpayapaan sila sa akin." 


text:
 Sa mga araw na darating ay mag-uugat ang Jacob, ang Israel ay uusbong at mamumulaklak at pupunuin nila ng bunga ang buong sanlibutan. 


text:
 Kanya bang sinaktan siya na gaya ng pananakit niya sa mga nanakit sa kanila? O pinatay ba sila na gaya ng pagpatay sa mga pumatay sa kanila? 


text:
 Sa pamamagitan ng pagpapalayas, sa pamamagitan ng pagkabihag ay nakipagtunggali ka laban sa kanila, kanyang inalis siya ng kanyang malakas na ihip sa araw ng hangin mula sa silangan. 


text:
 Kaya't sa pamamagitan nito ay mapagbabayaran ang pagkakasala ng Jacob, at ito ang buong bunga ng pag-aalis ng kanyang kasalanan: . kapag kanyang pinagdurog-durog na gaya ng batong tisa ang lahat ng mga bato ng dambana, walang Ashera o dambana ng insenso ang mananatiling nakatayo. 


text:
 Sapagkat ang lunsod na may kuta ay nag-iisa, isang tahanang pinabayaan at iniwanan gaya ng ilang. Doon manginginain ang guya, doo'y humihiga siya, at babalatan ang mga sanga niyon. 


text:
 Kapag ang mga sanga niyon ay natuyo, ang mga iyon ay babaliin; darating ang mga babae at gagawa ng apoy mula sa mga iyon. Sapagkat ito ay isang bayan na walang unawa; kaya't ang gumawa sa kanila ay hindi mahahabag sa kanila, siya na humubog sa kanila ay hindi magpapakita sa kanila ng lingap. 


text:
 Sa araw na iyon, mula sa Ilog Eufrates hanggang sa batis ng Ehipto, gigiikin ng PANGINOON ang bunga niyon, at kayo'y titipuning isa-isa, O kayong mga anak ni Israel. 


text:
 At sa araw na iyon, ang malaking trumpeta ay hihipan; at silang nawala sa lupain ng Asiria, at silang mga itinaboy sa lupain ng Ehipto ay darating upang sumamba sa PANGINOON sa banal na bundok sa Jerusalem. 


text:
 IKahabag-habag ang palalong korona ng mga maglalasing ng Efraim, at sa kumukupas na bulaklak ng kanyang maluwalhating kagandahan, na nasa ulunan ng mayamang libis na nadaig ng alak! 


text:
 Ang Panginoon ay may isa na makapangyarihan at malakas; na tulad ng bagyo ng yelo, isang mangwawasak na bagyo, parang bagyo ng malakas at bumabahang mga tubig, kanyang ibubuwal sa lupa sa pamamagitan ng kanyang kamay. 


text:
 at ang kumukupas na bulaklak ng kanyang maluwalhating kagandahan, na nasa ulunan ng mayamang libis, ay magiging gaya ng unang hinog na bunga ng igos bago magtag-init: kapag ito'y nakikita ng tao, kinakain niya ito paglapat nito sa kanyang kamay. 


text:
 Sa araw na iyon ay magiging korona ng kaluwalhatian ang PANGINOON ng mga hukbo, at putong ng kagandahan, sa nalabi sa kanyang bayan; 


text:
 at espiritu ng katarungan sa kanya na nakaupo sa paghatol, at lakas sa kanila na nagpaurong ng labanan sa pintuan. 


text:
 Ang mga ito ay sumusuray din dahil sa alak, at dahil sa matapang na alak ay pahapay-hapay; ang pari at ang propeta ay sumusuray dahil sa matapang na alak, sila'y nililito ng alak, sila'y pahapay-hapay dahil sa matapang na alak; sila'y nagkakamali sa pangitain, sila'y natitisod sa paghatol. 


text:
 "Kanino siya magtuturo ng kaalaman? At kanino niya ipapaliwanag ang balita? Sa mga inilayo sa gatas, at inihiwalay sa suso? 


text:
 Sapagkat tuntunin sa tuntunin, tuntunin sa tuntunin, bilin at bilin, bilin at bilin; dito'y kaunti, doo'y kaunti." 


text:
 Hindi, kundi sa pamamagitan ng mga utal na labi at ng ibang wika ay magsasalita ang PANGINOON sa bayang ito, 


text:
 na sa kanya'y sinabi niya, "Ito ang kapahingahan, papagpahingahin ninyo ang pagod; at ito ang kaginhawahan;" gayunma'y hindi nila pinakinggan. 


text:
 Kaya't ang salita ng PANGINOON ay magiging sa kanila'y tuntunin sa tuntunin, tuntunin sa tuntunin, bilin at bilin, bilin at bilin; dito'y kaunti, doo'y kaunti; upang sila'y makahayo, at umatras, at mabalian, at masilo, at mahuli. 


text:
 Kaya't inyong pakinggan ang salita ng PANGINOON, kayong mga mangungutya, na namumuno sa bayang ito sa Jerusalem! 


text:
 Sapagkat inyong sinabi, "Tayo'y nakipagtipan sa kamatayan, at sa Sheol ay nakipagkasundo tayo; kapag ang mahigpit na hagupit ay dumaan, ito'y hindi darating sa atin; sapagkat ating ginawang kanlungan ang mga kabulaanan, at sa ilalim ng kasinungalingan ay nagkubli tayo." 


text:
 Kaya't ganito ang sabi ng Panginoong DlYOS, "Aking inilalagay sa Zion bilang pundasyon ang isang bato, isang batong subok, isang mahalagang batong panulok, na isang tiyak na pundasyon: 'Siyang naniniwala ay hindi magmamadali.' 


text:
 At aking ilalagay na pising panukat ang katarungan, at ang katuwiran bilang pabigat; At papalisin ng yelo ang kanlungan ng mga kabulaanan, at aapawan ng tubig ang kanlungan." 


text:
 At ang inyong tipan sa kamatayan ay mawawalan ng kabuluhan, at ang iyong pakikipagkasundo sa Sheol ay hindi mamamalagi; kapag ang mahigpit na hagupit ay dumaraan, kayo nga'y ibabagsak niyon. 


text:
 Sa tuwing daraan kayo, tatangayin kayo niyon, sapagkat tuwing umaga ay daraan iyon, sa araw at sa gabi. at magiging kakilakilabot na maunawaan ang balita. 


text:
 Sapagkat ang higaan ay napakaikli upang makaunat ang isa, at ang kumot ay napakakitid upang maibalot sa kanya. 


text:
 Sapagkat ang PANGINOON ay babangon na gaya sa Bundok ng Perasim, siya'y mapopoot na gaya sa libis ng Gibeon; upang gawin ang kanyang gawain — kataka-taka ang kanyang gawa! at upang gawin ang kanyang gawain — kakaiba ang kanyang gawain! 


text:
 Kaya't ngayo'y huwag kayong manuya, baka ang mga panali sa inyo ay magsitibay, sapagkat ako'y nakarinig ng utos ng pagwasak, mula sa Panginoong DIYOS ng mga hukbo, sa buong lupa. 


text:
 Makinig kayo, at pakinggan ninyo ang aking tinig, inyong dinggin, at pakinggan ang aking pananalita. 


text:
 Nag-aararo bang lagi ang mag-aararo upang maghasik? Patuloy ba niyang binubungkal at dinudurog ang kanyang lupa? 


text:
 Kapag kanyang napatag ang ibabaw niyon hindi ba niya binibinhian ng eneldo, at ipinupunla ang binhing komino, at inihahanay ang trigo, at ang sebada sa tamang lugar, at ang espelta bilang hangganan niyon? 


text:
 Ang eneldo ay hindi ginigiik ng panggiik na mabigat, o ang gulong man ng karwahe ay iginugulong sa komino; kundi ang eneldo ay hinahampas ng tungkod, at ang komino ay ng pamalo. 


text:
 Ang trigo ay dinudurog upang gawing tinapay, sapagkat ito'y hindi laging ginigiik, kapag ito'y kanyang pinagulungan ng kanyang karwahe at ng kanyang mga kabayo, hindi niya ito nadudurog. 


text:
 Ito man ay mula rin sa PANGINOON ng mga hukbo; siya'y kahanga-hanga sa payo, at nangingibabaw sa karunungan. 


text:
 Kahabag-habag ka, Ariel, Ariel, na bayang pinagkampuhan ni David! Magdagdag kayo ng taon sa taon; hayaang matapos ang kanilang mga kapistahan. 


text:
 Gayunma'y aking pahihirapan ang Ariel, at magkakaroon ng pagtangis at panaghoy, at sa akin siya'y magiging gaya ng Ariel. 


text:
 Ako'y magtatayo ng kampo laban sa iyo sa palibot, at kukubkubin kita ng mga kuta, at ako'y maglalagay ng mga pangkubkob laban sa iyo. 


text:
 Ikaw ay magsasalita mula sa kalaliman ng lupa, at mula sa kababaan ng alabok ay darating ang iyong salita, at ang iyong tinig ay magmumula sa lupa na gaya ng tinig ng multo, at ang iyong pananalita ay bubulong mula sa alabok. 


text:
 Ngunit ang karamihan sa iyong mga kaaway ay magiging gaya ng munting alabok, at ang karamihan ng mga malulupit ay gaya ng ipang inililipad ng hangin. At sa isang iglap, bigla, 


text:
 ikaw ay dadalawin ng PANGINOON ng mga hukbo na may kulog, at may lindol, at ng malaking ingay, ng ipu-ipo at bagyo, at ng liyab ng tumutupok na apoy. 


text:
 At ang karamihan ng lahat ng mga bansang nakikidigma laban sa Ariel, lahat na lumaban sa kanya at sa kanyang kuta, at ang nagpapahirap sa kanya, ay magiging gaya ng panaginip, ng isang pangitain sa gabi. 


text:
 At gaya ng kung ang isang gutom ay nananaginip na siya ay kumakain, at nagising na ang kanyang pagkagutom ay hindi napawi, o gaya ng kung ang isang taong uhaw ay nananaginip na siya'y umiinom, at gumising na nanghihina, at ang kanyang pagkauhaw ay di napawi, gayon ang mangyayari sa karamihan ng lahat ng mga bansa, na lumalaban sa Bundok ng Zion. 


text:
 Kayo'y matigilan at matuliro, kayo'y magpakabulag at maging bulag! Magpakalasing, ngunit hindi sa alak; sumuray, ngunit hindi sa matapang na alak! 


text:
 Sapagkat ibinuhos ng PANGINOON sa inyo ang espiritu ng mahimbing na pagkakatulog, at ipinikit ang inyong mga mata, kayong mga propeta; at tinakpan ang inyong mga ulo, kayong mga tagakita. 


text:
 At ang pangitain ng lahat ng ito ay naging sa inyo'y gaya ng mga salita ng aklat na natatakan. Kapag ibibigay ng mga tao sa isang marunong bumasa, na sinasabi, "Iyong basahin ito," kanyang sinasabi, "Hindi ko mababasa, sapagkat natatatakan." 


text:
 Nang ang aklat ay ibigay sa isa na hindi marunong bumasa, na sinasabi, "Iyong basahin ito," kanyang sinasabi, "Ako'y hindi marunong bumasa." 


text:
 At sinabi ng Panginoon, "Sapagkat ang bayang ito ay lumalapit sa pamamagitan ng kanilang bibig, at pinapupurihan ako ng kanilang labi, samantalang malayo ang kanilang puso sa akin, at ang kanilang takot sa akin ay utos ng mga tao na natutuhan sa pamamagitan ng pagsasaulo; 


text:
 dahil dito, muli akong gagawa ng kahanga-hangang mga gawa sa bayang ito, kahanga-hanga at kagila-gilalas, at ang karunungan ng kanilang mga pantas ay mapapawi, at ang unawa ng kanilang mga taong may unawa ay malilihim." 


text:
 Kahabag-habag sila, na itinatago nang malalim ang kanilang payo sa PANGINOON at ang mga gawa ay nasa kadiliman, at kanilang sinasabi, "Sinong nakakakita sa atin? At sinong nakakakilala sa atin?" 


text:
 Inyong binabaligtad ang mga bagay! Ituturing bang putik ang magpapalayok; upang sabihin ng bagay na niyari sa gumawa sa kanya, "Hindi niya ako ginawa"; o sabihin ng bagay na inanyuan sa kanya na nag-anyo nito, "Siya'y walang unawa"? 


text:
 Hindi ba sandaling-sandali na lamang, at ang Lebanon ay magiging mabungang lupain, at ang mabungang lupain ay ituturing na gubat? 


text:
 At sa araw na iyon ay maririnig ng bingi ang mga salita ng isang aklat, at mula sa kanilang kapanglawan at kadiliman ang mga mata ng bulag ay makakakita. 


text:
 Ang maamo ay magtatamo ng sariwang kagalakan sa PANGINOON, at ang dukha sa gitna ng mga tao ay magagalak sa Banal ng Israel. 


text:
 Sapagkat ang malupit ay mauuwi sa wala, at ang manlilibak ay tumigil, at ang lahat ng naghihintay sa paggawa ng kasamaan ay tatanggalin, 


text:
 iyong mga nagdadala sa tao sa kahatulan, at naglalagay ng bitag para sa tagahatol sa may pintuan, at walang dahilang ipinagkakait ang katarungan sa nasa katuwiran. 


text:
 Kaya't ganito ang sabi ng PANGINOON, na siyang tumubos kay Abraham,  tungkol sa sambahayan ni Jacob, "Si Jacob ay hindi na mapapahiya, hindi na mamumutla ang kanyang mukha. 


text:
 Sapagkat kapag kanyang nakikita ang kanyang mga anak, ang gawa ng aking mga kamay, sa gitna niya, ay kanilang pababanalin ang aking pangalan; kanilang pababanalin ang Banal ni Jacob, at tatayong may paggalang sa Diyos ng Israel. 


text:
 Sila namang nagkakamali sa espiritu ay darating sa pagkaunawa, at silang nagbubulung-bulungan ay tatanggap ng aral." 


text:
 "Kahabag-habag ang mga mapaghimagsik na mga anak," sabi ng PANGINOON, "na nagsasagawa ng panukala, ngunit hindi mula sa akin; na nakikipagkasundo, ngunit hindi sa aking Espiritu, upang sila'y makapag-dagdag ng kasalanan sa kasalanan; 


text:
 na pumupunta na lumulusong sa Ehipto, na hindi humihingi ng payo, upang manganlong sa pag-iingat ng Faraon, at manirahan sa lilim ng Ehipto! 


text:
 Kaya't ang pag-iingat ng Faraon ay magiging inyong kahihiyan, at ang tirahan sa lilim ng Ehipto ay inyong pagkapahiya. 


text:
 Sapagkat bagaman ang kanyang mga pinuno ay nasa Zoan, at ang kanilang mga sugo ay nakarating sa Hanes, 


text:
 silang lahat ay mapapahiya sa pamamagitan ng isang bayan na hindi nila mapapakinabangan, na magdadala hindi ng tulong o pakinabang man, kundi kahihiyan at kasiraan." 


text:
 Ang pahayag tungkol sa mga hayop ng Negeb. Sa lupain ng kabagabagan at ng hapis, na pinanggagalingan ng leong babae at lalaki, ng ulupong at ng lumilipad na makamandag na ahas, kanilang dinadala ang kanilang mga kayamanan sa mga gulugod ng mga batang asno, at ang kanilang mga kayamanan sa umbok ng gulugod ng mga kamelyo, sa isang bayan na hindi nila mapapakinabangan. 


text:
 Sapagkat ang tulong ng Ehipto ay walang kabuluhan at walang halaga, kaya't aking tinawag siyang "Rahab na nakaupong walang kibo." 


text:
 Ngayo'y humayo ka, isulat mo sa harapan nila sa isang tapyas na bato, at ititik mo sa isang aklat, upang sa darating na panahon ay maging saksi magpakailanman. 


text:
 Sapagkat sila'y mapaghimagsik na bayan, mga sinungaling na anak, mga anak na ayaw makinig sa kautusan ng PANGINOON, 


text:
 na nagsasabi sa mga tagakita, "Huwag kayong makakita ng pangitain;" at sa mga propeta, "Huwag kayong magpahayag sa amin ng matutuwid na bagay, magsalita kayo sa amin ng mga kawili-wiling bagay, magpropesiya kayo ng mga haka-haka. 


text:
 Kaya't ganito ang sabi ng Banal ng Israel, "Sapagkat inyong hinamak ang salitang ito, at nagtiwala kayo sa pang-aapi at kasamaan, at umasa sa mga iyon; 


text:
 kaya't ang kasamaang ito ay magiging sa inyo'y gaya ng butas sa isang mataas na pader, nakalabas at malapit nang bumagsak, na biglang dumarating ang pagbagsak sa isang iglap. 


text:
 At ang pagkabasag nito ay gaya ng pagkabasag ng sisidlan ng magpapalayok, na walang awang dinurog na anupa't walang natagpuang isang kapiraso sa mga bahagi niyon, na maikukuha ng apoy mula sa apuyan, o maisasalok ng tubig sa balon." 


text:
 Sapagkat ganito ang sabi ng Panginoong DIYOS, ng Banal ng Israel, "Sa pagbabalik at sa pagpapahinga ay maliligtas kayo; sa katahimikan at pagtitiwala ay magiging inyong lakas." Ngunit ayaw ninyo, 


text:
 kundi inyong sinabi, "Hindi! Kami ay tatakas na sakay sa mga kabayo." Kaya kayo'y tatakas, at, "Kami ay sasakay sa mabibilis na kabayo," kaya't ang mga humahabol sa inyo ay magiging mabliis. 


text:
 Isang libo ay tatakas sa banta ng isa, sa banta ng lima ay tatakas kayo, hanggang sa kayo'y maiwang parang isang tagdan ng watawat sa tuktok ng bundok, at gaya ng isang hudyat sa isang burol. 


text:
 Kaya't naghihintay ang PANGINOON, na maging mapagbiyaya sa inyo; kaya't siya'y babangon, upang magpakita ng habag sa inyo. Sapagkat ang PANGINOON ay Diyos ng katarungan; mapapalad ang lahat na naghihintay sa kanya. 


text:
 Ang bayan ng Zion na naninirahan sa Jerusalem; tiyak na hindi ka iiyak. Siya'y tiyak na magiging mapagbiyaya sa iyo sa tinig ng iyong daing; kapag kanyang maririnig, sasagutin ka niya. 


text:
 At bagaman bigyan kayo ng PANGINOON ng tinapay ng paghihirap at ng tubig ng kapighatian, gayunma'y hindi na makukubli pa ang iyong mga tagapagturo, kundi makikita ng iyong mga mata ang iyong mga tagapagturo. 


text:
 At ang iyong mga pandinig ay makakarinig ng salita sa likuran mo, na nagsasabi, "Ito ang daan, lakaran ninyo," kapag kayo'y pumipihit sa kanan, at kapag kayo'y pumipihit sa kaliwa. 


text:
 At inyong lalapastanganin ang inyong mga larawang pilak na inanyuan at ang inyong mga hinulmang larawan na tubog sa ginto. Iyong ikakalat ang mga iyon na gaya ng maruming bagay. Iyong sasabihin sa mga iyon, "Lumayas kayo." 


text:
 At siya ay magbibigay ng ulan sa iyong binhi na iyong inihasik sa lupa, at ng tinapay na bunga ng lupa na magiging mataba at sagana. Sa araw na iyon ay manginginain ang iyong mga hayop sa mga malaking pastulan. 


text:
 Ang mga baka at ang mga batang asno na nagbubungkal ng lupa ay kakain ng masarap na pagkain, na pinahanginan ng pala at kalaykay. 


text:
 At sa bawat matataas na bundok at bawat mataas na burol ay magkakaroon ng sapa na may umaagos na tubig, sa araw ng malaking patayan, kapag ang mga muog ay mabuwal. 


text:
 Bukod dito'y ang liwanag ng buwan ay magiging gaya ng liwanag ng araw, at ang liwanag ng araw ay magiging pitong ulit, na gaya ng liwanag ng pitong araw, sa araw na talian ng PANGINOON ang sugat ng kanyang bayan, at pagalingin ang sugat na dulot ng kanyang pagpalo. 


text:
 Ang pangalan ng PANGINOON ay magmumula sa malayo, ang kanyang galit ay nagniningas at ito'y makapal na usok, ang kanyang mga labi ay puno ng pagkagalit, at ang kanyang dila ay gaya ng tumutupok na apoy. 


text:
 At ang kanyang hininga ay gaya ng umaapaw na ilog, na umaabot hanggang sa leeg, upang salain ang mga bansa sa pangsala ng pagkawasak at ilagay sa mga panga ng mga tao ang pamingkaw na nakapagpapaligaw. 


text:
 Kayo'y magkakaroon ng awit na gaya ng sa gabi kapag ang banal na kapistahan ay ipinagdiriwang; at kasayahan ng puso, na gaya ng humahayo sa tunog ng plauta upang pumunta sa bundok ng PANGINOON, sa Malaking Bato ng Israel. 


text:
 At  iparirinig  ng  PANGINOON ang kanyang maluwalhating tinig, at ipapakita ang bumababang dagok ng kanyang bisig, sa matinding galit, at liyab ng tumutupok na apoy, na may bugso ng ulan, at bagyo, at granizo. 


text:
 Ang mga taga-Asiria ay masisindak sa takot sa tinig ng PANGINOON, kapag siya'y nananakit ng kanyang pamalo. 


text:
 At bawat hampas ng tungkod ng kaparusahan na ibabagsak ng PANGINOON sa kanila ay sa saliw ng tunog ng pandereta at lira. Nakikipaglaban sa pamamagitan ng bisig na iwinawasiwas, siya ay makikipaglaban sa kanila. 


text:
 Sapagkat ang Tofet na sunugan ay matagal nang handa. Oo, para sa hari ay inihanda ito; ang gatungan ay pinalalim at pinaluwang na may maraming apoy at mga kahoy. Ang hininga ng PANGINOON na gaya ng sapa ng asupre, ay nagpapaningas niyon. 


text:
 Kahabag-habag sila na sa Ehipto ay lumulusong upang humingi ng tulong, at umaasa sa mga kabayo; na nagtitiwala sa mga karwahe sapagkat marami sila, at sa mga mangangabayo sapagkat napakalakas nila, ngunit hindi sila nagtitiwala sa Banal ng Israel, o sumasangguni man sa PANGINOON! 


text:
 Gayunman siya'y pantas at nagdadala ng kapahamakan, hindi niya iniurong ang kanyang mga salita, kundi mag-aalsa laban sa sambahayan ng mga gumagawa ng kasamaan, at laban sa tumutulong sa mga gumagawa ng kasamaan. 


text:
 Ang mga Ehipcio ay mga tao, at hindi Diyos; at ang kanilang mga kabayo ay laman, at hindi espiritu. Kapag iniunat ng PANGINOON ang kanyang kamay, siyang tumutulong ay matitisod, at siyang tinutulungan ay mabubuwal, at silang lahat ay samasamang mapapahamak. 


text:
 Sapagkat ganito ang sabi ng PANGINOON sa akin, Kung paanong ang leon at ang batang leon ay umuungal sa kanyang biktima, at kapag ang isang pangkat ng mga pastol ay tinatawag laban sa kanya, ay hindi natatakot sa kanilang sigaw, o naduduwag man dahil sa kanilang ingay, gayon bababa ang PANGINOON ng mga hukbo upang lumaban sa Bundok ng Zion, at sa burol niyon. 


text:
 Gaya ng mga ibong nagsisilipad gayon iingatan ng PANGINOON ng mga hukbo ang Jerusalem; iyon ay kanyang iingatan at ililigtas, kanyang ililigtas at iingatan iyon. 


text:
 Sapagkat sa araw na iyon ay itatapon ng bawat tao ang kanyang mga diyus-diyosang pilak, at ang kanyang mga diyus-diyosang ginto, na ginawa ng inyong mga kamay na para sa inyo ay naging kasalanan. 


text:
 "Kung magkagayo'y mabubuwal ang taga-Asiria sa pamamagitan ng tabak, hindi sa tao; at ang tabak, na hindi sa mga tao, ang lalamon sa kanya; at kanyang tatakasan ang tabak, at ang kanyang mga binata ay ilalagay sa sapilitang paggawa. 


text:
 Ang kanyang bato ay mawawala dahil sa pagkasindak, at ang kanyang mga pinuno ay manginginig sa watawat," sabi ng PANGINOON, na ang kanyang apoy ay nasa Zion, at ang kanyang hurno ay nasa Jerusalem. 


text:
 Bawat isa ay magiging gaya ng isang kublihang dako laban sa hangin, at kanlungan mula sa bagyo, gaya ng mga agos ng tubig sa tuyong dako, gaya ng lilim ng malaking bato sa pagod na lupain. 


text:
 At ang mga mata nila na nakakakita ay hindi lalabo, at ang mga tainga nila na nakikinig ay makikinig. 


text:
 Ang isipan ng padalus-dalos ay magkakaroon ng mabuting pagpapasiya, at ang dila ng mga utal ay agad makakapagsalita ng malinaw. 


text:
 Ang hangal ay hindi na tatawagin pang marangal, at ang walanghiya ay hindi sasabihing magandang loob. 


text:
 Sapagkat ang taong hangal ay magsasalita ng kahangalan, at ang kanyang puso ay nagbabalak ng kasamaan: upang magsanay ng kasamaan, at siya'y magsasalita ng kamalian laban sa PANGINOON, upang gawing walang laman ang gutom na kaluluwa, at upang pagkaitan ng inumin ang nauuhaw. 


text:
 Ang mga sandata ng mandaraya ay masama; siya'y nagbabalak ng masasamang pakana upang wasakin ang mga dukha sa pamamagitan ng mga salitang kasinungalingan, bagaman matuwid ang pakiusap ng nangangailangan. 


text:
 Ngunit ang marangal ay kumakatha ng mga bagay na marangal at sa mga mararangal na bagay siya'y naninindigan. 


text:
 Kayo'y bumangon, kayong mga babaing tiwasay, pakinggan ninyo ang tinig ko; kayong mga anak na babaing walang pakialam, pakinggan ninyo ang aking pananalita. 


text:
 Kayo'y mangangatog sa isang taon at ilang mga araw kayong mga babaing walang pakialam; sapagkat ang ani ng ubas ay magkukulang, ang pag-aani ay hindi darating. 


text:
 Kayo'y magsipanginig, kayong mga babaing tiwasay; kayo'y mabagabag, kayong mga walang pakialam, kayo'y maghubad, at mag-alis ng damit, at magbigkis kayo ng damit-sako sa inyong mga baywang. 


text:
 Sila'y magsisidagok sa mga dibdib dahil sa mga maligayang parang, dahil sa mabungang puno ng ubas. 


text:
 Sa lupain ng aking bayan ay tutubo ang mga tinik at mga dawag; Oo, para sa lahat ng nagagalak na bahay sa masayang lunsod. 


text:
 Sapagkat ang palasyo ay mapapabayaan; ang maraming tao ng lunsod ay mapapabayaan; ang burol at ang bantayang tore ay magiging mga yungib magpakailanman, isang kagalakan para sa maiilap na asno, at pastulan ng mga kawan; 


text:
 hanggang sa ibuhos sa atin ang Espiritu mula sa itaas, at ang ilang ay maging mabungang kabukiran, at ang mabungang bukid ay ituring na kagubatan. 


text:
 Kung magkagayo'y ang katarungan ay maninirahan sa ilang, at mananatili sa mabungang bukid ang katuwiran. 


text:
 At ang gawa ng katuwiran ay kapayapaan; ?at ang gawa ng katuwiran ay katahimikan at pagtitiwala kailanman. 


text:
 At ang bayan ko ay maninirahan sa payapang tahanan, at sa mga ligtas na tirahan, at sa mga tiwasay na dakong pahingahan. 


text:
 Mapapalad kayo na naghahasik sa tabi ng lahat ng tubig, na nagpapahintulot na malayang makagala ang mga paa ng baka at ng asno. 


text:
 Kahabag-habag ka na mangwawasak; ikaw na hindi nawasak; ikaw na taksil, na hindi ginawan ng kataksilan ng sinuman! Kapag ikaw ay tumigil sa pagwasak, ikaw ay wawasakin; at kapag iyong winakasan ang paggawa ng kataksilan, ikaw ay gagawan ng kataksilan. 


text:
 O PANGINOON, mahabag ka sa amin; kami'y umaasa sa iyo. Ikaw ay maging kanilang bisig tuwing umaga; aming kaligtasan sa panahon ng pagkabalisa. 


text:
 at ang iyong samsam ay tinitipon na gaya nang pagtitipon ng mga uod; kung paanong ang mga balang ay lumulukso, gayon niluluksuhan ito ng mga tao. 


text:
 Ang PANGINOON ay dinakila, sapagkat sa mataas siya'y tumatahan, kanyang pupunuin ang Zion ng katarungan at katuwiran; 


text:
 at siya ang magiging katatagan ng iyong mga panahon, kalakasan ng kaligtasan, karunungan at kaalaman; ang takot sa PANGINOON ay kanyang kayamanan. 


text:
 Narito, ang kanilang mga bayani ay nagsisisigaw sa labas; ang mga sugo ng kapayapaan ay matinding nagsisiiyak. 


text:
 Ang mga lansangan ay iniwanan, ang manlalakbay ay huminto. Kanyang sinisira ang mga tipan, kanyang tinanggihan ang mga lunsod, hindi niya iginalang ang tao. 


text:
 Ang lupain ay nananangis at nagdurusa, ang Lebanon ay napapahiya; ang Sharon ay natutuyo gaya ng isang disyerto; at nalalagas ang mga dahon ng Basan at Carmel. 


text:
 "Ngayo'y babangon ako," sabi ng PANGINOON, "ngayo'y itataas ico ang aking sarili; ngayo'y dadakilain ako. 


text:
 At ang mga bayan ay parang sinunog sa apog, gaya ng mga pinutol na mga tinik, na sinunog sa apoy." 


text:
 Pakinggan ninyo, kayong nasa malayo, kung ano ang aking ginawa; at kayong nasa malapit, kilalanin ang aking kapangyarihan. 


text:
 Ang mga makasalanan sa Zion ay natatakot; kinilabutan ang masasama: "Sino sa atin ang makatatahang kasama ng lumalamong apoy? Sino sa atin ang makatatahang kasama ng walang hanggang pagsunog?" 


text:
 Siyang lumalakad nang matuwid, at nagsasalita nang matuwid; siyang humahamak ng pakinabang ng pang-aapi, na ipinapagpag ang kanyang mga kamay, baka mayroon silang hawak na suhol, na nagtatakip ng kanyang mga tainga sa pagdinig ng pagdanak ng dugo, at ipinipikit ang kanyang mga mata sa pagtingin sa kasamaan; 


text:
 siya'y maninirahan sa kaitaasan; ang kanyang dakong tanggulan ay magiging muog ng malalaking bato; ang kanyang tinapay ay ibibigay sa kanya; ang kanyang tubig ay sasagana. 


text:
 Makikita ng iyong mga mata ang hari sa kanyang kagandahan; matatanaw nila ang lupaing nasa malayong lugar. 


text:
 Gugunitain ng iyong isipan ang kakilabutan: "Nasaan siya na eskriba, nasaan siya na tumitimbang? Nasaan siya na bumibilang ng mga muog?" 


text:
 Hindi mo makikita ang mabagsik na bayan, ang bayan na may malabong pananalita na hindi mo maunawaan, nauutal sa wika na hindi mo maiintindihan. 


text:
 Narito ang Zion, ang lunsod ng ating mga takdang kapistahan! Makikita ng iyong mga mata ang Jerusalem, isang tahimik na tahanan, isang tolda na hindi makikilos, na ang mga tulos ay hindi mabubunot kailanman, o mapapatid man ang alinman sa mga tali niyon. 


text:
 Kundi doon ang kamahalan ng PANGINOON, ay maglalagay para sa atin, isang dako ng maluluwang na ilog at batis; na hindi daraanan ng mga daong na may mga gaod, o daraanan man ng malalaking sasakyang-dagat. 


text:
 Sapagkat ang PANGINOON ang ating hukom, ang PANGINOON ang ating tagapagbigay ng kautusan, ang PANGINOON ay ating hari; tayo'y kanyang ililigtas. 


text:
 Ang iyong mga tali ay nakalag; hindi nila mahawakan ang patungan ng kanilang palo, hindi nila mabuka ang kanilang layag. At ang biktima at saganang samsam ay babahaginin, kahit ang pilay ay kukuha ng nasila. 


text:
 At walang mamamayan na magsasabi, "Ako'y may karamdaman"; ang bayang tumatahan doon ay patatawarin sa kanilang kasalanan. 


text:
 Kayo'y magsilapit, kayong mga bansa, upang makinig; at pakinggan ninyo, O mga bayan! Dinggin ng lupa at ng lahat ng narito; ng sanlibutan, at ng lahat na bagay na mula rito. 


text:
 Sapagkat ang PANGINOON ay galit laban sa lahat ng bansa, at napopoot laban sa lahat nilang hukbo, kanyang inilaan na sila, kanyang ibinigay sila upang patayin. 


text:
 Ang kanilang patay ay itatapon, at ang baho ng kanilang mga bangkay ay aalingasaw; at ang mga bundok ay tutunawin ng kanilang dugo. 


text:
 Ang lahat ng mga bagay sa langit ay mabubulok, at ang langit ay malululon na parang balumbon. Lahat ng bagay ay babagsak, na parang dahong nalalagas sa puno ng ubas, at gaya ng dahong nalalanta sa puno ng igos. 


text:
 Sapagkat ang aking tabak ay nalasing sa langit; narito, ito'y bumababa sa Edom, sa bayan na aking itinalaga para hatulan. 


text:
 Ang PANGINOON ay may tabak na puno ng dugo, ito ay ginawang mataba ng katabaan, sa dugo ng mga kordero at ng mga kambing, sa taba ng mga bato ng mga lalaking tupa. Sapagkat may handog ang PANGINOON sa Bosra, isang malaking patayan sa lupain ng Edom. 


text:
 Ang maiilap na baka ay mabubuwal na kasama nila, at ang mga batang baka na kasama ng malalakas na toro. Ang kanilang lupain ay basang-basa sa dugo, at ang kanilang alabok ay sasagana sa katabaan. 


text:
 Sapagkat ang araw ng paghihiganti ay sa PANGINOON, ang taon ng pagganti para sa kapakanan ng Zion. 


text:
 At ang kanyang mga batis ay magiging alkitran, at ang alabok niya ay magiging asupre, at ang lupain niya ay magiging nagniningas na alkitran. 


text:
 Hindi ito mapapatay sa gabi o sa araw man; ang usok niyon ay paiilanglang magpakailanman. Mula sa isang lahi hanggang sa susunod na lahi ito ay tiwangwang, walang daraan doon magpakailan kailanman. 


text:
 Ngunit ito ay aangkinin ng lawin at ng porkupino; at ang kuwago at ang uwak ay maninirahan doon. Kanyang iuunat doon ang pisi ng pagkalito, at ang pabigat ng kawalan sa mga mararangal nito. 


text:
 Kanilang tatawagin iyon na Walang Kaharian Doon, at lahat niyang mga pinuno ay mawawalang kabuluhan. 


text:
 At mga tinik ay tutubo sa kanyang mga palasyo, mga dawag at damo sa mga muog niyon. Iyon ay magiging tahanan ng mga asong-gubat, tirahan ng mga avestruz. 


text:
 At ang maiilap na hayop ay makikipagsalubong sa mga asong-gubat, at ang lalaking kambing ay sisigaw sa kanyang kasama; ang malaking kuwago ay maninirahan din doon, at makakatagpo siya ng dakong pahingahan. 


text:
 Doo'y magpupugad at mangingitlog ang ahas, at magpipisa ng itlog at titipunin sa kanyang lilim; doon matitipon ang mga lawin, bawat isa'y kasama ng kanyang kauri. 


text:
 Inyong saliksikin at basahin ang aklat ng PANGINOON: Kahit isa sa mga ito ay hindi magkukulang; walang mangangailangan ng kanyang kasama. Sapagkat iniutos ng bibig ng PANGINOON, at tinipon sila ng kanyang Espiritu. 


text:
 At siya'y nagpalabunutan para sa kanila, at ito'y binahagi ng kanyang kamay sa kanila sa pamamagitan ng pising panukat; ito'y kanilang aariin magpakailanman, mula sa mga sali't salinlahi ay maninirahan sila roon. 


text:
 Ang ilang at ang tuyong lupa ay magagalak, at ang disyerto ay magagalak at mamumulaklak; gaya ng rosas, 


text:
 ito ay mamumulaklak nang sagana, at magsasaya na may kagalakan at awitan. Ang kaluwalhatian ng Lebanon ay ibibigay rito, ang karilagan ng Carmel at ng Sharon. Kanilang makikita ang kaluwalhatian ng PANGINOON, ang karilagan ng ating Diyos. 


text:
 Inyong sabihin sa kanila na may matatakuting puso, "Kayo'y magpakatapang, huwag kayong matakot! Narito tingnan mo, ang inyong Diyos ay darating na may paghihiganti, na may ganti ng Diyos. Siya'y darating at ililigtas kayo." 


text:
 kung magkagayo'y lulukso ang pilay na parang usa, at ang dila ng pipi ay aawit sa kagalakan. Sapagkat sa ilang ay bubukal ang tubig, at batis sa disyerto. 


text:
 At ang tigang na lupa ay magiging lawa, at ang uhaw na lupa ay magiging mga bukal ng tubig; ang tahanan ng mga asong-gubat ay magiging latian, ang damo ay magiging mga tambo at mga yantok. 


text:
 At magkakaroon doon ng lansangan isang daanan, At ito'y tatawaging ang Daan ng Kabanalan; ang marumi ay hindi daraan doon; ngunit ito'y para sa kanya na lumalakad sa daang iyon, at ang mga hangal ay hindi maliligaw roon. 


text:
 Hindi magkakaroon ng leon doon, o sasampa man doon ang anumang mabangis na hayop; hindi sila matatagpuan doon, kundi ang mga tinubos ay lalakad doon. 


text:
 At ang mga tinubos ng PANGINOON ay magbabalik, at darating sa Zion na nag-aawitan; walang hanggang kagalakan ay mapapasa kanilang mga ulo; sila'y magtatamo ng kasayahan at kagalakan, at ang kalungkutan at ang pagbubuntung-hininga ay maglalaho. 


text:
 Nang ikalabing-apat na taon ni Haring Hezekias, si Senakerib na hari ng Asiria ay umahon laban sa lahat ng may pader na lunsod ng Juda, at sinakop ang mga ito. 


text:
 At sinugo ng hari ng Asiria si Rabsake sa Jerusalem mula sa Lakish kay Haring Hezekias, na may malaking hukbo. At siya'y tumayo sa tabi ng padaluyan ng tubig ng mataas na tipunan ng tubig sa lansangan ng Bilaran ng Tela. 


text:
 At doo'y humarap sa kanya si Eliakim na anak ni Hilkias, na tagapamahala sa bahay, at si Sebna na kalihim, at si Joah na anak ni Asaf na tagapagtala. 


text:
 At sinabi ni Rabsake sa kanila, "Sabihin ninyo kay Hezekias, 'Ganito ang sabi ng dakilang hari, ang hari ng Asiria: Sa anong pag-asa ka nagtitiwala? 


text:
 Aking sinasabing ang iyong payo at kalakasan sa pakikidigma ay mga salita lamang na walang kabuluhan. Ngayo'y kanino ka nagtitiwala, anupa't ikaw ay naghimagsik laban sa akin? 


text:
 Narito, ikaw ay nagtitiwala sa Ehipto, sa tungkod na ito na tambong wasak, na bubutas sa kamay ng sinumang sumandal dito. Gayon si Faraon na hari ng Ehipto sa lahat ng nagtitiwala sa kanya. 


text:
 Ngunit kung iyong sabihin sa akin, "Kami ay nagtitiwala sa PANGINOON naming Diyos," hindi ba siya'y inalisan ni Hezekias ng matataas na dako at ng mga dambana, at nagsabi sa Juda at sa Jerusalem, "Kayo'y sasamba sa harapan ng dambanang ito?" 


text:
 Magsiparito kayo ngayon, makipagtawaran ka sa aking panginoon na hari ng Asiria. Bibigyan kita ng dalawang libong kabayo, kung ikaw ay makapaglalagay ng mga sasakay sa mga iyon. 


text:
 Paano mo madadaig ang isang kapitan sa pinakamababa sa mga alipin ng aking panginoon, gayong nagtitiwala ka sa Ehipto para sa mga karwahe at sa mga mangangabayo? 


text:
 Bukod dito'y umahon ba ako na di kasama ang PANGINOON laban sa lupaing ito upang ito'y lipulin? Sinabi sa akin ng PANGINOON, Ikaw ay umahon laban sa lupaing ito, at iyong lipulin.'" 


text:
 Nang magkagayo'y sinabi nina Eliakim, Sebna at Joah kay Rabsake, "Hinihiling ko sa iyo na ikaw ay magsalita sa iyong mga lingkod sa wikang Aramaico, sapagkat iyon ay aming naiintindihan. Huwag kang magsalita sa amin sa wikang Judio sa pandinig ng taong-bayan na nasa pader." 


text:
 Ngunit sinabi ni Rabsake, "Sinugo ba ako ng aking panginoon sa iyong panginoon, at sa iyo, upang magsalita ng mga salitang ito at hindi sa mga taong nakaupo sa pader, upang kumain ng kanilang sariling dumi at uminom ng kanilang sariling ihi na kasama ninyo?" 


text:
 Nang magkagayo'y tumayo si Rabsake, at sumigaw nang malakas na tinig sa wikang Judio: "Pakinggan ninyo ang mga salita ng dakilang hari, ang hari ng Asiria! 


text:
 Huwag ninyong hayaan si Hezekias na kayo'y papagtiwalain sa PANGINOON sa pagsasabing, "Tiyak na ililigtas tayo ng PANGINOON; ang lunsod na ito ay hindi mapapasakamay ng hari ng Asiria." 


text:
 Huwag ninyong pakinggan si Hezekias, sapagkat ganito ang sabi ng hari ng Asiria: Makipagpayapaan kayo sa akin, at humarap kayo sa akin. Kung gayo'y kakain ang bawat isa sa inyo mula sa kanyang puno ng ubas, at ang bawat isa sa kanyang puno ng igos, at bawat isa sa inyo ay iinom ng tubig ng kanyang sariling balon; 


text:
 hanggang sa ako'y dumating at dalhin ko kayo sa isang lupaing gaya ng inyong sariling lupain, na lupain ng trigo at ng alak, na lupain ng tinapay at ng mga ubasan. 


text:
 Mag-ingat kayo na huwag mailigaw ni Hezekias sa pagsasabing, "Ililigtas tayo ng PANGINOON." Nagligtas ba ang sinuman sa mga diyos ng mga bansa ng kanyang lupain sa kamay ng hari ng Asiria? 


text:
 Saan naroon ang mga diyos ng Hamat at ng Arpad? Saan naroon ang mga diyos ng Sefarvaim? Iniligtas ba nila ang Samaria sa aking kamay? 


text:
 Sino sa lahat na diyos ng mga lupaing ito ang nagligtas ng kanilang lupain sa aking kamay, na ililigtas ng PANGINOON ang Jerusalem sa aking kamay?'" 


text:
 Ngunit sila'y tahimik, at hindi sumagot sa kanya ng kahit isang salita, sapagkat ang utos ng hari ay, "Huwag ninyo siyang sagutin." 


text:
 Nang magkagayo'y pumaroon kay Hezekias si Eliakim na anak ni Hilkias, na siyang tagapamahala sa bahay, at si Sebna na kalihim at si Joan na anak ni Asaf na tagapagtala, na punit ang kanilang kasuotan, at sinabi sa kanya ang mga salita ni Rabsake. 


text:
 Nang marinig ito ni Haring Hezekias, pinunit niya ang kanyang kasuotan, at binalot ang sarili ng damit-sako, at pumasok sa bahay ng PANGINOON. 


text:
 At kanyang sinugo sina Eliakim, na katiwala sa bahay, at si Sebna na kalihim, at ang nakatatandang mga pari na may suot na damit-sako, kay Isaias na propeta na anak ni Amoz. 


text:
 Sinabi nila sa kanya, "Ganito ang sabi ni Hezekias, 'Ang araw na ito ay araw ng kalungkutan, ng pagsaway, at ng kahihiyan. Ang mga anak ay ipapanganak na, at walang lakas upang sila'y mailuwal. 


text:
 Marahil ay narinig ng PANGINOON mong Diyos ang mga salita ni Rabsake, na siyang sinugo ng kanyang panginoon na hari ng Asiria upang hamakin ang buhay na Diyos, at sasawayin ang mga salita na narinig ng PANGINOON mong Diyos; kaya't ilakas mo ang iyong dalangin para sa nalabi na naiwan.' " 


text:
 sinabi ni Isaias sa kanila, "Ganito ang inyong sasabihin sa inyong panginoon, 'Ganito ang sabi ng PANGINOON: Huwag kang matakot sa mga salita na iyong narinig, na ginamit sa paglapastangan sa akin ng mga lingkod ng hari ng Asiria. 


text:
 Narito, ako'y maglalagay ng espiritu sa kanya, upang siya'y makarinig ng balita at bumalik sa kanyang sariling lupain; at aking pababagsakin siya sa pamamagitan ng tabak sa kanyang sariling lupain.'" 


text:
 Sa gayo'y bumalik si Rabsake, at natagpuan ang hari sa Asiria na nakikipagdigma laban sa Libna; sapagkat nabalitaan niya na nilisan ng hari ang Lakish. 


text:
 Ngayon nga'y nabalitaan ng hari ang tungkol kay Tirhaca na hari ng Etiopia, "Siya'y lumabas upang makipaglaban sa iyo." At nang kanyang marinig ito, siya'y nagpadala ng mga sugo kay Hezekias, na sinasabi, 


text:
 "Ganito ang inyong sasabihin kay Hezekias na hari sa Juda: 'Huwag kang padaya sa iyong Diyos na iyong pinagtitiwalaan na sinasabing ang Jerusalem ay hindi mapapasakamay ng haring Asiria. 


text:
 Narito, nabalitaan mo kung ano ang ginawa ng mga hari ng Asiria sa lahat ng lupain, na ang mga iyon ay winasak na lubos: At maliligtas ka ba? 


text:
 Iniligtas ba sila ng mga diyos ng mga bansa, ang mga bansa na nilipol ng aking mga magulang, gaya ng Gozan, ng Haran, ng Rezef, at ng mga anak ni Eden na nasa Telasar? 


text:
 Nasaan ang hari sa Hamat, ang hari ng Arpad, ang hari ng lunsod ng Sefarvaim, ang hari ng Hena, o ang hari ng Iva?'" 


text:
 Tinanggap ni Hezekias ang sulat sa kamay ng mga sugo, at binasa ito; at umahon si Hezekias sa bahay ng PANGINOON, at iniladlad ito sa harapan ng PANGINOON. 


text:
 "O PANGINOON ng mga hukbo, Diyos ng Israel na nakaupo sa mga kerubin. Ikaw ang Diyos, ikaw lamang, sa lahat ng mga kaharian sa lupa; ikaw ang gumawa ng langit at lupa. 


text:
 Ikiling mo ang iyong pandinig, O PANGINOON, at iyong dinggin. Imulat mo ang iyong mga mata, O PANGINOON, at tumingin ka. Pakinggan mo ang lahat ng salita ni Senakerib, na kanyang ipinasabi upang lapastanganin ang buhay na Diyos. 


text:
 Sa katotohanan, PANGINOON, ang lahat na bansa ay sinira ng mga hari ng Asiria at ang kanilang lupain. 


text:
 Inihagis nila ang kanilang mga diyos sa apoy, sapagkat sila'y hindi mga diyos, kundi mga gawa ng mga kamay ng mga tao, kahoy at bato; kaya't kanilang sinira ang mga ito. 


text:
 Ngayon nga, O PANGINOON naming Diyos, iligtas mo kami sa kanyang kamay, upang makilala ng lahat na kaharian sa lupa, na ikaw lamang ang PANGINOON." 


text:
 Nang magkagayo'y nagsugo si Isaias na anak ni Amoz kay Hezekias, na nagsasabi, "Ganito ang sabi ng PANGINOON, ang Diyos ng Israel: Yamang ikaw ay nanalangin sa akin tungkol kay Senakerib na hari ng Asiria, 


text:
 ito ang sinabi ng PANGINOON tungkol sa kanya: 'Hinamak ka ng anak na dalaga ng Zion, tinawanan ka niya — iniiling ng anak na babae ng Jerusalem ang kanyang ulo sa likod mo. 


text:
 'Sino ang iyong inalipusta at hinamak? Laban kanino mo itinaas ang iyong tinig at may pagmamalaking itinaas mo ang iyong mga mata? Laban nga sa Banal ng Israel! 


text:
 Sa pamamagitan ng iyong mga lingkod ay hinamak mo ang PANGINOON, at sinabi mo, "Sa pamamagitan ng marami kong karwahe, nakaahon ako sa tuktok ng mga bundok, sa pinakamalalayong bahagi ng Lebanon. Aking pinutol ang matatayog na sedro niyon, at ang mga piling sipres niyon; ako'y dumating sa pinakataluktok na kataasan, ng pinakamakapal na gubat. 


text:
 Ako'y humukay ng balon at uminom ng tubig, at aking tinuyo ang lahat ng mga ilog sa Ehipto sa pamamagitan ng talampakan ng aking mga paa. 


text:
 'Hindi mo ba nabalitaan na iyon ay aking ipinasiya noon pa? Aking pinanukala noong mga nakaraang panahon, ngayo'y aking pinapangyari na maganap at mangyayaring iyong gibain ang mga may pader na lunsod upang maging mga nakaguhong bunton, 


text:
 kaya ang kanilang mga mamamayan ay kulang sa lakas, nanlupaypay at napahiya. Sila'y naging parang damo sa bukid, at tulad ng sariwang gulayin, parang damo sa mga bubungan, na natuyo na bago pa tumubo. 


text:
 'Nalalaman ko ang iyong pag-upo, at ang iyong paglabas at ang iyong pagpasok, at ang iyong galit laban sa akin. 


text:
 Dahil sa iyong galit laban sa akin, at ang iyong kapalaluan ay nakarating sa aking mga pandinig, ilalagay ko ang aking kawit sa iyong ilong, at ang aking pamingkaw sa iyong bibig, at pababalikin kita sa daan na iyong pinanggalingan.' 


text:
 "At ito ang magiging tanda sa iyo: sa taong ito kainin ninyo ang tumutubo sa kanyang sarili, at sa ikalawang taon ay kung ano ang tumubo doon; at sa ikatlong taon kayo'y maghasik at mag-ani, at magtanim ng mga ubasan, at kumain ng bunga niyon. 


text:
 At ang nakaligtas na nalabi sa sambahayan ni Juda ay muling mag-uugat pailalim, at magbubunga paitaas. 


text:
 Sapagkat sa Jerusalem ay lalabas ang nalabi, at mula sa Bundok ng Zion ay pangkat ng naligtas. Isasagawa ito ng sigasig ng PANGINOON ng mga hukbo. 


text:
 "Kaya't ganito ang sabi ng PANGINOON tungkol sa hari ng Asiria: Siya'y hindi paparito sa lunsod na ito o magpapahilagpos man ng palaso diyan, o haharap man siya diyan na may kalasag, o magkukubkob laban diyan. 


text:
 Sa daan na kanyang pinanggalingan, doon din siya babalik, at hindi siya paparito sa lunsod na ito, sabi ng PANGINOON. 


text:
 Sapagkat aking ipagtatanggol ang bayang ito upang iligtas, alang-alang sa akin, at dahil sa aking lingkod na si David." 


text:
 At ang anghel ng PANGINOON ay humayo at pumatay sa kampo ng mga taga-Asiria ng isandaan walumpu't limang libo; at nang ang mga tao ay maagang bumangon kinaumagahan, narito, silang lahat ay mga bangkay. 


text:
 At nang siya'y sumasamba sa bahay ni Nisroc na kanyang diyos, pinatay siya ng tabak nina Adramalec at Sharezer na kanyang mga anak at sila'y tumakas sa lupain ng Ararat. At si Esarhadon na kanyang anak ang nagharing kapalit niya. 


text:
 Nang mga araw na iyon, nagkasakit si Hezekias at halos mamamatay na siya. At si Isaias na propeta na anak ni Amoz ay pumunta sa kanya, at nagsabi sa kanya, "Ganito ang sabi ng PANGINOON: Ayusin mo ang iyong sambahayan; sapagkat ikaw ay mamamatay, at hindi ka na mabubuhay." 


text:
 Kanyang sinabi, "Alalahanin mo, O PANGINOON, ipinapakiusap ko sa iyo, kung paanong ako'y lumakad sa harap mo ng may katapatan at buong puso, at gumawa ng mabuti sa iyong paningin." At si Hezekias ay umiyak na may kapaitan. 


text:
 "Humayo ka at sabihin mo kay Hezekias, Ganito ang sabi ng PANGINOON, ng Diyos ni David na iyong ama: Aking narinig ang iyong panalangin, aking nakita ang iyong mga luha; narito, aking daragdagan ng labinlimang taon ang iyong buhay. 


text:
 At aking ililigtas ka at ang lunsod na ito sa kamay ng hari ng Asiria, at ipagtatanggol ko ang lunsod na ito. 


text:
 "Ito ang magiging tanda sa iyo mula sa PANGINOON, na gagawin ng PANGINOON ang bagay na ito na kanyang ipinangako: 


text:
 Narito, aking pababalikin ang anino sa mga baytang na pinababa sa mga baytang ni Ahaz sa pamamagitan ng araw ng sampung baytang." Sa gayo'y umurong ang anino ng araw ng sampung baytang sa mga baytang na binabaan nito. 


text:
 Aking sinabi, Sa kalagitnaan ng aking buhay ay papasok ako sa mga pintuan ng Sheol. Ako'y pinagkaitan sa mga nalalabi kong mga taon. 


text:
 Aking sinabi, hindi ko makikita ang PANGINOON, sa lupain ng nabubuhay; hindi ko na makikita pa ang tao, na kasama ng mga naninirahan sa sanlibutan. 


text:
 Ang tirahan ko'y binunot, at inilayo sa akin na gaya ng tolda ng pastol; gaya ng manghahabi ay binalumbon ko ang aking buhay; kanyang ihihiwalay ako sa habihan; mula sa araw hanggang sa kinagabihan ay tatapusin mo ako. 


text:
 Hanggang sa kinaumagahan, ako'y humingi ng saklolo, katulad ng leon ay binali niya ang lahat kong mga buto; mula sa araw hanggang sa kinagabihan ay tatapusin mo ako. 


text:
 Gaya ng langay-langayan o ng tagak ay humihibik ako; ako'y tumatangis na parang kalapati. Ang aking mga mata ay nangangalumata sa pagtingala; O Panginoon, naaapi ako, ikaw nawa'y maging katiwasayan ko! 


text:
 Ngunit ano ang aking masasabi? Sapagkat siya'y nagsalita sa akin, at kanya namang ginawa. Lahat ng tulog ko ay nakatakas, dahil sa paghihirap ng aking kaluluwa. 


text:
 O Panginoon, sa pamamagitan ng mga bagay na ito, nabubuhay ang mga tao; at nasa lahat ng ito ang buhay ng aking espiritu. Kaya't ibalik mo ang aking lakas, at ako'y buhayin mo! 


text:
 Narito, tiyak na para sa aking kapakanan ay nagtamo ako ng malaking kahirapan; ngunit iyong pinigil ang aking buhay mula sa hukay ng pagkawasak, sapagkat iyong itinapon ang lahat ng aking mga kasalanan sa iyong likuran. 


text:
 Sapagkat hindi ka maaaring pasalamatan ng Sheol, hindi ka maaaring purihin ng kamatayan! Silang nagsisibaba sa hukay ay hindi makakaasa sa iyong katapatan. 


text:
 Ang buhay, ang buhay, siya'y nagpapasalamat sa iyo, gaya ng ginagawa ko sa araw na ito; ipinaalam ng ama sa mga anak ang iyong katapatan. 


text:
 Ang PANGINOON ang magliligtas sa akin, at kami ay aawit sa saliw ng mga panugtog na kawad, sa lahat ng araw ng aming buhay sa bahay ng PANGINOON. 


text:
 Sinabi ni Isaias, "Magsikuha sila ng isang kimpal na igos, at ilagay na tapal sa bukol upang siya'y gumaling." 


text:
 Nang panahong yaon, si Merodac-baladan na anak ni Baladan, na hari ng Babilonia, ay nagpadala ng mga sugo na may dalang mga sulat at regalo kay Hezekias, sapagkat nabalitaan niya na siya'y nagkasakit at gumaling. 


text:
 At natuwa si Hezekias dahil sa kanila, at ipinakita sa kanila ang taguan ng kanyang kayamanan, ang pilak, ang ginto, ang mga pabango, ang mahalagang langis, ang lahat ng kanyang sandata, at lahat na nandoon sa kanyang mga imbakan. Walang bagay sa kanyang bahay, o sa buong sakop man niya, na hindi ipinakita ni Hezekias sa kanila. 


text:
 Nang magkagayo'y pumunta si Isaias na propeta kay Haring Hezekias, at sinabi sa kanya, "Anong sinabi ng mga lalaking ito? At saan sila nanggaling upang makipagkita sa iyo?" Sinabi ni Hezekias, "Sila'y nagsiparito sa akin mula sa malayong lupain, mula sa Babilonia." 


text:
 Kanyang sinabi, "Ano ang kanilang nakita sa iyong bahay?" At sumagot si Hezekias, "Lahat ng nasa aking bahay ay kanilang nakita; walang anumang bagay sa aking mga imbakan na hindi ko ipinakita sa kanila." 


text:
 Nang magkagayo'y sinabi ni Isaias kay Hezekias, "Iyong pakinggan ang salita ng PANGINOON ng mga hukbo: 


text:
 Narito ang mga araw ay dumarating, na ang lahat na nasa iyong bahay, at ang mga inipon ng iyong mga ninuno hanggang sa araw na ito, ay dadalhin sa Babilonia; walang maiiwan, sabi ng PANGINOON. 


text:
 At ang iba sa iyong mga anak na ipapanganak sa iyo ay dadalhin. Sila'y magiging mga eunuko sa bahay ng hari ng Babilonia." 


text:
 Nang magkagayo'y sinabi ni Hezekias kay Isaias, "Mabuti ang salita ng PANGINOON na iyong sinabi." Sapagkat kanyang sinabi, "Magkakaroon ng kapayapaan at katotohanan sa aking mga araw." 


text:
 Magsalita kayo nang sa puso sa Jerusalem, at sabihin ninyo sa kanya, na ang kanyang pakikipagdigma ay tapos na, na ang kanyang kasamaan ay pinatawad, sapagkat siya'y tumanggap sa kamay ng PANGINOON ng ibayong bahagi para sa lahat niyang kasalanan. 


text:
 Ang tinig ng isang sumisigaw: "Ihanda ninyo sa ilang ang daan ng PANGINOON, tuwirin ninyo sa ilang ang lansangan para sa ating Diyos. 


text:
 Bawat libis ay matataas, at bawat bundok at burol ay mabababa; ang mga baku-bako ay matutuwid, at ang mga hindi pantay na dako ay mapapatag. 


text:
 At ang kaluwalhatian ng PANGINOON ay mahahayag, at sama-samang makikita ng lahat ng laman, sapagkat sinalita ng bibig ng PANGINOON." 


text:
 Sinasabi ng isang tinig, "Ikaw ay dumaing!" At sinabi ko, "Ano ang aking idadaing?" Lahat ng laman ay damo, at lahat niyang kagandahan ay parang bulaklak ng parang. 


text:
 Ang damo ay natutuyo, at ang bulaklak ay nalalanta, kapag ang hininga ng PANGINOON ay humihihip doon; tunay na ang mga tao ay damo. 


text:
 Ang damo ay natutuyo, ang bulaklak ay nalalanta; ngunit ang salita ng ating Diyos ay mamamalagi magpakailanman. 


text:
 Umakyat ka sa mataas na bundok, O Zion, tagapagdala ng mabubuting balita; itaas mo ang iyong tinig na may kalakasan, O Jerusalem, tagapagdala ng mabubuting balita, itaas mo, huwag kang matakot; sabihin mo sa mga lunsod ng Juda, "Tingnan ang inyong Diyos!" 


text:
 Narito, ang Panginoong DIYOS ay darating na may kapangyarihan, at ang kanyang kamay ay mamumuno para sa kanya; narito, ang kanyang gantimpala ay dala niya, at ang kanyang ganti ay nasa harapan niya. 


text:
 Kanyang pakakainin ang kanyang kawan na gaya ng pastol, kanyang titipunin ang mga kordero sa kanyang bisig, at dadalhin sila sa kanyang kandungan, at maingat na papatnubayan iyong may mga anak. 


text:
 Sino ang tumakal ng tubig sa palad ng kanyang kamay, at sumukat sa langit ng sa pamamagitan ng dangkal, at nagsilid ng alabok ng lupa sa isang takal, at tumimbang ng mga bundok sa mga timbangan, at ng mga burol sa timbangan? 


text:
 Kanino siya humingi ng payo upang maliwanagan, at nagturo sa kanya sa landas ng katarungan, at nagturo sa kanya ng kaalaman, at nagpakilala sa kanya ng daan ng pagkaunawa? 


text:
 Masdan mo, ang mga bansa ay parang isang patak ng tubig sa timba, itinuturing na parang alabok sa timbangan; masdan mo, kanyang itinataas ang mga pulo na parang pinong alabok. 


text:
 Ang Lebanon ay hindi sapat upang maging panggatong, ni ang mga hayop niyon ay sapat na handog na sinusunog. 


text:
 Lahat ng mga bansa ay parang walang anuman sa harap niya; kanyang itinuring ang mga ito na mas kulang pa sa wala at walang laman. 


text:
 Sa larawang inanyuan! Hinulma ito ng manggagawa, at binabalot ito ng ginto ng platero, at hinulmahan ito ng mga pilak na kuwintas. 


text:
 Siyang napakadukha ay pumipili bilang handog ng kahoy na hindi mabubulok; siya'y humahanap ng isang bihasang manlililok upang gumawa ng larawang inanyuan ha hindi makakakilos. 


text:
 Hindi ba ninyo nalaman? Hindi ba ninyo narinig? Hindi ba sinabi sa inyo mula nang una? Hindi ba ninyo naunawaan bago pa inilagay ang mga pundasyon ng lupa? 


text:
 Siya ang nakaupo sa balantok ng lupa, at ang mga naninirahan doon ay parang mga balang; siyang naglaladlad ng langit na parang tabing, at inilaladlad ang mga iyon na parang tolda upang tirahan; 


text:
 Oo, sila'y hindi nagtatanim, oo, sila'y hindi naghahasik, oo, ang kanilang puno ay hindi nag-uugat sa lupa, at humihihip din siya sa kanila at sila'y natutuyo, at tinatangay sila ng ipu-ipo na gaya ng dayami. 


text:
 Itingin ninyo ang inyong mga mata sa itaas, at tingnan ninyo kung sinong lumikha ng mga ito? Siya na naglalabas ng kanilang hukbo ayon sa bilang; tinatawag niya sila ayon sa pangalan; sa pamamagitan ng kadakilaan ng kanyang kapangyarihan, at dahil sa siya'y malakas sa kapangyarihan ay walang nagkukulang. 


text:
 Bakit sinasabi mo, O Jacob, at sinasalita mo, O Israel, "Ang daan ko ay lingid sa PANGINOON, at nilalagpasan ng aking Diyos ang kahatulan ko"? 


text:
 Hindi mo ba nalaman? Hindi mo ba narinig? Ang PANGINOON ang walang hanggang Diyos, ang Lumikha ng mga dulo ng lupa. Hindi siya nanghihina, o napapagod man; walang makatatarok ng kanyang kaunawaan. 


text:
 Siya'y nagbibigay ng lakas sa mahina; at sa kanya na walang kapangyarihan ay dinadagdagan niya ang kalakasan. 


text:
 ngunit silang naghihintay sa PANGINOON ay magpapanibagong lakas, sila'y paiilanglang na may mga pakpak na parang mga agila, sila'y tatakbo at hindi mapapagod, sila'y lalakad, at hindi manghihina. 


text:
 Tahimik kayong makinig sa akin, O mga lupain sa baybayin; hayaang magpanibagong lakas ang mga bayan; hayaang lumapit sila, at hayaang magsalita sila; tayo'y sama-samang lumapit para sa kahatulan. 


text:
 Sinong nagbangon ng matuwid sa silangan, na kaniyang tinawag sa kanyang paanan? Siya'y nagbibigay ng mga bansa sa harap niya, pinasusuko niya ang mga hari; kanyang ginagawa silang parang alabok sa kanyang tabak, na parang pinaspas na dayami ng kanyang busog. 


text:
 Sinong nagbalak at nagsagawa nito, na tumawag ng mga salinlahi mula nang pasimula? Akong PANGINOON, ang una, at kasama ng huli, Ako nga. 


text:
 Pinasisigla ng karpintero ang platero, at pinasisigla ng gumagamit ng pamukpok ang pumupukpok ng palihan, na sinasabi tungkol sa paghinang, "Mabuti"; at kanyang inilalapat ng mga pako, upang huwag makilos. 


text:
 Ngunit ikaw, Israel, lingkod ko, Jacob, na siyang aking pinili, na binhi ni Abraham na aking kaibigan; 


text:
 ikaw na aking kinuha mula sa mga dulo ng lupa, at tinawag kita mula sa mga pinakamalayong sulok niyon, na sinasabi sa iyo, "Ikaw ay aking lingkod, aking pinili ka at hindi kita itinakuwil"; 


text:
 huwag kang matakot, sapagkat ako'y kasama mo, huwag kang mabalisa, sapagkat ako'y Diyos mo; aking palalakasin ka, oo, ikaw ay aking tutulungan; oo, ikaw ay aking aalalayan ng kanang kamay ng aking katuwiran. 


text:
 Narito, silang lahat na nagagalit sa iyo ay mapapahiya at malilito: silang nakikipaglaban sa iyo ay mawawalan ng kabuluhan at mapapahamak. 


text:
 Iyong hahanapin sila na nakikipaglaban sa iyo, ngunit hindi mo sila matatagpuan; silang nakikipagdigma laban sa iyo ay matutulad sa wala. 


text:
 Sapagkat ako, ang PANGINOON mong Diyos, ang humahawak ng iyong kanang kamay; ako na nagsasabi sa iyo, "Huwag kang matakot, ikaw ay aking tutulungan." 


text:
 Huwag kang matakot, ikaw na uod na Jacob, at kayong mga lalaki ng Israel! aking tutulungan ka, sabi ng PANGINOON, ang iyong Manunubos ay ang Banal ng Israel. 


text:
 Narito, ginawa kitang bagong matalas na kasangkapang panggiik, na may mga ngipin; iyong gigiikin ang mga bundok, at dudurugin ang mga iyon, at iyong gagawing parang ipa ang mga burol. 


text:
 Iyong tatahipan sila, at tatangayin ng hangin, at pangangalatin ng ipu-ipo. At ikaw ay magagalak sa PANGINOON, at iyong luluwalhatiin ang Banal ng Israel. 


text:
 Kapag ang dukha at nangangailangan ay humahanap ng tubig, at wala, at ang kanilang dila ay natutuyo dahil sa uhaw, akong PANGINOON ay sasagot sa kanila, akong Diyos ng Israel ay hindi magpapabaya sa kanila. 


text:
 Ako'y magbubukas ng mga ilog sa mga lantad na kaitaasan, at ng mga bukal sa gitna ng mga libis; aking gagawin ang ilang na lawa ng tubig, at ang tuyong lupain ay mga bukal ng tubig. 


text:
 Aking itatanim sa ilang ang sedro, ang puno ng akasya, at ang arayan, at ang olibo; aking ilalagay na magkakasama sa ilang ang sipres na puno, ang alerses at pino; 


text:
 upang makita at malaman ng mga tao, isaalang-alang at sama-samang unawain, na ginawa ito ng kamay ng PANGINOON, at nilikha ito ng Banal ng Israel. 


text:
 Iharap ninyo ang inyong usapin, sabi ng PANGINOON; dalhin ninyo ang inyong mga matibay na dahilan, sabi ng Hari ni Jacob. 


text:
 Hayaang dalhin nila, at ipahayag sa amin kung anong mangyayari. Sabihin sa amin ang mga dating bagay, kung ano ang mga iyon, upang aming malaman ang kalalabasan nila; o ipahayag ninyo sa amin ang mga bagay na darating. 


text:
 Inyong ipahayag ang mga bagay na darating pagkatapos, upang aming malaman na kayo'y mga diyos; oo, kayo'y gumawa ng mabuti, o gumawa ng kasamaan, upang kami ay mawalan ng loob at mamasdan naming sama-sama. 


text:
 Narito, kayo'y bale-wala, at walang kabuluhan ang inyong gawa; kasuklamsuklam siya na pumipili sa inyo. 


text:
 May ibinangon ako mula sa hilaga, at siya'y dumating; mula sa sikatan ng araw ay tatawag siya sa aking pangalan; siya'y paroroon sa mga pinuno na parang pambayo, gaya ng magpapalayok na tumatapak sa luwad. 


text:
 Sinong nagpahayag noon mula nang pasimula upang aming malaman? At nang una, upang aming masabi, "Siya'y matuwid"? Oo, walang nagpahayag, oo, walang nagsalita, oo, walang nakinig ng inyong mga salita. 


text:
 Ako'y unang magsasabi sa Zion, narito, narito sila; at ako'y magbibigay sa Jerusalem ng isa na nagdadala ng mga mabuting balita. 


text:
 Ngunit nang ako'y tumingin ay walang tao, sa gitna nila ay walang tagapayo na makapagbibigay ng sagot, kapag nagtatanong ako. 


text:
 Narito, silang lahat ay masama; ang kanilang mga gawa ay walang kabuluhan, ang kanilang mga larawang inanyuan ay hangin at walang laman. 


text:
 Narito ang aking lingkod,  na aking inaalalayan; ang aking hinirang, na kinalulugdan ng aking kaluluwa. Inilagay ko ang aking Espiritu sa kanya; siya'y maglalapat ng katarungan sa mga bansa. 


text:
 Siya'y hindi sisigaw, o maglalakas man ng tinig, o ang kanyang tinig man sa lansangan ay iparirinig. 


text:
 Ang gapok na tambo ay hindi niya babaliin, ni ang mitsa na bahagyang nagniningas ay hindi niya papatayin; siya'y tapat na maglalapat ng katarungan. 


text:
 Siya'y hindi manlulupaypay o madudurog man, hanggang sa maitatag niya sa lupa ang katarungan; at ang mga pulo ay maghihintay sa kanyang kautusan. 


text:
 Ganito ang sabi ng Diyos, ang PANGINOON, na lumikha ng langit, at nagladlad ng mga iyon; siyang naglatag ng lupa at ang nagmula rito, siyang nagbibigay ng hininga sa mga tao nito, at ng espiritu sa kanila na nagsisilakad dito: 


text:
 "Ako ang PANGINOON, tinawag ko kayo sa katuwiran, kinuha ko kayo sa pamamagitan ng kamay, at kayo'y iniingatan, at ibinigay kita sa bayan bilang tipan, isang liwanag sa mga bayan, 


text:
 upang imulat ang mga bulag na mata, upang ilabas ang mga bilanggo sa bilangguan, at silang nakaupo sa kadiliman mula sa bilangguan. 


text:
 Ako ang PANGINOON, iyon ang aking pangalan; hindi ko ibibigay sa iba ang aking kaluwalhatian, o ang akin mang kapurihan sa mga larawang inanyuan. 


text:
 Narito, ang mga dating bagay ay lumipas na, at ang mga bagong bagay ay ipinahahayag ko; bago sila lumitaw ay sinasabi ko sa inyo ang tungkol sa kanila." 


text:
 Umawit kayo sa PANGINOON ng bagong awit, at ng kapurihan niya mula sa dulo ng lupa! Kayong bumababa sa dagat at ang lahat na nariyan, ang mga pulo, at mga doon ay naninirahan. 


text:
 Maglakas ng kanilang tinig ang ilang at ang mga bayan niyon, ang mga nayon na tinitirhan ng Kedar; umawit ang mga naninirahan sa Sela, magsigawan sila mula sa mga tuktok ng mga bundok. 


text:
 Ang PANGINOON ay lalabas na parang mandirigma, pinupukaw niya ang kanyang galit na parang lalaking mandirigma; siya'y sisigaw, oo siya'y sisigaw nang malakas, at magtatagumpay laban sa kanyang mga kaaway. 


text:
 Ako'y tumahimik nang matagal, ako'y hindi kumibo, at nagpigil ako; ngayo'y sisigaw akong parang nanganganak na babae, ako'y hihingal at hahapuin. 


text:
 Ang mga bundok at mga burol ay aking wawasakin, at ang lahat nilang mga pananim ay aking tutuyuin; ang mga ilog ay gagawin kong mga pulo, at ang mga lawa ay aking tutuyuin. 


text:
 At aking aakayin ang bulag sa daan na hindi nila nalalaman; sa mga landas na hindi nila nalalaman sila ay aking papatnubayan. Aking gagawing liwanag ang kadiliman sa kanilang harapan, at ang mga baku bakong lugar ay papatagin. Ang mga bagay na ito ay aking gagawin sa kanila, at hindi ko sila pababayaan. 


text:
 Sila'y mapapaurong at ganap na mapapahiya, sila na sa mga larawang inanyuan ay nagtitiwala, na nagsasabi sa mga larawang hinulma, "Kayo'y aming mga diyos." 


text:
 Sino ang bulag kundi ang aking lingkod? o ang bingi, na gaya ng aking sugo na aking sinusugo? Sino ang bulag na gaya niya na nasa kapayapaan, at bulag na gaya ng lingkod ng PANGINOON? 


text:
 Ikaw na nakakakita ng maraming bagay, ngunit hindi mo ginagawa ang mga ito; ang kanyang mga tainga ay bukas, ngunit hindi siya nakakarinig. 


text:
 Nalugod ang PANGINOON, alang-alang sa kanyang katuwiran, upang dakilain ang kanyang kautusan at gawing marangal. 


text:
 Ngunit ito ay isang bayang ninakawan at sinamsaman, silang lahat ay nasilo sa mga hukay, at nakakubli sa mga bilangguan; sila'y naging biktima at walang magligtas, isang samsam, at walang magsabi, "Iyong panunumbalikin!" 


text:
 Sino ang nagbigay ng Jacob sa mananamsam, at ng Israel sa mga magnanakaw? Hindi ba ang PANGINOON, na laban sa kanya ay nagkasala tayo, at hindi sila magsilakad sa kanyang mga daan, o naging masunurin man sila sa kanyang kautusan? 


text:
 Kaya't ibinuhos niya sa kanya ang init ng kanyang galit, at ang lakas ng pakikipagbaka; at nilagyan siya nito ng apoy sa palibot, gayunma'y hindi niya nalaman; at sinunog siya nito, gayunma'y hindi niya ito inilagay sa kanyang puso. 


text:
 Ngunit ngayo'y ganito ang sabi ng PANGINOON, siya na lumalang sa iyo, O Jacob, siya na nag-anyo sa iyo, O Israel: "Huwag kang matakot, sapagkat ikaw ay tinubos ko; tinawag kita sa pangalan mo, ikaw ay akin. 


text:
 Kapag ikaw ay dumaraan sa tubig, ako'y makakasama mo; at sa pagtawid sa mga ilog ay hindi ka nila aapawan, kapag ikaw ay lumalakad sa apoy, hindi ka masusunog; at hindi ka tutupukin ng apoy. 


text:
 Sapagkat ako ang PANGINOON mong Diyos, ang Banal ng Israel, ang iyong Tagapagligtas. Aking ibinigay ang Ehipto bilang pantubos sa iyo, ang Etiopia at ang Seba bilang kapalit mo. 


text:
 Sapagkat ikaw ay mahalaga sa aking paningin, at kagalang-galang, at minamahal kita, nagbibigay ako ng mga tao na pamalit sa iyo, at mga bayan na kapalit ng buhay mo. 


text:
 Huwag kang matakot, sapagkat ako'y kasama mo; aking dadalhin ang iyong lahi mula sa silangan, at titipunin kita mula sa kanluran. 


text:
 Aking sasabihin sa hilaga, Hayaan mo, at sa timog, Huwag mong pigilin; dalhin mo rito ang aking mga anak na lalaki na sa malayo nagmula, at ang aking mga anak na babae na mula sa mga dulo ng lupa, 


text:
 bawat tinatawag sa aking pangalan, sila na aking nilikha ay para sa aking kaluwalhatian, oo, yaong aking inanyuan, oo, yaong aking ginawa." 


text:
 Hayaang sama-samang magtipon ang lahat na bansa, at magpulong ang mga bayan. Sino sa kanila ang makapagpapahayag nito, at makapagsasabi sa amin ng mga dating bagay? Dalhin nila ang kanilang mga saksi, upang sila'y mapawalang-sala, at dinggin nila, at sabihin, Katotohanan nga. 


text:
 "Kayo'y aking mga saksi," sabi ng PANGINOON, "at aking lingkod na aking pinili, upang inyong malaman at manampalataya kayo sa akin, at inyong maunawaan na Ako nga. Walang diyos na inanyuan na una sa akin, o magkakaroon man pagkatapos ko. 


text:
 Ako'y nagpahayag, ako'y nagligtas, at ako'y nagpakilala, nang walang ibang diyos sa gitna ninyo; at kayo ang aking mga saksi," sabi ng PANGINOON. 


text:
 "Ako ang Diyos, at mula sa walang hanggan ay ako nga; walang sinumang makapagliligtas mula sa aking kamay; ako'y gumagawa at sinong pipigil?" 


text:
 Ganito ang sabi ng PANGINOON, na inyong Manunubos, ang Banal ng Israel: "Dahil sa inyo ay magsusugo ako sa Babilonia, at aking ibinaba silang lahat na parang mga palaboy, at ang sigawan ng mga Caldeo ay magiging panaghoy. 


text:
 Ganito ang sabi ng PANGINOON, na gumagawa ng daan sa dagat, at sa malalawak na tubig ay mga landas, 


text:
 na nagpalabas ng karwahe at kabayo, ng hukbo at ng mandirigma; sila'y magkasamang humihiga, hindi sila makabangon, sila'y namamatay, nauupos na parang mitsa. 


text:
 Narito, ako'y gagawa ng isang bagong bagay; ngayon iyon ay lalabas; hindi ba ninyo malalaman iyon? Gagawa ako ng daan sa ilang, at ng mga ilog sa disyerto. 


text:
 Pararangalan ako ng mababangis na hayop ng mga asong-gubat at ng mga avestruz; sapagkat ako'y nagbibigay ng tubig sa ilang, at ng mga ilog sa disyerto, upang bigyan ng inumin ang pinili kong bayan. 


text:
 Hindi mo dinala sa akin ang iyong tupa para sa handog na sinusunog, o pinarangalan mo man ako ng iyong mga handog. Hindi ko ipinapasan sa iyo ang mga handog, o pinahirapan ka man sa pamamagitan ng kamanyang. 


text:
 Hindi mo ako ibinili ng mabangong kalamo sa halaga ng salapi, o binusog mo man ako ng taba ng iyong mga handog. Kundi pinagpasan mo ako ng iyong mga kasalanan, iyong pinahirapan ako ng iyong mga kasamaan. 


text:
 Ako, ako nga ang siyang pumapawi ng iyong mga pagsuway alang-alang sa akin, at hindi ko aalalahanin ang iyong mga kasalanan. 


text:
 Ilagay mo ako sa alaala, tayo'y kapwa mangatuwiran; sabihin mo upang ikaw ay mapatunayang matuwid. 


text:
 Ang iyong unang ama ay nagkasala, at ang iyong mga tagapagsalita ay nagsisalangsang laban sa akin. 


text:
 Kaya't aking durungisan ang mga pinuno ng santuwaryo, at dadalhin ko ang Jacob sa pagkawasak at ang Israel sa pagkakutya. 


text:
 Ganito ang sabi ng PANGINOON na lumalang sa iyo, at mula sa sinapupunan ay nagbigay sa iyo ng anyo, na siyang tutulong sa iyo: Huwag kang matakot, 0 Jacob na aking lingkod; Jeshurun, na aking pinili. 


text:
 Sapagkat bubuhusan ko ng tubig ang uhaw na lupa, at ng mga bukal ang tuyong lupa; aking ibubuhos ang aking Espiritu sa lahi mo, at ang aking pagpapala sa mga anak mo. 


text:
 Sasabihin ng isang ito, 'Ako'y sa PANGINOON,' at tatawaging Jacob ng iba ang kanyang sarili, at isusulat ng iba sa kanyang kamay, 'Sa PANGINOON,' at tatawagin ang kanyang sarili sa pangalang Israel." 


text:
 Ganito ang sabi ng PANGINOON, ang Hari ng Israel, at ng kanyang Manunubos, na PANGINOON ng mga hukbo: "Ako ang una at ang huli; at liban sa akin ay walang Diyos. 


text:
 At sino, na gaya ko, tatawag, at magpapahayag, at mag-aayos sa ganang akin, mula nang aking itatag ang matandang bayan? at ang mga bagay na dumarating, at ang mangyayari, ay ipahahayag nila. 


text:
 Kayo'y huwag matakot, o mangilabot man hindi ko ba ipinahayag sa iyo nang una, at sinabi iyon? At kayo ang aking mga saksi! May Diyos ba liban sa akin? Oo, walang malaking Bato; ako'y walang nakikilalang iba." 


text:
 Lahat ng gumagawa ng mga diyus-diyosan ay walang kabuluhan, at ang mga bagay na kanilang kinalulugdan ay hindi mapapakinabangan. At ang kanilang mga saksi ay hindi nakakakita ni nakakaalam, upang sila'y mapahiya. 


text:
 Sino ang nag-anyo sa isang diyos, o naghulma ng larawang inanyuan, na di pakikinabangan sa anuman? 


text:
 Narito, lahat ng kanyang kasama ay mapapahiya; ang mga manggagawa ay mga tao lamang. Hayaang magtipon silang lahat, hayaan silang magsitayo; sila'y matatakot, sila'y sama-samang mapapahiya. 


text:
 Ang panday na may kagamitang bakal ay gumagawa nito sa mga baga, at sa pamamagitan ng mga pamukpok, siya'y humuhugis sa pamamagitan ng malakas na bisig. Siya'y nagugutom, at ang kanyang lakas ay nawawala, siya'y hindi umiinom ng tubig, at nanghihina. 


text:
 Ang karpintero ay nag-uunat ng isang pising panukat, kanyang tinatandaan iyon ng lapis, kanyang inaanyuan sa pamamagitan ng mga katam at tinatandaan ng mga kompas. Hinuhugisan niya ito ayon sa anyo ng tao, ayon sa kagandahan ng tao, upang manirahan sa bahay. 


text:
 Pumuputol siya para sa kanya ng mga sedro, at kumukuha siya ng puno ng roble at ng ensina, pinapatibay niya para sa kanya sa gitna ng mga punungkahoy sa gubat. Siya'y nagtatanim ng puno ng abeto, at pinalalago iyon ng ulan. 


text:
 Pagkatapos iyon ay magiging panggatong para sa tao; kumukuha siya ng bahagi nito upang ipagpainit sa sarili. Siya'y nagsisindi ng apoy at nagluluto ng tinapay. Gagawa rin siya ng isang diyos, at sasambahin iyon; ginagawa niya itong larawang inanyuan at lumuluhod sa harapan niyon. 


text:
 Kanyang ginagatong ang kalahati niyon sa apoy, at ang kalahati nito ay ikinakain niya ng karne, siya'y nag-iihaw ng iihawin at nasisiyahan. Siya'y nagpapainit din at nagsasabi, 'Aha, ako'y naiinitan, aking nakikita ang apoy!" 


text:
 At  ang  nalabi  ay  ginagawa niyang diyos, ang kanyang diyus-diyosan. Kanya itong niluluhuran at sinasamba, dinadalanginan, at nagsasabi, "Iligtas mo ako; sapagkat ikaw ay aking diyos!" 


text:
 Hindi nila nalalaman, o nauunawaan man; sapagkat ipinikit niya ang kanilang mga mata, upang sila'y huwag makakita; at ang kanilang mga puso, upang huwag silang makaunawa. 


text:
 At walang nakakaalala o mayroon mang kaalaman, o pang-unawa upang magsabi, "Aking sinunog ang kalahati niyon sa apoy; ako ay nagluto din ng tinapay sa mga baga niyon; ako'y nag-ihaw ng karne at kinain ko; at gagawin ko ba ang nalabi niyon na kasuklamsuklam? Magpapatirapa ba ako sa isang pirasong kahoy?" 


text:
 Siya'y kumakain ng abo; iniligaw siya ng nadayang kaisipan, at hindi niya mailigtas ang kanyang kaluluwa, o makapagsabi, "Wala bang kasinungalingan sa aking kanang kamay?" 


text:
 Iyong alalahanin ang mga bagay na ito, O Jacob, at Israel, sapagkat ikaw ay aking lingkod; aking inanyuan ka, ikaw ay aking lingkod; O Israel, ikaw ay hindi ko malilimutan. 


text:
 Aking pinawi na parang ulap ang mga pagsuway mo, at ang iyong mga kasalanan na gaya ng ambon, manumbalik ka sa akin sapagkat ikaw ay tinubos ko. 


text:
 Umawit ka, O langit, sapagkat ginawa iyon ng PANGINOON; kayo'y sumigaw, O mga mababang bahagi ng lupa; kayo'y biglang mag-awitan, O mga bundok, O gubat, at bawat punungkahoy doon! Sapagkat tinubos ng PANGINOON ang Jacob, at luluwalhatiin ang kaniyang sarili sa Israel. 


text:
 Ganito ang sabi ng PANGINOON, ang iyong Manunubos, at nag-anyo sa iyo mula sa sinapupunan: "Ako ang PANGINOON na gumagawa ng lahat na bagay; na mag-isang nagladlad ng mga langit, na naglatag ng lupa — sinong kasama ko? 


text:
 na bumibigo sa mga tanda ng mga sinungaling, at ginagawang hangal ang mga manghuhula; na nagpapaurong sa mga pantas, at ginagawang kahangalan ang kanilang kaalaman; 


text:
 na nagpapatunay sa salita ng kanyang lingkod, at nagsasagawa ng payo ng kanyang mga sugo; na nagsasabi ng tungkol sa Jerusalem, 'Siya'y paninirahan;' at tungkol sa mga lunsod ng Juda, 'Matatayo sila, at aking ibabangon ang kanilang pagkaguho.' 


text:
 na nagsasabi tungkol kay Ciro, 'Siya'y aking pastol, at kanyang tutuparin ang lahat ng aking kaligayahan'; na nagsasabi tungkol sa Jerusalem, 'Siya'y matatayo', at sa templo, 'Ang iyong pundasyon ay ilalagay.'" 


text:
 Ganito ang sabi ng PANGINOON sa kanyang pinahiran ng langis, kay Ciro, na ang kanang kamay ay aking hinawakan, upang pasukuin ang mga bansa sa harap niya; at kalagan ang mga balakang ng mga hari, upang magbukas ng mga pintuan sa harapan niya, upang ang mga pintuan ay hindi masarhan: 


text:
 "Ako'y magpapauna sa iyo, at papatagin ko ang mga baku-bakong dako, ang mga pintuang tanso ay aking wawasakin, at ang mga harang na bakal ay aking puputulin, 


text:
 At ibibigay ko sa iyo ang mga kayamanan ng kadiliman, at ang mga natatagong kayamanan sa mga lihim na dako, upang inyong malaman na ako ang PANGINOON, ang Diyos ng Israel na tumatawag sa iyo sa iyong pangalan. 


text:
 Alang-alang kay Jacob na aking lingkod, at sa Israel na aking pinili, sa iyong pangalan ay tinawag kita, aking pinangalanan ka, bagaman hindi mo ako kilala. 


text:
 Ako ang PANGINOON, at walang iba; liban sa akin ay walang Diyos. Aking binibigkisan ka, bagaman hindi mo ako kilala, 


text:
 upang malaman ng mga tao mula sa sikatan ng araw, at mula sa kanluran, na walang iba liban sa akin; ako ang PANGINOON, at walang iba. 


text:
 Aking inilagay ang liwanag at nililikha ko ang kadiliman; ako'y gumagawa ng kaginhawahan at lumilikha ako ng kapahamakan; ako ang PANGINOON, na gumagawa ng lahat ng mga bagay na ito. 


text:
 "Maghulog ka, o mga langit, mula sa itaas, at ang kalangitan ay magpaulan ng katuwiran; bumuka ang lupa, at lumitaw ang kaligtasan, at upang ang katuwiran ay lumitaw na kasama nito, akong PANGINOON ang lumikha nito. 


text:
 "Kahabag-habag siya na makikipagpunyagi sa Maylalang sa kanya! Isang luwad na sisidlan sa isang magpapalayok! Sinasabi ba ng luwad sa nagbibigay anyo sa kanya, 'Anong ginagawa mo?' o 'ang iyong gawa ay walang mga kamay?' 


text:
 Kahabag-habag siya na nagsasabi sa ama, 'Ano ang naging anak mo?' o sa babae, 'Ano ang ipinaghihirap mo?' 


text:
 Ganito ang sabi ng PANGINOON, ng Banal ng Israel, at ng Maylalang sa kanya: "Magtanong ka sa akin tungkol sa mga bagay na darating; tungkol sa aking mga anak, at tungkol sa gawa ng aking mga kamay, mag-utos kayo sa akin. 


text:
 Aking ginawa ang lupa, at nilikha ko ang tao sa ibabaw nito; ako, ang aking mga kamay ang nagladlad ng mga langit, at inuutusan ko ang lahat ng naroroon. 


text:
 Aking ibinangon siya sa katuwiran, at aking tutuwirin ang lahat niyang lakad; kanyang itatayo ang aking lunsod, at kanyang palalayain ang aking mga binihag, hindi sa halaga o sa gantimpala man," sabi ng PANGINOON ng mga hukbo. 


text:
 Ganito ang sabi ng PANGINOON: "Ang yari ng Ehipto at ang kalakal ng Etiopia, at ang mga Sabeo, mga taong matatangkad, ay paparito sa iyo, at sila'y magiging iyo; sila'y susunod sa iyo. Sila'y darating na may tanikala at sila'y magpapatirapa sa iyo. Sila'y makikiusap sa iyo, na nagsasabi, Tunay na ang Diyos lamang ang nasa iyo, at walang iba, walang ibang Diyos.'" 


text:
 Silang lahat ay napahiya at nalito, ang mga manggagawa ng mga diyus-diyosan ay magkakasamang nalilito. 


text:
 Ngunit ang Israel ay ililigtas ng PANGINOON ng walang hanggang kaligtasan; kayo'y hindi mapapahiya o malilito man hanggang sa walang hanggan. 


text:
 Sapagkat ganito ang sabi ng PANGINOON na lumikha ng langit (siya ay Diyos!), na nag-anyo ng lupa at gumawa niyon, (na kanyang itinatag; hindi niya ito nilikha na sira, ito ay kanyang inanyuan upang tirhan!): "Ako ang PANGINOON, at wala nang iba. 


text:
 Ako'y hindi nagsalita ng lihim, sa dako ng lupain ng kadiliman; hindi ko sinabi sa lahi ni Jacob, 'Hanapin ninyo ako nang walang kabuluhan.' Akong PANGINOON ay nagsasalita ng katuwiran, ako'y nagpapahayag ng mga bagay na matuwid. 


text:
 "Kayo'y magtipon at pumarito, magsilapit kayong magkakasama, kayong mga nakaligtas sa mga bansa! Sila'y walang kaalaman na nagdadala ng kanilang kahoy na larawang inanyuan, at nananalangin sa diyos na hindi makapagliligtas. 


text:
 Kayo'y magpahayag at maglahad; oo, magsanggunian silang magkakasama! Sinong nagsabi nito nang unang panahon? Sinong nagpahayag niyon nang una? Hindi ba ako, na PANGINOON? At walang Diyos liban sa akin, isang matuwid na Diyos at Tagapagligtas; walang iba liban sa akin. 


text:
 "Kayo'y bumaling sa akin, at kayo'y maliligtas, lahat ng dulo ng lupa! Sapagkat ako'y Diyos, at walang iba liban sa akin. 


text:
 Aking isinumpa sa aking sarili, mula sa aking bibig ay lumabas sa katuwiran, ang isang salita na hindi babalik: 'Na sa akin ay luluhod ang bawat tuhod, bawat dila ay susumpa.' 


text:
 "Kanyang sasabihin sa PANGINOON lamang, ang katuwiran at kalakasan, iyon ang sasabihin tungkol sa akin; sa kanya'y magsisiparoon ang mga tao, at ang lahat ng nagagalit sa kanya ay mapapahiya. 


text:
 Si Bel ay nagpapatirapa,  si Nebo ay yumuyukod; ang kanilang mga diyus-diyosan ay pasan ng mga baka at mga hayop; ang mga bagay na ito na inyong dala-dala ay mabigat na pasan sa pagod. 


text:
 Sila'y yumuyukod, sila'y nagpapatirapang magkakasama; hindi nila mailigtas ang pasan, kundi sila ma'y tutungo sa pagkabihag. 


text:
 "Inyong dinggin ako, O sambahayan ni Jacob, at lahat na nalabi sa sambahayan ni Israel, na kinalong ko mula sa iyong pagsilang, na dinala mula sa sinapupunan; 


text:
 at hanggang sa katandaan mo ay ako siya, at hanggang sa magkauban ay dadalhin kita. Ginawa kita at aking dadalhin ka. Aking dadalhin at ililigtas ka. 


text:
 Sila'y dumudukot ng maraming ginto sa supot, at nagtitimbang ng pilak sa timbangan, na nagsisiupa ng panday-ginto, at kanyang ginagawang diyos; oo, sila'y nagpapatirapa, at nagsisisamba! 


text:
 Ipinapasan nila iyon sa balikat, dinadala nila iyon, inilalagay nila iyon sa kanyang lugar, at iyon ay nakatayo roon; mula sa kanyang dako ay hindi siya makakilos. Oo, may dadaing sa kanya, gayon ma'y hindi siya makasasagot, o makapagliligtas man sa kanya sa kanyang kabagabagan. 


text:
 inyong alalahanin ang mga dating bagay nang una, sapagkat ako'y Diyos, at walang iba; ako'y Diyos, at walang gaya ko, 


text:
 na nagpapahayag ng wakas mula sa pasimula, at mula nang mga unang panahon, ng mga bagay na hindi pa nangyayari; na nagsasabi, 'Ang layunin ko ay maitatatag, at gagawin ko ang lahat ng aking kaligayahan,' 


text:
 na tumatawag ng ibong mandaragit mula sa silangan, ng taong gumagawa ng aking layunin mula sa malayong lupain; oo, aking sinabi, oo, aking papangyayarihin, aking pinanukala, at akin itong gagawin. 


text:
 Aking inilalapit ang aking katuwiran, hindi ito malayo, at ang aking pagliligtas ay hindi magtatagal; at aking ilalagay ang kaligtasan sa Zion, para sa Israel na aking kaluwalhatian." 


text:
 Ikaw ay bumaba at umupo sa alabok, O anak na dalagang birhen ng Babilonia; maupo ka sa lupa na walang trono, O anak na babae ng mga Caldeo! Sapagkat hindi ka na tatawaging maselan at mahinhin. 


text:
 Ikaw ay kumuha ng gilingang bato, at gumiling ka ng harina; mag-alis ka ng iyong belo, maghubad ka ng balabal, ilitaw mo ang iyong binti, tumawid ka sa mga ilog. 


text:
 Ang iyong kahubaran ay malalantad, ang iyong kahihiyan ay makikita, ako'y maghihiganti, at wala akong ililigtas na tao. 


text:
 Maupo kang tahimik, at pumasok ka sa kadiliman, O anak na babae ng mga Caldeo; sapagkat hindi ka na tatawaging maybahay ng mga kaharian. 


text:
 Ako'y nagalit sa aking bayan, ang aking mana ay aking dinungisan; ibinigay ko sila sa iyong kamay, hindi mo sila pinagpakitaan ng kaawaan; sa matatanda ay pinabigat mong lubha ang iyong pasan. 


text:
 At iyong sinabi, "Ako'y magiging maybahay mo magpakailanman," na anupa't hindi mo inilagay ang mga bagay na ito sa iyong puso, o inalaala mo man ang kanilang wakas. 


text:
 Ngayon nga'y pakinggan mo ito, ikaw na namumuhay sa mga kalayawan, na tumatahang matiwasay, na nagsasabi sa kanyang puso, "Ako nga, at walang iba liban sa akin; hindi ako uupong gaya ng babaing balo o mararanasan man ang pagkawala ng mga anak": 


text:
 Ngunit ang dalawang bagay na ito ay darating sa iyo sa isang sandali, sa isang araw; ang pagkawala ng mga anak at pagkabalo ay buong-buong darating sa iyo, sa kabila ng iyong maraming pangkukulam, at sa malaking kapangyarihan ng iyong panggagayuma. 


text:
 Sapagkat ikaw ay nagtiwala sa iyong kasamaan, iyong sinabi, "Walang nakakakita sa akin"; ang iyong karunungan at ang iyong kaalaman ang nagligaw sa iyo, at iyong sinabi sa iyong puso, "Ako nga, at walang iba liban sa akin." 


text:
 Ngunit ang kasamaan ay darating sa iyo, na hindi mo malalaman ang pinagmulan; at ang kapahamakan ay darating sa iyo, na hindi mo maaalis; at ang pagkawasak ay biglang darating sa iyo, na hindi mo nalalaman. 


text:
 Tumayo ka ngayon sa iyong panggagayuma, at sa marami mong pangkukulam, na iyong ginawa mula sa iyong kabataan; marahil ay makikinabang ka, marahil ay mananaig ka. 


text:
 Ikaw ay pagod na sa dinami-dami ng iyong mga payo; patayuin sila at iligtas ka, sila na nanghuhula sa pamamagitan ng langit, na nagmamasid sa mga bituin, na nanghuhula sa pamamagitan ng buwan, kung anong mangyayari sa iyo. 


text:
 Narito, sila'y gaya ng pinagputulan ng trigo, sinusunog sila ng apoy; hindi nila maililigtas ang kanilang kaluluwa mula sa kapangyarihan ng liyab. Walang baga na pagpapainitan sa kanila, o apoy na sa harapan nito'y makakaupo ang sinuman. 


text:
 Ganito ang mangyayari sa kanila na kasama mong gumawa, silang nangalakal na kasama mo mula sa iyong kabataan, bawat isa ay nagpalabuy-laboy sa kanyang sariling lakad; walang sinumang sa iyo ay magliligtas. 


text:
 Pakinggan mo ito, O sambahayan ni Jacob, na tinatawag sa pangalan ng Israel, at lumabas mula sa balakang ng Juda; na sumumpa sa pangalan ng PANGINOON, at nagpahayag sa Diyos ng Israel, ngunit hindi sa katotohanan, o sa katuwiran man. 


text:
 (Sapagkat tinatawag nila ang kanilang mga sarili ayon sa lunsod na banal, at nagtiwala sa Diyos ng Israel; ang PANGINOON ng mga hukbo ang kanyang pangalan). 


text:
 "Aking ipinahayag ang mga dating bagay mula nang una, iyon ay lumabas sa aking bibig, at aking ipinakilala; at bigla kong ginawa at ang mga iyon ay nangyari. 


text:
 Sapagkat alam ko, na ikaw ay mapagmatigas, at ang iyong leeg ay parang litid na bakal, at ang iyong noo ay parang tanso, 


text:
 aking ipinahayag sa iyo mula nang una; bago nangyari ay ipinaalam ko sa iyo, baka iyong sabihin, 'Mga diyus-diyosan ko ang gumawa ng mga ito, ang aking larawang inanyuan at ang aking larawang hinulma, ang nag-utos sa kanila.' 


text:
 "Iyong narinig; ngayo'y tingnan mong lahat ito; at hindi mo ba ipahahayag? Mula sa panahong ito ay magpaparinig ako sa iyo ng mga bagong bagay, mga kubling bagay na hindi mo pa nalalaman. 


text:
 Ang mga ito ay nilikha ngayon, at hindi noong una; bago dumating ang araw na ito ay hindi mo pa iyon narinig; baka iyong sabihin, 'Aking nalaman ang mga ito.' 


text:
 Oo, hindi mo pa narinig, hindi mo pa nalalaman; mula nang una ang iyong pandinig ay hindi pa nabuksan. Sapagkat alam ko na ikaw ay gagawa ng may kataksilan, at tinawag na suwail mula sa iyong pagsilang. 


text:
 "Alang-alang sa aking pangalan ay iniurong ko ang galit ko, at dahil sa kapurihan ko ay pinigil ko iyon para sa iyo, upang hindi kita ihiwalay. 


text:
 Alang-alang sa akin, alang-alang sa akin, aking gagawin iyon; sapagkat paanong lalapastanganin ang aking pangalan? At ang kaluwalhatian ko sa iba'y di ko ibinigay. 


text:
 Ang aking kamay ang siyang naglagay ng pundasyon ng lupa, at ang aking kanan ang siyang nagladlad ng mga langit; kapag ako'y tumatawag sa kanila, sila'y nagsisitayong magkakasama. 


text:
 "Kayo'y magtipon, kayong lahat, at pakinggan ninyo! Sino sa kanila ang nagpahayag ng mga bagay na ito? Minamahal siya ng PANGINOON; kanyang tutuparin ang kanyang mabuting hangarin sa Babilonia, at ang kanyang kamay ay magiging laban sa mga Caldeo. 


text:
 Ako, ako nga'y nagsalita; oo, aking tinawag siya; aking dinala siya, at kanyang pagtatagumpayin ang mga lakad niya. 


text:
 Kayo'y lumapit sa akin, pakinggan ninyo ito: mula sa pasimula ay hindi ako nagsalita ng lihim, mula nang panahon na nangyari ito ay naroon na ako." At ngayo'y sinugo ako ng Panginoong DIYOS at ng kanyang Espiritu. 


text:
 Ganito ang sabi ng PANGINOON, ng inyong Manunubos, ang Banal ng Israel: "Ako ang PANGINOON mong Diyos, na nagtuturo sa iyo para sa iyong kapakinabangan, na pumapatnubay sa iyo sa daan na dapat mong lakaran. 


text:
 O kung dininig mo sana ang aking mga utos! Ang iyong kapayapaan sana ay naging parang ilog, at ang iyong katuwiran ay parang mga alon sa dagat; 


text:
 Ang iyong lahi sana ay naging parang buhangin at ang iyong mga supling ay parang mga butil niyon; ang kanilang pangalan ay hindi tatanggalin o mawawasak man sa harapan ko." 


text:
 Kayo'y lumabas sa Babilonia, tumakas kayo sa Caldea, ipahayag ninyo ito sa tinig ng sigaw ng kagalakan, ipahayag ninyo ito, ibalita ninyo hanggang sa dulo ng lupa; inyong sabihin, "Tinubos ng PANGINOON si Jacob na kanyang lingkod!" 


text:
 At sila'y hindi nauhaw nang patnubayan niya sila sa mga ilang; kanyang pinaagos ang tubig mula sa bato para sa kanila; kanyang nilagyan ng guwang ang bato, at ang tubig ay bumukal. 


text:
 Kayo'y makinig sa akin,  O mga pulo; at inyong pakinggan, kayong mga bayan sa malayo. Tinawagan ako ng PANGINOON mula sa sinapupunan, mula sa katawan ng aking ina ay binanggit niya ang aking pangalan. 


text:
 Ang aking bibig ay ginawa niyang parang matalas na tabak, sa lilim ng kanyang kamay ay ikinubli niya ako; ginawa niya akong makinang na palaso, sa kanyang lalagyan ng pana ay itinago niya ako. 


text:
 Ngunit aking sinabi, "Ako'y gumawang walang kabuluhan, ginugol ko ang aking lakas sa wala, at sa walang kabuluhan; gayunma'y ang aking katarungan ay nasa PANGINOON, at ang aking gantimpala ay nasa aking Diyos." 


text:
 At ngayo'y sinabi ng PANGINOON, na nag-anyo sa akin mula sa sinapupunan upang maging kanyang lingkod, upang ibalik uli ang Jacob sa kanya, at ang Israel ay matipon sa kanya; sapagkat sa mga mata ng PANGINOON ako'y pinarangalan, at ang aking Diyos ay aking kalakasan — 


text:
 Oo, kanyang sinasabi: "Napakagaan bang bagay na ikaw ay naging aking lingkod upang ibangon ang mga lipi ni Jacob, at panumbalikin ang iningatan ng Israel; ikaw ay aking ibibigay na pinakailaw sa mga bansa upang ang aking kaligtasan ay makarating hanggang sa dulo ng lupa." 


text:
 Ganito ang sabi ng PANGINOON, ng Manunubos ng Israel at ng kanyang Banal, sa lubos na hinamak, sa kinasuklaman ng bansa, ang lingkod ng mga pinuno: "Ang mga hari at ang mga pinuno, ay makakakita at babangon, at sila'y magsisisamba; dahil sa PANGINOON na tapat, sa Banal ng Israel, na siyang pumili sa iyo." 


text:
 Ganito ang sabi ng PANGINOON: "Sa kalugud-lugod na panahon ay sinagot kita, at sa araw ng pagliligtas ay tinulungan kita; aking iningatan ka, at ibinigay kita bilang isang tipan sa bayan, upang itatag ang lupain, upang ipamahagi ang mga sirang mana; 


text:
 na sinasabi sa mga bilanggo, 'Kayo'y magsilabas;' sa mga nasa kadiliman, 'Magpakita kayo.' Sila'y magsisikain sa mga daan, at ang lahat ng bukas na kaitaasan ay magiging kanilang pastulan. 


text:
 Sila'y hindi magugutom, o mauuhaw man; at hindi rin sila mapapaso ng maiinit na hangin ni sasaktan man sila ng araw. Sapagkat siyang may awa sa kanila ang sa kanila ay papatnubay, at aakayin sila sa tabi ng mga bukal ng tubig. 


text:
 Narito, ang mga ito'y manggagaling sa malayo, at, narito, ang mga ito ay mula sa hilaga, at mula sa kanluran, at ang mga ito ay mula sa lupain ng Sinim." 


text:
 Umawit ka sa kagalakan, O kalangitan, at magalak ka, O lupa; kayo'y biglang umawit, O mga kabundukan! Sapagkat inaliw ng PANGINOON ang kanyang bayan, at mahahabag sa kanyang mga nahihirapan. 


text:
 "Malilimutan ba ng babae ang kanyang batang pasusuhin, na siya'y hindi mahahabag sa anak ng kanyang sinapupunan? Oo, ang mga ito'y makakalimot, ngunit hindi kita kalilimutan. 


text:
 Narito aking inanyuan ka sa mga palad ng mga kamay ko, ang iyong mga pader ay laging nasa harapan ko. 


text:
 Imulat mo ang iyong mga mata sa palibot, at tingnan mo; silang lahat ay nagtitipon, sila'y lumalapit sa iyo. Habang ako'y nabubuhay, sabi ng PANGINOON, silang lahat ay isusuot mo na gaya ng panggayak, gaya ng ginagawa ng babaing ikakasal, bibigkisan mo silang lahat. 


text:
 "Sapagkat ang iyong mga sira at mga gibang dako at ang iyong lupaing nawasak — tiyak na ngayon ikaw ay magiging totoong napakakipot para sa iyong mga mamamayan, at silang lumamon sa iyo ay mapapalayo. 


text:
 Ang mga anak na ipinanganak sa panahon ng inyong kapanglawan ay magsasabi pa sa iyong pandinig: 'Ang lugar ay napakakipot para sa akin. Bigyan mo ako ng lugar na aking matitirahan.' 


text:
 Kung magkagayo'y sasabihin mo sa iyong puso: 'Sinong nagsilang ng mga ito sa akin? Ako'y namanglaw at walang anak, itinapon at palabuy-laboy, ngunit sinong nagpalaki sa mga ito? Narito, ako'y naiwang mag-isa; saan nagmula ang mga ito?'" 


text:
 Ganito ang sabi ng Panginoong DIYOS: "Itataas ko ang aking kamay sa mga bansa, at itatayo ko ang aking watawat sa mga bayan; at ilalagay nila ang inyong mga anak na lalaki sa kanilang sinapupunan, at ang iyong mga anak na babae sa kanilang mga balikat ay ipapasan. 


text:
 At mga hari ang magiging iyong mga tagapag-alaga, at ang kanilang mga reyna ay siyang mag-aaruga. Sila'y yuyukod sa iyo na ang kanilang mga mukha ay nakatungo sa lupa, at hihimurin ang alabok ng inyong mga paa. At iyong makikilala na ako ang PANGINOON; ang mga naghihintay sa akin ay hindi mapapahiya. 


text:
 Ngunit, ganito ang sabi ng PANGINOON: "Pati ang mga bihag ng makapangyarihan ay kukunin, at ang biktima ng malupit ay maliligtas, sapagkat ako'y makikipaglaban sa mga nakikipaglaban sa iyo, at aking ililigtas ang mga anak mo. 


text:
 At ipapakain ko sa mga umaapi sa iyo ang kanilang sariling laman, at sila'y malalasing sa kanilang sariling dugo na gaya ng matamis na alak. At makikilala ng lahat ng laman na akong PANGINOON ay iyong Tagapagligtas, at iyong Manunubos, ang Makapangyarihan ng Jacob." 


text:
 Ganito ang sabi ng PANGINOON: "Nasaan ang sulat ng pagkakahiwalay ng iyong ina, na aking ipinaghiwalay sa kanya? O kanino sa mga nagpapautang sa akin ipinagbili kita? Narito, dahil sa inyong mga kasamaan ay ipinagbili kayo, at dahil sa inyong mga pagsuway ay inilayo ang ina ninyo. 


text:
 Bakit nang ako'y pumarito ay walang tao? Nang ako'y tumawag, bakit walang sumagot? Naging maikli na ba ang aking kamay, anupa't hindi makatubos? O wala akong kapangyarihang makapagligtas? Narito, sa saway ko ay aking tinutuyo ang dagat, aking ginawang ilang ang mga ilog. Ang kanilang isda ay bumabaho sapagkat walang tubig, at namamatay dahil sa uhaw. 


text:
 Binigyan ako ng Panginoong DIYOS ng dila ng mga naturuan, upang aking malaman kung paanong aalalayan ng mga salita ang nanlulupaypay. Siya'y nagigising tuwing umaga, ginigising niya ang aking pandinig upang makinig na gaya ng mga naturuan. 


text:
 Binuksan ng Panginoong DIYOS ang aking pandinig, at ako'y hindi naging mapaghimagsik, o tumalikod man. 


text:
 Iniharap ko ang aking likod sa mga tagahampas, at ang aking mga pisngi sa mga bumunot ng balbas; hindi ko ikinubli ang aking mukha sa kahihiyan at sa paglura. 


text:
 Sapagkat tinulungan ako ng Panginoong DIYOS; kaya't hindi ako napahiya; kaya't inilagay ko ang aking mukha na parang batong kiskisan, at alam ko na hindi ako mapapahiya. 


text:
 Siya na magpapawalang-sala sa akin ay malapit. Sinong makikipaglaban sa akin? Tayo'y tumayong magkakasama. Sino ang aking kaaway? Bayaang lumapit siya sa akin. 


text:
 Narito, tinutulungan ako ng Panginoong DIYOS; sino ang magsasabi na ako ay nagkasala? Tingnan mo, silang lahat ay malulumang parang bihisan; lalamunin sila ng tanga. 


text:
 Sino sa inyo ang natatakot sa PANGINOON, na sumusunod sa tinig ng kanyang Iingkod, na lumalakad sa kadiliman, at walang liwanag? Magtiwala siya sa pangalan ng PANGINOON, at umasa sa kanyang Diyos. 


text:
 Narito, kayong lahat na nagpapaningas ng apoy, na nagsisindi ng mga sulo! Lumakad kayo sa liyab ng inyong apoy, at sa gitna ng mga sulo na inyong sinindihan! Ito ang makakamit ninyo sa aking kamay: kayo'y hihiga sa pagpapahirap. 


text:
 Kayo'y makinig sa akin, kayong sumusunod sa katuwiran kayong naghahanap sa PANGINOON; tumingin kayo sa malaking bato na inyong pinagtapyasan, at sa tibagan na pinaghukayan sa inyo. 


text:
 Tingnan ninyo si Abraham na ama ninyo, at si Sara na nagsilang sa inyo; sapagkat nang siya'y iisa ay tinawag ko siya, at pinagpala ko at pinarami siya. 


text:
 Sapagkat aaliwin ng PANGINOON ang Zion; kanyang aaliwin ang lahat niyang sirang dako, at gagawin niyang parang Eden ang kanyang ilang, ang kanyang disyerto na parang halamanan ng PANGINOON; kagalakan at kasayahan ay matatagpuan doon, pagpapasalamat at tinig ng awit. 


text:
 "Makinig ka sa akin, bayan ko; at pakinggan mo ako, bansa ko. Sapagkat magmumula sa akin ang isang kautusan, at ang aking katarungan bilang liwanag sa mga bayan. 


text:
 Ang aking katuwiran ay malapit na, ang aking kaligtasan ay humayo na, at ang aking mga bisig ay hahatol sa mga bayan; ang mga pulo ay naghihintay saakin, at sa aking bisig ay umaasa sila. 


text:
 Itingin ninyo ang inyong mga mata sa mga langit, at tingnan ninyo ang lupa sa ibaba; sapagkat ang langit ay mapapawing parang usok, at ang lupa ay malulumang parang bihisan; at silang naninirahan doon ay mamamatay sa gayunding paraan. Ngunit ang pagliligtas ko ay magpakailanman, at hindi magwawakas ang aking katuwiran. 


text:
 "Makinig kayo sa akin, kayong nakakaalam ng katuwiran, ang bayan na ang puso ay kinaroonan ng aking kautusan. Huwag ninyong katakutan ang pagkutya ng mga tao, at huwag kayong mabalisa sa kanilang mga paglait. 


text:
 Sapagkat sila'y lalamunin ng bukbok na parang bihisan, at kakainin sila ng uod na parang balahibo ng tupa; ngunit ang aking katuwiran ay magiging magpakailanman, at ang aking pagliligtas ay sa lahat ng salinlahi." 


text:
 Gumising ka, gumising ka, magpakalakas ka, O bisig ng PANGINOON. Gumising ka na gaya nang araw noong una, nang mga lahi ng mga dating panahon. Hindi ba ikaw ang pumutol ng Rahab, na sumaksak sa dragon? 


text:
 Hindi ba ikaw ang tumuyo sa dagat, sa tubig ng malaking kalaliman; na iyong ginawang daan ang kalaliman ng dagat upang daanan ng tinubos? 


text:
 At ang mga tinubos ng PANGINOON ay babalik, at darating na may awitan sa Zion; at nasa kanilang mga ulo ang walang hanggang kagalakan, sila'y magtatamo ng kasayahan at kagalakan; at tatakas ang kalungkutan at pagbubuntung-hininga. 


text:
 "Ako, ako nga, ang siyang umaaliw sa inyo. Sino ka na natatakot sa namamatay na tao, at sa anak ng tao na ginawang parang damo, 


text:
 at iyong kinalimutan ang PANGINOON na iyong Manlalalang, na nagladlad ng mga langit, at siyang naglagay ng mga pundasyon ng lupa, at ikaw ay laging natatakot sa buong araw dahil sa bagsik ng mang-aapi, kapag siya'y naghahanda upang mangwasak? At saan naroon ang bagsik ng mang-aapi? 


text:
 Ang inapi ay mabilis na palalayain, hindi siya mamamatay patungo sa Hukay, ni magkukulang man ang kanyang tinapay. 


text:
 Sapagkat ako ang PANGINOON mong Diyos, na nagpapakilos sa dagat, na ang mga alon niyon ay umuugong — PANGINOON ng mga hukbo ang kanyang pangalan. 


text:
 At inilagay ko ang aking mga salita sa bibig mo, at tinakpan kita sa lilim ng aking kamay upang mailadlad ang mga langit, at upang maitatag ang lupa, at sinasabi sa Zion, 'Ikaw ay aking bayan.'" 


text:
 Gumising ka, gumising ka, tumayo ka, O Jerusalem. Ikaw na uminom sa kamay ng PANGINOON sa kopa ng kanyang poot, na iyong sinaid ang kopa ng pampasuray. 


text:
 Walang pumatnubay sa kanya sa lahat ng anak na kanyang ipinanganak; ni humawak man sa kanya sa kamay sa lahat ng anak na kanyang pinalaki. 


text:
 Ang dalawang bagay na ito ay nangyari sa iyo — sinong makikiramay sa iyo? — pagkagiba, pagkasira, taggutom at ang tabak; sinong aaliw sa iyo? 


text:
 Ang iyong mga anak ay nanlupaypay, sila'y nahihiga sa dulo ng bawat lansangan, na gaya ng isang usa sa isang lambat; sila'y puspos ng poot ng PANGINOON, ng saway ng iyong Diyos. 


text:
 Ganito ang sabi ng iyong Panginoon, ang PANGINOON, ang iyong Diyos na nagsasanggalang ng usapin ng kanyang bayan: "Narito, aking inalis sa iyong kamay ang kopa na pampasuray; ang kopa ng aking poot; hindi ka na muling iinom. 


text:
 At aking ilalagay ito sa kamay ng mga nagpapahirap sa iyo, na nagsabi sa iyong kaluluwa, 'Ikaw ay yumuko upang kami ay makaraan'; at ginawa mo ang iyong likod na parang lupa, at parang lansangan na kanilang madaraanan." 


text:
 Gumising ka, gumising ka! Magsuot ka ng iyong kalakasan, O Zion. Magsuot ka ng iyong magagandang damit, O Jerusalem, ang banal na lunsod, sapagkat ang hindi tuli at ang marumi ay hindi na muling papasok sa iyo. 


text:
 Magpagpag ka ng alabok, ikaw ay bumangon, O bihag na Jerusalem. Kalagin mo ang tali sa iyong leeg, O bihag na anak na babae ng Zion. 


text:
 Sapagkat ganito  ang  sabi  ng PANGINOON: "Kayo'y ipinagbili sa wala, at kayo'y tutubusin na walang salapi. 


text:
 Sapagkat ganito ang sabi ng Panginoong DIYOS: Ang bayan ko ay bumaba noong una sa Ehipto upang makipamayan doon, at inapi sila ng mga taga-Asiria ng walang kadahilanan. 


text:
 Ngayon anong ginagawa ko rito, sabi ng PANGINOON. Yamang ang aking bayan ay dinala nang walang dahilan? Ang mga namumuno sa kanila ay umuungal, sabi ng PANGINOON, at ang aking pangalan ay laging hinahamak sa buong araw. 


text:
 Kaya't makikilala ng aking bayan ang  aking  pangalan.   Malalaman nila sa araw na iyon, na ako ang nagsasalita. Narito ako." 


text:
 Napakaganda sa mga bundok ang mga paa niyong nagdadala ng mabuting balita, na naghahayag ng kapayapaan, na nagdadala ng mabuting balita ng kabutihan, na naghahayag ng kaligtasan, na nagsasabi sa Zion, "Ang iyong Diyos ay naghahari!" 


text:
 Pakinggan mo! Inilakas ng mga bantay ang kanilang tinig, na magkakasamang nagsisiawit sa kagalakan; sapagkat makikita ng sarili nilang mga mata ang pagbalik ng PANGINOON sa Zion. 


text:
 Magalak kayong bigla, kayo'y umawit na magkakasama, kayong mga sirang dako ng Jerusalem; sapagkat inaliw ng PANGINOON ang kanyang bayan, kanyang tinubos ang Jerusalem. 


text:
 Hinubaran ng PANGINOON ang kanyang banal na bisig sa mga mata ng lahat na bansa; at makikita ng lahat ng dulo ng lupa ang pagliligtas ng ating Diyos. 


text:
 Kayo'y humayo, kayo'y humayo! Kayo'y umalis doon, huwag kayong humipo ng maruming bagay. Kayo'y lumabas sa gitna niya, kayo'y magpakalinis, kayong nagdadala ng mga sisidlan ng PANGINOON. 


text:
 Sapagkat kayo'y hindi lalabas na nagmamadali, o lalabas man kayo dahil sa pagtakas, sapagkat ang PANGINOON ay mauuna sa inyo; at ang Diyos ng Israel ay magiging inyong bantay sa likod. 


text:
 Kung paanong marami ang namangha sa kanya — ang kanyang anyo ay napinsalang lubha, halos hindi na anyo ng tao, na hindi makilalang tao, at ang kanyang hugis ay higit kaysa sa mga anak ng mga tao — 


text:
 gayon siya magwiwisik sa maraming bansa; ititikom ng mga hari ang kanilang mga bibig dahil sa kanya; sapagkat ang hindi nasabi sa kanila ay kanilang makikita, at ang hindi nila narinig ay kanilang mauunawaan. 


text:
 Sapagkat siya'y tumubo sa harapan niya na gaya ng sariwang pananim, at gaya ng ugat sa tuyong lupa. Siya'y walang anyo o kagandahan man na dapat nating pagmasdan siya, at walang kagandahan na maiibigan natin sa kanya. 


text:
 Siya'y hinamak at itinakuwil ng mga tao; isang taong nagdurusa, at sanay sa kalungkutan; at gaya ng isa na pinagkublihan ng mukha ng mga tao, siya'y hinamak, at hindi natin siya pinahalagahan. 


text:
 Tunay na kanyang pinasan ang ating mga karamdaman, at dinala ang ating mga kalungkutan; gayunma'y ating itinuring siya na hinampas, sinaktan ng Diyos at pinahirapan. 


text:
 Ngunit siya'y nasugatan dahil sa ating mga pagsuway, siya'y binugbog dahil sa ating mga kasamaan; ipinataw sa kanya ang parusa para sa ating kapayapaan, at sa pamamagitan ng kanyang mga latay ay gumaling tayo. 


text:
 Tayong lahat ay gaya ng mga tupang naligaw; bawat isa sa atin ay lumihis sa kanyang sariling daan; at ipinasan sa kanya ng PANGINOON ang lahat nating kasamaan. 


text:
 Siya'y inapi, at siya'y sinaktan, gayunma'y hindi niya ibinuka ang kanyang bibig; gaya ng kordero na dinadala sa katayan, at gaya ng tupa na sa harapan ng mga manggugupit sa kanya ay pipi, kaya't hindi niya ibinuka ang kanyang bibig. 


text:
 Sa pamamagitan ng pang-aapi at paghatol ay inilayo siya; at tungkol sa kanyang salinlahi, na itinuring na siya'y itiniwalag sa lupain ng mga buhay, at sinaktan dahil sa pagsalangsang ng aking bayan? 


text:
 At ginawa nila ang kanyang libingan na kasama ng masasama, at kasama ng isang lalaking mayaman sa kanyang kamatayan; bagaman hindi siya gumawa ng karahasan, o walang anumang pandaraya sa kanyang bibig. 


text:
 Gayunma'y kinalugdan ng PANGINOON na mabugbog siya; kanyang inilagay siya sa pagdaramdam; kapag gagawin niya ang kanyang kaluluwa bilang handog pangkasalanan, makikita niya ang kanyang supling, pahahabain niya ang kanyang mga araw; at ang kalooban ng PANGINOON ay uunlad sa kanyang kamay. 


text:
 Kanyang makikita ang bunga ng paghihirap ng kanyang kaluluwa, at masisiyahan sa pamamagitan ng kanyang kaalaman. Aariing-ganap ng matuwid kong lingkod ang marami, at papasanin niya ang kanilang mga kasamaan. 


text:
 Kaya't hahatian ko siya ng bahagi na kasama ng dakila, at kanyang hahatiin ang samsam na kasama ng malakas; sapagkat kanyang ibinuhos ang kanyang kaluluwa sa kamatayan, at ibinilang na kasama ng mga lumalabag; gayunma'y pinasan niya ang kasalanan ng marami, at namagitan para sa mga lumalabag. 


text:
 "Umawit ka, O baog, ikaw  na hindi nanganak; ikaw ay biglang umawit, at sumigaw nang malakas, ikaw na hindi nakaranas ng hirap sa panganganak! Sapagkat ang mga anak ng babaing iniwan ay magiging higit na marami kaysa mga anak ng may asawa, sabi ng PANGINOON. 


text:
 Palawakin mo ang lugar ng iyong tolda, at iladlad mo ang mga tabing ng iyong mga tahanan; huwag kang umurong, habaan mo ang iyong mga lubid, at patibayin mo ang iyong mga tulos. 


text:
 Sapagkat ikaw ay kakalat nang malayo sa kanan at sa kaliwa; at aangkinin ng iyong lahi ang mga bansa, at patitirahan ang mga bayang giba. 


text:
 "Huwag kang matakot; sapagkat ikaw ay hindi mapapahiya; huwag kang malilito sapagkat hindi ka malalagay sa kahihiyan; sapagkat iyong malilimutan ang kahihiyan ng iyong kabataan, at hindi mo na maaalala pa ang iyong pagkabalo na dala'y kasiraan. 


text:
 Sapagkat ang Lumalang sa iyo ay iyong asawa; PANGINOON ng mga hukbo ay kanyang pangalan. Ang Banal ng Israel ay iyong Manunubos, ang Diyos ng buong lupa ang tawag sa kanya. 


text:
 Sapagkat tinawag ka ng PANGINOON, gaya ng asawang kinalimutan at nagdadalamhati ang espiritu, parang asawa ng kabataan nang siya'y itakuwil, sabi ng iyong Diyos. 


text:
 Sa ilang sandali ay kinalimutan kita; ngunit titipunin kita sa pamamagitan ng malaking pagkahabag! 


text:
 Sa nag-uumapaw na poot nang sandali, ay ikinubli ko ang aking mukha sa iyo, ngunit kinaawaan kita sa pamamagitan ng walang hanggang kagandahang-loob, sabi ng PANGINOON, na iyong Manunubos. 


text:
 "Sapagkat para sa akin ito ay parang tubig sa panahon ni Noe; gaya ng aking ipinangako, na ang tubig sa panahon ni Noe ay hindi na aapaw pa sa lupa, gayon ako'y nangako na hindi ako magagalit sa iyo, at hindi ka na kagagalitan. 


text:
 Sapagkat ang mga bundok ay maaaring umalis, at ang mga burol ay mapalipat; ngunit ang aking kagandahang-loob ay hindi hihiwalay sa iyo, o ang aking tipan ng kapayapaan ay hindi maaalis, sabi ng PANGINOON na naaawa sa iyo. 


text:
 "O ikaw na nagdadalamhati, na pinapaspas ng bagyo, at hindi naaaliw, narito, aking ilalagay ang iyong mga bato na may magagandang kulay, at lalagyan ko ng mga zafiro ang iyong pundasyon. 


text:
 At gagawin kong mga rubi ang iyong mga tore, at mga karbungko ang iyong mga pintuan, at mahahalagang bato ang lahat mong mga pader. 


text:
 Lahat ng iyong anak ay tuturuan ng PANGINOON; at magiging malaki ang kasaganaan ng iyong mga anak. 


text:
 Sa katuwiran ay matatatag ka. Ikaw ay malalayo sa pang-aapi sapagkat ikaw ay hindi matatakot, at sa pagkasindak, sapagkat ito'y hindi lalapit sa iyo. 


text:
 Kung may magsimula ng alitan, ito'y hindi mula sa akin. Sinumang makipag-away sa iyo ay mabubuwal dahil sa iyo. 


text:
 Narito, ako ang lumalang sa panday na humihihip sa apoy ng mga baga, at naglalabas ng sandata para sa kanyang gawa. Akin ding nilalang ang mangwawasak upang mangwasak. 


text:
 Walang sandata na ginawa laban sa iyo ang magtatagumpay, at bawat dila na babangon laban sa iyo sa kahatulan, ay iyong hahatulan. Ito ang mana ng mga lingkod ng PANGINOON, at ang pagiging matuwid nila ay mula sa akin, sabi ng PANGINOON." 


text:
 "O lahat ng nauuhaw, pumarito kayo sa tubig at siyang walang salapi, pumarito kayo, kayo'y bumili at kumain! Pumarito kayo, kayo'y bumili ng alak at gatas ng walang salapi at walang halaga. 


text:
 Ano't kayo'y gumugugol ng salapi sa hindi pagkain, at ng inyong sahod sa hindi nakakabusog? Pakinggan ninyo akong mabuti, at kainin ninyo kung ano ang mabuti, at malugod kayo sa katabaan. 


text:
 Ang inyong tainga ay inyong ikiling, at pumarito kayo sa akin; kayo'y makinig upang ang inyong kaluluwa ay mabuhay. Ako'y makikipagtipan sa inyo ng walang hanggan, ayon sa tapat na kahabagang ipinakita kay David. 


text:
 Narito, ang mga bansa na hindi mo nakikilala ay tatawagin mo, at ang bansa na hindi ka nakikilala ay tatakbo sa iyo, dahil sa PANGINOON mong Diyos, at para sa Banal ng Israel; sapagkat kanyang niluwalhati ka. 


text:
 "Inyong hanapin ang PANGINOON habang siya'y matatagpuan, tumawag kayo sa kanya habang siya'y malapit. 


text:
 Lisanin ng masama ang kanyang lakad, at ng liko ang kanyang mga pag-iisip; at manumbalik siya sa PANGINOON, at kanyang kaaawaan siya; at sa aming Diyos, sapagkat siya'y magpapatawad ng sagana. 


text:
 Sapagkat ang aking mga pag-iisip ay hindi ninyo mga pag-iisip, ni ang inyong mga pamamaraan ay aking mga pamamaraan, sabi ng PANGINOON. 


text:
 Sapagkat kung paanong ang langit ay higit na mataas kaysa lupa, gayon ang aking mga pamamaraan ay higit na mataas kaysa inyong mga pamamaraan, at ang aking mga pag-iisip kaysa inyong mga pag-iisip. 


text:
 "Sapagkat kung paanong ang ulan at ang niyebe ay bumabagsak mula sa langit, at hindi bumabalik doon kundi dinidilig ang lupa, at ito'y pinasisibulan at pinatutubuan, at nagbibigay ng binhi sa maghahasik at pagkain sa kumakain, 


text:
 magiging gayon ang aking salita na lumalabas sa bibig ko; hindi ito babalik sa akin na walang bunga, kundi gaganapin ang ayon sa layunin ko, at magtatagumpay sa bagay na kung saan ay sinugo ko ito. 


text:
 "Sapagkat kayo'y lalabas na may kagalakan, at papatnubayang may kapayapaan. Ang mga bundok at ang mga burol sa harapan ninyo ay magbubulalas ng pag-awit, at ipapalakpak ng lahat ng punungkahoy sa parang ang kanilang mga kamay. 


text:
 Sa halip na tinik, puno ng sipres ang tutubo; sa halip na dawag, tutubo ang punong mirtol; at ito'y magiging sa PANGINOON bilang isang alaala, para sa walang hanggang tanda na hindi maglalaho." 


text:
 Ganito ang sabi ng PANGINOON: "Kayo'y magpairal ng katarungan, at gumawa ng matuwid; sapagkat ang aking pagliligtas ay malapit nang dumating, at ang aking katuwiran ay mahahayag. 


text:
 Mapalad ang taong gumagawa nito, at ang anak ng tao na nanghahawak dito; na nangingilin ng Sabbath at hindi ito nilalapastangan, at umiiwas sa paggawa ng anumang kasamaan." 


text:
 Ang dayuhan na sumanib sa PANGINOON ay huwag magsasabi, "Tiyak na ihihiwalay ako ng PANGINOON sa kanyang bayan"; at huwag sasabihin ng eunuko, "Narito, ako'y punungkahoy na tuyo." 


text:
 Sapagkat ganito  ang  sabi  ng PANGINOON: "Tungkol sa mga eunuko na nangingilin ng aking mga Sabbath, at pumipili ng mga bagay na nakakalugod sa akin, at nag-iingat ng aking tipan, 


text:
 ibibigay ko sa kanila sa aking bahay at sa loob ng aking mga pader, ang isang alaala at pangalan na higit na mabuti kaysa mga anak na lalaki at babae; bibigyan ko sila ng walang hanggang pangalan, na hindi maglalaho. 


text:
 "At ang mga dayuhan na sumanib sa PANGINOON, upang maglingkod sa kanya at ibigin ang pangalan ng PANGINOON, at maging kanyang mga lingkod, bawat nangingilin ng Sabbath at hindi nilalapastangan ito, at nag-iingat ng aking tipan — 


text:
 sila ay dadalhin ko sa aking banal na bundok, at pasasayahin ko sila sa aking bahay dalanginan. Ang kanilang mga handog na sinusunog at ang kanilang mga alay ay tatanggapin sa aking dambana; sapagkat ang aking bahay ay tatawaging bahay panalanginan para sa lahat ng mga bayan. 


text:
 Gayon ang sabi ng Panginoong DIYOS, na nagtitipon ng mga itinapon mula sa Israel, titipunin ko pa ang iba sa kanya bukod sa mga natipon na." 


text:
 Kayong lahat na mga hayop sa parang, kayo'y pumarito upang manakmal — kayong lahat na mga hayop sa gubat. 


text:
 Ang kanyang mga bantay ay mga bulag, silang lahat ay walang kaalaman; silang lahat ay mga piping aso, sila'y hindi makatahol; nananaginip, nakahiga, maibigin sa pagtulog. 


text:
 Ang mga aso ay matatakaw, sila'y kailanman ay walang kabusugan. At sila'y mga pastol na walang pang-unawa, silang lahat ay lumihis sa kanilang sariling daan, bawat isa'y sa kanyang pakinabang hanggang sa kahuli-hulihan. 


text:
 "Kayo'y pumarito," sabi nila, "kumuha tayo ng alak, at punuin natin ang ating sarili ng matapang na inumin; at ang bukas ay magiging gaya ng araw na ito, dakila at walang katulad." 


text:
 Ang matuwid ay namamatay, at walang taong nagdararadam; ang mga taong tapat ay pumapanaw, samantalang walang nakakaunawa. Sapagkat ang matuwid na tao ay inilalayo sa kasamaan. 


text:
 Siya'y pumapasok sa kapayapaan; sila'y nagpapahinga sa kanilang mga higaan bawat isa'y lumalakad sa kanyang katuwiran. 


text:
 Ngunit kayo, magsilapit kayo rito, kayong mga anak ng babaing manghuhula, mga supling ng masamang babae at mangangalunya. 


text:
 Sino ang inyong tinutuya? Laban kanino kayo nagbubukas ng bibig, at naglalawit ng dila? Hindi ba kayo'y mga anak ng pagsuway, supling ng pandaraya, 


text:
 kayong mga nag-aalab na may pagnanasa sa gitna ng mga ensina, sa ilalim ng bawat luntiang punungkahoy; na pumapatay ng inyong mga anak sa mga libis, sa mga bitak ng mga bato sa mga bangin? 


text:
 Sa gitna ng mga makinis na bato sa libis ang iyong bahagi; sila, sila ang iyong bahagi; sa kanila ka nagbuhos ng inuming handog, ikaw ay nag-alay ng handog na butil. Mapapayapa ba ako sa mga bagay na ito? 


text:
 Sa isang mataas at matayog na bundok ay inilagay mo ang iyong higaan; doon ka naman sumampa upang maghandog ng alay. 


text:
 At sa likod ng mga pintuan at ng mga hamba ay itinaas mo ang iyong sagisag; sapagkat hinubaran mo ang iyong sarili sa iba kaysa akin, at ikaw ay sumampa roon, iyong pinaluwang ang iyong higaan; at nakipagtipan ka sa kanila, iyong inibig ang kanilang higaan minasdan mo ang kanilang pagkalalaki. 


text:
 Ikaw ay naglakbay sa hari na may dalang langis, at pinarami mo ang iyong mga pabango; at iyong ipinadala ang iyong mga sugo sa malayo, at iyong pinababa hanggang sa Sheol. 


text:
 Ikaw ay napagod sa kahabaan ng iyong lakad, gayunma'y hindi mo sinabi, "Ito'y walang pag-asa"; ikaw ay nakasumpong ng bagong buhay para sa iyong lakas, kaya't hindi ka nanlupaypay. 


text:
 At kanino ka nangilabot at natakot, anupa't ikaw ay nagsinungaling, at hindi mo ako inalaala, o inisip mo man? Hindi ba ako tumahimik nang matagal na panahon, at hindi mo ako kinatatakutan? 


text:
 Kapag ikaw ay sumigaw, iligtas ka nawa ng mga diyus-diyosang iyong tinipon! Ngunit tatangayin sila ng hangin, isang hinga ang tatangay sa kanila. Ngunit siyang nanganganlong sa akin ay mag-aari ng lupain, at magmamana ng aking banal na bundok. 


text:
 At kanyang sasabihin, "Inyong patagin, inyong patagin, ihanda ninyo ang lansangan, inyong alisin ang bawat sagabal sa lansangan ng aking bayan." 


text:
 Sapagkat ganito ang sabi ng Mataas at Matayog na tumatahan sa walang hanggan, na ang pangalan ay Banal: "Ako'y naninirahan sa mataas at banal na dako, at gayundin sa may pagsisisi at mapagpakumbabang-loob, upang buhayin ang loob ng mapagpakumbaba, at upang buhayin ang puso ng may pagsisisi. 


text:
 Sapagkat hindi ako makikipagtalo magpakailanman, o magagalit man akong lagi; sapagkat ang espiritu ay manlupaypay sa harap ko, at ang mga kaluluwa na aking ginawa. 


text:
 Dahil sa kasamaan ng kanyang kasakiman ay nagalit ako, sinaktan ko siya, ikinubli ko ang aking mukha at ako'y nagalit; ngunit nagpatuloy siya sa pagtalikod sa lakad ng kanyang puso. 


text:
 Aking nakita ang kanyang mga lakad, ngunit pagagalingin ko siya; aking papatnubayan siya, at panunumbalikin ko sa kanya ang kaaliwan, at sa mga nananangis sa kanya. 


text:
 Aking nilikha ang bunga ng mga labi. Kapayapaan, kapayapaan, sa kanya na malayo at sa kanya na malapit, sabi ng PANGINOON; at aking pagagalingin siya. 


text:
 Ngunit ang masama ay parang maunos na dagat; sapagkat hindi matatahimik, at ang kanyang tubig ay naglalabas ng burak at dumi. 


text:
 "Sumigaw ka nang malakas, huwag kang magpigil, ilakas mo ang iyong tinig na parang trumpeta; at iyong ipahayag sa aking bayan ang kanilang pagsuway, at sa sambahayan ni Jacob ang kanilang mga kasalanan. 


text:
 Gayunma'y hinahanap nila ako araw-araw, at kinalulugdan nilang malaman ang aking mga daan; na parang sila'y isang bansa na gumawa ng kabutihan, at ang tuntunin ng kanilang Diyos ay hindi tinalikuran; hinihingan nila ako ng matutuwid na kahatulan, sila'y nalulugod sa paglapit sa Diyos. 


text:
 'Bakit kami ay nag-ayuno, at hindi mo nakikita? Bakit hindi mo napapansin ang aming pagpapakumbaba?' Sa araw ng inyong pag-aayuno ay hinahanap ninyo ang inyong sariling kalayawan, at inyong pinahihirapan ang lahat ninyong mga manggagawa. 


text:
 Narito, kayo'y nag-aayuno upang makipag-away at makipagtalo, at upang manakit ng masamang kamao. Hindi kayo nag-aayuno sa araw na ito, upang maiparinig ang inyong tinig sa itaas. 


text:
 Iyan ba ang ayuno na aking pinili? Isang araw upang magpakumbaba ang tao sa kanyang sarili? Iyon ba'y ang iyuko ang kanyang ulo na parang yantok, at maglatag ng damit-sako at abo sa ilalim niya? Iyo bang tatawagin ito na ayuno, at araw na katanggap-tanggap sa PANGINOON? 


text:
 "Hindi ba ito ang ayuno na aking pinili: na kalagin ang mga tali ng kasamaan, na kalasin ang mga panali ng pamatok, na palayain ang naaapi, at baliin ang bawat pamatok? 


text:
 Hindi ba ito ay upang ibahagi ang iyong tinapay sa nagugutom, at dalhin sa iyong bahay ang dukha na walang tuluyan? Kapag nakakita ka ng hubad, iyong bihisan; at huwag kang magkubli sa iyong sariling laman? 


text:
 Kung magkagayo'y sisikat ang iyong liwanag na parang umaga, at ang iyong kagalingan ay biglang lilitaw; at ang iyong katuwiran ay mangunguna sa iyo; ang kaluwalhatian ng PANGINOON ay magiging iyong bantay sa likod. 


text:
 Kung magkagayo'y tatawag ka at ang PANGINOON ay sasagot; ikaw ay dadaing, at siya'y magsasabi, Narito ako. "Kung iyong alisin sa gitna mo ang pamatok, ang pang-alipusta, at ang pagsasalita ng masama; 


text:
 Kung magmamagandang-loob ka sa gutom, at iyong tugunin ang nais ng nagdadalamhati, kung magkagayo'y sisilang ang iyong liwanag sa kadiliman, at ang iyong kadiliman ay magiging parang katanghaliang-tapat. 


text:
 At patuloy na papatnubayan ka ng PANGINOON, at masisiyahan ang iyong kaluluwa sa tuyong dako, at palalakasin ang iyong mga buto; at ikaw ay magiging parang halamanang nadilig, at parang bukal na ang tubig ay hindi nauubos. 


text:
 At mula sa inyo ay itatayo ang dating sirang dako; ikaw ay magbabangon ng mga saligan ng maraming salinlahi; at ikaw ay tatawaging tagapag-ayos ng sira, ang tagapagsauli ng mga landas na matatahanan. 


text:
 "Kapag iyong iurong ang iyong paa dahil sa Sabbath, sa paggawa ng iyong kalayawan sa aking banal na araw; at iyong tinawag ang Sabbath bilang isang kasiyahan, at marangal ang banal na araw ng PANGINOON, at ito'y iyong pinarangalan, na hindi ka lalakad sa iyong mga sariling lakad, ni hahanap ng iyong sariling kalayawan ni magsasalita ng iyong mga salita; 


text:
 kung magkagayo'y malulugod ka sa PANGINOON, at pasasakayin kita sa mga matataas na dako sa lupa; at pakakainin kita ng mana ni Jacob na iyong ama, sapagkat sinalita ng bibig ng PANGINOON." 


text:
 Narito, ang kamay ng PANGINOON ay hindi maikli na di makapagligtas; ni hindi mahina ang kanyang pandinig, na ito'y di makarinig. 


text:
 Ngunit pinaghiwalay ng inyong mga kasamaan kayo at ang inyong Diyos, at ang inyong mga kasalanan ay siyang nagkubli ng kanyang mukha sa inyo, anupa't siya'y hindi nakikinig. 


text:
 Sapagkat ang inyong mga kamay ay nadungisan ng dugo, at ang inyong mga daliri ng kasamaan; ang inyong mga labi ay nagsalita ng mga kasinungalingan, ang inyong dila ay nagsasalita ng kasamaan. 


text:
 Walang nagdadala ng usapin na may katarungan, at nagtutungo sa batas na may katapatan; sila'y nagtitiwala sa kalituhan, sila'y nagsasalita ng mga kasinungalingan; sila'y naglilihi ng kalikuan, at nanganganak ng kasamaan. 


text:
 Sila'y pumipisa ng mga itlog ng ahas, at gumagawa ng bahay ng gagamba; ang kumakain ng kanilang itlog ay namamatay, at ang napipisa ay nilalabasan ng ulupong. 


text:
 Ang kanilang mga bahay ng gagamba ay hindi magiging mga kasuotan, hindi nila matatakpan ang kanilang sarili ng kanilang mga ginawa. Ang kanilang mga gawa ay mga gawa ng kasamaan, at ang mararahas na gawa ay nasa kanilang mga kamay. 


text:
 Ang kanilang mga paa ay tumatakbo sa kasamaan, at sila'y nagmamadaling nagpapadanak ng dugong walang kasalanan, ang kanilang mga pag-iisip ay mga pag-iisip ng kasamaan, pagwasak at paggiba ang nasa kanilang mga daan. 


text:
 Ang daan ng kapayapaan ay hindi nila nalalaman, sa kanilang mga lakad ay walang katarungan, ginawa nilang liku-liko ang kanilang mga daan, sinumang lumalad doon ay hindi nakakaalam ng kapayapaan. 


text:
 Kaya't malayo sa amin ang katarungan, at hindi umaabot sa amin ang katuwiran, kami'y naghahanap ng liwanag, ngunit, narito ang kadiliman; at ng kaliwanagan, ngunit naglalakad kami sa kadiliman. 


text:
 Kami'y nangangapa sa bakod na parang bulag, oo, kami'y nangangapa na gaya nila na walang mga mata, kami'y natitisod sa katanghaliang-tapat na gaya sa gabi, sa gitna ng malalakas, kami'y parang mga patay. 


text:
 Kaming lahat ay umuungol na parang mga oso, kami'y dumaraing nang may kalungkutan parang mga kalapati, kami'y naghahanap ng katarungan, ngunit wala; ng kaligtasan, ngunit iyon ay malayo sa amin. 


text:
 Sapagkat ang aming mga pagsuway ay dumami sa harapan mo, at ang aming mga kasalanan ay nagpapatotoo laban sa amin, sapagkat ang aming mga pagsuway ay kasama namin, at ang sa aming mga kasamaan ay nalalaman namin; 


text:
 na sinusuway at itinatatwa ang PANGINOON, at lumalayo sa pagsunod sa aming Diyos, na nagsasalita ng pang-aapi at paghihimagsik, na nagbabalak at nagsasalita mula sa puso ng mga salitang  asinungalingan. 


text:
 Ang katarungan ay tumatalikod, at ang katuwiran ay tumatayo sa malayo; sapagkat ang katotohanan ay nahulog sa lansangan, at hindi makapasok ang katuwiran. 


text:
 Nagkukulang sa katotohanan, at ang humihiwalay sa kasamaan ay ginagawang biktima ang kanyang sarili. Ito'y nakita ng PANGINOON, at ikinasama ng kanyang loob na walang katarungan. 


text:
 Kanyang nakita na walang tao, at namangha na walang sinumang mamamagitan; kaya't ang kanyang sariling bisig ay nagdala ng tagumpay sa kanya, at ang kanyang katuwiran ay umalalay sa kanya. 


text:
 At bilang baluti ay nagsuot siya ng katuwiran, at sa kanyang ulo ay helmet ng kaligtasan; siya'y nagdamit ng mga bihisan ng paghihiganti bilang kasuotan, at bilang balabal ang sarili ay binalutan ng sikap. 


text:
 Ayon sa kanilang mga gawa, ay gayon niya gagantihin, poot sa kanyang mga kalaban, ganti sa kanyang mga kaaway; sa mga pulo ay ganti ang kanyang ipapataw. 


text:
 Sa gayo'y katatakutan nila ang pangalan ng PANGINOON mula sa kanluran, at ang kanyang kaluwalhatian ay mula sa sikatan ng araw, sapagkat siya'y darating na parang bugso ng tubig na itinataboy ng hininga ng PANGINOON. 


text:
 "Ang isang Manunubos ay darating sa Zion, at sa kanila sa Jacob na humihiwalay sa pagsuway, sabi ng PANGINOON. 


text:
 "At tungkol sa akin, ito ang aking tipan sa kanila, sabi ng PANGINOON: ang aking Espiritu na nasa iyo at ang aking mga salita na inilagay ko sa iyong bibig, ay hindi hihiwalay sa iyong bibig, o sa bibig man ng iyong lahi, o sa bibig man ng angkan ng iyong lahi, sabi ng PANGINOON, mula ngayon at magpakailanpaman." 


text:
 Ikaw ay bumangon, magliwanag ka, sapagkat ang iyong liwanag ay dumating, at ang kaluwalhatian ng PANGINOON ay sumikat sa iyo. 


text:
 Sapagkat narito, tatakpan ang lupa ng kadiliman, at ng makapal na dilim ang mga bayan. Ngunit ang PANGINOON ay sisikat sa iyo, at ang kanyang kaluwalhatian ay makikita sa iyo. 


text:
 Imulat mo ang iyong mata sa palibot, at ikaw ay tumingin. Silang lahat ay nagtitipon, sila'y pumaroon sa iyo, ang iyong mga anak na lalaki ay magmumula sa malayo, at ang iyong mga anak na babae ay kakalungin. 


text:
 Kung magkagayon ikaw ay makakakita at maliliwanagan, at ang iyong puso ay manginginig sa tuwa at magagalak, sapagkat ang kasaganaan ng dagat ay dadalhin sa iyo, ang kayamanan ng mga bansa ay darating sa iyo. 


text:
 Tatakpan ka ng napakaraming kamelyo, ng mga batang kamelyo ng Midian at Efa; lahat ng mula sa Seba ay darating. Sila'y magdadala ng ginto at kamanyang, at maghahayag ng kapurihan ng PANGINOON. 


text:
 Lahat ng kawan sa Kedar ay matitipon sa iyo, ang mga lalaking tupa sa Nebayot ay maglilingkod sa iyo; sila'y aahon na may pagtanggap sa aking dambana, at aking luluwalhatiin ang aking maluwalhating bahay. 


text:
 Tunay na ang mga pulo ay maghihintay sa akin, at ang mga sasakyang-dagat ng Tarsis ay siyang mangunguna, upang dalhin ang iyong mga anak mula sa malayo, ang kanilang pilak at kanilang ginto na kasama nila, dahil sa pangalan ng PANGINOON mong Diyos, at dahil sa Banal ng Israel, sapagkat kanyang niluwalhati ka. 


text:
 Itatayo ng mga dayuhan ang mga kuta mo, at ang kanilang mga hari ay maglilingkod sa iyo; sapagkat sa aking poot ay sinaktan kita, ngunit sa aking biyaya ako sa iyo ay naawa. 


text:
 Magiging laging bukas ang iyong mga pintuan, hindi isasara sa araw o sa gabi man; upang ang mga tao ay magdala sa iyo ng kayamanan ng mga bansa, at ang kanilang mga hari ang nangunguna sa hanay. 


text:
 Sapagkat ang bansa at kaharian na hindi maglilingkod sa iyo ay mamamatay; ang mga bansang iyon ay malilipol nang lubusan. 


text:
 Ang kaluwalhatian ng Lebanon ay darating sa iyo, ang puno ng sipres, ng abeto at ng pino na magkakasama, upang pagandahin ang dako ng aking santuwaryo; at aking gagawing maluwalhati ang lugar ng mga paa ko. 


text:
 At ang mga anak nila na umapi sa iyo ay paroroong nakayuko sa iyo; at silang lahat na humamak sa iyo ay yuyukod sa talampakan ng mga paa mo; at tatawagin ka nilang "Ang Lunsod ng PANGINOON, ang Zion ng Banal ng Israel." 


text:
 Yamang ikaw ay napabayaan at kinamuhian, na anupa't walang tao na sa iyo ay dumaraan, gagawin kitang walang hanggang karilagan, na sa maraming salinlahi ay kagalakan. 


text:
 Ikaw ay iinom ng gatas ng mga bansa, at sususo sa mga suso ng mga hari; at iyong malalaman na akong PANGINOON ay Tagapagligtas mo at Manunubos, Makapangyarihan ng Jacob. 


text:
 Sa halip na tanso ay magdadala ako ng ginto, at sa halip na bakal ay magdadala ako ng pilak, sa halip na kahoy ay tanso, sa halip na mga bato ay bakal. Ang Kapayapaan ay gagawin kong mga tagapangasiwa mo, at ang Katuwiran bilang iyong tagapamahala. 


text:
 Hindi na maririnig sa iyong lupain ang Karahasan, ni ang pagkawasak o pagkagiba sa loob ng iyong mga hangganan; ang iyong mga pader ay tatawagin mong Kaligtasan, at Papuri ang iyong mga pintuan. 


text:
 Ang araw ay hindi na magiging iyong liwanag kapag araw; o ang buwan man ay magbibigay sa iyo ng liwanag. Kundi ang PANGINOON ang magiging iyong walang hanggang liwanag, at ang iyong Diyos ay iyong kaluwalhatian. 


text:
 Ang iyong araw ay hindi na lulubog, o ang iyo mang buwan ay lulubog; sapagkat ang PANGINOON ay magiging iyong walang hanggang liwanag, at ang mga araw ng iyong pagtangis ay matatapos. 


text:
 Magiging matuwid na lahat ang iyong bayan, kanilang aangkinin ang lupain magpakailanman, ang sanga ng aking pananim, ang gawa ng aking mga kamay, upang ako'y luwalhatiin. 


text:
 Ang pinakamaliit ay magiging isang angkan, at ang pinakakaunti ay magiging isang makapangyarihang bansa. Ako ang PANGINOON, ito ay mabilis kong gagawin sa kapanahunan nito. 


text:
 Ang Espiritu ng Panginoong DIYOS ay sumasaakin; sapagkat hinirang ako ng PANGINOON upang ipangaral ang mabuting balita sa inaapi kanyang sinugo ako upang magpagaling ng mga bagbag na puso, upang magpahayag ng kalayaan sa mga bihag, at buksan ang bilangguan sa mga bilanggo; 


text:
 upang ihayag ang kalugud-lugod na taon ng PANGINOON, at ang araw ng paghihiganti ng ating Diyos; upang aliwin ang lahat ng tumatangis; 


text:
 upang pagkalooban sila na tumatangis sa Zion — upang bigyan sila ng putong na bulaklak sa halip na mga abo, sa halip na pagtangis ay langis ng kagalakan, sa halip na lupaypay na diwa ay damit ng kapurihan, upang sila'y matawag na mga punungkahoy ng katuwiran, ang pananim ng PANGINOON, upang siya'y bigyan ng kaluwalhatian. 


text:
 Kanilang itatayong muli ang mga sinaunang naguho, kanilang ibabangon ang mga dating giba, kanilang kukumpunihin ang mga lunsod na sira, na sa maraming salinlahi ay nagiba. 


text:
 At tatayo ang mga dayuhan at pakakainin ang inyong mga kawan, at magiging inyong mga tagapag-araro ang mga dayuhan at manggagawa sa ubasan. 


text:
 Ngunit kayo'y tatawaging mga pari ng PANGINOON, tatawagin kayo ng mga tao bilang mga tagapaglingkod ng ating Diyos, kayo'y kakain ng kayamanan ng mga bansa, at sa kanilang kaluwalhatian ay magmamapuri kayo. 


text:
 Magtatamo kayo ng dalawang bahagi sa halip na kahihiyan, sa halip na paghamak ay magagalak kayo sa inyong kapalaran; kaya't sa inyong lupain ay dalawang bahagi ang aariin ninyo, walang hanggang kagalakan ang mapapasa inyo. 


text:
 Sapagkat akong PANGINOON ay umiibig sa katarungan, kinapopootan ko ang pagnanakaw at handog na sinusunog; at aking tapat na ibibigay sa kanila ang kanilang gantimpala, at ako'y makikipagtipan sa kanila ng walang hanggan. 


text:
 At ang kanilang mga lahi ay makikilala sa gitna ng mga bansa, at ang kanilang supling sa gitna ng mga bayan; lahat ng nakakakita sa kanila ay kikilalanin sila, na sila ang bayang pinagpala ng PANGINOON. 


text:
 Ako'y magagalak na mabuti sa PANGINOON, ang aking buong pagkatao ay magagalak sa aking Diyos; sapagkat binihisan niya ako ng mga damit ng kaligtasan, kanyang tinakpan ako ng balabal ng katuwiran, gaya ng lalaking ikakasal na ginagayakan ang sarili ng palamuting bulaklak, at gaya ng babaing ikakasal na nagagayakan ng kanyang mga hiyas. 


text:
 Sapagkat kung paanong ang lupa'y nagpapatubo ng kanyang pananim, at kung paanong ang halamanan ay nagpapasibol ng mga bagay na sa kanya'y itinanim, gayon pasisibulin ng Panginoong DIYOS ang katuwiran at kapurihan sa harapan ng lahat ng bansa. 


text:
 Alang-alang sa Zion ay hindi ako tatahimik, at alang-alang sa Jerusalem ay hindi ako magpapahinga, hanggang sa ang kanyang katuwiran ay lumitaw na parang ningning, at ang kanyang kaligtasan na gaya ng sulong nagniningas. 


text:
 At makikita ng mga bansa ang iyong katuwiran, at ng lahat na hari ang iyong kaluwalhatian; at ikaw ay tatawagin sa bagong pangalan na ipapangalan ng bibig ng PANGINOON. 


text:
 Ikaw naman ay magiging korona ng kagandahan sa kamay ng PANGINOON, at koronang hari sa kamay ng iyong Diyos. 


text:
 Hindi ka na tatawagin pang 'Pinabayaan'; hindi na rin tatawagin pa ang iyong lupain na 'Giba'; kundi ikaw ay tatawaging 'Ang Aking Katuwaan Ay Nasa Kanya', at ang iyong lupain ay tatawaging 'May Asawa', sapagkat ang PANGINOON ay nalulugod sa iyo, at ang iyong lupain ay magiging may asawa. 


text:
 Sapagkat kung paanong ang binata ay ikinakasal sa dalaga, gayon ikakasal ka sa iyong mga anak na lalaki, at kung paanong ang lalaking ikakasal ay nagagalak sa babaing ikakasal, gayon magagalak ang Diyos sa iyo. 


text:
 Ako'y naglagay ng mga bantay sa iyong mga pader, O Jerusalem; sila'y hindi tatahimik kailanman sa araw o sa gabi. Kayong mga umaalala sa PANGINOON, huwag kayong magpahinga, 


text:
 at huwag ninyo siyang bigyan ng kapahingahan, hanggang sa maitatag niya at gawing kapurihan ang Jerusalem sa daigdig. 


text:
 Ang PANGINOON ay sumumpa ng kanyang kanang kamay, at ng bisig ng kanyang kalakasan: "Hindi ko na muling ibibigay ang iyong trigo upang maging pagkain ng mga kaaway mo, at ang mga dayuhan ay hindi iinom ng alak na pinagpagalan mo. 


text:
 Kundi silang nag-imbak niyon ay kakain niyon, at magpupuri sa PANGINOON, at silang nagtipon niyon ay iinom niyon sa mga looban ng aking santuwaryo." 


text:
 Kayo'y dumaan, kayo'y dumaan sa mga pintuan, inyong ihanda ang lansangan para sa bayan; inyong kayo, inyong gawin ang maluwang na lansangan, inyong alisin ang mga bato; sa ibabaw ng mga bayan ang watawat ay itaas ninyo. 


text:
 Narito ipinahayag ng PANGINOON hanggang sa dulo ng lupa: Inyong sabihin sa anak na babae ng Zion, "Narito ang iyong kaligtasan ay dumarating; ang kanyang gantimpala ay nasa kanya, at ang kanyang ganti ay nasa harapan niya." 


text:
 At sila'y tatawaging "Ang banal na bayan, Ang tinubos ng PANGINOON"; at ikaw ay tatawaging "Hinanap, Lunsod na hindi pinabayaan." 


text:
 Sino ito na nanggagaling sa Edom, na may mga kasuotang matingkad na pula mula sa Bosra? Siya na maluwalhati sa kanyang suot, na lumalakad sa kadakilaan ng kanyang lakas? "Ako iyon na nagsasalita ng katuwiran, makapangyarihang magligtas." 


text:
 "Aking niyapakan ang pisaan ng alak na mag-isa, at mula sa mga bayan ay wala akong kasama; sa aking galit ay akin silang niyapakan, at sa aking poot ay akin silang niyurakan; at ang kanilang dugo ay tumilamsik sa mga suot ko, at namantsahan ang lahat ng suot ko. 


text:
 Ako'y tumingin, ngunit walang sinumang tutulong, ako'y namangha ngunit walang umalalay; kaya't iniligtas ako ng aking sariling kamay, at ang aking poot sa akin ay umalalay. 


text:
 Aking niyapakan ang mga bayan sa aking galit, nilasing ko sila sa aking poot, at ibinuhos ko sa lupa ang kanilang dugo. 


text:
 Aking aalalahanin ang kagandahang-loob ng PANGINOON, at ang mga kapurihan ng PANGINOON, ayon sa lahat na ipinagkaloob ng PANGINOON sa amin, at ang dakilang kabutihan na kanyang ginawa sa sambahayan ni Israel na kanyang ipinagkaloob sa kanila ayon sa kanyang kaawaan, at ayon sa kasaganaan ng kanyang kagandahang-loob. 


text:
 Sapagkat kanyang sinabi, "Tunay na sila'y aking bayan, mga anak na hindi gagawang may kasinungalingan; at siya'y naging kanilang Tagapagligtas. 


text:
 Sa lahat nilang pagdadalamhati ay nadalamhati siya, at iniligtas sila ng anghel na nasa kanyang harapan; sa kanyang pag-ibig at sa kanyang pagkaawa ay tinubos niya sila; at kanyang itinaas at kinalong sila sa lahat ng mga araw noong una. 


text:
 Ngunit sila'y naghimagsik, at pinighati ang kanyang Banal na Espiritu; kaya't siya'y naging kaaway nila, at siya mismo ay lumaban sa kanila. 


text:
 Nang magkagayo'y naalala ng kanyang bayan ang mga araw nang una, tungkol kay Moises. Nasaan siya na nag-ahon mula sa dagat, na kasama ng mga pastol ng kanyang kawan? Nasaan siya na naglagay sa gitna nila ng kanyang Banal na Espiritu? 


text:
 Sinong naglagay ng kanyang maluwalhating bisig na humayong kasama ng kanang kamay ni Moises, na humawi ng tubig sa harapan nila, upang gumawa para sa kanyang sarili ng walang hanggang pangalan? 


text:
 Sinong pumatnubay sa kanila sa mga kalaliman? Gaya ng isang kabayo sa ilang ay hindi sila natisod. 


text:
 Gaya ng kawan na bumababa sa libis, ay pinapagpapahinga sila ng Espiritu ng PANGINOON. Gayon mo pinatnubayan ang iyong bayan, upang gumawa para sa iyong sarili ng isang maluwalhating pangalan. 


text:
 Tumingin ka mula sa langit, at iyong masdan, mula sa iyong banal at maluwalhating tahanan. Nasaan ang iyong sigasig at ang iyong kapangyarihan? Ang hangad ng iyong puso at ang iyong habag ay iniurong mo sa akin. 


text:
 Sapagkat ikaw ay aming Ama, bagaman hindi kami nakikilala ni Abraham, at hindi kami kinikilala ng Israel. Ikaw, O PANGINOON, ay aming Ama, aming Manunubos noong una pa ay ang iyong pangalan. 


text:
 O PANGINOON, bakit mo kami iniligaw sa iyong mga daan, at pinapagmatigas mo ang aming puso na anupa't hindi kami natakot sa iyo? Ikaw ay magbalik alang-alang sa iyong mga lingkod, na mga lipi ng iyong mana. 


text:
 Kami ay naging gaya ng mga hindi mo pinamahalaan kailanman, gaya ng mga hindi tinatawag sa iyong pangalan. 


text:
 gaya nang kapag tinutupok ng apoy ang kakahuyan, at pinakukulo ng apoy ang tubig — upang ipakilala ang iyong pangalan sa iyong mga kaaway, at upang ang mga bansa ay manginig sa iyong harapan! 


text:
 Nang ikaw ay gumawa ng mga kakilakilabot na bagay na hindi namin hinihintay, ikaw ay bumaba, ang mga bundok ay nayanig sa iyong harapan. 


text:
 Sapagkat hindi narinig ng mga tao mula nang una, o naulinigan man ng pandinig, o ang mata man ay nakakita ng Diyos liban sa iyo, na gumagawa para sa mga naghihintay sa kanya. 


text:
 Iyong sinasalubong siya na nagagalak na gumagawa ng katuwiran, ang mga umaalala sa iyo sa iyong mga daan. Narito, ikaw ay nagalit, at kami ay nagkasala; matagal na panahon na kami sa aming mga kasalanan, at maliligtas ba kami? 


text:
 Kaming lahat ay naging gaya ng isang marumi, at ang lahat naming katuwiran ay naging parang maruming kasuotan. Kaming lahat ay nalalantang gaya ng dahon, at tinatangay kami ng aming mga kasamaan na parang hangin. 


text:
 At walang tumatawag sa iyong pangalan, na gumigising upang sa iyo ay manangan; sapagkat ikinubli mo ang iyong mukha sa amin, at ibinigay mo kami sa kamay ng aming mga kasamaan. 


text:
 Ngunit ngayon, O PANGINOON, ikaw ay aming Ama; kami ang luwad, at ikaw ang aming magpapalayok; at kaming lahat ay gawa ng iyong kamay. 


text:
 Huwag kang lubhang magalit, O PANGINOON, at huwag mong alalahanin ang kasamaan magpakailanman. Narito, tingnan mo, ngayon kaming lahat ay iyong bayan. 


text:
 Ang aming banal at magandang bahay, kung saan ka pinuri ng aming mga magulang ay nasunog sa apoy; at lahat naming mahahalagang bagay ay nasira. 


text:
 Magpipigil ka ba sa mga bagay na ito, O PANGINOON? Ikaw ba'y tatahimik, at paghihirapan mo kaming mabuti? 


text:
 IAko'y nakahandang  tumugon sa mga hindi nagtatanong sa akin. Ako'y nakahandang matagpuan noong mga naghahanap sa akin. Aking sinabi, "Narito ako, narito ako," sa isang bansa na hindi tumawag sa pangalan ko. 


text:
 Iniunat ko ang aking mga kamay buong araw sa mapaghimagsik na bayan, na lumalakad sa hindi mabuting daan, na sumusunod sa kanilang sariling mga kalooban; 


text:
 isang Bayan na lagi akong ginagalit nang mukhaan, na naghahandog sa mga halamanan, at nagsusunog ng insenso sa ibabaw ng mga bato; 


text:
 na umuupo sa gitna ng mga libingan, at ginugugol ang magdamag sa lihim na dako; na kumakain ng laman ng baboy, at ang sabaw ng mga kasuklamsuklam na mga bagay ay nasa kanilang mga sisidlan; 


text:
 na nagsasabi, "Lumayo ka, huwag kang lumapit sa akin, sapagkat ako'y higit na banal kaysa iyo." Ang mga ito ay usok sa aking ilong, apoy na nagliliyab buong araw. 


text:
 Narito, nasusulat sa harap ko: "Hindi ako tatahimik, kundi ako'y gaganti, oo, ako'y gaganti sa kanilang sinapupunan. 


text:
 Ang inyong sariling mga kasamaan, at ang mga sama-samang kasamaan ng inyong mga magulang, sabi ng PANGINOON; sapagkat nagsunog sila ng insenso sa mga bundok, at inalipusta nila ako sa mga burol, susukatin ko sa kanilang kandungan ang kabayaran sa kanilang ginawa noong una." 


text:
 Ganito ang sabi ng PANGINOON: "Kung paanong natatagpuan ang bagong alak sa kumpol, at kanilang sinasabi, 'Huwag mong sirain, sapagkat diyan ay may pagpapala;' gayon ang gagawin ko alang-alang sa aking mga lingkod, at hindi ko sila pupuksaing lahat. 


text:
 At ako'y maglalabas ng mga lahi na mula sa Jacob, at mula sa Juda ay mga tagapagmana ng aking mga bundok; iyon ay mamanahin ng aking hinirang, at ang aking mga lingkod doon ay maninirahan. 


text:
 Ang Sharon ay magiging pastulan ng mga kawan, at ang Libis ng Acor ay dakong higaan ng mga bakahan, para sa aking bayan na humanap sa akin. 


text:
 Ngunit kayo na tumalikod sa PANGINOON, na lumimot sa aking banal na bundok, na naghahanda ng hapag para sa Kapalaran, at pinupuno ang kopa ng hinalong alak para sa Tadhana; 


text:
 Itatadhana ko kayo sa tabak, at kayong lahat ay yuyuko sa katayan; sapagkat nang ako'y tumawag, kayo'y hindi sumagot, nang ako'y magsalita, kayo'y hindi nakinig; kundi inyong ginawa ang masama sa aking paningin, at inyong pinili ang di ko kinaluluguran." 


text:
 Kaya't ganito ang sabi ng Panginoong DIYOS: "Narito, ang aking mga lingkod ay magsisikain, ngunit kayo'y magugutom; narito, ang aking mga lingkod ay iinom, ngunit kayo'y mauuhaw; narito, magagalak ang aking mga lingkod, ngunit kayo'y mapapahiya; 


text:
 Narito, ang aking mga lingkod ay aawit dahil sa kagalakan ng puso, ngunit kayo'y dadaing dahil sa kalungkutan ng puso, at tatangis dahil sa pagkabagbag ng loob. 


text:
 Inyong iiwan ang inyong pangalan sa aking mga pinili bilang isang sumpa, at papatayin ka ng Panginoong DIYOS; ngunit ang kanyang mga lingkod ay tatawagin niya sa ibang pangalan. 


text:
 Upang siya na nagpapala sa sarili sa lupa sa pamamagitan ng Diyos ng katotohanan ay magpapala; at siyang sumusumpa sa lupa sa pangalan ng Diyos ng katotohanan ay susumpa; sapagkat ang mga dating kabagabagan ay nalimutan na, at nakubli sa aking mga mata. 


text:
 "Sapagkat narito, ako'y lumilikha ng mga bagong langit at bagong lupa; at ang mga dating bagay ay hindi na maaalala, o darating man sa isipan. 


text:
 Ngunit kayo'y matuwa at magalak magpakailanman sa aking nilikha; sapagkat, aking nililikha ang Jerusalem na isang kagalakan, at ang kanyang bayan na isang kaluguran. 


text:
 Ako'y magagalak sa Jerusalem, at maliligayahan sa aking bayan; at ang tinig ng iyak ay hindi na maririnig pa sa kanya, o ang tinig man ng daing. 


text:
 Hindi na magkakaroon doon ng sanggol na nabuhay lamang ng ilang araw, o ng matanda man na hindi nalubos ang kanyang mga araw; sapagkat ang kabataan ay mamamatay na may isandaang taong gulang, at susumpain ang taong hindi makaabot sa isandaang taong gulang. 


text:
 At sila'y magtatayo ng mga bahay at kanilang titirahan ang mga iyon; at sila'y magtatanim ng ubasan at kakain ng bunga niyon. 


text:
 Sila'y hindi magtatayo at iba ang titira, sila'y hindi magtatanim, at iba ang kakain; sapagkat gaya ng mga araw ng punungkahoy, ay magiging gayon ang mga araw ng aking bayan, at matagal na tatamasahin ng aking pinili ang gawa ng kanilang mga kamay. 


text:
 Sila'y hindi gagawa nang walang kabuluhan, o manganganak man para sa kapahamakan, sapagkat sila ang magiging supling ng mga pinagpala ng PANGINOON, at ang kanilang mga anak na kasama nila. 


text:
 At mangyayari na bago pa sila tumawag ay sasagot ako, samantalang sila'y nagsasalita ay makikinig ako. 


text:
 Ang asong-gubat at ang kordero ay manginginaing magkasama, at ang leon ay kakain ng dayami na gaya ng baka; at alabok ang magiging pagkain ng ahas. Sila'y hindi mananakit o maninira man sa lahat kong banal na bundok, sabi ng PANGINOON." 


text:
 Ganito ang sabi ng PANGINOON: "Ang langit ay aking trono, at ang lupa ay aking tuntungan. Ano ang bahay na inyong itatayo para sa akin? at ano ang dako ng aking pahingahan? 


text:
 Sapagkat lahat ng mga bagay na ito ay nilikha ng aking kamay, kaya't nangyari ang lahat ng mga bagay na ito, sabi ng PANGINOON. Ngunit ito ang taong aking titingnan, siya na mapagpakumbaba at may nagsisising diwa, at nanginginig sa aking salita. 


text:
 "Ang kumakatay ng baka ay gaya ng pumapatay ng tao; ang nag-aalay ng kordero ay gaya ng bumabali ng leeg ng aso; ang nag-aalay ng butil na handog ay gaya ng naghahandog ng dugo ng baboy; ang naghahandog ng kamanyang bilang pinakaalaala ay gaya ng pumupuri sa isang diyus-diyosan. Pinili ng mga ito ang kanilang sariling mga lakad, at ang kanilang kaluluwa ay nalulugod sa kanilang mga kasuklamsuklam. 


text:
 Pipili rin ako ng kapighatian para sa kanila, at dadalhan ko sila ng kanilang takot; sapagkat nang ako'y tumawag, walang sumagot, nang ako'y magsalita ay hindi sila nakinig; kundi sila'y gumawa sa aking paningin ng kasamaan, at pinili ang hindi ko kinaluluguran." 


text:
 Pakinggan ninyo ang salita ng PANGINOON, kayo na nanginginig sa kanyang salita: "Ang inyong mga kapatid na namumuhi sa inyo na nagtatakuwil sa inyo alang-alang sa aking pangalan, ang nagsabi, 'Luwalhatiin ang PANGINOON, upang makita namin ang inyong kagalakan;' ngunit sila ay mapapahiya. 


text:
 "May tinig ng kaguluhan mula sa lunsod! Isang tinig na mula sa templo! Ang tinig ng PANGINOON, na naggagawad ng ganti sa kanyang mga kaaway! 


text:
 "Bago siya nagdamdam, siya'y nanganak; bago dumating ang kanyang paghihirap, siya'y nanganak ng isang lalaki. 


text:
 Sinong nakarinig ng ganyang bagay? Sinong nakakita ng ganyang mga bagay? Ipapanganak ba ang lupain sa isang araw? Ilalabas ba sa isang sandali ang isang bansa? Sapagkat sa pasimula pa lamang ng pagdaramdam ng Zion, ay isinilang niya ang kanyang mga anak. 


text:
 Bubuksan ko ba ang bahay-bata at hindi ko paaanakin? sabi ng PANGINOON; ako ba na nagpapaanak ang siyang magsasara ng bahay-bata? sabi ng iyong Diyos. 


text:
 "Kayo'y magalak na kasama ng Jerusalem, at matuwa dahil sa kanya, kayong lahat na umiibig sa kanya; magalak kayong kasama niya sa katuwaan, kayong lahat na tumatangis dahil sa kanya; 


text:
 upang kayo'y makasuso at mabusog mula sa kanyang nakaaaliw na mga suso; upang kayo'y ganap na makasipsip na may kasiyahan mula sa kasaganaan ng kanyang kaluwalhatian." 


text:
 Sapagkat ganito ang sabi ng PANGINOON: "Narito, ako'y magbibigay ng kapayapaan sa kanya na parang isang ilog, at ng kaluwalhatian ng mga bansa ay parang umaapaw na batis; at inyong sususuhin; kayo'y kakalungin sa kanyang balakang, at lilibangin sa kanyang mga tuhod. 


text:
 Inyong makikita, at magagalak ang inyong puso; ang inyong mga buto ay giginhawang gaya ng sariwang damo; at malalaman na ang kamay ng PANGINOON ay nasa kanyang mga lingkod, at ang kanyang galit ay laban sa kanyang mga kaaway. 


text:
 "Sapagkat, ang PANGINOON ay darating na may apoy, at ang kanyang mga karwahe ay gaya ng ipu-ipo; upang igawad ang kanyang galit na may poot, at ang kanyang saway na may ningas ng apoy. 


text:
 Sapagkat sa pamamagitan ng apoy ay ilalapat ng PANGINOON ang hatol, at sa pamamagitan ng kanyang tabak sa lahat ng mga tao, at ang mapapatay ng PANGINOON ay magiging marami. 


text:
 "Silang nagpapakabanal, at nagpapakalinis upang pumaroon sa mga halamanan, na sumusunod sa nasa gitna, na kumakain ng laman ng baboy, ng kasuklamsuklam, at ng daga; sila'y sama-samang darating sa isang wakas, sabi ng PANGINOON. 


text:
 "Sapagkat nalalaman ko ang kanilang mga gawa at ang kanilang mga pag-iisip. Dumarating ang panahon upang tipunin ang lahat ng bansa at ang mga may iba't ibang wika; at sila'y paroroon at makikita ang aking kaluwalhatian. 


text:
 At ako'y maglalagay ng tanda sa gitna nila. At mula sa kanila ay aking susuguin ang mga nakaligtas sa mga bansa, sa Tarsis, Put, at Lud, na humahawak ng pana, sa Tubal at Javan, sa mga pulong malayo na hindi nakarinig ng aking kabantugan, o nakakita man ng aking kaluwalhatian. At kanilang ipahahayag ang aking kaluwalhatian sa gitna ng mga bansa. 


text:
 At kanilang dadalhin ang lahat ng inyong mga kapatid mula sa lahat ng bansa bilang handog sa PANGINOON, na nasasakay sa mga kabayo, sa mga karwahe, sa mga duyan, at sa mga mola, at sa mga kamelyo, sa aking banal na bundok na Jerusalem, sabi ng PANGINOON, gaya ng pagdadala ng mga anak ni Israel ng kanilang handog na butil sa malinis na sisidlan sa bahay ng PANGINOON. 


text:
 "Sapagkat kung paanong ang mga bagong langit at ang bagong lupa na aking lilikhain ay mananatili sa harapan ko, sabi ng PANGINOON, gayon mananatili ang inyong lahi, at ang inyong pangalan. 


text:
 At mula sa bagong buwan hanggang sa isa pang bagong buwan, at mula sa isang Sabbath hanggang sa isa pang Sabbath, paroroon ang lahat ng laman upang sumamba sa harapan ko, sabi ng PANGINOON. 


text:
 "At sila'y lalabas at titingin sa mga bangkay ng mga taong naghimagsik laban sa akin, sapagkat ang kanilang uod ay hindi mamamatay, o mamamatay man ang kanilang apoy; at sila'y magiging kasuklamsuklam sa lahat ng laman. 


text:
 Ang mga salita ni Jeremias na anak ni Hilkias, isa sa mga pari na nasa Anatot sa lupain ng Benjamin, 


text:
 na sa kanya dumating ang salita ng PANGINOON nang mga araw ni Josias na anak ni Amon, na hari ng Juda, nang ikalabintatlong taon ng kanyang paghahari. 


text:
 Dumating din ito nang mga araw ni Jehoiakim na anak ni Josias, hari ng Juda, at hanggang sa katapusan nang ikalabing-isang taon ni Zedekias, na anak ni Josias, hari ng Juda,  hanggang  sa  pagkadalang-bihag ng Jerusalem nang ikalimang buwan. 


text:
 "Bago kita inanyuan sa sinapupunan ay kilala na kita, at bago ka ipinanganak, ikaw ay aking itinalaga; hinirang kitang propeta sa mga bansa." 


text:
 Nang magkagayo'y sinabi ko, "Ah, Panginoong DIYOS! Tingnan mo, hindi ako marunong magsalita, sapagkat ako'y kabataan pa." 


text:
 Ngunit sinabi sa akin ng PANGINOON, "Huwag mong sabihin, 'Ako'y isang kabataan;' sapagkat saanman kita suguin ay paroroon ka, at anumang iutos ko sa iyo ay sasabihin mo. 


text:
 Pagkatapos ay iniunat ng PANGINOON ang kanyang kamay at hinipo ang aking bibig; at sinabi sa akin ng PANGINOON, "Narito, inilagay ko ang aking mga salita sa iyong bibig. 


text:
 Tingnan mo, inilagay kita sa araw na ito sa ibabaw ng mga bansa at ng mga kaharian, upang bumunot at magpabagsak, upang pumuksa at magwasak, upang magtayo at magtanim." 


text:
 Dumating sa akin ang salita ng PANGINOON, na nagsasabi, "Jeremias, anong nakikita mo?" At aking sinabi, "Ako'y nakakakita ng isang tungkod na almendro." 


text:
 At sinabi ng PANGINOON sa akin, "Nakita mong mabuti, sapagkat pinagmamasdan ko ang aking salita upang isagawa ito." 


text:
 Ang salita ng PANGINOON ay dumating sa akin sa ikalawang pagkakataon, na nagsasabi, "Ano ang iyong nakikita?" At aking sinabi, "Ako'y nakakakita ng isang palayok na pinagpapakuluan, at nakaharap palayo sa hilaga." 


text:
 At sinabi ng PANGINOON sa akin, "Mula sa hilaga ay lalabas ang kasamaan sa lahat ng naninirahan sa lupain. 


text:
 Sapagkat narito, tinatawag ko ang lahat ng mga angkan ng mga kaharian ng hilaga, sabi ng PANGINOON.  Sila'y darating at bawat isa ay maglalagay ng kanya-kanyang trono sa pasukan ng mga pintuan ng Jerusalem, laban sa lahat ng pader nito sa palibot, at laban sa lahat ng mga lunsod ng Juda. 


text:
 At aking bibigkasin ang aking mga hatol laban sa kanila, dahil sa lahat nilang kasamaan sa pagtalikod sa akin. Sila'y nagsunog ng insenso sa ibang mga diyos, at nagsisamba sa mga gawa ng kanilang sariling mga kamay. 


text:
 Ngunit ikaw, magbigkis ka ng iyong mga balakang, tumindig ka at sabihin mo sa kanila ang lahat ng iniuutos ko sa iyo. Huwag kang manghina sa harapan nila, baka ikaw ay papanghinain ko sa harapan nila. 


text:
 Ngayon, tingnan mo, ginawa kita sa araw na ito na isang lunsod na may kuta at isang haliging bakal, at gaya ng pader na tanso laban sa buong lupain, laban sa mga hari ng Juda, sa mga prinsipe nito, sa mga pari nito, at laban sa mamamayan ng lupain. 


text:
 Lalaban sila sa iyo, ngunit hindi sila magtatagumpay laban sa iyo, sapagkat ako'y kasama mo upang iligtas ka, sabi ng PANGINOON." 


text:
 "Humayo ka at ipahayag mo sa pandinig ng Jerusalem na sinasabi, Ganito ang sabi ng PANGINOON: Naaalala ko ang katapatan ng iyong kabataan, ang iyong pag-ibig bilang babaing ikakasal, kung paanong sumunod ka sa akin sa ilang, sa lupaing hindi hinasikan. 


text:
 Ang Israel ay banal sa PANGINOON, ang unang bunga ng kanyang ani. Lahat ng nagsikain nito ay nagkasala, ang kasamaan ay dumating sa kanila, sabi ng PANGINOON." 


text:
 Pakinggan  mo  ang  salita  ng PANGINOON, O sambahayan ni Jacob, at lahat ng mga angkan ng sambahayan ng Israel. 


text:
 Ganito ang sabi ng PANGINOON: "Anong kamalian ang natagpuan sa akin ng inyong mga magulang upang ako'y kanilang layuan, at sumunod sa kawalang kabuluhan, at naging walang kabuluhan? 


text:
 Hindi nila sinabi, 'Nasaan ang PANGINOON na nag-ahon sa atin mula sa lupain ng Ehipto, na pumatnubay sa atin sa ilang, sa lupain ng mga disyerto at mga hukay, sa lupain ng tagtuyot at malalim na kadiliman, sa lupaing hindi dinaanan ng sinuman at walang taong nanirahan?' 


text:
 At dinala ko kayo sa masaganang lupain, upang sa mga bunga ng mabubuting bagay nito kayo ay kumain. Ngunit nang kayo'y pumasok ang lupain ko'y inyong dinungisan, at ang aking pamana ay ginawa ninyong karumaldumal. 


text:
 Hindi sinabi ng mga pari, 'Nasaan ang PANGINOON?' Silang nagsisihawak ng kautusan ay hindi nakakilala sa akin; ang mga pinuno ay sumuway sa akin, at ang mga propeta ay nagsalita ng propesiya sa pamamagitan ni Baal, at nagsisunod sa mga bagay na walang pakinabang. 


text:
 "Kaya't makikipagtalo pa rin ako sa inyo, sabi ng PANGINOON, at sa mga anak ng inyong mga anak ay makikipagtalo ako. 


text:
 Sapagkat tumawid kayo sa mga baybayin ng Kittim, at inyong tingnan, at magsugo kayo sa Kedar, at magsuring mainam; at inyong tingnan kung may nangyari nang ganitong bagay. 


text:
 Nagpalit ba ang isang bansa ng mga diyos, bagaman sila'y hindi mga diyos? Ngunit ipinagpalit ng bayan ko ang kanilang kaluwalhatian sa hindi pinakikinabangan. 


text:
 Magtaka kayo, O mga langit, sa bagay na ito, at magulat kayo, mawasak kayong lubos, sabi ng PANGINOON. 


text:
 Sapagkat ang bayan ko ay gumawa ng dalawang kasamaan: tinalikuran nila ako, ang bukal ng mga tubig na buhay, at gumawa para sa kanila ng mga tipunan ng tubig na mga sirang tipunan na hindi malagyan ng tubig. 


text:
 "Ang Israel ba'y alipin? Siya ba'y aliping ipinanganak sa bahay? Bakit nga siya'y naging hayop na nasila? 


text:
 Ang mga batang leon ay nagsiungal laban sa kanya, at sila'y malakas na nagsiungal. Winasak nila ang kanyang lupain; ang kanyang mga lunsod ay guho, walang naninirahan. 


text:
 Hindi ba ikaw na rin ang nagdala nito sa iyong sarili, dahil sa iyong pagtalikod sa PANGINOON mong Diyos, nang kanyang patnubayan ka sa daan? 


text:
 At ano ngayon ang napala mo sa pagpunta sa Ehipto, upang uminom ng tubig ng Nilo? O anong napala mo sa pagpunta sa Asiria, upang uminom ng tubig ng Eufrates? 


text:
 Parurusahan ka ng iyong sariling kasamaan, at ang iyong pagtalikod ang sa iyo'y sasaway. Alamin mo at iyong tingnan na masama at mapait na iyong talikuran ang PANGINOON mong Diyos, at ang takot sa akin ay wala sa iyo, sabi ng Panginoong DIYOS ng mga hukbo. 


text:
 "Sapagkat matagal nang panahong binasag ko ang iyong pamatok at ang mga gapos mo'y nilagot; ngunit iyong sinabi, 'Hindi ako maglilingkod.' Sapagkat sa bawat mataas na burol at sa lilim ng bawat luntiang punungkahoy ay yumuko kang tulad sa mahalay na babae. 


text:
 Gayunma'y itinanim kita na isang piling puno ng ubas, na pawang dalisay na binhi. Bakit nga naging bansot ka at naging ligaw na ubas? 


text:
 Kahit maligo ka ng lihiya, at gumamit ng maraming sabon, ang mantsa ng iyong pagkakasala ay nasa harapan ko pa rin, sabi ng Panginoong DIYOS. 


text:
 Paano mo nasasabi, 'Hindi ako nadungisan, hindi ako sumunod sa mga Baal'? Tingnan mo ang iyong daan sa libis! Alamin mo kung ano ang iyong ginawa! Ikaw ay isang matuling batang kamelyo na pinagsala-salabat ang kanyang mga daan, 


text:
 isang mailap na asno na sanay sa ilang, na sa kanyang init ay sinisinghot ang hangin! Sinong makakapigil sa kanyang pagnanasa? Hindi na mapapagod pa ang mga nagsisihanap sa kanya; sa kanyang kabuwanan ay kanilang matatagpuan siya. 


text:
 Ingatan mo ang iyong paa sa paglakad na walang panyapak, at ang iyong lalamunan sa pagkauhaw. Ngunit iyong sinabi, 'Walang pag-asa, sapagkat ako'y umibig sa mga dayuhan, at ako'y susunod sa kanila!' 


text:
 "Kung paanong ang isang magnanakaw ay napapahiya kapag nahuhuli, gayon mapapahiya ang sambahayan ni Israel; sila, ang kanilang mga hari, ang kanilang mga pinuno, ang kanilang mga pari, at ang kanilang mga propeta, 


text:
 na nagsasabi sa punungkahoy, 'Ikaw ay aking ama;' at sa bato, 'Ipinanganak mo ako.' Sapagkat sila'y tumalikod sa akin, at hindi ang kanilang mukha. Ngunit sa panahon ng kanilang kaguluhan ay sinasabi nila, 'Bumangon ka at iligtas mo kami!' 


text:
 Ngunit nasaan ang iyong mga diyos na ginawa mo para sa iyo? Hayaan mo silang magsibangon, kung maililigtas nila kayo sa panahon ng iyong kaguluhan, sapagkat kung gaano karami ang iyong mga bayan ay gayon ang iyong mga diyos, O Juda. 


text:
 "Bakit kayo nagrereklamo laban sa akin? Kayong lahat ay naghimagsik laban sa akin, sabi ng PANGINOON. 


text:
 Sa walang kabuluhan ang mga anak ninyo'y aking sinaktan; sila'y hindi tumanggap ng saway. Nilamon ng inyong sariling tabak ang inyong mga propeta, na gaya ng leong mapamuksa. 


text:
 At ikaw, O salinlahi, dinggin ninyo ang salita ng PANGINOON. Ako ba'y naging lupang ilang sa Israel, o isang lupain ng makapal na kadiliman? Bakit sinasabi ng aking bayan, 'Kami ay malaya, hindi na kami lalapit pa sa iyo'? 


text:
 Malilimutan ba ng isang dalaga ang kanyang mga hiyas, o ng isang ikakasal na babae ang kanyang kasuotan? Gayunma'y kinalimutan ako ng aking bayan sa di mabilang na mga araw. 


text:
 "Kay galing mong pinamahalaan ang iyong lakad upang humanap ng mga mangingibig! Anupa't maging sa masasamang babae ay itinuro mo ang iyong mga lakad. 


text:
 Sa iyong mga palda ay natagpuan din ang dugong ikinabubuhay ng mga dukhang walang sala; hindi mo sila natagpuan na sapilitang pumapasok. Gayunman, sa kabila ng lahat ng mga ito 


text:
 ay sinasabi mo; 'Ako'y walang sala; tunay na ang kanyang galit sa akin ay lumayo na.' Narito, sa kahatulan ay dadalhin kita, sapagkat iyong sinabi, 'Hindi ako nagkasala.' 


text:
 Kay dali mong magpagala-gala na binabago mo ang iyong lakad! Ilalagay ka sa kahihiyan ng Ehipto na gaya ng panghihiya sa iyo ng Asiria. 


text:
 Mula doon ay lalabas ka rin na ang iyong mga kamay ay nakapatong sa iyong ulo, sapagkat itinakuwil ng PANGINOON ang iyong mga pinagkakatiwalaan, at sa pamamagitan nila'y hindi ka magtatagumpay. 


text:
 Sinasabi nila, "Kung hiwalayan ng lalaki ang kanyang asawa, at siya'y humiwalay sa kanya, at maging asawa ng ibang lalaki, babalik pa ba uli ang lalaki sa kanya? Hindi ba lubos na madudumihan ang lupaing iyon? Ikaw ay naging upahang babae sa maraming mangingibig; at babalik ka sa akin? sabi ng PANGINOON. 


text:
 Itanaw mo ang iyong mga mata sa lantad na kaitaasan, at iyong tingnan! Saan ka hindi nasipingan? Sa tabi ng mga lansangan ay umupo kang naghihintay na gaya ng taga-Arabia sa ilang. Dinumihan mo ang lupain ng iyong kahalayan at ng iyong kasamaan. 


text:
 Kaya't pinigil ang mga ambon, at hindi dumating ang ulan sa tagsibol; gayunma'y mayroon kang noo ng isang upahang babae, ikaw ay tumatangging mapahiya. 


text:
 siya ba ay magagalit magpakailanman, siya ba ay magngingitngit hanggang sa katapusan?' Narito, ikaw ay nagsalita, at gumawa ng masasamang bagay, at nasunod mo ang iyong naibigan." 


text:
 Sinabi sa akin ng PANGINOON sa mga  araw  ng  haring  si  Josias, "Nakita mo ba ang ginawa ng taksil na Israel, kung paanong siya'y umahon sa bawat mataas na burol at sa ilalim ng bawat luntiang punungkahoy, at doon siya'y naging paupahang babae? 


text:
 At aking sinabi, 'Pagkatapos na magawa niya ang lahat ng bagay na ito, siya'y babalik sa akin;' ngunit hindi siya bumalik, at ito'y nakita ng taksil niyang kapatid na Juda. 


text:
 Nakita niya na dahil sa lahat ng pangangalunya ng taksil na Israel, pinalayas ko siya na may kasulatan ng paghihiwalay. Gayunma'y hindi natakot ang taksil niyang kapatid na Juda; sa halip siya man ay humayo at naging paupahang babae. 


text:
 Sapagkat ang pagiging paupahang babae ay napakagaan para sa kanya, dinumihan niya ang lupain, at siya'y nangalunya sa mga bato at punungkahoy. 


text:
 Ngunit sa kabila ng lahat ng ito ay hindi bumalik sa akin ng buong puso ang taksil niyang kapatid na Juda, kundi paimbabaw, sabi ng PANGINOON." 


text:
 At sinabi ng PANGINOON sa akin, "Ipinakita ng taksil na Israel ang kanyang sarili na mas matuwid kaysa taksil na Juda. 


text:
 Humayo ka at ipahayag mo ang mga salitang ito paharap sa hilaga, at sabihin mo, 'Manumbalik ka, taksil na Israel, sabi ng PANGINOON. Hindi ako titingin na may galit sa inyo, sapagkat ako'y maawain, sabi ng PANGINOON; hindi ako magagalit magpakailanman. 


text:
 Kilalanin mo lamang ang iyong pagkakasala, na ikaw ay naghimagsik laban sa PANGINOON mong Diyos, at ikinalat mo ang iyong mga lingap sa mga dayuhan sa ilalim ng bawat luntiang punungkahoy, at kayo'y hindi nagsisunod sa aking tinig, sabi ng PANGINOON. 


text:
 Manumbalik kayo, O taksil na mga anak, sabi ng PANGINOON, sapagkat ako ay panginoon sa inyo, at kukuha ako sa inyo ng isa sa isang lunsod, at dalawa sa isang angkan, at dadalhin ko kayo sa Zion. 


text:
 " 'At bibigyan ko kayo ng mga pastol ayon sa aking napupusuan, na magpapakain sa inyo ng kaalaman at unawa. 


text:
 At mangyayari na kapag kayo'y dumami at lumago sa lupain sa mga araw na iyon, sabi ng PANGINOON, hindi na nila sasabihin, "Ang kaban ng tipan ng PANGINOON." Hindi na iyon maiisip ni maaalala, ni hahanap-hanapin; at ito ay hindi na muling gagawin. 


text:
 Sa panahong iyon ay tatawagin nila ang Jerusalem na trono ng PANGINOON, at lahat ng mga bansa ay magtitipon doon sa Jerusalem, sa pangalan ng PANGINOON, at hindi na sila lalakad ayon sa katigasan ng kanilang masasamang puso. 


text:
 Sa mga araw na iyon ang sambahayan ng Juda ay lalakad na kasama ng sambahayan ng Israel, at magkasama silang manggagaling sa lupain ng hilaga patungo sa lupain na ibinigay ko bilang pamana sa inyong mga magulang. 


text:
 " 'Aking inisip, nais kong ilagay ka na kasama ng aking mga anak, at bigyan ka ng magandang lupain, isang pinakamagandang pamana sa lahat ng mga bansa. At akala ko'y tatawagin mo ako, Ama ko; at hindi ka na hihiwalay pa sa pagsunod sa akin. 


text:
 Tunay na kung paanong iniiwan ng taksil na asawang babae ang kanyang asawa, gayon kayo nagtaksil sa akin, O sambahayan ng Israel, sabi ng PANGINOON.'" 


text:
 Isang tinig ay naririnig sa mga lantad na kaitaasan, ang iyak at pagsusumamo ng mga anak ni Israel; sapagkat kanilang binaluktot ang kanilang daan, kanilang nilimot ang PANGINOON nilang Diyos. 


text:
 "Manumbalik kayo, O taksil na mga anak, pagagalingin ko ang inyong kataksilan." "Narito, kami ay lumalapit sa iyo; sapagkat ikaw ang PANGINOON naming Diyos. 


text:
 Tunay na ang mga burol ay kahibangan, ang mga lasingan sa mga bundok. Tunay na nasa PANGINOON naming Diyos ang kaligtasan ng Israel. 


text:
 "Ngunit mula sa ating pagkabata ay nilamon ng kahiyahiyang bagay ang lahat ng pinagpagalan ng ating mga magulang, ang kanilang mga kawan at ang kanilang mga bakahan, ang kanilang mga anak na lalaki at babae. 


text:
 Tayo'y magsihiga sa ating kahihiyan, at takpan tayo ng ating kawalan ng dangal; sapagkat tayo'y nagkasala laban sa PANGINOON nating Diyos, tayo at ang ating mga magulang, mula sa ating kabataan hang-gang sa araw na ito; at hindi tayo nakinig sa tinig ng PANGINOON nating Diyos." 


text:
 "Kung ikaw ay manunumbalik, O Israel, sabi ng PANGINOON, sa akin ka dapat manumbalik. Kung iyong aalisin ang iyong mga karumaldumal sa aking harapan, at hindi ka mag-uurong-sulong, 


text:
 at kung ikaw ay susumpa, 'Habang buhay ang PANGINOON,' sa katotohanan, sa katarungan, at sa katuwiran; ang mga bansa ay pagpapalain sa pamamagitan niya, at sa kanya luluwalhati sila." 


text:
 Sapagkat ganito ang sabi ng PANGINOON sa mga kalalakihan ng Juda at sa Jerusalem, "Bungkalin ninyo ang inyong lupang tiwangwang, at huwag kayong maghasik sa mga tinikan. 


text:
 Tuliin ninyo ang inyong mga sarili para sa PANGINOON, at inyong alisin ang maruming balat ng inyong puso, O mga taga-Juda at mga mamamayan ng Jerusalem; baka ang aking poot ay sumiklab na parang apoy, at magliyab na walang makakapatay nito, dahil sa kasamaan ng inyong mga gawa." 


text:
 Ipahayag ninyo sa Juda, at ibalita ninyo sa Jerusalem; at inyong sabihin, "Inyong hipan ang trumpeta sa buong lupain; sumigaw kayo nang malakas, at inyong sabihin, 'Magtipun-tipon kayo, at tayo'y magsipasok sa mga lunsod na may kuta!' 


text:
 Magtaas kayo ng watawat paharap sa Zion; kayo'y magsitakas upang maligtas, huwag kayong magsitigil; sapagkat ako'y nagdadala ng kasamaan mula sa hilaga, at ng malaking pagkawasak. 


text:
 Ang isang leon ay umahon mula sa sukal niya, at isang mangwawasak ng mga bansa ang naghanda; siya'y lumabas mula sa kanyang lugar, upang wasakin ang iyong lupain, ang iyong mga lunsod ay magiging guho na walang maninirahan. 


text:
 Dahil dito ay magbigkis kayo ng damit-sako, managhoy kayo at tumangis; sapagkat ang mabangis na galit ng PANGINOON ay hindi pa humihiwalay sa atin." 


text:
 "Mangyayari sa araw na iyon, sabi ng PANGINOON, ang puso ng hari at ang puso ng mga pinuno ay manlulumo. Ang mga pari   ay matitigilan at ang mga propeta ay mamamangha." 


text:
 Nang magkagayo'y sinabi ko, "Ah Panginoong DIYOS, tunay na iyong lubos na dinaya ang sambayanang ito at ang Jerusalem, na iyong  sinasabi,  'Kayo'y magiging payapa', samantalang ang tabak ay nasa kanilang lalamunan!" 


text:
 Sa panahong iyon ay sasabihin sa sambayanang ito at sa Jerusalem, "Isang mainit na hangin mula sa mga hubad na kaitaasan sa ilang ay patungo sa anak na babae ng aking bayan, hindi upang magtahip o maglinis man; 


text:
 isang hanging napakalakas para dito ang darating dahil sa utos ko. Ngayon ako ay magsasalita ng mga hatol laban sa kanila." 


text:
 Pagmasdan ninyo, siya'y tumataas na parang mga ulap, at ang kanyang mga karwahe ay tulad ng ipu-ipo; mas matulin kaysa mga agila ang kanyang mga kabayo — kahabag-habag tayo, sapagkat nawawasak tayo! 


text:
 O Jerusalem, puso mo'y hugasan mula sa kasamaan, upang ikaw ay maligtas naman. Hanggang kailan titigil sa iyong kalooban ang iyong pag-iisip na kasamaan? 


text:
 Sapagkat isang tinig ang nagpapahayag mula sa Dan, at mula sa Bundok ng Efraim ay nagbabalita ng kasamaan. 


text:
 Balaan ninyo ang mga bansa na siya ay darating; ibalita ninyo sa Jerusalem, "Dumating ang mga mananakop mula sa malayong lupain, sila ay sumisigaw laban sa mga lunsod ng Juda. 


text:
 Gaya ng mga bantay sa parang sila'y nakapalibot laban sa kanya sapagkat siya'y naghimagsik laban sa akin, sabi ng PANGINOON. 


text:
 Ang iyong mga lakad at ang iyong mga gawa ang nagdala ng mga bagay na ito sa iyo. Ito ang iyong pagkasalanta, anong pait! Ito'y tumatagos sa iyong puso." 


text:
 Ang paghihirap ko, ang paghihirap ko! Ako'y namimilipit sa sakit! O ang pagdaramdam ng aking puso! Ang aking puso ay kakaba-kaba, hindi ako matahimik; sapagkat narinig mo, o kaluluwa ko, ang tunog ng trumpeta, ang hudyat ng digmaan. 


text:
 Sunud-sunod ang mga pagkapinsala, ang buong lupain ay nasisira. Ang aking mga tolda ay biglang nawasak, at ang aking mga tabing sa isang iglap. 


text:
 "Sapagkat ang bayan ko ay hangal, hindi nila ako nakikilala: sila'y mga batang mangmang at sila'y walang pang-unawa sa paggawa ng masama sila ay marunong, ngunit sa paggawa ng mabuti ay wala silang alam." 


text:
 Ako'y tumingin sa lupa, at narito, ito'y wasak at walang laman; at sa mga langit, at sila'y walang liwanag. 


text:
 Ako'y tumingin sa mga bundok, at narito, sila ay nayayanig, at ang lahat ng burol ay nagpapabalik-balik. 


text:
 Ako'y tumingin, at narito, ang mabungang lupain ay naging disyerto, at lahat ng mga lunsod ay nakatiwangwang na guho sa harapan ng PANGINOON, sa harapan ng kanyang mabangis na galit. 


text:
 Sapagkat ganito ang sabi ng PANGINOON, "Ang buong lupain ay mawawasak; gayunma'y hindi ko isasagawa ang lubos na pagwasak. 


text:
 Dahil dito ang lupa ay tatangis, at ang langit sa itaas ay magiging madilim; sapagkat ako'y nagsalita, ako'y nagpanukala, at hindi ako magbabago ng isip ni ako'y uurong." 


text:
 Ang bawat bayan ay tumakas dahil sa ingay ng mga mangangabayo at ng mga mamamana; sila'y pumapasok sa mga sukal, at umaakyat sa malalaking bato; lahat ng mga lunsod ay pinabayaan, at walang taong sa mga iyon ay naninirahan. 


text:
 At ikaw, ikaw na nawasak, anong gagawin mo? Magdamit ka man ng matingkad na pula, gayakan mo man ang iyong sarili ng mga palamuting ginto, palakihin mo man ang iyong mga mata sa pamamagitan ng pinta? Sa walang kabuluhan ay nagpapaganda ka. Hinahamak ka ng iyong mga mangingibig, pinagbabantaan nila ang iyong buhay. 


text:
 Sapagkat ako'y nakarinig ng isang sigaw na gaya ng sa babaing manganganak, ng daing na gaya ng isang magsisilang ng kanyang panganay, ang daing ng anak na babae ng Zion, na hinahabol ang paghinga, na nag-uunat ng kanyang mga kamay, "Kahabag-habag ako! Ako ay nanlulupaypay sa harap ng mga mamamatay-tao." 


text:
 Tumakbo kayong paroo't parito sa mga lansangan ng Jerusalem, tingnan ninyo, at pansinin! Halughugin ninyo ang kanyang mga liwasan kung kayo'y mayroong taong matatagpuan, na gumagawa ng katarungan at naghahanap ng katotohanan; upang patawarin ko siya. 


text:
 Bagaman kanilang sinasabi, "Habang ang PANGINOON ay buhay;" gayunma'y sumusumpa sila ng may kasinungalingan. 


text:
 O PANGINOON, hindi ba naghahanap ng katotohanan ang iyong mga mata? Hinampas mo sila, ngunit hindi sila nasaktan; nilipol mo sila, ngunit ayaw nilang tumanggap ng pagtutuwid. Kanilang pinatigas ang kanilang mukha ng higit kaysa batong malaki; ayaw nilang magsisi. 


text:
 Nang magkagayo'y sinabi ko, "Ang mga ito ay dukha lamang, sila'y mga hangal, sapagkat hindi nila alam ang daan ng PANGINOON, ang kautusan ng kanilang Diyos. 


text:
 Ako'y pupunta sa mga dakila, at magsasalita sa kanila; sapagkat alam nila ang daan ng PANGINOON, ang kautusan ng kanilang Diyos." Ngunit nagkakaisa nilang binali ang pamatok, nilagot nila ang mga gapos. 


text:
 Kaya't isang leon mula sa gubat ang sa kanila'y papaslang, pupuksain sila ng isang lobo mula sa ilang, isang leopardo ang nag-aabang sa kanilang mga lunsod. Bawat isa na lalabas doon ay pagluluray-lurayin; sapagkat ang kanilang mga pagsuway ay marami, at ang kanilang mga pagtalikod ay malalaki. 


text:
 "Paano kita mapapatawad? Tinalikuran ako ng iyong mga anak, at sila'y nanumpa sa pamamagitan ng mga hindi diyos. Nang busugin ko sila, sila'y nangalunya at nagpuntahan sa mga bahay ng mga babaing upahan. 


text:
 Sila'y mga kabayong malulusog at pinakaing mabuti, bawat isa'y humalinghing sa asawa ng kanyang kapwa. 


text:
 Hindi ko ba sila parurusahan dahil sa mga bagay na ito? sabi ng PANGINOON, sa isang bansang gaya nito hindi ko ba ipaghihiganti ang aking sarili? 


text:
 "Akyatin ninyo ang kanyang mga hanay ng ubasan at inyong sirain; ngunit huwag kayong magsagawa ng lubos na pagwasak. Tanggalin ninyo ang kanyang mga sanga; sapagkat sila'y hindi sa PANGINOON. 


text:
 Sapagkat ang sambahayan ng Israel at ang sambahayan ng Juda ay labis na nagtaksil sa akin, sabi ng PANGINOON. 


text:
 Sila'y nagsalita ng kasinungalingan tungkol sa PANGINOON, at kanilang sinabi, 'Wala siyang gagawin, walang kasamaang darating sa atin, ni makakakita tayo ng tabak o ng taggutom. 


text:
 Ang mga propeta ay magiging hangin, at ang salita ay wala sa kanila. Ganoon ang gagawin sa kanila!'" 


text:
 Kaya't ganito ang sabi ng PANGINOON, ng Diyos ng mga hukbo: "Sapagkat sinabi ninyo ang salitang ito, narito, gagawin kong apoy ang aking mga salita sa inyong bibig, at ang sambayanang ito ay kahoy, at sila'y lalamunin ng apoy. 


text:
 Narito, ako'y nagdadala sa inyo ng isang bansang mula sa malayo, O sambahayan ng Israel, sabi ng PANGINOON. Ito'y isang tumatagal na bansa, ito'y isang matandang bansa, isang bansa na ang wika ay hindi mo nalalaman, at ang kanilang sinasabi ay di mo mauunawaan. 


text:
 Ang kanilang lalagyan ng pana ay gaya ng bukas na libingan, silang lahat ay mga lalaking makapangyarihan. 


text:
 Lalamunin nila ang iyong ani at ang iyong pagkain, lalamunin nila ang iyong mga anak na lalaki at babae; lalamunin nila ang iyong mga kawan at ang iyong mga bakahan; lalamunin nila ang iyong mga puno ng ubas at mga puno ng igos; ang iyong mga lunsod na may kuta na iyong pinagtitiwalaan, ay kanilang wawasakin sa pamamagitan ng tabak." 


text:
 "Ngunit maging sa mga araw na iyon, sabi ng PANGINOON, hindi ko gagawin ang inyong lubos na pagkawasak. 


text:
 Mangyayari na kanilang sasabihin, 'Bakit ginawa ng PANGINOON nating Diyos ang lahat ng mga bagay na ito sa atin?' At sasabihin mo sa kanila, 'Kung paanong inyong tinalikuran ako, at naglingkod kayo sa mga ibang diyos sa inyong lupain, gayon kayo maglilingkod sa mga banyaga sa isang lupain na hindi sa inyo.'" 


text:
 "Pakinggan ninyo ito ngayon, O hangal at bayang walang unawa; na may mga mata, ngunit hindi nakakakita; na may mga tainga, ngunit hindi nakakarinig. 


text:
 Hindi ba kayo natatakot sa akin? sabi ng PANGINOON, hindi ba kayo nanginginig sa aking harapan? Sapagkat inilagay ko ang buhangin bilang hangganan sa karagatan, isang palagiang hadlang na hindi nito malalampasan; bagaman tumaas ang mga alon, hindi sila magtatagumpay, bagaman ang mga ito'y magsihugong, hindi nila ito madadaanan. 


text:
 Hindi nila sinasabi sa kanilang mga puso, 'Sa PANGINOON nating Diyos ay matakot tayo, na nagbibigay ng ulan sa kapanahunan nito, ng ulan sa taglagas at ulan sa tagsibol, at nag-iingat para sa atin ng mga sanlinggong itinakda para sa pag-aani!' 


text:
 Ang inyong mga kasamaan ang nagpalayo ng mga ito, at ang inyong mga kasalanan ang nagsipigil ng kabutihan para sa inyo. 


text:
 Sapagkat ang masasamang tao ay natagpuang kasama ng aking bayan; sila'y nagbabantay na gaya ng pagbabantay ng mga mamimitag. Sila'y naglalagay ng silo, sila'y nanghuhuli ng mga tao. 


text:
 Gaya ng hawla na puno ng mga ibon, ang kanilang mga bahay ay puno ng pandaraya; kaya't sila'y naging dakila at mayaman. 


text:
 Sila'y nagsitaba, sila'y kumintab. Sila'y magagaling sa paggawa ng kasamaan. Hindi nila ipinaglalaban ang usapin, ang usapin ng mga ulila, upang sila'y magwagi, at hindi nila ipinagtatanggol ang mga karapatan ng mga dukha. 


text:
 Hindi ko ba sila parurusahan dahil sa mga bagay na ito? sabi ng PANGINOON; sa isang bansang gaya nito, hindi ko ba ipaghihiganti ang aking sarili? 


text:
 ang mga propeta ay nagpapahayag ng kasinungalingan, at ang mga pari ay namumuno ayon sa kanilang kapangyarihan, at iniibig ng aking bayan ang gayon; ngunit ano ang inyong gagawin sa wakas nito? 


text:
 Tumakas kayo upang maligtas, O mga anak ni Benjamin, mula sa gitna ng Jerusalem! Hipan ninyo ang trumpeta sa Tekoa, at magtaas ng hudyat sa Bet-hacquerim; sapagkat may nagbabadyang kasamaan sa hilaga, at isang malaking pagkawasak. 


text:
 Ang mga pastol at ang kanilang mga kawan ay darating laban sa kanya; magtatayo sila ng kanilang mga tolda sa palibot niya, sila'y magpapakain ng tupa, sa kanya-kanyang lugar ang bawat isa. 


text:
 "Maghanda kayo upang digmain siya, bangon, at tayo'y sumalakay sa katanghaliang-tapat!" "Kahabaghabag tayo! Sapagkat ang araw ay kumikiling, sapagkat ang mga dilim ng gabi ay humahaba!" 


text:
 Sapagkat ganito ang sabi ng PANGINOON ng mga hukbo, "Putulin ninyo ang kanyang mga punungkahoy, at magtayo kayo ng bunton laban sa Jerusalem. Ito ang lunsod na dapat parusahan; walang anumang bagay sa loob niya kundi kalupitan. 


text:
 Kung paanong pinananatiling sariwa ng isang bukal ang kanyang tubig, gayon niya pinananatiling sariwa ang kanyang kasamaan; karahasan at pagwasak ang naririnig sa loob niya; pagkakasakit at mga sugat ang laging nasa harapan ko. 


text:
 Tumanggap ka ng babala, O Jerusalem, baka mapalayo ako sa iyo; at ikaw ay gawin kong wasak, isang lupaing hindi tinatahanan." 


text:
 Ganito ang sabi ng PANGINOON ng mga hukbo: "Pupulutin nilang lubusan na gaya ng sa puno ng ubas ang nalabi sa Israel; gaya ng mamimitas ng ubas ay idaan mo uli ang iyong kamay sa mga sanga nito." 


text:
 Kanino ako magsasalita at magbibigay ng babala, upang sila'y makinig? Ang kanilang mga tainga ay nakapinid at hindi sila makarinig: Narito, ang salita ng PANGINOON sa kanila ay kadustaan; ito'y hindi nila kinaluluguran. 


text:
 Ngunit ako'y puno ng poot ng PANGINOON; ako'y pagod na sa pagpipigil nito. "Ibuhos mo ito sa mga bata sa lansangan, at gayundin sa pagtitipon ng kabinataan; sapagkat ang lalaki at ang kanyang asawa ay kapwa kukunin, maging ang may gulang at ang napakatanda na. 


text:
 At ang kanilang mga bahay ay ibibigay sa iba, ang kanilang mga bukid at ang kanilang mga asawa na magkakasama, sapagkat iuunat ko ang aking kamay laban sa mga naninirahan sa lupain," sabi ng PANGINOON. 


text:
 "Sapagkat mula sa pinakamaliit sa kanila hanggang sa pinakamalaki sa kanila, ang bawat isa ay sakim sa pinagkakakitaan; at mula sa propeta hanggang sa pari man, bawat isa'y gumagawang may panlilinlang. 


text:
 Kanilang pinagaling nang bahagya ang sugat ng aking bayan, na sinasabi, 'Kapayapaan, kapayapaan'; gayong wala namang kapayapaan. 


text:
 Sila ba'y nahiya dahil sa ginawa nilang karumaldumal? Hindi, kailanma'y hindi sila nahiya; kung paano mamula ang pisngi ay hindi nila alam. Kaya't sila'y mabubuwal na kasama ng mga nabubuwal; sa panahon na akin silang parurusahan, sila'y babagsak," sabi ng PANGINOON. 


text:
 Ganito ang sabi ng PANGINOON: "Tumayo kayo sa mga daan at tumingin, at ipagtanong ninyo ang mga sinaunang landas, kung saan naroon ang mabuting daan; at lumakad kayo roon, at kayo'y makakatagpo ng kapahingahan para sa inyong mga kaluluwa. Ngunit kanilang sinabi, 'Hindi kami lalakad doon.' 


text:
 Ako'y naglagay ng mga bantay sa inyo, na sinasabi, 'Inyong pakinggan ang tunog ng trumpeta!' Ngunit kanilang sinabi, 'Hindi kami makikinig.' 


text:
 Kaya't inyong pakinggan, mga bansa, at inyong alamin, O kapulungan, kung ano ang mangyayari sa kanila. 


text:
 Pakinggan mo, O lupa: ako'y nagdadala ng kasamaan sa bayang ito, na bunga ng kanilang mga pakana, sapagkat sila'y hindi nakinig sa aking mga salita; at tungkol sa aking kautusan, ito'y kanilang itinakuwil. 


text:
 Sa anong layunin nagdadala kayo sa akin ng kamanyang mula sa Sheba, o ng matamis na tubo mula sa malayong lupain? Ang inyong mga handog na sinusunog ay hindi maaaring tanggapin, ni ang inyo mang mga handog ay nakakalugod sa akin. 


text:
 Kaya't ganito ang sabi ng PANGINOON, 'Tingnan mo, ako'y maglalagay ng mga batong katitisuran sa harap ng bayang ito na kanilang katitisuran; ang mga magulang at kasama ang mga anak, ang kapitbahay at ang kanyang kaibigan ay mapapahamak.'" 


text:
 Ganito ang sabi ng PANGINOON: "Tingnan mo, isang bayan ay dumarating mula sa lupain sa hilaga, ang isang malaking bansa ay gigisingin mula sa mga kadulu-duluhang bahagi ng lupa. 


text:
 Sila'y nagsisihawak ng pana at ng sibat; sila'y malupit at walang habag; ang kanilang tunog ay gaya ng nagngangalit na dagat; sa mga kabayo sila'y nakasakay, nakahanay na gaya ng isang lalaki para sa digmaan, laban sa iyo, O anak na babae ng Zion!" 


text:
 Narinig namin ang balita tungkol doon, ang aming mga kamay ay walang magawa; napigilan kaming lahat ng kahapisan, ng sakit na gaya ng sa isang babae sa panganganak. 


text:
 Huwag kang lumabas sa parang, o lumakad man sa daan; sapagkat may tabak ang kaaway, ang kilabot ay nasa bawat dako. 


text:
 O anak na babae ng bayan ko, magbihis ka ng damit-sako, at gumulong ka sa abo, tumangis ka na gaya ng sa bugtong na anak, ng pinakamapait na pag-iyak; sapagkat biglang darating sa atin ang mangwawasak. 


text:
 "Ginawa kitang isang tagasubok at tagapag-dalisay sa gitna ng aking bayan: upang iyong malaman at masubok ang kanilang mga daan. 


text:
 Silang lahat ay lubhang mapanghimagsik, gumagala na may paninirang-puri; sila'y tanso at bakal, silang lahat ay kumikilos na may kabulukan. 


text:
 Ang panghihip ay humihihip nang malakas; ang tingga ay natutunaw sa apoy; sa walang kabuluhan na nagpapatuloy ang pagdalisay, sapagkat ang masasama ay hindi natatanggal. 


text:
 "Tumayo ka sa pintuan ng bahay ng PANGINOON,  at ipahayag mo roon ang salitang ito, at iyong sabihin, Pakinggan ninyo ang salita ng PANGINOON, kayong lahat na taga-Juda na nagsisipasok sa mga pintuang ito upang magsisamba sa PANGINOON. 


text:
 Ganito ang sabi ng PANGINOON ng mga hukbo, ng Diyos ng Israel, Baguhin ninyo ang inyong mga lakad at ang inyong mga gawa, at hahayaan ko kayong manirahan sa dakong ito. 


text:
 Huwag  kayong  magtiwala  sa mapandayang mga salita, na sinasabi, 'Ito ang templo ng PANGINOON, ang templo ng PANGINOON,  ang templo ng PANGINOON.' 


text:
 "Sapagkat kung tunay na inyong babaguhin ang inyong mga lakad at ang inyong mga gawa; kung kayo'y tunay na magsisigawa ng katarungan saisa'tisa, 


text:
 kung hindi ninyo aapihin ang dayuhan, ang ulila at ang babaing balo, o hindi kayo magpapadanak ng walang salang dugo sa dakong ito, o susunod man sa ibang mga diyos sa ikapapahamak ng inyong sarili, 


text:
 kung gayo'y hahayaan ko kayong manirahan sa dakong ito, sa lupaing ibinigay ko sa inyong mga magulang mula nang una hanggang magpakailanman. 


text:
 Kayo ba'y magnanakaw, papatay, mangangalunya at susumpa ng kasinungalingan, at magsusunog ng insenso kay Baal, at magsisisunod sa ibang mga diyos na hindi ninyo nakikilala, 


text:
 at pagkatapos ay magsisiparito at magsisitayo sa harapan ko sa bahay na ito, na tinatawag sa aking pangalan, na magsasabi, 'Kami ay ligtas!' upang magpatuloy lamang sa paggawa ng lahat ng karumaldumal na ito? 


text:
 Ang bahay bang ito na tinawag sa aking pangalan, ay naging yungib ng mga tulisan sa inyong mga mata? Narito, ako mismo ang nakakita nito, sabi ng PANGINOON. 


text:
 Magsiparoon kayo ngayon sa aking lugar na dating nasa Shilo, na doon ko pinatira ang aking pangalan nang una, at inyong tingnan kung ano ang aking ginawa roon dahil sa kasamaan ng aking bayang Israel. 


text:
 At ngayon, sapagkat inyong ginawa ang lahat ng mga bagay na ito, sabi ng PANGINOON, at nang ako'y nagsalita sa inyo na bumabangong maaga at nagsasalita, ay hindi kayo nakinig. At nang tawagin ko kayo, hindi kayo sumagot, 


text:
 kaya't gagawin ko sa bahay na tinatawag sa aking pangalan, na inyong pinagtitiwalaan at sa dakong ibinigay ko sa inyo at sa inyong mga magulang, ang gaya ng aking ginawa sa Shilo. 


text:
 Palalayasin ko kayo sa aking paningin, gaya ng pagpapalayas ko sa lahat ninyong mga kapatid, ang lahat ng supling ni Efraim. 


text:
 "Tungkol sa iyo, huwag mong ipanalangin ang bayang ito, ni magtaas man ng daing o panalangin para sa kanila, o mamagitan ka man sa akin, sapagkat hindi kita diringgin. 


text:
 Hindi mo ba nakikita kung ano ang kanilang ginagawa sa mga lunsod ng Juda at sa mga lansangan ng Jerusalem? 


text:
 Ang mga bata ay namumulot ng kahoy, at ang mga ama ay nagpapaningas ng apoy, at ang mga babae ay nagmamasa ng masa upang igawa ng mga tinapay ang reyna ng langit, at sila'y nagbubuhos ng mga handog na inumin sa ibang mga diyos, upang ako'y kanilang ibunsod sa galit. 


text:
 Ako ba ang kanilang ibinubunsod sa galit? sabi ng PANGINOON. Hindi ba ang kanilang sarili, sa kanilang sariling ikalilito? 


text:
 Kaya't ganito ang sabi ng Panginoong  DIYOS: Narito, ang aking galit at poot ay ibubuhos sa dakong ito, sa tao, at hayop, sa mga punungkahoy sa parang at sa bunga ng lupa. Ito ay magliliyab at hindi mapapatay." 


text:
 Ganito ang sabi ng PANGINOON ng mga hukbo, ng Diyos ng Israel, "Idagdag ninyo ang inyong mga handog na sinusunog sa inyong mga alay, at kainin ninyo ang laman. 


text:
 Sapagkat nang araw na ilabas ko sila sa lupain ng Ehipto, hindi ako nagsalita sa inyong mga magulang,  o nag-utos man sa kanila, tungkol sa mga handog na sinusunog at mga alay. 


text:
 Kundi ito ang ipinag-utos ko sa kanila, 'Sundin ninyo ang aking tinig, at ako'y magiging inyong Diyos, at kayo'y magiging aking bayan; at magsilakad kayo sa lahat ng daan na iniuutos ko sa inyo, para sa ikabubuti ninyo.' 


text:
 Ngunit hindi sila nakinig o ikiniling man ang kanilang pandinig, kundi nagsilakad sa kanilang sariling mga payo at sa katigasan ng kanilang masasamang puso, at nagsilakad nang paurong at hindi pasulong. 


text:
 Mula nang araw na ang inyong mga magulang ay lumabas sa lupain ng Ehipto hanggang sa araw na ito, sinugo ko sa inyo ang lahat kong lingkod na mga propeta, na araw-araw akong bumabangong maaga at isinusugo sila. 


text:
 Gayunma'y hindi sila nakinig sa akin, o ikiniling man ang kanilang pandinig, kundi pinapagmatigas ang kanilang leeg. Sila'y higit na masama kaysa kanilang mga magulang. 


text:
 "Kaya't sasabihin mo ang lahat ng salitang ito sa kanila, ngunit hindi sila makikinig sa iyo. Tatawagin mo sila, ngunit hindi sila sasagot sa iyo. 


text:
 At sasabihin mo sa kanila, 'Ito ang bansang hindi sumunod sa tinig ng PANGINOON nilang Diyos, at hindi tumanggap ng pagtutuwid. Ang katotohanan ay naglaho na; ito ay nahiwalay sa kanilang bibig. 


text:
 Gupitin mo ang iyong buhok, at itapon mo, tumaghoy ka sa mga lantad na kaitaasan; sapagkat itinakuwil at pinabayaan ng PANGINOON ang salinlahi ng kanyang poot.' 


text:
 "Sapagkat ang mga anak ni Juda ay gumawa ng masama sa aking paningin, sabi ng PANGINOON; kanilang inilagay ang kanilang mga karumaldumal sa bahay na tinatawag sa aking pangalan, upang dungisan ito. 


text:
 At sila'y nagtayo ng mga mataas na dako ng Tofet, na nasa libis ng anak ni Hinom, upang sunugin sa apoy ang kanilang mga anak na lalaki at babae, na hindi ko ipinag-utos, o dumating man sa aking pag-iisip. 


text:
 Kaya't narito, ang mga araw ay dumarating, sabi ng PANGINOON, na hindi na siya tatawaging Tofet, o ang libis ng anak ni Hinom, kundi ang libis ng Katayan. Sapagkat sila'y maglilibing sa Tofet, hanggang sa mawalan ng lugar saanman. 


text:
 Ang mga bangkay ng mga taong ito ay magiging pagkain ng mga ibon sa himpapawid, at para sa mga hayop sa lupa; at walang bubugaw sa mga iyon. 


text:
 At aking patitigilin sa mga lunsod ng Juda at sa mga lansangan ng Jerusalem ang tinig ng pagsasaya at ang tinig ng katuwaan, ang tinig ng lalaking ikakasal at ang tinig ng babaing ikakasal, sapagkat ang lupain ay mawawasak. 


text:
 "Sa panahong iyon, sabi ng PANGINOON, ang mga buto ng mga hari ng Juda, ang mga buto ng kanyang mga pinuno, ang mga buto ng mga pari, ang mga buto ng mga propeta, at ang mga buto ng mga naninirahan sa Jerusalem ay ilalabas sa kanilang mga libingan; 


text:
 at ang mga ito ay ikakalat sa harap ng araw, ng buwan, at ng lahat ng natatanaw sa langit, na kanilang inibig at pinaglingkuran, na sila nilang sinundan, hinanap, at sinamba. Sila'y hindi matitipon o malilibing; sila'y magiging gaya ng dumi sa ibabaw ng lupa. 


text:
 Ang kamatayan ay higit na pipiliin kaysa buhay ng lahat ng naiwang nalabi na nanatili sa masamang angkang ito sa lahat ng dako na aking pinagtabuyan sa kanila, sabi ng PANGINOON ng mga hukbo. 


text:
 "Sasabihin mo sa kanila, Ganito ang sabi ng PANGINOON! Kapag nabubuwal ang mga tao, di ba't muling bumabangon sila? Kapag ang isang tao'y tumalikod, hindi ba't bumabalik siya? 


text:
 Kung gayo'y bakit ang bayang ito ng Jerusalem ay tumalikod sa tuluy-tuloy na pagtalikod? Sila'y nananatili sa pandaraya, ayaw nilang bumalik. 


text:
 Aking pinakinggan at aking narinig, ngunit hindi sila nagsalita nang matuwid; walang nagsisisi sa kanyang kasamaan, na nagsasabi, 'Anong aking ginawa?' Bawat isa'y tumatahak sa kanyang sariling daanan, gaya ng kabayo na dumadaluhong sa labanan. 


text:
 Maging ang tagak sa himpapawid ay nakakaalam ng kanyang kapanahunan; at ang batu-bato, langay-langayan, at tagak ay tumutupad sa panahon ng kanilang pagdating, ngunit hindi nalalaman ng aking bayan ang alituntunin ng PANGINOON. 


text:
 "Paano ninyo nasasabi, 'Kami ay matalino, at ang kautusan ng PANGINOON ay nasa amin?' Ngunit sa katunayan, ito ay ginawang kasinungalingan ng huwad na panulat ng mga eskriba. 


text:
 Ang mga taong pantas ay mapapahiya, sila'y masisindak at kukunin; narito, kanilang itinakuwil ang salita ng PANGINOON, at anong karunungan ang nasa kanila? 


text:
 Kaya't ibibigay ko ang kanilang mga asawa sa iba, at ang kanilang mga parang sa mga bagong magmamay-ari, sapagkat mula sa pinakamaliit hanggang sa pinakamalaki, ang bawat isa ay sakim sa pakinabang; mula sa propeta hanggang sa pari, bawat isa'y gumagawang may panlilinlang. 


text:
 Kanilang pinagaling nang bahagya ang sugat ng aking bayan, na sinasabi, 'Kapayapaan, kapayapaan,' gayong walang kapayapaan. 


text:
 Nahiya ba sila nang sila'y gumawa ng karumaldumal? Hindi, hindi man lamang sila nahiya, hindi sila marunong mamula sa hiya. Kaya't sila'y mabubuwal sa gitna ng mga nabuwal; sa panahon ng kanilang kaparusahan, sila'y ibabagsak, sabi ng PANGINOON. 


text:
 Lubos ko silang lilipulin, sabi ng PANGINOON, mawawalan ng ubas sa puno ng ubas, o ng mga igos sa mga puno ng igos, maging ang mga dahon ay nalalanta; at ang naibigay ko sa kanila ay lumipas na sa kanila." 


text:
 Bakit tayo'y nakaupo lamang? Kayo'y magtipun-tipon, at magsipasok tayo sa mga lunsod na may kuta, at mamatay doon; sapagkat tayo'y itinakda nang mamatay ng PANGINOON nating Diyos, at binigyan tayo ng tubig na may lason upang inumin, sapagkat tayo'y nagkasala laban sa PANGINOON. 


text:
 Tayo'y naghanap ng kapayapaan, ngunit walang mabuting dumating; ng panahon ng paggaling, ngunit narito, ang panghihilakbot. 


text:
 "Ang singasing ng kanilang mga kabayo ay naririnig mula sa Dan, sa tunog ng halinghing ng kanilang malalaking kabayo ay nayayanig ang buong lupain. Sila'y dumarating at nilalamon ang lupain at ang lahat ng naroon; ang lunsod at ang mga naninirahan doon. 


text:
 Sapagkat narito, ako'y nagsusugo ng mga ahas sa gitna ninyo, mga ulupong na hindi mapapaamo, at kakagatin nila kayo," sabi ng PANGINOON. 


text:
 Narito, dinggin ninyo ang daing ng anak na babae ng aking bayan mula sa malayong lupain: "Hindi ba nasa Zion ang PANGINOON? Wala ba sa loob niya ang kanyang Hari?" "Bakit nila ako ginalit sa pamamagitan ng kanilang mga larawang inanyuan, at ng kanilang ibang mga diyos?" 


text:
 Dahil sa sugat ng anak na babae ng aking bayan ay nasaktan ako, ako'y nagluluksa, at ako'y sakmal ng pagkabalisa. 


text:
 Wala bang pamahid na gamot sa Gilead? Wala bang manggagamot doon? Bakit nga hindi pa naibabalik ang kalusugan ng anak na babae ng aking bayan? 


text:
 O, ang ulo ko sana ay mga tubig, at ang aking mga mata ay bukal ng mga luha, upang ako'y makaiyak araw at gabi dahil sa mga pinaslang sa anak na babae ng aking bayan! 


text:
 O, mayroon sana akong patuluyan sa ilang para sa mga manlalakbay, upang aking maiwan ang aking bayan at sila'y aking layuan! Sapagkat silang lahat ay mapakiapid, isang pangkat ng mga taksil! 


text:
 Binabaluktot nila ang kanilang dila gaya ng pana; ang kasinungalingan at hindi katotohanan ang nananaig sa lupain; sapagkat sila'y nagpapatuloy mula sa kasamaan tungo sa kasamaan, at hindi nila ako nakikilala, sabi ng PANGINOON. 


text:
 Mag-ingat ang bawat isa sa kanyang kapwa, at huwag kayong magtiwala sa sinumang kapatid; sapagkat bawat kapatid ay mang-aagaw, at bawat kapwa ay gumagala bilang isang maninirang-puri. 


text:
 Dinadaya ng bawat isa ang kanyang kapwa, at hindi nagsasalita ng katotohanan; kanilang tinuruan ang kanilang dila na magsalita ng kabulaanan; sila'y gumagawa ng kasamaan at pinapagod ang sarili sa paggawa ng kasamaan. 


text:
 Ang iyong tahanan ay nasa gitna ng pandaraya; at sa pamamagitan ng pandaraya ay ayaw nila akong kilalanin, sabi ng PANGINOON. 


text:
 Kaya't ganito ang sabi ng PANGINOON ng mga hukbo: "Tingnan mo, akin silang dadalisayin at susubukin, sapagkat ano pa ang aking magagawa, dahil sa mga kasalanan ng aking bayan? 


text:
 Ang kanilang dila ay palasong nakakamatay; ito ay nagsasalita nang may kadayaan; sa kanyang bibig ay nagsasalita ng kapayapaan ang bawat isa sa kanyang kapwa, ngunit sa kanyang puso ay nagbabalak siya na tambangan ito. 


text:
 Hindi ko ba sila parurusahan dahil sa mga bagay na ito? sabi ng PANGINOON; sa isang bansa na gaya nito, hindi ko ba ipaghihiganti ang aking sarili? 


text:
 "Itataas ko para sa mga bundok ang pag-iyak at paghagulhol, at ang panaghoy sa mga pastulan sa ilang, sapagkat ang mga iyon ay giba na, anupa't walang dumaraan; at hindi naririnig ang ungal ng kawan; ang mga ibon sa himpapawid at gayundin ang mga hayop sa parang ay nagsitakas at ang mga ito'y wala na. 


text:
 Gagawin kong bunton ng mga guho ang Jerusalem, isang pugad ng mga asong-gubat; at aking sisirain ang mga lunsod ng Juda, na walang maninirahan." 


text:
 Sino ang matalino na makakaunawa nito? At kanino nagsalita ang bibig ng PANGINOON, upang ito'y kanyang maipahayag? Bakit ang lupain ay giba at wasak na parang ilang,  na anupa't walang dumaraan? 


text:
 At sinabi ng PANGINOON: "Sapagkat kanilang tinalikuran ang aking kautusan na aking inilagay sa harapan nila, at hindi sila sumunod sa aking tinig, o lumakad ayon dito, 


text:
 kundi matigas na nagsisunod sa kanilang sariling puso, at nagsisunod sa mga Baal, gaya ng itinuro sa kanila ng kanilang mga magulang. 


text:
 Kaya't ganito ang sabi ng PANGINOON ng mga hukbo, ng Diyos ng Israel: Aking pakakainin ang bayang ito ng mapait na halaman, at bibigyan ko sila ng nakalalasong tubig upang inumin. 


text:
 Ikakalat ko sila sa mga bansa na hindi nila nakilala, maging ng kanilang mga magulang man; at ipahahabol ko sila sa tabak, hanggang sa malipol ko sila." 


text:
 Ganito ang sabi ng PANGINOON ng mga hukbo: "Isaalang-alang ninyo, at tawagin ninyo upang pumarito ang mga babaing tagatangis, at inyong ipasundo ang mga babaing tagaiyak, upang sila'y pumarito! 


text:
 Magmadali sila, at magsihagulhol para sa atin, upang ang ating mga mata ay daluyan ng mga luha, at ang ating mga talukap-mata ay labasan ng tubig. 


text:
 Sapagkat ang tinig ng pagtangis ay naririnig mula sa Zion, 'Tayo'y wasak na wasak! Tayo'y nalagay sa malaking kahihiyan, sapagkat iniwan natin ang lupain, sapagkat kanilang ibinagsak ang ating mga tirahan.'" 


text:
 Ngayo'y pakinggan ninyo, O mga kababaihan, ang salita ng PANGINOON, at tanggapin ng inyong pandinig ang salita ng kanyang bibig; at turuan ninyo ng pagtangis ang inyong mga anak na babae at ng panaghoy ang bawat isa sa kanyang kapwa. 


text:
 Sapagkat ang kamatayan ay umakyat sa ating mga bintana, ito'y nakapasok sa ating mga palasyo, upang lipulin ang mga bata sa mga lansangan at ang mga binata sa mga liwasang-bayan. 


text:
 Magsalita ka: "Ganito ang sabi ng PANGINOON, 'Ang mga bangkay ng mga tao ay mabubuwal na parang dumi sa kaparangan, gaya ng bigkis sa likod ng manggagapas, at walang magtitipon sa mga iyon!'" 


text:
 Ganito ang sabi  ng  PANGINOON: "Huwag magmapuri ang marunong sa kanyang karunungan, at huwag magmapuri ang makapangyarihan sa kanyang kapangyarihan, huwag magmapuri ang mayaman sa kanyang kayamanan; 


text:
 kundi ang nagmamapuri ay dito magmapuri, na kanyang nauunawaan at nakikilala ako, na ako ang PANGINOON na nagsasagawa ng kagandahang-loob, ng katarungan, at ng katuwiran sa daigdig; sapagkat sa mga bagay na ito ay nalulugod ako, sabi ng PANGINOON." 


text:
 "Narito, ang mga araw ay dumarating, sabi ng PANGINOON, na parurusahan ko ang lahat ng mga tuli gayunma'y hindi tuli — 


text:
 ang Ehipto, Juda, Edom, at ang mga anak ni Ammon, at ni Moab, at ang lahat ng naninirahan sa ilang na inaahit ang buhok sa kanilang noo, sapagkat ang lahat ng mga bansang ito ay hindi tuli, at ang buong sambahayan ng Israel ay hindi tuli sa puso." 


text:
 Ganito ang sabing PANGINOON: "Huwag ninyong pag-aralan ang lakad ng mga bansa, ni mabagabag sa mga tanda ng mga langit, sapagkat ang mga bansa ay nababagabag sa mga iyon, 


text:
 sapagkat ang mga kaugalian ng mga sambayanan ay walang kabuluhan. Isang punungkahoy mula sa gubat ang pinuputol, at nilililok sa pamamagitan ng palakol ng mga kamay ng manlililok. 


text:
 Ginagayakan ito ng mga tao ng pilak at ginto; pinatatatag nila ito ng martilyo at mga pako, upang huwag itong makilos. 


text:
 Sila ay gaya ng mga panakot-uwak sa gitna ng taniman ng pipino, at hindi sila makapagsalita. Kailangan silang pasanin, sapagkat hindi sila makalakad. Huwag ninyong katakutan ang mga iyon, sapagkat sila'y hindi makakagawa ng masama, ni wala ring magagawang mabuti." 


text:
 Sinong hindi matatakot sa iyo, O Hari ng mga bansa? Sapagkat ito'y nararapat sa iyo; sapagkat sa lahat ng mga pantas ng mga bansa at sa lahat nilang mga kaharian ay walang gaya mo. 


text:
 Pinitpit na pilak ang dinadala mula sa Tarsis, at ginto mula sa Uphaz. Ang mga ito'y gawa ng manlililok at ng mga kamay ng platero; ang kanilang damit ay bughaw at kulay ube; ang mga ito'y gawang lahat ng mga bihasang manggagawa. 


text:
 Ngunit ang PANGINOON ang tunay na Diyos; siya ang buhay na Diyos at walang hanggang Hari. Sa kanyang poot ang lupa'y nayayanig, at hindi matatagalan ng mga bansa ang kanyang galit. 


text:
 Kaya't ganito ang inyong sasabihin sa kanila: "Ang mga diyos na hindi gumawa ng langit at ng lupa ay malilipol sa lupa, at sa silong ng mga langit." 


text:
 Siya ang gumawa ng lupa sa pamamagitan ng kanyang kapangyarihan, na nagtatag ng sanlibutan sa pamamagitan ng kanyang karunungan, at sa pamamagitan ng kanyang kaunawaan ay iniladlad niya ang kalangitan. 


text:
 Kapag siya'y nagsasalita ay may hugong ng tubig sa mga langit, at kanyang pinaiilanglang ang mga singaw mula sa mga dulo ng lupa. Gumagawa siya ng mga kidlat para sa ulan, at naglalabas siya ng hangin mula sa kanyang mga kamalig. 


text:
 Bawat tao ay hangal at walang kaalaman; bawat platero ay inilalagay sa kahihiyan ng kanyang mga diyus-diyosan; sapagkat ang kanyang mga larawan ay kabulaanan, at walang hininga sa mga iyon. 


text:
 Sila'y walang kabuluhan, isang gawa ng panlilinlang; sa panahon ng pagpaparusa sa kanila ay malilipol sila. 


text:
 Hindi gaya ng mga ito ang bahagi ng Jacob, sapagkat siya ang nag-anyo sa lahat ng mga bagay; at ang Israel ay siyang lipi ng kanyang mana; ang PANGINOON ng mga hukbo ang kanyang pangalan. 


text:
 Sapagkat ganito ang sabi ng PANGINOON: "Narito, aking ihahagis palabas ang mga naninirahan sa lupain sa panahong ito, at ako'y magdadala ng kahirapan sa kanila upang ito'y maramdaman nila." 


text:
 Kahabag-habag ako dahil sa aking sugat! Malubha ang aking sugat. Ngunit aking sinabi, "Tunay na ito ay isang paghihirap, at dapat kong tiisin." 


text:
 Ang aking tolda ay nagiba, at lahat ng panali ko ay napatid; iniwan ako ng aking mga anak, at sila'y wala na; wala nang magtatayo pa ng aking tolda, at magtataas ng aking mga tabing. 


text:
 Sapagkat ang mga pastol ay naging hangal, at hindi sumasangguni sa PANGINOON; kaya't hindi sila umuunlad, at lahat nilang kawan ay nakakalat. 


text:
 Pakinggan ninyo, isang ingay! Tingnan ninyo, ito'y dumarating — isang malaking kaguluhan mula sa hilagang lupain, upang wasakin ang mga lunsod ng Juda, at gawing tahanan ng mga asong-gubat. 


text:
 Alam ko, O PANGINOON, na ang lakad ng tao ay wala sa kanyang sarili; wala sa taong lumalakad ang magtuwid ng kanyang mga hakbang. 


text:
 Ituwid mo ako, O PANGINOON, ngunit sa katarungan, huwag sa iyong galit, baka ako'y iuwi mo sa wala. 


text:
 Ibuhos mo ang iyong poot sa mga bansang hindi nakakakilala sa iyo, at sa mga bayan na hindi tumatawag sa iyong pangalan; sapagkat kanilang nilamon ang Jacob, kanilang nilamon siya, at nilipol siya, at winasak ang kanyang tahanan. 


text:
 "Pakinggan ninyo ang mga salita ng tipang ito, at sabihin ninyo sa mga mamamayan ng Juda at mamamayan ng Jerusalem, 


text:
 Sasabihin mo sa kanila, Ganito ang sabi ng PANGINOON, ng Diyos ng Israel: Sumpain ang taong hindi nakikinig sa mga salita ng tipang ito, 


text:
 na aking iniutos sa inyong mga ninuno, nang araw na aking inilabas sila mula sa lupain ng Ehipto, mula sa hurnong bakal, na sinasabi, Makinig kayo sa aking tinig, at gawin ninyo ang lahat ng iniuutos ko sa inyo. Sa gayo'y magiging bayan ko kayo, at ako'y magiging  inyong Diyos, 


text:
 upang aking  maisagawa ang aking ipinangako sa inyong mga ninuno, na bibigyan ko sila ng isang lupaing dinadaluyan ng gatas at pulot, gaya sa araw na ito." Nang magkagayo'y sumagot ako, "Amen, O PANGINOON." 


text:
 At sinabi ng PANGINOON sa akin, "Ipahayag mo ang lahat ng mga salitang ito sa mga lunsod ng Juda, at sa mga lansangan ng Jerusalem: Pakinggan ninyo ang mga salita ng tipang ito at inyong isagawa. 


text:
 Sapagkat taimtim kong binalaan ang inyong mga ninuno nang araw na aking iahon sila sa lupain ng Ehipto at patuloy ko silang binabalaan hanggang sa araw na ito, na aking sinasabi, Sundin ninyo ang aking tinig. 


text:
 Gayunma'y hindi sila sumunod o ikiniling man ang kanilang pandinig, kundi lumakad ang bawat isa sa katigasan ng kanyang masamang puso. Kaya't dinala ko sa kanila ang lahat ng salita ng tipang ito, na iniutos kong gawin nila, ngunit hindi nila ginawa." 


text:
 At sinabi sa akin ng PANGINOON, "May sabwatang natagpuan sa mga kalalakihan ng Juda at sa mga mamamayan ng Jerusalem. 


text:
 Sila'y bumalik sa mga kasamaan ng kanilang mga ninuno na tumangging makinig sa aking mga salita. Sila'y nagsisunod sa ibang mga diyos upang paglingkuran ang mga iyon. Sinira ng sambahayan ng Israel at ng Juda ang tipan na aking ginawa sa kanilang mga ninuno. 


text:
 Kaya't ganito ang sabi ng PANGINOON, Narito, ako'y magdadala sa kanila ng kasamaan na hindi nila matatakasan. Bagaman sila'y dumaing sa akin, hindi ko sila papakinggan. 


text:
 Kung magkagayo'y hahayo at dadaing ang mga lunsod ng Juda at ang mga naninirahan sa Jerusalem sa mga diyos na kanilang pinaghandugan ng insenso, ngunit hindi sila maililigtas sa panahon ng kanilang kagipitan. 


text:
 Sapagkat ang iyong mga diyos ay naging kasindami ng iyong mga bayan, O Juda; at kasindami ng mga lansangan ng Jerusalem ang mga dambana na inyong itinayo sa kahihiyan, mga dambana upang pagsunugan ng insenso kay Baal. 


text:
 "Kaya't huwag kang manalangin para sa bayang ito, o dumaing alang-alang sa kanila, sapagkat hindi ako makikinig kapag sila'y tumawag sa akin sa panahon ng kanilang kagipitan. 


text:
 Anong karapatan mayroon ang aking minamahal sa aking bahay, gayong siya'y gumawa ng napakasamang mga gawa? Mailalayo ba ng mga panata at handog na laman ang iyong kapahamakan? Makapagsasaya ka pa ba? 


text:
 Tinawag ka ng PANGINOON na, 'Luntiang puno ng olibo, maganda at may mabuting bunga;' ngunit sa pamamagitan ng ingay ng malakas na bagyo ay susunugin niya ito, at ang mga sanga nito ay matutupok. 


text:
 Ang PANGINOON ng mga hukbo na nagtanim sa iyo ay nagpahayag ng kasamaan laban sa iyo, dahil sa kasamaang ginawa ng sambahayan ng Israel at ng sambahayan ng Juda. Ginalit nila ako sa pamamagitan ng pag-aalay ng handog kay Baal." 


text:
 Ipinaalam iyon sa akin ng PANGINOON at nalaman ko; pagkatapos ay ipinakita mo sa akin ang kanilang masasamang gawa. 


text:
 Ngunit ako'y naging gaya ng maamong kordero na inaakay patungo sa katayan. Hindi ko alam na laban sa akin ay gumawa sila ng mga pakana, na sinasabi, "Sirain natin ang punungkahoy at ang bunga nito, at ihiwalay natin siya sa lupain ng mga nabubuhay, upang ang kanyang pangalan ay hindi na maalala." 


text:
 Ngunit, O PANGINOON ng mga hukbo, na humahatol ng matuwid, na sumusubok sa puso' at sa pag-iisip, ipakita mo sa akin ang iyong paghihiganti sa kanila, sapagkat sa iyo'y inihayag ko ang aking ipinaglalaban. 


text:
 Kaya't ganito ang sabi ng PANGINOON tungkol sa mga lalaki ng Anatot na nagbabanta sa iyong buhay, at nagsasabi, "Huwag kang magsalita ng propesiya sa pangalan ng PANGINOON, kung hindi ay mamamatay ka sa aming kamay" — 


text:
 kaya't ganito ang sabi ng PANGINOON ng mga hukbo: "Parurusahan ko sila. Ang mga kabataang lalaki ay mamamatay sa pamamagitan ng tabak, ang kanilang mga anak na lalaki at babae ay mamamatay sa gutom. 


text:
 Walang matitira sa kanila sapagkat ako'y magdadala ng kasamaan sa mga mamamayan ng Anatot, sa taon ng pagdalaw sa kanila." 


text:
 Ikaw ay matuwid, O PANGINOON, kapag ako'y maghaharap ng paratang sa iyo; gayunma'y hayaan mong ilahad ko ang aking panig sa harapan mo. Bakit nagtatagumpay ang lakad ng masama? Bakit lumalago ang lahat ng mga taksil? 


text:
 Itinatanim mo sila, Oo, at sila'y nagkakaugat; sila'y lumalaki, Oo, at sila'y nagbubunga; ikaw ay malapit sa kanilang bibig, at malayo sa kanilang mga puso. 


text:
 Ngunit ikaw, O PANGINOON, kilala mo ako; nakikita mo ako, at sinusubok mo ang aking isipan tungkol sa iyo. Hilahin mo silang gaya ng mga tupa para sa katayan, at ihanda mo sila para sa araw ng pagkatay. 


text:
 Hanggang kailan tatangis ang lupain, at matutuyo ang mga damo sa buong lupain? Dahil sa kasamaan ng mga naninirahan doon, ang mga hayop at ang mga ibon ay nawala, sapagkat sinasabi ng mga tao, "Hindi niya makikita ang ating huling wakas." 


text:
 Kung ikaw ay nakitakbo sa mga mananakbo, at kanilang pinagod ka, paano ka makikipag-unahan sa mga kabayo? At kung sa isang tiwasay na lupain ay nabubuwal ka, paano ka na sa kagubatan ng Jordan? 


text:
 Sapagkat maging ang iyong mga kapatid at ang sambahayan ng iyong ama ay nagtaksil sa iyo; sila'y sumisigaw ng malakas sa hulihan mo; huwag mo silang paniwalaan, bagaman sila'y nagsasalita ng kaaya-ayang salita sa iyo." 


text:
 "Pinabayaan ko ang aking bahay, tinalikuran ko ang aking mana; ibinigay ko ang pinakamamahal ng aking kaluluwa sa kamay ng kanyang mga kaaway. 


text:
 Ang aking mana para sa akin ay naging parang leon sa gubat; inilakas niya ang kanyang tinig laban sa akin, kaya't kinamumuhian ko siya. 


text:
 Ang akin bang mana ay naging parang batik-batik na ibong mandaragit? Laban ba sa kanya ang mga ibong mandaragit na nakapaligid sa kanya? Humayo kayo, tipunin ninyo ang lahat ng mababangis na hayop, dalhin ninyo sila upang sakmalin siya. 


text:
 Sinira ng maraming pastol ang aking ubasan, kanilang niyurakan ang aking bahagi, ginawa nilang ilang na wasak ang aking kalugud-lugod na bahagi. 


text:
 Winasak nila ito, ito'y wasak, ito'y tumatangis sa akin. Ang buong lupain ay nawawasak, gayunma'y walang taong nakakapansin nito. 


text:
 Ang mga manglilipol ay dumating sa lahat ng lantad na kaitaasan sa ilang; sapagkat ang tabak ng PANGINOON ay nananakmal mula sa isang dulo ng lupain hanggang sa kabilang dulo ng lupain; walang taong may kapayapaan. 


text:
 Sila'y naghasik ng trigo at nagsiani ng mga tinik; pinagod nila ang kanilang mga sarili ngunit walang napala. Ikahihiya nila ang inyong mga ani, dahil sa mabangis na galit ng PANGINOON." 


text:
 Ganito ang sabi ng PANGINOON tungkol sa lahat ng aking masasamang kapwa na gumalaw sa mana na aking ipinamana sa aking bayang Israel: "Narito, bubunutin ko sila sa kanilang lupain, at aking bubunutin ang sambahayan ng Juda mula sa kanila. 


text:
 At mangyayari, pagkatapos na aking mabunot sila, ako'y babalik at maaawa sa kanila; at muli ko silang ibabalik sa kani-kanilang mana at sa kani-kanilang lupain. 


text:
 At mangyayari, kung kanilang masikap na pag-aaralan ang mga lakad ng aking bayan, na sumumpa sa pamamagitan ng pangalan ko, 'Habang buhay ang PANGINOON;' gaya ng kanilang itinuro sa bayan ko na pagsumpa sa pamamagitan ng pangalan ni Baal, ay maitatayo nga sila sa gitna ng aking bayan. 


text:
 Ngunit kung ang alinmang bansa ay hindi makikinig, kung gayo'y lubos ko itong bubunutin at lilipulin, sabi ng PANGINOON." 


text:
 Ganito ang sabi ng PANGINOON sa akin, "Humayo ka at bumili ka ng isang pamigkis na lino, at ibigkis mo sa iyong baywang at huwag mong ilubog sa tubig." 


text:
 "Kunin mo ang pamigkis  na iyong binili, na nasa iyong baywang, at bumangon ka at pumunta sa Eufrates, at ikubli mo ito sa isang bitak ng malaking bato." 


text:
 At nangyari, pagkaraan ng maraming araw sinabi ng PANGINOON sa akin, "Bumangon ka, pumunta ka sa Eufrates at kunin mo roon ang pamigkis na iniutos kong itago mo roon." 


text:
 Pumunta nga ako sa Eufrates, at hinukay ko at kinuha ang pamigkis mula sa dakong pinagtaguan ko nito. At narito, bulok na ang pamigkis at hindi na mapapakinabangan. 


text:
 "Ganito ang sabi ng PANGINOON: Sa gayon ko rin bubulukin ang kapalaluan ng Juda at ang malaking kapalaluan ng Jerusalem. 


text:
 Ang masamang bayang ito, na ayaw makinig sa mga salita ko, na may katigasang sumusunod sa kanilang puso, at sumunod sa ibang mga diyos upang paglingkuran at sambahin sila, ay magiging gaya ng pamigkis na ito, na hindi na mapapakinabangan. 


text:
 Sapagkat kung paanong  ang pamigkis ay kumakapit sa baywang ng isang lalaki, gayon ko pinakapit sa akin ang buong sambahayan ng Israel at ang buong sambahayan ng Juda, sabi ng PANGINOON; upang sila para sa akin ay maging isang bayan, isang pangalan, isang kapurihan at kaluwalhatian, ngunit ayaw nilang makinig. 


text:
 "Kaya't sasabihin mo sa kanila ang salitang ito. 'Ganito ang sabi ng PANGINOON, ng Diyos ng Israel, "Bawat sisidlan ng alak ay mapupuno ng alak:"' At kanilang sasabihin sa iyo, 'Hindi ba namin nalalaman na ang bawat sisidlan ng alak ay mapupuno ng alak?' 


text:
 Kung magkagayo'y sasabihin mo sa kanila, 'Ganito ang sabi ng PANGINOON: Aking pupunuin ng kalasingan ang lahat ng naninirahan sa lupaing ito: ang mga hari na nakaluklok sa trono ni David, ang mga pari, ang mga propeta, at ang lahat ng naninirahan sa Jerusalem. 


text:
 At pag-uumpugin ko sila, maging ang mga magulang at ang mga anak na magkakasama, sabi ng PANGINOON. Hindi ako magpapatawad, o maaawa man, o mahahabag, upang sila'y hindi ko lipulin.' " 


text:
 Luwalhatiin ninyo ang PANGINOON ninyong Diyos, bago siya magpadilim, bago matisod ang inyong mga paa sa mga madilim na bundok, at habang kayo'y naghahanap ng liwanag, ay gagawin niya itong anino ng kamatayan at gagawin niya itong pusikit na kadiliman. 


text:
 Ngunit kung hindi kayo makikinig, ang aking kaluluwa ay lihim na iiyak dahil sa inyong kapalaluan; at ang mga mata ko ay iiyak nang mapait at dadaluyan ng mga luha, sapagkat ang kawan ng PANGINOON ay dinalang-bihag. 


text:
 Sabihin mo sa hari at sa inang reyna, "Kayo'y magpakumbaba, kayo'y umupo, sapagkat ang inyong magandang korona ay bumaba na mula sa inyong ulo." 


text:
 Ang mga bayan ng Negeb ay nasarhan, at walang magbukas sa mga iyon, ang buong Juda ay nadalang-bihag, buong nadalang-bihag. 


text:
 "Itanaw ninyo ang inyong mga mata, at masdan ninyo ang mga nanggagaling sa hilaga. Nasaan ang kawan na ibinigay sa iyo, ang iyong magandang kawan? 


text:
 Ano ang iyong sasabihin kapag kanilang inilagay bilang iyong puno yaong tinuruan mo upang makipagkaibigan sa iyo? Hindi ka ba masasaktan gaya ng isang babae na manganganak? 


text:
 At kung iyong sasabihin sa iyong puso, 'Bakit dumating sa akin ang mga bagay na ito?' Dahil sa laki ng iyong kasamaan ay itinaas ang iyong palda at nagdaranas ka ng karahasan. 


text:
 Mababago ba ng taga-Etiopia ang kanyang balat, o ng leopardo ang kanyang mga batik? Kung gayon ay makakagawa rin kayo ng mabuti, kayong mga sanay gumawa ng masama. 


text:
 Ito ang iyong kapalaran, ang bahaging itinakda ko sa iyo, sabi ng PANGINOON; sapagkat kinalimutan mo ako, at nagtiwala ka sa kasinungalingan. 


text:
 Ako mismo ang magtataas ng iyong palda sa ibabaw ng iyong mukha, at ang iyong kahihiyan ay makikita. 


text:
 Nakita ko ang iyong mga kasuklamsuklam na gawa, ang iyong mga pangangalunya, at mga paghalinghing, ang kahalayan ng iyong pakikiapid, sa mga burol sa parang. Kahabag-habag ka, O Jerusalem! Gaano pa katagal bago ka maging malinis?" 


text:
 "Ang Juda ay tumatangis, at ang mga pintuan niya ay nanghihina, sila'y nangingitim na bumagsak sa lupa; at ang daing ng Jerusalem ay pumapailanglang. 


text:
 Sinugo ng kanyang mga maharlika ang kanilang mga lingkod na pumunta sa tubig; sila'y dumating sa mga balon, at walang natagpuang tubig; sila'y nagsisibalik na dala ang mga sisidlan na walang laman; sila'y nahihiya at nalilito, at tinatakpan ang kanilang mga ulo. 


text:
 Dahil sa lupa na bitak-bitak, palibhasa'y walang ulan sa lupain, ang mga magbubukid ay nahihiya, tinatakpan nila ang kanilang mga ulo. 


text:
 Ang maiilap na asno ay nakatayo sa mga lantad na kaitaasan, sila'y humihingal na parang mga asong-gubat; ang mata nila'y nanlalabo sapagkat walang halaman. 


text:
 "Bagaman ang aming mga kasamaan ay sumasaksi laban sa amin, kumilos ka, O PANGINOON, alang-alang sa iyong pangalan, sapagkat ang aming mga pagtalikod ay marami; kami ay nagkasala laban sa iyo. 


text:
 O ikaw na pag-asa ng Israel, ang Tagapagligtas nito sa panahon ng kagipitan, bakit kailangan kang maging parang isang dayuhan sa lupain, gaya ng manlalakbay na dumaraan upang magpalipas ng gabi? 


text:
 Bakit kailangan kang maging gaya ng taong nalilito, gaya ng taong makapangyarihan na hindi makapagligtas? Gayunma'y ikaw, O PANGINOON, ay nasa gitna namin, at kami ay tinatawag sa iyong pangalan; huwag mo kaming iwan." 


text:
 Ganito ang sabi ng PANGINOON tungkol sa bayang ito: "Yamang inibig nila ang magpalaboy-laboy, hindi nila pinigilan ang kanilang mga paa, kaya't hindi sila tinatanggap ng PANGINOON; ngayo'y aalalahanin niya ang kanilang kasamaan, at dadalawin sila dahil sa kanilang mga kasalanan." 


text:
 Kapag sila'y mag-aayuno, hindi ko papakinggan ang kanilang daing; at kapag sila'y maghahandog ng handog na sinusunog at ng alay na butil, hindi ko tatanggapin ang mga iyon; kundi aking uubusin sila sa pamamagitan ng tabak, ng taggutom, at ng salot." 


text:
 Nang magkagayo'y sinabi ko: "Ah Panginoong DIYOS! Sinasabi ng mga propeta sa kanila, 'Hindi kayo makakakita ng tabak, o magkakaroon man kayo ng taggutom, kundi bibigyan ko kayo ng tunay na kapayapaan sa dakong ito.' " 


text:
 At sinabi sa akin ng PANGINOON, "Ang mga propeta ay nagsasalita ng kasinungalingan sa aking pangalan; hindi ko sila sinugo, o inutusan ko man sila, o nagsalita man ako sa kanila. Sila'y nagpapahayag sa inyo ng sinungaling na pangitain, ng walang kabuluhang panghuhula at ng daya ng kanilang sariling mga pag-iisip. 


text:
 Kaya't ganito ang sabi ng PANGINOON tungkol sa mga propeta na nagsasalita ng propesiya sa aking pangalan, bagaman hindi ko sila sinugo, na nagsasabi, 'Tabak at taggutom ay hindi darating sa lupaing ito:' Sa pamamagitan ng tabak at taggutom ay malilipol ang mga propetang iyon. 


text:
 At ang mga taong pinagsalitaan nila ng propesiya ay ihahagis sa mga lansangan ng Jerusalem, dahil sa taggutom at tabak; at walang maglilibing sa kanila — sila, ang kanilang mga asawa, mga anak na lalaki at babae. Sapagkat ibubuhos ko sa kanila ang kanilang kasamaan. 


text:
 "Sasabihin mo sa kanila ang salitang ito: 'Hayaang daluyan ang aking mga mata ng mga luha sa gabi at araw, at huwag huminto, sapagkat ang anak na dalaga  ng aking bayan ay sinaktan ng malaking sugat, ng isang napakabigat na dagok. 


text:
 Kung ako'y lalabas sa parang, tingnan ninyo, ang mga pinatay ng tabak! At kung ako'y papasok sa lunsod, tingnan ninyo, ang mga sakit ng pagkagutom! Sapagkat ang propeta at ang pari ay kapwa lumilibot sa buong lupain at walang kaalaman.'" 


text:
 Lubos mo na bang itinakuwil ang Juda? Kinapopootan ba ng iyong kaluluwa ang Zion? Bakit mo kami sinaktan, anupa't hindi kami mapapagaling? Naghanap kami ng kapayapaan, ngunit walang kabutihang dumating; ng panahon ng paggaling, ngunit narito, ang pagkatakot! 


text:
 Aming kinikilala ang aming kasamaan, O PANGINOON ' at ang kasamaan ng aming mga magulang; sapagkat kami ay nagkasala laban sa iyo. 


text:
 Huwag mo kaming kamuhian, alang-alang sa iyong pangalan; huwag mong hamakin ang iyong trono ng kaluwalhatian alalahanin mo at huwag mong sirain ang iyong tipan sa amin. 


text:
 Mayroon ba sa mga huwad na diyos ng mga bansa na makapagbibigay ng ulan? O makapagpapaambon ba ang mga langit? Hindi ba ikaw iyon, O PANGINOON naming Diyos? Kaya't kami ay umaasa sa iyo; sapagkat ginagawa mo ang lahat ng mga bagay na ito. 


text:
 Pagkatapos ay sinabi ng PANGINOON sa akin, "Kahit pa tumayo sina Moises at Samuel sa harapan ko, hindi babaling ang aking puso sa bayang ito. Palayasin mo sila sa aking paningin, at paalisin mo sila! 


text:
 At kapag tinanong ka nila, 'Saan kami pupunta?' sasabihin mo nga sa kanila, 'Ganito ang sabi ng PANGINOON: "Ang mga nakatakda sa kamatayan ay sa kamatayan, at ang sa tabak ay sa tabak; at ang sa taggutom, ay sa taggutom; at ang sa pagkabihag, ay sa pagkabihag."' 


text:
 "Ako'y magtatalaga sa kanila ng apat na bagay, sabi ng PANGINOON: ang tabak upang pumatay, mga aso upang lumapa, at ang mga ibon sa himpapawid at mga hayop sa lupa upang lumamon at lumipol. 


text:
 At gagawin ko silang katatakutan ng lahat ng mga kaharian sa lupa dahil sa ginawa sa Jerusalem ni Manases, na anak ni Hezekias, hari ng Juda. 


text:
 "Sinong mahahabag sa iyo, O Jerusalem, o sinong tataghoy sa iyo? Sinong hihinto upang itanong ang iyong kalagayan? 


text:
 Itinakuwil mo ako, sabi ng PANGINOON, patuloy kang umuurong; kaya't iniunat ko ang aking kamay laban sa iyo, at pinuksa kita; pagod na ako sa pagiging mahabagin. 


text:
 Tinahipan ko sila ng pantahip sa mga pintuang-bayan ng lupain; pinangulila ko sila, nilipol ko ang aking bayan; sila'y hindi humiwalay sa kanilang mga lakad. 


text:
 Pinarami ko ang kanilang mga babaing balo nang higit kaysa buhangin sa karagatan. Dinala ko laban sa mga ina ng mga binata ang manglilipol sa katanghaliang-tapat; bigla kong pinarating sa kanila ang dalamhati at sindak. 


text:
 Siyang nanganak ng pito ay nanghihina; siya'y nalagutan ng hininga; ang kanyang araw ay lumubog samantalang may araw pa; siya'y napahiya at napariwara. At ang nalabi sa kanila ay ibibigay ko sa tabak sa harapan ng kanilang mga kaaway, sabi ng PANGINOON." 


text:
 Kahabag-habag ako, ina ko, na ipinanganak mo ako, isang taong palaaway at taong palaban sa buong lupain! Ako'y hindi nagpautang na may patubo o pinautang man na may patubo, gayunma'y sinusumpa nila akong lahat. 


text:
 Sinabi ng PANGINOON, Tunay na namagitan ako sa iyong buhay sa ikabubuti, tunay na nakiusap ako sa iyo para sa kaaway sa panahon ng kasamaan at sa panahon ng kagipitan! 


text:
 "Ang iyong kayamanan at ang iyong ari-arian ay ibibigay ko bilang samsam, na walang bayad, dahil sa lahat mong kasalanan, sa  lahat mong nasasakupan. 


text:
 Pararaanin kita kasama ng iyong mga kaaway sa lupaing hindi mo nakikilala; sapagkat sa aking galit ay isang apoy ang nagniningas na magliliyab magpakailanman." 


text:
 O PANGINOON, nalalaman mo; alalahanin mo ako, at dalawin mo ako, at ipaghiganti mo ako sa mga umuusig sa akin. Ayon sa iyong pagiging matiisin ay huwag mo akong kunin, alamin mo na alang-alang sa iyo ay nagtitiis ako ng pagkutya. 


text:
 Ang iyong mga salita ay natagpuan, at aking kinain; at sa ganang akin ang iyong mga salita ay katuwaan at kagalakan ng aking puso, sapagkat ako'y tinatawag sa iyong pangalan, O PANGINOON, Diyos ng mga hukbo. 


text:
 Hindi ako umupo sa kapulungan ng mga nagsasaya, ni nagalak man ako; ako'y naupong mag-isa sapagkat ang iyong kamay ay nakapatong sa akin, sapagkat pinuno mo ako ng galit. 


text:
 Bakit hindi tumitigil ang aking kirot, at ang aking sugat ay walang lunas, at ayaw mapagaling? Ikaw ba'y magiging parang mandarayang batis sa akin, parang tubig na nauubos? 


text:
 Kaya't ganito ang sabi ng PANGINOON: "Kung ikaw ay magbabalik-loob, tatanggapin kitang muli, at ikaw ay tatayo sa harapan ko. Kung bibigkasin mo ang mahalaga at hindi ang walang katuturan, ikaw ay magiging parang aking bibig. Sila'y manunumbalik sa iyo, ngunit hindi ka manunumbalik sa kanila. 


text:
 At gagawin kita para sa bayang ito na pinatibay na pader na tanso; lalaban sila sa iyo, ngunit hindi sila magtatagumpay laban sa iyo; sapagkat ako'y kasama mo upang iligtas kita at sagipin kita, sabi ng PANGINOON. 


text:
 Sapagkat ganito  ang sabi ng PANGINOON tungkol sa mga anak na lalaki at babae na ipinanganak sa lugar na ito, at tungkol sa mga ina at ama na nagsilang sa kanila sa lupaing ito: 


text:
 Sila'y mamamatay sa mga masaklap na pagkamatay. Hindi sila tatangisan, ni ililibing man sila. Sila'y magiging gaya ng dumi sa ibabaw ng lupa. Sila'y mamamatay sa tabak at pagkagutom,  at ang kanilang mga bangkay ay magiging pagkain ng mga ibon sa himpapawid, at ng mga hayop sa lupa. 


text:
 "Sapagkat ganito ang sabi ng PANGINOON: Huwag kang pumasok sa bahay ng pagluluksa, o pumaroon upang tumaghoy, o umiyak man sa mga iyon; sapagkat aking inalis ang kapayapaan ko sa bayang ito at ang aking tapat na pag-ibig at habag, sabi ng PANGINOON. 


text:
 Ang dakila at hamak ay kapwa mamamatay sa lupaing ito; sila'y hindi malilibing, at walang tataghoy para sa kanila o maghihiwa ng sarili o magpapakalbo man para sa kanila. 


text:
 Walang magpuputol ng tinapay para sa nagluluksa, upang aliwin sila dahil sa namatay; ni ang sinuman ay magbibigay sa kanya ng saro ng kaaliwan upang inumin para sa kanyang ama o ina. 


text:
 Sapagkat ganito  ang sabi  ng PANGINOON ng mga hukbo, ng Diyos ng Israel: Aking patitigilin sa lugar na ito, sa harapan ng inyong mga mata at sa inyong mga araw, ang tinig ng katuwaan at kasayahan, ang mga tinig ng lalaking ikakasal at ng babaing ikakasal. 


text:
 "At kapag sinabi mo sa mga taong ito ang lahat ng mga salitang ito, at kanilang sasabihin sa iyo, 'Bakit binigkas  ng PANGINOON  ang lahat ng malaking kasamaang ito laban sa amin? Ano ang aming kasamaan? Ano ang kasalanang nagawa namin laban sa PANGINOON naming Diyos?' 


text:
 Kung magkagayo'y sasabihin mo sa kanila, 'Sapagkat tinalikuran ako ng inyong mga ninuno, at nagsisunod sa ibang mga diyos, naglingkod sa kanila, nagsisamba sa kanila, tinalikuran ako, at hindi iningatan ang aking kautusan, sabi ng PANGINOON. 


text:
 At yamang kayo'y nagsigawang kasamaan na higit kaysa inyong mga ninuno, sapagkat, masdan ninyo, lumalakad ang bawat isa sa inyo ayon sa katigasan ng kanya-kanyang masamang kalooban, at ayaw makinig sa akin. 


text:
 Kaya't itataboy ko kayo mula sa lupaing ito tungo sa lupaing hindi ninyo Mala, ni ng inyong mga ninuno.  Doo'y maglilingkod kayo sa ibang mga diyos araw at gabi, sapagkat hindi ako magpapakita sa inyo ng anumang paglingap.' 


text:
 "Kaya't ang mga araw ay dumarating, sabi ng PANGINOON, na hindi na sasabihin pa, 'Habang buhay ang PANGINOON, na nag-ahon sa sambahayan ng Israel mula sa lupain ng Ehipto;' 


text:
 kundi, 'Habang buhay ang PANGINOON, na nag-ahon sa sambayanan ng Israel mula sa hilagang lupain at mula sa lahat ng lupain na pinagtabuyan niya sa kanila!' Sapagkat ibabalik ko sila sa kanilang sariling lupain na ibinigay ko sa kanilang mga ninuno. 


text:
 "Narito, ipasusundo ko ang maraming mangingisda, at kanilang huhulihin sila, sabi ng PANGINOON. At pagkatapos ay ipasusundo ko ang maraming mangangaso, at kanilang huhulihin sila sa bawat bundok at burol, at sa mga bitak ng malalaking bato. 


text:
 Sapagkat ang aking mga mata ay nasa lahat ng kanilang lakad, sila'y hindi nakukubli sa akin o nalilingid man ang kanilang kasamaan sa harap ng aking mga mata. 


text:
 At akin munang dalawang ulit na gagantihan ang kanilang kasamaan at ang kanilang kasalanan, sapagkat  kanilang  dinumihan  ang aking lupain ng mga bangkay ng kanilang karumaldumal na mga diyus-diyosan, at kanilang pinuno ang aking mana ng kanilang mga kasuklamsuklam." 


text:
 O PANGINOON, aking kalakasan at aking tanggulan, at aking kanlungan sa araw ng kaguluhan, sa iyo pupunta ang mga bansa mula sa mga hangganan ng daigdig, at magsasabi, "Ang aming mga ninuno ay walang minana kundi mga kasinungalingan, mga walang kabuluhang bagay na hindi mapapakinabangan. 


text:
 "Kaya't ipapaalam ko sa kanila, minsan pa ay ipapaalam ko sa kanila ang aking lakas at ang aking kapangyarihan; at malalaman nila na ang   aking   pangalan ay PANGINOON." 


text:
 "Ang kasalanan ng Juda ay isinulat ng panulat na bakal. Sa pamamagitan ng pang-ukit na diamante, iniukit ito sa kanilang puso at sa mga sungay ng kanilang mga dambana; 


text:
 habang  naaalala  ng  kanilang mga anak ang kanilang mga dambana at mga Ashera sa tabi ng bawat luntiang punungkahoy, at sa mga mataas na burol, 


text:
 sa mga bundok sa kaparangan. Ang  lahat  mong  kayamanan  at ari-arian ay aking ibibigay na samsam bilang halaga ng iyong kasalanan sa iyong buong nasasakupan. 


text:
 Ibibitaw mo ang iyong kamay sa iyong mana na ibinigay ko sa iyo; at papaglilingkurin kita sa iyong mga kaaway sa lupain na hindi mo nakikilala; sapagkat sa aking galit ay nagningas ang apoy na magliliyab magpakailanman." 


text:
 Ganito ang sabi ng PANGINOON: "Sumpain ang tao na nagtitiwala sa tao, at ginagawang kalakasan ang laman, at ang puso ay lumalayo sa PANGINOON. 


text:
 Sapagkat siya'y magiging gaya ng kugon sa ilang, at hindi makakakita ng anumang mabuting darating. Siya'y maninirahan sa mga tuyong dako sa ilang, sa lupang maalat at hindi tinatahanan. 


text:
 Sapagkat siya'y magiging tulad sa punungkahoy na itinanim sa tabi ng tubig, at gumagapang ang mga ugat sa tabi ng batis, at hindi natatakot kapag dumarating ang init, sapagkat ang mga dahon nito ay nananatiling sariwa; at hindi mababalisa sa taon ng pagkatuyo, sapagkat hindi ito tumitigil sa pamumunga." 


text:
 "Akong PANGINOON ay sumisiyasat ng pag-iisip, at sumusubok ng puso, upang ibigay sa lahat ang ayon sa kanilang mga lakad, ayon sa bunga ng kanyang mga gawa." 


text:
 Gaya ng pugo na pinipisa ang hindi naman kanyang itlog, gayon ang yumayaman ngunit hindi sa tamang paraan; sa kalagitnaan ng kanyang mga araw ay kanilang iiwan siya, at sa kanyang wakas ay magiging hangal siya. 


text:
 O PANGINOON, ang pag-asa ng Israel, ang lahat ng tumalikod sa iyo ay mapapahiya. Silang humihiwalay sa iyo ay masusulat sa lupa, sapagkat kanilang tinalikuran ang PANGINOON, ang bukal ng tubig na buhay. 


text:
 Pagalingin mo ako, O PANGINOON, at gagaling ako; iligtas mo ako, at maliligtas ako; sapagkat ikaw ang aking kapurihan. 


text:
 Tungkol sa akin, hindi ako nagmadali na lumayo sa pagkapastol na kasunod mo; ni ninasa ko man ang araw ng kapahamakan; iyong nalalaman ang lumabas sa aking mga labi ay nasa iyong harapan. 


text:
 Mapahiya nawa silang umuusig sa akin, ngunit huwag mo akong ipahiya; biguin mo sila, ngunit huwag akong biguin. Iparating mo sa kanila ang araw ng kasamaan, at wasakin mo sila ng ibayong pagkawasak! 


text:
 Ganito ang sabi ng PANGINOON sa akin, "Humayo ka at tumayo ka sa pintuan ng mga anak ng taong-bayan, na pinapasukan at nilalabasan ng mga hari ng Juda, at sa lahat ng mga pintuan ng Jerusalem; 


text:
 at sabihin mo sa kanila: 'Pakinggan ninyo ang salita ng PANGINOON,  ninyong  mga  hari  ng Juda, at ng buong Juda, at ng lahat ng naninirahan sa Jerusalem na pumapasok sa mga pintuang ito. 


text:
 Ganito ang sabi ng PANGINOON: Mag-ingat kayo sa inyong sarili, at huwag kayong magdala ng pasan sa araw ng Sabbath, o ipasok iyon sa mga pintuan ng Jerusalem. 


text:
 Huwag din kayong maglabas ng pasan sa inyong mga bahay sa araw ng Sabbath, o gumawa man kayo ng anumang gawain; kundi inyong ipangilin ang araw ng Sabbath, gaya ng iniutos ko sa inyong mga ninuno. 


text:
 Gayunma'y hindi sila nakinig, o ikiniling man ang kanilang pandinig, kundi pinagmatigas ang kanilang ulo, upang huwag silang makinig at tumanggap ng turo. 


text:
 " 'Ngunit, kung kayo'y makiki-nig sa akin, sabi ng PANGINOON, at hindi magpapasok ng pasan sa mga pintuan ng lunsod na ito sa araw ng Sabbath, kundi ipangingilin ang araw ng Sabbath, at hindi gagawa ng anumang gawain sa araw na iyon, 


text:
 kung gayo'y papasok sa mga pintuan ng lunsod na ito ang mga hari at prinsipe na nakaupo sa trono ni David, na nakasakay sa mga karwahe at mga kabayo, sila at ang kanilang mga  prinsipe, ang mga mamamayan ng Juda at ang mga taga-Jerusalem; at ang lunsod na ito ay mananatili magpakailanman. 


text:
 At darating ang mga tao mula sa mga bayan ng Juda at sa mga lugar sa palibot ng Jerusalem, mula sa lupain ng Benjamin, mula sa Shefela, mula sa maburol na lupain, at mula sa Negeb, na may dalang mga handog na sinusunog at mga alay, mga handog na butil at insenso, at handog na pasasalamat sa bahay ng PANGINOON. 


text:
 Ngunit kung hindi kayo makikinig sa akin, upang ipangilin ang araw ng Sabbath, at huwag magdala ng pasan at pumasok sa mga pintuan ng Jerusalem sa araw ng Sabbath; kung magkagayo'y magpapaningas ako ng apoy sa mga pintuan nito, at lalamunin nito ang mga palasyo ng Jerusalem at hindi ito mapapatay.'" 


text:
 "Tumindig ka, bumaba ka sa bahay ng magpapalayok, at doo'y iparirinig ko sa iyo ang aking mga salita." 


text:
 Kaya't bumaba ako sa bahay ng magpapalayok, at naroon siya na gumagawa sa kanyang gulong na panggawa. 


text:
 At ang sisidlan na kanyang ginagawa mula sa luwad ay nasira sa kamay ng magpapalayok, at muli niya itong ginawa upang maging panibagong sisidlan, ayon sa ikinasiya na gawin ng magpapalayok. 


text:
 "O sambahayan ng Israel, hindi ko ba magagawa sa inyo ang gaya ng ginawa ng magpapalayok na ito? sabi ng PANGINOON. Gaya ng putik sa kamay ng magpapalayok, gayon kayo sa kamay ko, O sambahayan ng Israel. 


text:
 Kung sa anumang sandali ay magsalita ako ng tungkol sa isang bansa o sa isang kaharian na ito'y aking bubunutin, ibabagsak at lilipulin, 


text:
 at kung ang bansang iyon na aking pinagsalitaan ay humiwalay sa kanilang kasamaan ay magbabago ang isip ko tungkol sa kasamaan na binabalak kong gawin doon. 


text:
 At kung sa anumang sandali ay magsalita ako tungkol sa isang bansa o kaharian, na ito'y aking itatayo at itatanim, 


text:
 kung ito'y gumawa ng kasamaan sa aking paningin, na hindi nakikinig sa aking tinig, ay magbabago ang isip ko tungkol sa kabutihan na binabalak kong gawin doon. 


text:
 Kaya't ngayon, sabihin mo sa mga kalalakihan ng Juda at sa mga naninirahan sa Jerusalem: 'Ganito ang sabi ng PANGINOON: Ako'y bumubuo ng kasamaan laban sa inyo, at bumabalangkas ng balak laban sa inyo. Manumbalik ang bawat isa sa inyo mula sa kanyang masamang lakad, at baguhin ninyo ang inyong mga  lakad at ang inyong  mga gawa.' 


text:
 "Ngunit kanilang sinabi, 'Wala iyang kabuluhan! Susunod kami sa aming sariling mga panukala, at bawat isa'y kikilos ng ayon sa katigasan ng kanyang masamang puso.' 


text:
 "Kaya't ganito ang sabi ng PANGINOON: Ipagtanong mo sa mga bansa, sinong nakarinig ng katulad nito? Ang birhen ng Israel ay gumawa ng kakilakilabot na bagay. 


text:
 Iniiwan ba ng niyebe ng Lebanon ang mga bato ng Sirion? Natutuyo ba ang mga tubig sa bundok, ang umaagos na malamig na tubig? 


text:
 Ngunit kinalimutan ako ng aking bayan, sila'y nagsusunog ng insenso sa mga di tunay na diyos; at sila'y natisod sa kanilang mga lakad, sa mga sinaunang landas, at lumakad sa mga daan sa tabi-tabi, hindi sa lansangang-bayan, 


text:
 na ginagawa ang kanilang lupain na isang katatakutan, isang bagay na hahamakin magpakailanman. Bawat isang dumaraan doon ay kinikilabutan at iniiling ang kanyang ulo. 


text:
 Ikakalat ko sila na gaya ng hanging silangan sa harapan ng kaaway. Ipapakita ko sa kanila ang aking likod, hindi ang aking mukha, sa araw ng kanilang kapahamakan." 


text:
 Nang magkagayo'y sinabi nila, "Halikayo, at magpakana tayo ng mga pakana laban kay Jeremias, sapagkat ang kautusan ay hindi mawawala sa pari, o ang payo sa pantas, o ang salita man sa propeta. Halikayo, saktan natin siya sa pamamagitan ng dila at huwag nating pansinin ang kanyang mga salita." 


text:
 Ang kasamaan ba'y ganti sa kabutihan? Gayunma'y gumawa sila ng hukay para sa aking buhay. Alalahanin mo kung paanong ako'y tumayo sa harapan mo, upang magsalita ng mabuti para sa kanila, upang ilayo ang iyong poot sa kanila. 


text:
 Kaya't ibigay mo ang kanilang mga anak sa taggutom, ibigay mo sila sa kapangyarihan ng tabak; ang kanila nawang mga asawa ay mawalan ng anak at mabalo. Ang kanila nawang mga lalaki ay mamatay sa salot at ang kanilang mga kabataan ay mapatay ng tabak sa labanan. 


text:
 Makarinig nawa ng daing mula sa kanilang mga bahay, kapag bigla mong dinala ang mga mandarambong sa kanila! Sapagkat sila'y gumawa ng hukay upang kunin ako, at naglagay ng mga bitag para sa aking mga paa. 


text:
 Gayunman, ikaw, O PANGINOON, ay nakakaalam sa lahat nilang balak na ako'y patayin. Huwag mong patawarin ang kanilang kasamaan, ni pawiin man ang kanilang kasalanan sa iyong paningin. Bumagsak sana sila sa harapan mo. Harapin mo sila sa panahon ng iyong galit. 


text:
 Ganito ang sabi ng PANGINOON, "Humayo ka, bumili ka ng isang sisidlang-lupa ng magpapalayok, at isama mo ang ilan sa matatanda sa bayan at ang mga matatanda sa mga pari. 


text:
 Lumabas kayo sa libis ng anak ni Hinom na nasa tabi ng pasukan ng pintuan ng Harsit, at ipahayag mo roon ang mga salita na aking sasabihin sa iyo. 


text:
 At sabihin mo, 'Pakinggan ninyo ang salita ng PANGINOON, O mga hari ng Juda at mga naninirahan sa Jerusalem. Ganito ang sabi ng PANGINOON ng mga hukbo, ng Diyos ng Israel: Ako'y magpaparating ng kasamaan sa dakong ito anupa't ang mga tainga ng makakarinig nito ay magpapanting. 


text:
 Sapagkat tinalikuran ako ng bayan, at nilapastangan ang dakong ito sa pamamagitan ng pagsusunog dito ng insenso para sa ibang mga diyos na hindi nila nakilala ni ng kanilang mga ninuno, ni ng mga hari ng Juda. Kanilang pinuno ang dakong ito ng dugo ng mga walang sala. 


text:
 Nagtayo rin sila ng matataas na dako ni Baal na pinagsusunugan ng kanilang mga anak sa apoy bilang handog na sinusunog kay Baal, na hindi ko iniutos, o itinakda, ni pumasok man lamang sa aking pag-iisip. 


text:
 Kaya't ang mga araw ay dumarating, sabi ng PANGINOON, na ang lugar na ito ay hindi na tatawaging Tofet, o libis ng anak ni Hinom, kundi ang libis ng Katayan. 


text:
 At sa lugar na ito ay gagawin kong walang kabuluhan ang mga panukala ng Juda at ng Jerusalem, at ibubuwal ko sila sa pamamagitan ng tabak sa harapan ng kanilang mga kaaway, at sa pamamagitan ng kamay ng mga tumutugis sa kanilang buhay. Ang kanilang mga bangkay ay ibibigay kong pagkain para sa mga ibon sa himpapawid at sa mga hayop sa lupa. 


text:
 Gagawin kong katatakutan ang lunsod na ito, isang bagay na hahamakin.  Bawat isa na magdaraan doon ay maghihilakbot at magsisisutsot dahil sa lahat nitong kapahamakan. 


text:
 At ipapakain ko sa kanila ang laman ng kanilang mga anak na lalaki at babae, at bawat isa ay kakain ng laman ng kanyang kapwa sa pagkakakubkob at sa kagipitan, sa pamamagitan ng mga ito'y pahihirapan sila ng kanilang mga kaaway at ng mga tumutugis sa kanilang buhay.' 


text:
 at sasabihin mo sa kanila, 'Ganito ang sabi ng PANGINOON ng mga hukbo: Ganito ko babasagin ang sambayanang ito at ang lunsod na ito, gaya ng pagbasag sa isang sisidlan ng magpapalayok, anupa't ito'y hindi na muling mabubuo. Ang mga tao'y maglilibing sa Tofet hanggang wala nang ibang lugar na mapaglilibingan. 


text:
 Ganito ang gagawin ko sa dakong ito, sabi ng PANGINOON, at sa mga naninirahan dito, upang ang lunsod na ito ay maging gaya ng Tofet. 


text:
 At ang mga bahay ng Jerusalem at ang mga bahay ng mga hari sa Juda ay magiging marumi gaya ng lugar ng Tofet — lahat ng bahay na ang mga bubungan ay pinagsunugan ng insenso para sa lahat ng natatanaw sa langit, at ang mga handog na inumin ay ibinuhos para sa ibang mga diyos.'" 


text:
 Nang dumating si Jeremias mula sa Tofet na pinagsuguan sa kanya ng PANGINOON upang doon ay magsalita ng propesiya, tumayo siya sa bulwagan ng bahay ng PANGINOON, at sinabi sa buong bayan: 


text:
 "Ganito ang sabi ng PANGINOON ng mga hukbo, ng Diyos ng Israel. Dinadalhan ko ang lunsod na ito at ang lahat nitong mga bayan ng lahat ng kasamaan na aking sinalita laban dito, sapagkat pinapagmatigas nila ang kanilang ulo at ayaw nilang makinig sa aking mga salita." 


text:
 Napakinggan ni Pashur na anak ni Imer na pari, na punong tagapangasiwa sa bahay ng PANGINOON, si Jeremias na nagsasalita ng propesiya tungkol sa mga bagay na ito. 


text:
 Nang magkagayo'y sinaktan ni Pashur si Jeremias na propeta, at ginapos sa tanikala sa mas mataas na pintuan ng Benjamin sa bahay ng PANGINOON. 


text:
 Kinabukasan, nang mapalaya na ni Pashur si Jeremias mula sa mga tanikala, sinabi ni Jeremias sa kanya,   "Hindi ka tinatawag ng PANGINOON sa pangalang Pashur, kundi Magor-missabib. 


text:
 Sapagkat ganito  ang sabi ng PANGINOON: Narito, gagawin kitang kilabot sa iyong sarili at sa iyong mga kaibigan. Sila'y mabubuwal sa pamamagitan ng tabak ng kanilang mga kaaway habang ikaw ay nakatingin. At ibibigay ko ang buong Juda sa kamay ng hari ng Babilonia. Kanyang dadalhin sila bilang mga bihag sa Babilonia, at papatayin sila ng tabak. 


text:
 Bukod dito ay ibibigay ko ang lahat ng kayamanan ng lunsod na ito, lahat ng kinita nito, lahat ng mahahalagang ari-arian nito, at ang lahat ng kayamanan ng mga hari ng Juda sa kamay ng kanilang mga kaaway na mananamsam sa kanila na huhuli at magdadala sa kanila sa Babilonia. 


text:
 At ikaw, Pashur, at ang lahat ng nakatira sa iyong bahay ay pupunta sa pagkabihag. Pupunta ka sa Babilonia at doon ka mamamatay, at doon ka ililibing, ikaw at ang lahat mong mga kaibigan na iyong pinagpahayagan ng kasinungalingan." 


text:
 O PANGINOON, dinaya mo ako, at ako'y nadaya; mas malakas ka kaysa akin, at nanaig ka. Ako'y nagiging katatawanan buong araw, tinutuya ako ng bawat isa. 


text:
 Sapagkat tuwing ako'y magsasalita, sumisigaw ako, isinisigaw ko, "Karahasan at pagkawasak!" Sapagkat ang salita ng PANGINOON ay naging pagkutya at kadustaan sa akin sa bawat araw. 


text:
 At kung aking sasabihin, "Hindi ko na siya babanggitin, o magsasalita pa sa kanyang pangalan," waring sa aking puso ay may nag-aalab na apoy na nakakulong sa aking mga buto, at ako'y pagod na sa kapipigil dito, at hindi ko makaya. 


text:
 Sapagkat narinig ko ang marami na bumubulong. Ang kilabot ay nasa lahat ng panig! "Batikusin natin siya. Batikusin natin siya!" Ang wika ng lahat kong mga kaibigan, na nagmamatyag sa aking pagbagsak. "Marahil siya'y madadaya, kung magkagayo'y madadaig natin siya, at tayo'y makakaganti sa kanya." 


text:
 Ngunit ang PANGINOON ay kasama ko na gaya ng isangkinatatakutang mandirigma; kaya't ang mga umuusig sa akin ay matitisod, hindi nila ako madadaig. Sila'y lubhang mapapahiya, sapagkat sila'y hindi magtatagumpay. Ang kanilang walang hanggang kahihiyan ay hindi malilimutan. 


text:
 O PANGINOON ng mga hukbo, na sumusubok sa matuwid, na nakakakita ng puso at pag-iisip, ipakita mo sa akin ang iyong paghihiganti sa kanila; sapagkat sa iyo ay itinalaga ko ang aking ipinaglalaban. 


text:
 Magsiawit kayo sa PANGINOON, purihin ninyo ang PANGINOON! Sapagkat kanyang iniligtas ang kaluluwa ng nangangailangan mula sa kamay ng mga manggagawa ng kasamaan. 


text:
 Sumpain ang araw na ako'y ipinanganak! Ang araw na ako'y isinilang ng aking ina, huwag nawa itong basbasan! 


text:
 Sumpain ang tao na nagdala ng balita sa aking ama, "Isang lalaki ang ipinanganak sa iyo," na kanyang ikinagalak. 


text:
 Ang lalaki nawang iyon ay maging gaya ng mga lunsod na walang awang giniba ng PANGINOON, at makarinig nawa siya ng daing sa umaga, at babala sa katanghaliang-tapat; 


text:
 sapagkat hindi niya ako pinatay sa sinapupunan; at sa gayo'y naging libingan ko sana ang aking ina, at ang kanyang sinapupunan, ay naging dakila magpakailanman. 


text:
 Bakit ako'y lumabas pa sa sinapupunan upang makakita ng hirap at kalungkutan, at gugulin ang aking mga araw sa kahihiyan? 


text:
 Ito ang salitang dumating kay Jeremias mula sa PANGINOON, nang suguin sa kanya ni Haring Zedekias si Pashur na anak ni Malkias, at si Sefanias na anak ng paring si Maasias, na sinasabi, 


text:
 "Isangguni mo kami sa PANGINOON sapagkat si Nebukadnezar na hari ng Babilonia ay nakikipagdigma laban sa amin. Marahil ang PANGINOON ay gagawa sa amin ng ayon sa lahat niyang  kahanga-hangang gawa, at kanyang pauurungin siya mula sa amin." 


text:
 "Ganito  ang inyong  sasabihin kay Zedekias: 'Ganito ang sabi ng PANGINOON, ng Diyos ng Israel. Ibabalik ko ang mga sandatang pandigma na nasa inyong mga kamay, na inyong ginagamit sa pakikipaglaban sa hari ng Babilonia, at laban sa mga Caldeo na kumukubkob sa inyo sa labas ng mga pader. Aking titipunin ang mga iyon sa girna ng lunsod na ito. 


text:
 Ako mismo ang lalaban sa inyo na may nakaunat na kamay at malakas na bisig, sa galit, sa bagsik, at sa matinding poot. 


text:
 At pupuksain ko ang mga naninirahan sa lunsod na ito, ang tao at ang hayop: sila'y mamamatay sa matinding salot. 


text:
 At pagkatapos, sabi ng PANGINOON, ibibigay ko si Zedekias na hari ng Juda, at ang kanyang mga lingkod, at ang mga tao sa lunsod na ito na nakaligtas sa salot, sa tabak, at sa taggutom, sa kamay ni Nebukadnezar na hari ng Babilonia at sa kamay ng kanilang mga kaaway, sa kamay ng mga tumutugis sa kanilang buhay. Kanyang papatayin sila ng talim ng tabak; sila'y hindi niya kahahabagan, o patatawarin man, o kaaawaan man.' 


text:
 "At sa sambayanang ito ay sasabihin mo: 'Ganito ang sabi ng PANGINOON: Inilalagay ko sa harapan ninyo ang daan ng buhay at ang daan ng kamatayan. 


text:
 Ang mananatili sa lunsod na ito ay mamamatay sa pamamagitan ng tabak, ng gutom, at ng salot; ngunit ang lumabas at sumuko sa mga Caldeo na kumukubkob sa inyo ay mabubuhay, at tataglayin ang kanyang buhay bilang gantimpala sa digmaan. 


text:
 Sapagkat iniharap ko ang aking mukha laban sa lunsod na ito para sa kasamaan at hindi sa kabutihan, sabi ng PANGINOON. Ito'y ibibigay sa kamay ng hari ng Babilonia, at kanyang susunugin ito ng apoy.' 


text:
 O sambahayan ni David! Ganito ang sabi ng PANGINOON, " 'Maggawad ka ng katarungan sa bawat umaga, at iligtas mo ang nanakawan mula sa kamay ng mapang-api, upang ang aking poot ay hindi lumabas na parang apoy, at susunog na walang makakapatay, dahil sa inyong masasamang gawa!'" 


text:
 "Narito, ako'y laban sa iyo, O naninirahan sa libis, O bato ng kapatagan, sabi ng PANGINOON; kayong nagsasabi, 'Sinong bababang laban sa atin? o sinong papasok sa ating mga tirahan?' 


text:
 Ngunit parurusahan ko kayo ayon sa bunga ng inyong mga gawa, sabi ng PANGINOON; ako'y magpapaningas ng apoy sa kanyang gubat, at lalamunin nito ang lahat ng nasa kanyang palibot." 


text:
 JGanito ang sabi ng PANGINOON: "Bumaba ka sa bahay ng hari ng Juda, at sabihin mo doon ang salitang ito, 


text:
 at iyong sabihin, 'Pakinggan mo ang salita ng PANGINOON, O hari ng Juda, na nakaluklok sa trono ni David, ikaw, at ang iyong mga lingkod, at ang iyong mga mamamayan na pumapasok sa mga pintuang ito. 


text:
 Ganito ang sabi ng PANGINOON: Gumawa kayo nang may katarungan at katuwiran, at iligtas ninyo ang ninakawan mula sa kamay ng mapang-api. At huwag ninyong gawan ng masama o karahasan ang mga dayuhan, ang mga ulila at ang mga balo, o magpadanak man ng walang salang dugo sa dakong ito. 


text:
 Sapagkat kung tunay na inyong susundin ang salitang ito, kung gayo'y papasok sa mga pintuan ng bahay na ito ang mga hari na naka-upo sa trono ni David, na nakasakay sa mga karwahe at mga kabayo, sila at ang kanyang mga lingkod, at ang kanilang taong-bayan. 


text:
 Ngunit kung hindi ninyo susundin ang mga salitang ito, ako'y sumusumpa sa aking sarili, sabi ng PANGINOON, na ang bahay na ito ay mawawasak. 


text:
 Sapagkat ganito  ang sabi ng PANGINOON tungkol sa sambahayan ng hari ng Juda, " 'Ikaw ay gaya ng Gilead sa akin, gaya ng tuktok ng Lebanon; tiyak na gagawin kitang isang disyerto, gaya ng mga lunsod na hindi tinatahanan. 


text:
 Ako'y maghahanda ng mga mamumuksa laban sa iyo, bawat isa'y may kanya-kanyang mga sandata; at kanilang puputulin ang iyong mga piling sedro, at ihahagis sa apoy. 


text:
 " 'Maraming bansa ang daraan sa lunsod na ito, at sasabihin ng bawat isa sa kanyang kapwa, "Bakit ganito ang ginawa ng PANGINOON sa dakilang lunsod na ito?" 


text:
 At sila'y sasagot, "Sapagkat kanilang pinabayaan ang tipan ng PANGINOON nilang Diyos, at sumamba sa ibang mga diyos, at naglingkod sa kanila."'" 


text:
 Huwag ninyong iyakan ang patay, o tangisan man ninyo siya; kundi patuloy ninyong iyakan ang umaalis, sapagkat hindi na siya babalik, ni makikita pa ang kanyang lupang tinubuan. 


text:
 Sapagkat ganito ang sabi ng PANGINOON tungkol kay Shallum na anak ni Josias, na hari ng Juda, na nagharing kahalili ni Josias na kanyang ama, na umalis sa lugar na ito: "Hindi na siya babalik rito, 


text:
 kundi sa dakong pinagdalhan sa kanya bilang bihag, doon siya mamamatay, at hindi na niya muling makikita ang lupaing ito." 


text:
 "Kahabag-habag siya na nagtatayo ng kanyang bahay sa kawalang-katuwiran, at ng kanyang mga silid sa itaas sa pamamagitan ng kawalang katarungan; na pinapaglingkod ang kanyang kapwa na walang upa, at hindi niya binibigyan ng kanyang sahod; 


text:
 na nagsasabi, 'Ako'y magtatayo para sa sarili ko ng malaking bahay na may maluluwang na silid sa itaas,' at naglalagay ng mga bintana roon, dinidingdingan ng sedro, at pinipintahan ng kulay pula. 


text:
 Sa palagay mo ba ikaw ay hari, sapagkat nakikipagpaligsahan ka na may sedro? Di ba't ang iyong ama ay kumain at uminom at naggawad ng katarungan at katuwiran? Kaya naman iyon ay ikinabuti niya. 


text:
 Kanyang hinatulan ang kapakanan ng dukha at ng nangangailangan; at iyon ay mabuti. Hindi ba ito ang pagkilala sa akin? sabi ng PANGINOON. 


text:
 Ngunit ang iyong mga mata at puso ay para lamang sa iyong madayang pakinabang, at sa pagpapadanak ng walang salang dugo, at sa paggawa ng pang-aapi at karahasan." 


text:
 Kaya't ganito ang sabi ng PANGINOON tungkol kay Jehoiakim na anak ni Josias, hari ng Juda, "Hindi nila tataghuyan siya na sasabihin, 'Ah, kapatid kong lalaki!' o kaya'y, 'Ah, kapatid na babae!' Hindi nila tataghuyan siya na sasabihin, 'Ah panginoon!' o, 'Ah, kamahalan!' 


text:
 "Umakyat ka sa Lebanon at sumigaw ka, ilakas mo ang iyong tinig sa Basan, at ikaw ay sumigaw mula sa Abarim; sapagkat ang lahat mong mangingibig ay nalipol. 


text:
 Ako'y nagsalita sa iyo sa iyong kasaganaan, ngunit iyong sinabi, 'Hindi ako makikinig.' Ito na ang iyong pamumuhay mula sa iyong pagkabata, na hindi mo pinakinggan ang aking tinig. 


text:
 Papastulin ng hangin ang lahat mong mga pastol, at ang iyong mga mangingibig ay pupunta sa pagkabihag; kung magkagayon ay mapapahiya ka at malilito dahil sa lahat mong kasamaan. 


text:
 O naninirahan sa Lebanon, na namumugad sa gitna ng mga sedro, gayon na lamang ang iyong paghihinagpis kapag dumating sa iyo ang pagdaramdam na gaya ng hirap ng isang babaing nanganganak!" 


text:
 "Habang ako'y buhay, sabi ng PANGINOON, kahit pa si Conias na anak ni Jehoiakim na hari ng Juda ay maging singsing na pantatak sa aking kanang kamay,  gayunma'y bubunutin kita, 


text:
 at ibibigay kita sa kamay ng mga tumutugis sa iyong buhay, Oo, sa kamay ng iyong mga kinatatakutan, maging sa kamay ni Nebukadnezar na hari ng Babilonia, at sa kamay ng mga Caldeo. 


text:
 Itatapon kita at ang iyong ina na nagsilang sa iyo sa ibang lupain na hindi ninyo sinilangan, at doon kayo mamamatay. 


text:
 Ito bang lalaking si Conias ay isang hamak na basag na palayok? O siya ba'y isang sisidlang hindi kanais-nais? Bakit siya at ang kanyang mga anak ay itinatapon, at inihahagis sa lupaing hindi nila kilala? 


text:
 Ganito ang sabi ng PANGINOON: "Isulat ninyo ang lalaking ito bilang walang anak, isang lalaki na hindi magtatagumpay sa kanyang mga araw; sapagkat walang sinuman sa kanyang mga supling ang magtatagumpay na luluklok sa trono ni David, at maghahari pang muli sa Juda." 


text:
 "Kahabag-habag ang mga pastol na pumapatay at nagpapangalat sa mga tupa ng aking pastulan!" sabi ng PANGINOON. 


text:
 Kaya't ganito ang sabi ng PANGINOON, ng Diyos ng Israel, tungkol sa mga  pastol na nangangalaga  sa aking bayan:  "Inyong pinangalat ang aking kawan, at itinaboy ninyo sila, at hindi ninyo sila dinalaw. Dadalawin ko kayo dahil sa inyong masasamang gawa, sabi ng PANGINOON. 


text:
 Pagkatapos ay titipunin ko mismo ang nalabi sa aking kawan mula sa lahat ng lupain na aking pinagtabuyan sa kanila. Ibabalik ko sila sa kanilang mga kulungan at sila'y magiging mabunga at darami. 


text:
 Ako'y maglalagay ng mga pastol na mag-aalaga sa kanila at hindi na sila matatakot, o manlulupaypay pa, o mawawala man ang sinuman sa kanila, sabi ng PANGINOON. 


text:
 "Narito ang mga araw ay dumarating, sabi ng PANGINOON, na ako'y magbabangon para kay David ng isang matuwid na Sanga. At siya'y mamumuno bilang hari at gagawang may katalinuhan, at maggagawad ng katarungan at katuwiran sa lupain. 


text:
 Sa kanyang mga araw ay maliligtas ang Juda at ang Israel ay tiwasay na maninirahan. At ito ang pangalan na  itatawag sa kanya:  'Ang PANGINOON ang ating katuwiran.' 


text:
 "Kaya't narito, ang mga araw ay dumarating, sabi ng PANGINOON, na hindi na sasabihin ng mga tao, 'Habang buhay ang PANGINOON na nag-ahon sa mga anak ni Israel mula sa lupain ng Ehipto;' 


text:
 kundi, 'Habang buhay ang PANGINOON na nag-ahon at nanguna sa mga anak ng sambahayan ng Israel mula sa hilagang lupain, at mula sa lahat ng lupain na aking pinagtabuyan sa kanila.' At sila'y maninirahan sa kanilang sariling lupa." 


text:
 Tungkol sa mga propeta: Ang puso ko ay wasak sa aking kalooban, lahat ng aking mga buto ay nanginginig; ako'y gaya ng taong lasing, gaya ng taong dinaig ng alak, dahil sa PANGINOON, at dahil sa kanyang mga banal na salita. 


text:
 Sapagkat ang lupain ay puno ng mga mangangalunya; dahil sa sumpa ay tumatangis ang lupain; at ang mga pastulan sa ilang ay natuyo. At ang kanilang lakad ay masama, at ang kanilang lakas ay hindi tama. 


text:
 "Sapagkat parehong marumi ang propeta at ang pari; maging sa aking bahay ay natagpuan ko ang kanilang kasamaan, sabi ng PANGINOON. 


text:
 Kaya't ang kanilang daan ay magiging parang madudulas na landas sa kanila, sila'y itataboy sa kadiliman at mabubuwal doon; sapagkat ako'y magdadala ng kasamaan sa kanila, sa taon ng pagpaparusa sa kanila, sabi ng PANGINOON. 


text:
 At sa mga propeta ng Samaria ay nakakita ako ng kasuklamsuklam na bagay; sila'y nagsalita ng propesiya sa pamamagitan ni Baal, at iniligaw ang aking bayang Israel. 


text:
 Ngunit sa mga propeta ng Jerusalem naman ay nakakita ako ng kakilakilabot na bagay: sila'y nangangalunya at lumalakad sa mga kasinungalingan; pinalalakas nila ang mga kamay ng mga manggagawa ng kasamaan, anupa't walang humihiwalay sa kanyang kasamaan. Silang lahat sa akin ay naging tulad ng Sodoma, at ang mga naninirahan doon, sa akin ay tulad ng Gomorra." 


text:
 Kaya't ganito ang sabi   ng PANGINOON ng mga hukbo tungkol sa mga propeta: "Narito, pakakainin ko sila ng halamang mapait, at binibigyan ko sila ng tubig na may lason upang inumin; sapagkat mula sa mga propeta ng Jerusalem ay lumaganap ang karumihan sa buong lupain." 


text:
 Ganito ang sabi ng PANGINOON ng mga hukbo: "Huwag ninyong pakinggan ang mga salita ng mga propeta na nagpapahayag sa inyo na kayo'y pinupuno ng mga walang kabuluhang pag-asa. Sila'y nagsasalita ng pangitain mula sa kanilang sariling isipan, at hindi mula sa bibig ng PANGINOON. 


text:
 Patuloy nilang sinasabi sa mga humahamak sa akin, sinabi ng PANGINOON, 'Magkakaroon kayo ng kapayapaan'; at sa bawat isa na may katigasang sumusunod sa kanyang sariling puso ay sinasabi nila, 'Walang kasamaang darating sa inyo.'" 


text:
 Sapagkat sino ang tumayo sa sanggunian ng PANGINOON, upang malaman at pakinggan ang kanyang salita, o sinong pumansin sa kanyang salita at nakinig? 


text:
 Narito, ang bagyo ng PANGINOON sa poot ay lumabas, isang paikut-ikot na unos; ito'y sasabog sa ulo ng masama. 


text:
 Ang galit ng PANGINOON ay hindi babalik, hanggang sa kanyang maigawad at maisagawa ang mga layunin ng kanyang pag-iisip. Sa mga huling araw ay mauunawaan ninyo ito nang maliwanag. 


text:
 "Hindi ko sinugo ang mga propeta, gayunma'y nagsitakbo sila; ako'y hindi nagsalita sa kanila, gayunma'y nagpahayag sila ng propesiya. 


text:
 Ngunit kung sila'y tumayo sa aking sanggunian, kanila sanang naipahayag ang aking mga salita sa aking bayan, at kanila sanang naihiwalay sila sa kanilang masamang lakad, at sa kasamaan ng kanilang mga gawa. 


text:
 Makapagtatago ba ang isang tao sa mga lihim na dako upang hindi ko siya makita? sabi ng PANGINOON. Hindi ba pinupuno ko ang langit at ang lupa? sabi ng PANGINOON. 


text:
 Narinig ko kung ano ang sinabi ng mga propeta na nagpahayag ng mga kasinungalingan sa aking pangalan, na nagsasabi, 'Ako'y nanaginip, ako'y nanaginip!' 


text:
 Hanggang kailan magkakaroon ng kasinungalingan sa puso ng mga propeta na nagpapahayag ng mga kasinungalingan at ng daya ng kanilang sariling puso, 


text:
 na nag-aakalang ipalilimot sa aking bayan ang aking pangalan sa pamamagitan ng kanilang mga panaginip na sinasabi nila sa isa't isa, gaya ng kanilang mga ninuno na lumimot sa aking pangalan dahil kay Baal? 


text:
 Hayaang ang propeta na may panaginip ay isalaysay ang panaginip; ngunit siya na may taglay ng aking salita ay bigkasin niya ang aking salita na may katapatan. Anong pagkakahawig mayroon ang dayami sa trigo? sabi ng PANGINOON. 


text:
 Kaya't ako'y laban sa mga propeta na ninanakaw ang aking mga salita sa kanyang kapwa, sabi ng PANGINOON. 


text:
 Ako'y laban sa mga propeta, sabi ng PANGINOON, na ginagamit ang kanilang mga dila at nagsasabi, 'Sinasabi ng PANGINOON.' 


text:
 Ako'y laban sa kanila na ang propesiya ay mga sinungaling na panaginip na nagsasalaysay ng mga iyon, at inililigaw ang aking bayan sa pamamagitan ng kanilang mga kasinungalingan at kawalang-ingat gayong hindi ko sila sinugo, o inatasan man sila. Kaya't wala silang anumang pakinabang na dulot sa bayang ito, sabi ng PANGINOON. 


text:
 "Kapag isa sa sambayanang ito, o isang propeta, o isang pari ang magtanong sa iyo, 'Ano ang pasanin ng PANGINOON?' sasabihin mo sa kanila, 'Kayo ang pasanin, at itatakuwil ko kayo, sabi ng PANGINOON.' 


text:
 At tungkol sa propeta, pari, o isa sa taong-bayan, na magsasabi, 'Ang pasanin ng PANGINOON,' ay parurusahan ko ang lalaking iyon at ang kanyang sambahayan. 


text:
 Ganito ang sasabihin ng bawat isa sa inyo sa kanyang kapwa, at ng bawat isa sa kanyang kapatid, 'Ano ang  isinagot ng PANGINOON?'  o kaya, 'Ano ang sinabi ng PANGINOON?' 


text:
 Ngunit 'ang pasanin ng PANGINOON' ay huwag na ninyong babanggitin pa, sapagkat ang pasanin ay ang salita ng bawat tao, at inyong minamali ang mga salita ng Diyos na buhay, ng PANGINOON ng mga hukbo, na ating Diyos. 


text:
 Ganito ang iyong sasabihin sa propeta, 'Ano ang isinagot sa iyo ng PANGINOON?' at, 'Ano ang sinabi ng PANGINOON?' 


text:
 Ngunit kung inyong sabihin, 'Ang pasanin ng PANGINOON'; ganito nga ang sabi ng PANGINOON, 'Sapagkat inyong sinabi ang mga salitang ito, "Ang pasanin ng PANGINOON," gayong ako'y nagsugo sa inyo, na sinabi ko, "Huwag ninyong sasabihin, Ang pasanin ng PANGINOON,'" 


text:
 kaya't tiyak na bubuhatin ko kayo at itatapon mula sa aking harapan, kayo at ang lunsod na ibinigay ko sa inyo at sa inyong mga ninuno. 


text:
 At dadalhan ko kayo ng walang hanggang pagkutya, at walang katapusang kahihiyan na hindi malilimutan.'" 


text:
 Pagkatapos na madalang-bihag ni Nebukadnezar na hari ng Babilonia, mula sa Jerusalem si Jeconias na anak ni Jehoiakim, hari ng Juda, kasama ang mga pinuno ng Juda, ang mga manggagawa at mga panday, at dalhin sila sa Babilonia, ipinakita sa akin ng PANGINOON ang pangitaing ito: May dalawang basket na igos na nakalagay sa harap ng templo ng PANGINOON. 


text:
 Ang isang basket ay mayroong napakagagandang igos, gaya ng mga unang hinog ng igos, ngunit ang isa namang basket ay may mga napakasamang igos, anupa't hindi iyon makakain dahil sa kabulukan. 


text:
 At sinabi ng PANGINOON sa akin, "Anong nakikita mo, Jeremias?" Aking sinabi, "Mga igos. Ang magagandang igos ay napakaganda, at ang masasama ay napakasama, anupa't hindi makakain ang mga iyon dahil sa kabulukan." 


text:
 "Ganito ang sabi ng PANGINOON, ng Diyos ng Israel: Gaya ng mabubuting igos na ito, gayon ko ituturing na mabuti ang mga bihag mula sa Juda na aking pinaalis mula sa dakong ito patungo sa lupain ng mga Caldeo. 


text:
 Sapagkat itutuon ko ang aking paningin sa kanila para sa ikabubuti, at ibabalik ko sila sa lupaing ito. Itatayo ko sila, at hindi ko sila gigibain. Itatanim ko sila, at hindi ko sila bubunutin. 


text:
 Bibigyan ko sila ng puso na kikilala sa akin, sapagkat ako ang PANGINOON, at sila'y magiging aking bayan, at ako'y magiging kanilang Diyos sapagkat sila'y manunumbalik sa akin nang buong puso nila. 


text:
 "Ngunit ganito ang sinasabi ng PANGINOON: tulad ng masasamang igos na sa kasamaan ay hindi makakain, gayon ko ituturing si Zedekias na hari ng Juda, ang kanyang mga pinuno, ang nalabi sa Jerusalem na nanatili sa lupaing ito, at ang naninirahan sa lupain ng Ehipto. 


text:
 Gagawin ko silang kasuklam-suklam sa lahat ng mga kaharian sa lupa, upang maging  kahiyahiya, usap-usapan, tampulan ng panunuya at sumpa sa lahat ng dakong aking pagtatabuyan sa kanila. 


text:
 Magpapadala ako ng tabak, taggutom, at ng salot, hanggang sa sila'y lubos na malipol sa lupain na ibinigay ko sa kanila at sa kanilang mga ninuno." 


text:
 Ang salita na dumating kay Jeremias tungkol sa buong sambayanan ng Juda, nang ikaapat na taon ni Jehoiakim na anak ni Josias, na hari ng Juda (iyon din ang unang taon ni Nebukadnezar na hari ng Babilonia), 


text:
 na binigkas ni Jeremias na propeta sa buong sambayanan ng Juda, at sa lahat ng naninirahan sa Jerusalem, na sinasabi, 


text:
 "Sa loob ng dalawampu't tatlong taon,  mula  nang  ikalabintatlong taon ni Josias, na anak ni Amon, na hari ng Juda, hanggang sa araw na ito, ang salita ng PANGINOON ay dumating sa akin, at ako'y matiyagang nagsalita sa inyo, ngunit hindi kayo nakinig. 


text:
 Hindi kayo nakinig ni ikiniling man ang inyong mga tainga upang makinig bagaman patuloy na sinugo ng PANGINOON sa inyo ang lahat niyang mga lingkod na propeta, 


text:
 na nagsasabi, 'Bawat isa sa inyo ay tumalikod mula sa kanyang masamang lakad at masasamang mga gawa, at kayo'y mananatili sa lupain na ibinigay ng PANGINOON sa inyo at sa inyong mga ninuno, mula nang una at hanggang sa magpakailanman. 


text:
 Huwag kayong sumunod sa ibang mga diyos upang paglingkuran at sambahin sila, o galitin ako sa pamamagitan ng gawa ng inyong mga kamay. Kung gayo'y hindi ko kayo gagawan ng masama!' 


text:
 Gayunma'y hindi kayo nakinig sa akin, sabi ng PANGINOON; kaya't ginalit ninyo ako sa pamamagitan ng gawa ng inyong mga kamay tungo sa inyong sariling kapahamakan. 


text:
 "Kaya't ganito ang sabi ng PANGINOON ng mga hukbo: Sapagkat hindi ninyo pinakinggan ang aking mga salita, 


text:
 tatawagin ko ang lahat ng mga lipi sa hilaga, at si Nebukadnezar na hari ng Babilonia, ang aking lingkod. Dadalhin ko sila laban sa lupaing ito at sa mga mamamayan nito,  at laban sa lahat ng mga bansang ito sa palibot. Ganap ko silang lilipulin, at gagawin ko silang kasuklamsuklam,   pagsisitsitan   at isang walang hanggang kakutyaan, sabi ng PANGINOON. 


text:
 Bukod dito'y papawiin ko sa kanila ang tinig ng kasayahan at ang tinig ng katuwaan, ang tinig ng lalaking ikakasal at ang tinig ng babaing ikakasal, ang ingay ng mga batong gilingan, at ang liwanag ng ilawan. 


text:
 Ang buong lupaing ito ay magiging guho at katatakutan; at ang mga bansang ito ay maglilingkod sa hari ng Babilonia sa loob ng pitumpung taon. 


text:
 At pagkalipas ng pitumpung taon, parurusahan ko ang hari ng Babilonia at ang bansang iyon, ang lupain ng mga Caldeo, dahil sa kanilang kasamaan, sabi ng PANGINOON, at gagawin ko iyong wasak magpakailanman. 


text:
 Dadalhin ko sa lupaing iyon ang lahat ng mga salitang aking binitiwan laban doon, ang lahat ng nakasulat sa aklat na ito na inihayag ni Jeremias laban sa lahat ng mga bansa. 


text:
 Sapagkat gagawin din silang mga alipin ng maraming bansa at mga dakilang hari, at gagantihan ko sila ayon sa kanilang mga gawa, at sa gawa ng kanilang mga kamay." 


text:
 Sapagkat ganito ang sabi ng PANGINOON, ng Diyos ng Israel, sa akin, "Kunin mo sa aking kamay itong saro ng alak ng poot, at painumin mo ang lahat ng bansa na pinagsuguan ko sa iyo. 


text:
 Kaya't kinuha ko ang saro mula sa kamay ng PANGINOON, at pinainom ko ang lahat ng mga bansang pinagsuguan sa akin ng PANGINOON: 


text:
 ang Jerusalem at ang mga bayan ng Juda, ang mga hari at mga pinuno nito, upang gawin silang giba, katatakutan, kakutyaan at sumpa gaya ng sa araw na ito; 


text:
 at ang lahat ng mga dayuhang kasama nila, ang lahat ng hari sa lupain ng Uz, at ang lahat ng hari sa lupain ng mga Filisteo, (Ascalon, Gaza, at ang Ekron, at ang nalabi sa Asdod); 


text:
 lahat ng mga hari ng Tiro, lahat ng mga hari ng Sidon, at ang mga hari sa baybayin sa kabila ng dagat; 


text:
 lahat ng mga hari ng Arabia at ang lahat ng mga hari ng halo-halong lipi na naninirahan sa disyerto; 


text:
 lahat ng mga hari sa hilaga, malayo at malapit, na magkakasunod; at ang lahat ng mga kaharian sa daigdig, na nasa ibabaw ng lupa. Pagkatapos nila ang hari ng Sheshach ay iinom. 


text:
 "At iyong sasabihin sa kanila, 'Ganito ang sabi ng PANGINOON ng mga hukbo, ng Diyos ng Israel: Kayo'y uminom,  magpakalasing,  at magsuka. Mabuwal kayo at huwag nang bumangon pa, dahil sa tabak na aking ibibigay sa inyo.' 


text:
 "At kung ayaw nilang tanggapin ang saro sa iyong kamay upang inuman, sasabihin mo nga sa kanila, 'Ganito ang sabi ng PANGINOON ng mga hukbo:  Kailangang uminom kayo! 


text:
 Sapagkat narito, ako'y nagsisimulang gumawa ng kasamaan sa lunsod na tinatawag sa aking pangalan, at kayo ba'y aalis na hindi mapaparusahan? Kayo'y tiyak na parurusahan sapagkat ako'y tumatawag ng tabak laban sa lahat ng naninirahan sa lupa, sabi ng PANGINOON ng mga hukbo.' 


text:
 "Kaya ikaw ay magsasalita ng mga salitang propesiyang ito laban sa kanilang lahat at sabihin mo sa kanila: 'Ang PANGINOON ay dadagundong mula sa itaas, at ilalakas ang kanyang tinig mula sa kanyang banal na tahanan; siya'y uungol nang malakas laban sa kanyang kawan; siya'y sisigaw, gaya ng mga pumipisa ng ubas, laban sa lahat ng naninirahan sa lupa. 


text:
 Ang ingay ay aabot hanggang sa mga dulo ng lupa; sapagkat ang PANGINOON ay may usapin laban sa mga bansa, siya'y pumapasok sa paghatol kasama ng lahat ng laman. Tungkol sa masasama, sila'y ibibigay niya sa tabak, sabi ng PANGINOON.' 


text:
 "Ganito ang sabi ng PANGINOON ng mga hukbo: Narito, ang kasamaan ay lumalaganap sa mga bansa at isang malakas na bagyo ay namumuo mula sa pinakamalayong bahagi ng daigdig! 


text:
 "At ang mapapatay ng PANGINOON sa araw na iyon ay magiging mula sa isang dulo ng lupa hanggang sa kabilang dulo. Sila'y hindi tataghuyan, o titipunin, o ililibing man; sila'y magiging dumi sa ibabaw ng lupa. 


text:
 "Humagulhol kayo, mga pastol, at sumigaw; at gumulong kayo sa abo, kayong mga panginoon ng kawan; sapagkat ang mga araw ng pagkatay sa inyo at pangangalat ninyo ay dumating na, at kayo'y babagsak na parang piling sisidlan. 


text:
 Pakinggan ninyo ang sigaw ng mga pastol, at ang hagulhol ng mga panginoon ng kawan! Sapagkat sinisira ng PANGINOON ang kanilang pastulan, 


text:
 Gaya ng leon ay iniwan niya ang kanyang kublihan, sapagkat ang kanilang lupain ay nasira dahil sa tabak ng manlulupig, at dahil sa kanyang mabangis na galit." 


text:
 Nang pasimula ng paghahari ni Jehoiakim na anak ni Josias, hari ng Juda, dumating ang salitang ito mula sa PANGINOON, na sinasabi: 


text:
 "Ganito ang sabi ng PANGINOON: Tumayo ka sa bulwagan ng bahay ng PANGINOON at sabihin mo sa lahat ng mga lunsod ng Juda na dumarating upang sumamba sa bahay ng PANGINOON ang lahat ng salita na iniutos ko sa iyo na sabihin sa kanila. Huwag kang magbawas ng kahit isang salita. 


text:
 Marahil ay makikinig sila, at bawat tao ay tatalikod sa kanyang masamang lakad; upang baguhin ko ang aking isip tungkol sa kasamaan na aking pinanukalang gawin dahil sa kanilang masasamang gawa. 


text:
 Sasabihin mo sa kanila, 'Ganito ang sabi ng PANGINOON: Kung hindi kayo makikinig sa akin, upang lumakad sa aking kautusan na aking inilagay sa harapan ninyo, 


text:
 at pakinggan ang mga salita ng aking mga lingkod na propeta, na kaagad kong sinugo, bagama't hindi ninyo pinakinggan, 


text:
 ay akin ngang gagawing gaya ng Shilo ang bahay na ito, at gagawin kong sumpa ang lunsod na ito para sa lahat ng mga bansa sa lupa.' " 


text:
 At narinig ng mga pari, ng mga propeta, at ng buong bayan si Jeremias na nagsasalita ng mga salitang ito sa bahay ng PANGINOON. 


text:
 Nang matapos si Jeremias sa pagsasalita ng lahat ng iniutos ng PANGINOON sa kanya na sabihin sa buong bayan, dinakip siya ng mga pari, ng mga propeta, at ng buong bayan, na sinasabi, "Ikaw ay tiyak na mamamatay! 


text:
 Bakit ka nagsalita ng propesiya sa  pangalan  ng PANGINOON,  na iyong sinasabi, 'Ang bahay na ito ay magiging gaya ng Shilo, at ang lunsod na ito ay mawawasak, na walang maninirahan?'" At ang lahat ng taong-bayan ay pumalibot kay Jeremias sa bahay ng PANGINOON. 


text:
 Nang mabalitaan ng mga pinuno ng Juda ang mga bagay na ito, sila'y umakyat sa bahay ng PANGINOON mula sa bahay ng hari at sila'y umupo sa pasukan ng Bagong Pintuan ng bahay ng PANGINOON. 


text:
 Nang magkagayo'y nagsalita ang mga pari at ang mga propeta sa mga pinuno at sa buong bayan, na sinasabi, "Ang taong ito ay nararapat sa hatol na kamatayan, sapagkat siya'y nagsalita ng propesiya laban sa lunsod na ito, gaya nang narinig ng inyong mga pandinig." 


text:
 Pagkatapos ay nagsalita si Jeremias sa lahat ng pinuno at sa buong bayan, na sinasabi, "Sinugo ako ng PANGINOON  upang  magsalita  ng propesiya laban sa bahay na ito at laban sa lunsod na ito ng lahat ng mga salita na inyong narinig. 


text:
 Kaya't ngayo'y baguhin ninyo ang inyong mga lakad at mga gawa, at sundin ninyo ang tinig ng PANGINOON ninyong Diyos; at babaguhin ng PANGINOON ang kanyang isip tungkol sa kasamaan na kanyang ipinahayag laban sa inyo. 


text:
 Ngunit tungkol sa akin, narito, ako'y nasa inyong kamay. Gawin ninyo sa akin ang inaakala ninyong mabuti at matuwid sa inyo. 


text:
 Tandaan lamang ninyo na kapag ako'y inyong pinatay, kayo'y magdadala ng walang salang dugo sa inyong sarili at sa lunsod na ito at sa mga mamamayan nito, sapagkat totoong sinugo ako ng PANGINOON sa inyo upang sabihin ang lahat ng mga salitang ito sa inyong mga pandinig." 


text:
 At sinabi ng mga pinuno at ng buong bayan sa mga pari at sa mga propeta, "Ang taong ito ay hindi nararapat sa hatol na kamatayan, sapagkat siya'y nagsalita sa atin sa pangalan ng PANGINOON nating Diyos." 


text:
 Ang ilan sa matatanda ng lupain ay tumindig at nagsalita sa buong kapulungan ng bayan, na nagsasabi, 


text:
 "Si Micaias na Morastita ay nagsalita ng propesiya sa mga araw ni Hezekias na hari ng Juda, at sinabi sa buong bayan ng Juda: 'Ganito ang sabi ng PANGINOON ng mga hukbo, Ang Zion ay aararuhing parang bukid; ang Jerusalem ay magiging bunton ng mga guho at ang bundok ng bahay ay magiging mataas na dako ng isang gubat.' 


text:
 Ipinapatay ba siya ni Hezekias na hari ng Juda at ng buong Juda? Hindi ba't natakot siya sa PANGINOON at hiniling ang lingap ng PANGINOON, at hindi ba't nagbago ng isip ang PANGINOON tungkol sa kasamaan na kanyang ipinahayag laban sa kanila? Ngunit malapit na tayong magdala ng malaking kasamaan laban sa ating mga sarili." 


text:
 May isa pang lalaki na nagsalita ng propesiya sa pangalan ng PANGINOON, si Urias na anak ni Shemaya na taga Kiryat-jearim. Siya'y nagsalita ng propesiya laban sa lupaing ito sa mga salitang katulad ng kay Jeremias. 


text:
 Nang marinig ni Haring Jehoiakim at ng lahat niyang mga mandirigma, at mga pinuno ang kanyang mga salita, pinagsikapan ng hari na ipapatay siya. Ngunit nang ito'y marinig ni Urias, siya'y natakot, tumakbo, at tumakas patungong Ehipto. 


text:
 At si Haring Jehoiakim ay nagsugo ng mga tauhan sa Ehipto, sina Elnatan na anak ni Acbor, at ilan pang mga kasama niya. 


text:
 Kanilang kinuha si Urias sa Ehipto, at dinala siya kay Haring Jehoiakim, na pumatay sa kanya sa pamamagitan ng tabak at itinapon ang kanyang bangkay sa mga libingan ng karaniwang tao. 


text:
 Ngunit ang kamay ni Ahikam na anak ni Safan ay sumasa kay Jeremias, anupa't hindi siya naibigay sa   mga  kamay  ng  taong-bayan upang patayin. 


text:
 Nang pasimula ng paghahari ni Zedekias na anak ni Josias, hari ng Juda, dumating ang salitang ito kay Jeremias mula sa PANGINOON, na sinasabi, 


text:
 Ganito ang sabi ng PANGINOON sa akin: "Gumawa ka para sa iyo ng mga panggapos at mga pamatok, at ilagay mo sa iyong batok. 


text:
 At magpasabi ka sa hari ng Edom, sa hari ng Moab, sa hari ng mga anak ni Ammon, sa hari ng Tiro, at sa hari ng Sidon, sa pamamagitan ng kamay ng mga sugo na nagtungo sa Jerusalem kay Zedekias na hari ng Juda. 


text:
 Ipagbilin mo para sa kanilang mga panginoon na sinasabi: 'Ganito ang sabi ng PANGINOON ng mga hukbo, ng Diyos ng Israel: Ganito ang inyong sasabihin sa inyong mga panginoon: 


text:
 "Ako ang gumawa ng lupa, pati ng tao at hayop na nasa ibabaw ng lupa, sa pamamagitan ng aking dakilang kapangyarihan at nakaunat na bisig; at ibinibigay ko ito sa kaninumang marapatin ko. 


text:
 Ngayon ay ibinigay ko ang lahat ng lupaing ito sa kamay ni Nebukadnezar, ang hari ng Babilonia, na aking lingkod, at ibinigay ko rin sa kanya ang mga hayop sa parang upang maglingkod sa kanya. 


text:
 Lahat ng mga bansa ay maglilingkod sa kanya, sa kanyang anak at sa kanyang apo, hanggang dumating ang panahon ng kanyang sariling lupain; at kung magkagayo'y gagawin siyang alipin ng maraming bansa at ng mga dakilang hari. 


text:
 At mangyayari na alinmang bansa o kaharian na hindi maglilingkod kay Nebukadnezar na hari ng Babilonia, at hindi maglalagay ng kanilang leeg sa ilalim ng pamatok ng hari ng Babilonia, parurusahan ko ang bansang iyon sa pamamagitan ng tabak, ng taggutom, at ng salot, sabi ng PANGINOON, hanggang sa malipol ko sila sa pamamagitan ng kanyang kamay. 


text:
 Ngunit tungkol sa iyo, huwag kayong makinig sa inyong mga propeta, sa inyong mga manghuhula, sa inyong mga tagapanaginip, sa inyong mga salamangkero, o sa inyong mga manggagaway, na nagsasalita sa inyo, na sinasabi, 'Hindi kayo maglilingkod sa hari ng Babilonia!' 


text:
 Sapagkat kasinungalingan ang kanilang propesiya sa inyo, upang ilayo kayo sa inyong lupain; at palalayasin ko kayo at kayo'y malilipol. 


text:
 Ngunit ang bansang maglalagay ng kanyang leeg sa ilalim ng pamatok ng hari ng Babilonia at maglilingkod sa kanya, ay hahayaan kong manatili sa kanyang sariling lupain, at kanilang bubungkalin iyon at maninirahan doon, sabi ng PANGINOON." '" 


text:
 Kay Zedekias na hari ng Juda ay nagsalita ako ng mga ganito ring salita, na sinasabi, "Ipailalim ninyo ang inyong mga leeg sa pamatok ng hari ng Babilonia, at inyong paglingkuran siya at ang kanyang sambayanan, at kayo'y mabubuhay. 


text:
 Bakit kayo mamamatay, ikaw at ang iyong bayan sa pamamagitan ng tabak, ng taggutom at ng salot, gaya ng sinabi ng PANGINOON tungkol sa bansang hindi maglilingkod sa hari ng Babilonia? 


text:
 Kaya't huwag kayong makinig sa mga salita ng mga propeta na nagsasalita sa inyo, na sinasabi, 'Hindi kayo maglilingkod sa hari ng Babilonia,' sapagkat kasinungalingan ang propesiya nila sa inyo. 


text:
 Hindi ko sila sinugo, sabi ng PANGINOON, kundi sila'y nagsasalita ng propesiya na may kasinungalingan sa aking pangalan upang palayasin ko kayo at kayo'y malipol, kayo at ang mga propeta na nagsasalita ng propesiya sa inyo." 


text:
 Pagkatapos ay nagsalita ako sa mga pari at sa buong sambayanang ito, na nagsasabi, "Ganito ang sabi ng PANGINOON: Huwag kayong makinig sa mga salita ng inyong mga propeta na nagsasalita ng propesiya sa inyo, na nagsasabi, 'Narito, ang mga sisidlan ng bahay ng PANGINOON ay malapit nang ibalik mula sa Babilonia,' sapagkat kasinungalingan ang propesiya nila sa inyo. 


text:
 Huwag kayong makinig sa kanila. Maglingkod kayo sa hari ng Babilonia, at kayo'y mabubuhay. Bakit kailangang mawasak ang lunsod na ito? 


text:
 Kung sila'y mga propeta,  at kung ang salita ng PANGINOON ay nasa kanila, magsumamo sila ngayon sa PANGINOON ng mga hukbo, upang ang mga sisidlan na naiwan sa bahay ng  PANGINOON,  at sa bahay ng hari ng Juda, at sa Jerusalem ay huwag mapapunta sa Babilonia. 


text:
 Sapagkat ganito ang sabi ng PANGINOON ng mga hukbo tungkol sa mga haligi, sa tangke ng tubig, tungkol sa mga patungan, at sa iba pang mga kagamitan na naiwan sa lunsod na ito, 


text:
 na hindi tinangay ni Nebukadnezar, na hari ng Babilonia, nang kanyang dalhing bihag mula sa Jerusalem hanggang sa Babilonia si Jeconias na anak ni Jehoiakim na hari ng Juda, pati ang lahat ng maharlika ng Juda at Jerusalem — 


text:
 Oo, ganito ang sabi ng PANGINOON ng mga hukbo, ng Diyos ng Israel, tungkol sa mga kagamitang naiwan sa bahay ng PANGINOON, sa bahay ng hari ng Juda, at sa Jerusalem: 


text:
 Ang mga iyon ay dadalhin sa Babilonia at mananatili roon hanggang sa araw na dalawin ko ang mga  iyon,  sabi  ng  PANGINOON. Kung magkagayo'y ibabalik ko ang mga iyon at isasauli ko sa dakong ito." 


text:
 Nang taon ding iyon, sa pasimula ng paghahari ni Zedekias na hari ng Juda, sa ikalimang buwan ng ikaapat na taon, si Hananias na anak ni Azur, ang propetang taga-Gibeon, ay nagsalita sa akin sa bahay ng PANGINOON, sa harapan ng mga pari at ng buong bayan, na nagsasabi, 


text:
 "Ganito ang sinasabi ng PANGINOON ng mga hukbo, ng Diyos ng Israel: Binali ko ang pamatok ng hari ng Babilonia. 


text:
 Sa loob ng dalawang taon ay ibabalik ko sa dakong ito ang lahat ng kagamitan ng bahay ng PANGINOON, na tinangay ni Nebukadnezar na hari ng Babilonia mula sa dakong ito, at dinala sa Babilonia. 


text:
 Ibabalik ko rin sa dakong ito si Jeconias na anak ni Jehoiakim, na hari ng Juda, at ang lahat ng bihag mula sa Juda na pumunta sa Babilonia, sabi ng PANGINOON, sapagkat aking babaliin ang pamatok ng hari ng Babilonia." 


text:
 Nang magkagayo'y nagsalita si propeta Jeremias kay Hananias na propeta sa harapan ng mga pari at ng buong bayan na nakatayo sa bahay ng PANGINOON; 


text:
 at sinabi ni propeta Jeremias, "Amen! Gayon nawa ang gawin ng PANGINOON. Pagtibayin nawa ng PANGINOON ang iyong mga salita na iyong ipinahayag, at ibalik sa lugar na ito mula sa Babilonia ang mga kagamitan ng bahay ng PANGINOON, at ang lahat ng bihag. 


text:
 Gayunma'y pakinggan ninyo ngayon ang mga salitang ito na sasabihin ko sa pandinig mo at sa pandinig ng buong bayan. 


text:
 Ang mga propetang naunasa akin at nauna sa iyo mula nang mga unang panahon ay nagsalita ng propesiya tungkol sa digmaan, taggutom, at salot laban sa maraming bansa at mga makapangyarihang kaharian. 


text:
 Ang propeta na nagpapahayag ng kapayapaan, kapag ang salita ng propetang iyon ay naganap, kung gayon ang propetang iyon ay makikilalang tunay na sinugo ng PANGINOON." 


text:
 Nang magkagayo'y kinuha ng propetang si Hananias ang mga pamatok mula sa leeg ng propetang si Jeremias, at binali ang mga iyon. 


text:
 At si Hananias ay nagsalita sa harapan ng buong bayan, na nagsasabi, "Ganito ang sabi ng PANGINOON: Gayon ko babaliin ang pamatok ni Nebukadnezar na hari ng Babilonia mula sa leeg ng lahat ng bansa sa loob ng dalawang taon." Pagkatapos nito, si propeta Jeremias ay humayo sa kanyang lakad. 


text:
 Pagkalipas  ng ilang panahon pagkatapos na mabali ni propeta Hananias ang pamatok mula sa leeg ni propeta Jeremias, ang salita ng PANGINOON ay dumating kay Jeremias: 


text:
 "Humayo ka at magsalita ka kay Hananias, na sinasabi, 'Ganito ang sabi ng PANGINOON: Mga pamatok na kahoy ang iyong binali, ngunit pinalitan mo ang mga iyon ng mga pamatok na bakal. 


text:
 Sapagkat ganito ang sabi ng PANGINOON ng mga hukbo, ng Diyos ng Israel: Ako'y naglagay ng pamatok na bakal sa leeg ng lahat ng mga bansang ito upang sila'y maglingkod kay Nebukadnezar na hari ng Babilonia, at sila'y maglilingkod sa kanya. At ibinigay ko rin sa kanya ang mga hayop sa parang!'" 


text:
 At sinabi ng propetang si Jeremias kay Hananias na propeta, "Makinig ka, Hananias, hindi ka sinugo ng PANGINOON, kundi iyong pinaasa ang bayang ito sa kasinungalingan. 


text:
 Kaya't ganito ang sabi ng PANGINOON: 'Aalisin kita mula sa ibabaw ng lupa. Mamamatay ka sa taong ito, sapagkat ikaw ay nagsalita ng paghihimagsik laban sa PANGINOON.' " 


text:
 Ito ang mga salita ng sulat  na ipinadala ni propeta Jeremias mula sa Jerusalem sa nalabi sa mga matanda sa mga bihag, at sa mga pari, sa mga propeta, at sa lahat ng taong-bayan, na dinalang bihag ni Nebukadnezar sa Babilonia mula sa Jerusalem. 


text:
 Ito ay pagkatapos na makaalis sa Jerusalem si Haring Jeconias, at ang inang reyna, ang mga eunuko, ang mga pinuno ng Juda at Jerusalem, ang mga manggagawa at ang mga panday. 


text:
 Ito ay ipinadala sa pamamagitan ng kamay ni Elasa na anak ni Safan, at ni Gemarias na anak ni Hilkias, na isinugo ni Zedekias na hari ng Juda kay Nebukadnezar na hari ng Babilonia, na sinasabi, 


text:
 "Ganito ang sabi ng PANGINOON ng mga hukbo, ng Diyos ng Israel, sa lahat ng mga bihag na aking ipinadalang-bihag sa Babilonia mula sa Jerusalem: 


text:
 Magtayo kayo ng mga bahay at inyong tirahan. Kayo'y maghalaman at kainin ninyo ang bunga ng mga iyon. 


text:
 Magsipag-asawa kayo, at maging ama ng mga anak na lalaki at babae. Ikuha ninyo ng mga asawa ang inyong mga anak na lalaki, at inyong ibigay ang inyong mga anak na babae upang mag-asawa, upang magkaanak sila ng mga lalaki at mga babae. Magparami kayo roon at huwag mabawasan. 


text:
 At inyong hanapin ang kapakanan ng lunsod na aking pinagdalhang bihag sa inyo, at inyong idalangin iyon sa PANGINOON, sapagkat sa kapakanan niyon ay magkakaroon kayo ng kapakanan. 


text:
 Sapagkat ganito  ang sabi ng PANGINOON ng mga hukbo, ng Diyos ng Israel: Huwag kayong padadaya sa inyong mga propeta at sa inyong mga manghuhula na kasama ninyo, huwag kayong makikinig sa mga panaginip na kanilang napapanaginip, 


text:
 sapagkat kasinungalingan  ang propesiya na sinasabi nila sa inyo sa aking pangalan, hindi ko sila sinugo, sabi ng PANGINOON. 


text:
 "Sapagkat ganito ang sabi ng PANGINOON: Kapag naganap na ang pitumpung taon para sa Babilonia, dadalawin ko kayo, at tutuparin ko sa inyo ang aking pangako, at ibabalik ko kayo sa dakong ito. 


text:
 Sapagkat nalalaman ko ang aking mga panukala para sa inyo, sabi ng PANGINOON, mga panukala para sa ikabubuti at hindi sa ikasasama, upang bigyan kayo ng kinabukasan at ng pag-asa. 


text:
 Ako'y inyong matatagpuan, sabi ng PANGINOON, at ibabalik ko ang inyong mga kayamanan at titipunin ko kayo mula sa lahat ng mga bansa at sa lahat ng dako na aking pinagtabuyan sa inyo, sabi ng PANGINOON. Ibabalik ko kayo sa dakong pinagkunan ko sa inyo tungo sa pagkabihag. 


text:
 Ganito ang sabi ng PANGINOON tungkol sa hari na nakaluklok sa trono ni David, at tungkol sa lahat ng taong-bayan na nakatira sa lunsod na ito, ang inyong mga kapatid na hindi nagsilabas na kasama ninyo sa pagkabihag: 


text:
 'Ganito ang sabi ng PANGINOON ng mga hukbo: Narito, pararatingin ko sa kanila ang tabak, ang taggutom, at salot, at gagawin ko silang parang masasamang igos na hindi makain dahil sa kabulukan. 


text:
 Hahabulin ko sila ng tabak, tag-gutom, at ng salot, at gagawin ko silang kakutyaan sa lahat ng kaharian sa lupa, upang maging isang sumpa at katatakutan, panunuya, at kahihiyan sa gitna ng lahat ng mga bansa na aking pinagtabuyan sa kanila; 


text:
 sapagkat hindi nila pinakinggan ang aking mga salita, sabi ng PANGINOON, na ako'y maagang bumangon na isinugo sa inyo sa pamamagitan ng mga lingkod kong mga propeta, ngunit ayaw ninyong makinig, sabi ng PANGINOON' — 


text:
 Pakinggan ninyo ang salita ng PANGINOON, kayong lahat na mga bihag, na aking itinaboy sa Babilonia mula sa Jerusalem: 


text:
 'Ganito ang sabi ng PANGINOON ng mga hukbo, ng Diyos ng Israel, tungkol kay Ahab na anak ni Kolaias, at tungkol kay Zedekias na anak ni Maasias na nagpapahayag ng kasinungalingan sa inyo sa aking pangalan: Ibibigay ko sila sa kamay ni Nebukadnezar na hari ng Babilonia, at kanyang papatayin sila sa inyong harapan. 


text:
 Dahil sa kanila, ang sumpang ito ay gagamitin ng lahat ng bihag sa Juda na nasa Babilonia: "Gawin ka nawa ng PANGINOON na gaya ni Zedekias at ni Ahab, na inihaw sa apoy ng hari ng Babilonia," 


text:
 sapagkat gumawa sila ng kahangalan sa Israel at sila'y nangalunya sa mga asawa ng kanilang mga kapwa, at bumigkas ng mga salita ng kasinungalingan sa aking pangalan na hindi ko iniutos sa kanila. Ako ang nakakaalam at ako'y saksi, sabi ng PANGINOON!'" 


text:
 "Ganito ang sabi ng PANGINOON ng mga hukbo, ng Diyos ng Israel: Sapagkat nagpadala ka ng mga sulat sa iyong sariling pangalan sa lahat ng taong nasa Jerusalem, at kay Sefanias na anak ng paring si Maasias, at sa lahat ng mga pari, na iyong sinasabi, 


text:
 'Ginawa kang pari ng PANGINOON sa halip na si Jehoiada na pari, upang mamahala sa bahay ng PANGINOON sa bawat taong ulol na nagsasalita  ng  propesiya,  upang iyong ilagay siya sa kulungan at tanikala. 


text:
 Ngayon nga'y bakit hindi mo sinaway si Jeremias na taga-Anatot na nagsasalita ng propesiya sa inyo, 


text:
 sapagkat nagpadala siya sa amin sa Babilonia na sinasabi, "Ang inyong pagkabihag ay magtatagal. Kayo'y magtayo ng mga bahay at inyong tirahan. Kayo'y maghalaman at inyong kainin ang bunga ng mga iyon.' " 


text:
 "Ikaw ay magsugo sa lahat ng mga bihag, na iyong sabihin, 'Ganito ang sabi ng PANGINOON tungkol kay Shemaya na taga-Nehelam. Sapagkat nagpahayag si Shemaya sa inyo, gayong hindi ko siya sinugo, at pinaasa kayo sa kasinungalingan, 


text:
 kaya't ganito ang sabi ng PANGINOON: Narito, parurusahan ko si Shemaya na taga-Nehelam at ang kanyang lahi. Hindi siya magkakaroon ng sinuman na nabubuhay na kasama ng bayang ito na makakakita ng kabutihang gagawin ko sa aking bayan, sapagkat siya'y nagsalita ng paghihimagsik laban sa PANGINOON,' " sabi ng PANGINOON. 


text:
 "Ganito ang sabi ng PANGINOON, ng Diyos ng Israel: Isulat mo sa isang aklat ang lahat ng mga salita na aking sinabi sa iyo. 


text:
 Sapagkat narito, ang mga araw ay dumarating na aking ibabalik ang mga kayamanan ng aking bayang Israel at Juda, sabi ng PANGINOON. At ibabalik ko rin sila sa lupain na aking ibinigay sa kanilang mga ninuno, at aangkinin nila ito." 


text:
 "Ganito ang sabi ng PANGINOON: Kami ay nakarinig ng sigaw ng pagkasindak, ng takot, at walang kapayapaan. 


text:
 Kayo'y magtanong ngayon, at inyong tingnan, ang lalaki ba ay makakapanganak? Kung gayo'y bakit nakikita ko ang bawat lalaki na ang mga kamay ay nasa kanyang mga balakang na parang babaing manganganak? Bakit ang bawat mukha ay namumutla? 


text:
 Naku! Dakila ang araw na iyon, at walang gaya niyon; iyon ay panahon ng kaguluhan para kay Jacob; gayunma'y maliligtas siya mula roon. 


text:
 "At mangyayari sa araw na iyon, sabi ng PANGINOON ng mga hukbo, na aking babaliin ang pamatok mula sa kanilang leeg, at aking lalagutin ang kanilangs mga gapos at hindi na sila aalipinin pa ng mga dayuhan. 


text:
 Ngunit kanilang paglilingkuran ang PANGINOON nilang Diyos at si David na kanilang hari, na aking ibabangon para sa kanila. 


text:
 "Kaya't huwag kang matakot, O Jacob na aking lingkod, sabi ng PANGINOON; ni manlupaypay, O Israel; sapagkat ililigtas kita mula sa malayo, at ang iyong mga anak mula sa lupain ng kanilang pagkabihag. Ang Jacob ay babalik at magkakaroon ng kapayapaan at kaginhawahan, at walang tatakot sa kanya. 


text:
 Sapagkat ako'y kasama mo upang iligtas ka, sabi ng PANGINOON; lubos kong lilipulin ang lahat ng mga bansa na kung saan ay ikinalat kita, ngunit tungkol sa iyo ay hindi kita lubos na lilipulin. Parurusahan kita nang makatarungang sukat, walang pagsalang hindi kita iiwan na hindi napaparusahan. 


text:
 "Sapagkat ganito ang sabi ng PANGINOON: Ang iyong sakit ay wala nang lunas, at ang iyong sugat ay malubha. 


text:
 Kinalimutan ka na ng lahat mong mangingibig; wala na silang malasakit sa iyo; sapagkat sinugatan kita ng sugat ng isang kaaway, ng parusa ng isang malupit; sapagkat malaki ang iyong paglabag, at ang iyong mga kasalanan ay napakarami. 


text:
 Bakit iniiyakan mo ang iyong sakit? Ang iyong karamdaman ay wala nang lunas. Sapagkat malaki ang iyong paglabag, at ang iyong mga kasalanan ay napakarami, na ginawa ko ang mga bagay na ito sa iyo. 


text:
 Kaya't silang lahat na lumalamon sa iyo ay lalamunin, at lahat mong mga kaaway, bawat isa sa kanila ay pupunta sa pagkabihag; silang nananamsam sa iyo ay magiging samsam, at lahat ng sumisila sa iyo ay ibibigay ko upang masila. 


text:
 Sapagkat panunumbalikin ko sa iyo ang kalusugan, at pagagalingin ko ang iyong mga sugat, sabi ng PANGINOON; sapagkat tinawag ka nilang isang itinakuwil: 'Ito ang Zion, walang nagmamalasakit sa kanya!' 


text:
 "Ganito ang sabi ng PANGINOON: Narito, ibabalik ko ang mga kayamanan ng mga tolda ni Jacob, at kahahabagan ko ang kanyang mga tirahan; ang lunsod ay muling itatayo sa kanyang lugar, at ang palasyo ay tatayo sa dati niyang kinalalagyan. 


text:
 Buhat sa kanila ay magmumula ang mga awit ng pasasalamat, at ang mga tinig ng mga nagdiriwang. Pararamihin ko sila, at sila'y hindi mababawasan; akin silang pararangalan, at sila'y hindi magiging hamak. 


text:
 Ang kanilang mga anak ay magiging gaya nang una, at ang kanilang kapulungan ay matatatag sa harapan ko, at parurusahan ko ang lahat ng umaapi sa kanila. 


text:
 Ang kanilang pinuno ay magiging isa sa kanila, at ang kanilang tagapamahala ay magmumula sa gitna nila; palalapitin ko siya, at siya'y lalapit sa akin, sapagkat sino ang mangangahas na lumapit sa akin? sabi ng PANGINOON. 


text:
 Narito, ang bagyo ng PANGINOON! Ang poot ay lumabas na, isang paikut-ikot na unos; ito ay sasabog sa ulo ng masama. 


text:
 Ang mabangis na galit ng PANGINOON ay hindi uurong hanggang sa kanyang maigawad at hanggang maisagawa niya ang balak ng kanyang isipan. Sa mga huling araw ay inyong mauunawaan ito. 


text:
 "Sa panahong iyon, sabi ng PANGINOON, ako ang magiging Diyos ng lahat ng angkan ni Israel, at sila'y magiging aking bayan." 


text:
 Ganito ang sabi ng PANGINOON: "Ang mga taong nakaligtas sa tabak ay nakatagpo ng biyaya sa ilang; nang ang Israel ay maghanap ng kapahingahan. 


text:
 Ang PANGINOON ay nagpakita sa kanya mula sa malayo. Inibig kita ng isang walang hanggang pag-ibig, kaya't ipinagpatuloy ko ang aking kagandahang-loob sa iyo. 


text:
 Muli kitang itatayo, at ikaw ay muling maitatayo, O birhen ng Israel! Muli mong gagayakan ang iyong sarili ng mga tamburin, at lalabas ka sa pagsasayaw ng mga nagsasaya. 


text:
 Muli kang magtatanim ng mga ubasan sa mga bundok ng Samaria; ang mga tagapagtanim ay magtatanim, at masisiyahan sa bunga. 


text:
 Sapagkat magkakaroon ng araw na ang mga bantay ay sisigaw sa mga burol ng Efraim: 'Bangon, at tayo'y umahon sa Zion, sa PANGINOON nating Diyos.'" 


text:
 Sapagkat ganito ang sabi ng PANGINOON: "Umawit kayo nang malakas na may kagalakan para sa Jacob, at magsihiyaw kayo dahil sa pinuno ng mga bansa; magpahayag, magpuri, at magsabi, 'O PANGINOON, iligtas mo ang iyong bayan, ang nalabi ng Israel.' 


text:
 Narito, dadalhin ko sila mula sa hilagang lupain, at titipunin ko sila mula sa pinakamalayong bahagi ng daigdig. Kasama nila ang bulag at ang pilay, ang babaing may anak at ang malapit nang manganak ay magkakasama; isang malaking pulutong, sila'y babalik rito. 


text:
 Sila'y darating na may iyakan, at may mga pakiusap na papatnubayan ko silang pabalik, palalakarin ko sila sa tabi ng mga batis ng tubig, sa matuwid na daan na hindi nila kakatisuran; sapagkat ako'y ama sa Israel, at ang Efraim ang aking panganay. 


text:
 "Inyong pakinggan ang salita ng PANGINOON, O mga bansa, at inyong ipahayag sa mga pulo sa malayo; inyong sabihin, 'Ang nagpakalat sa Israel ay siyang magtitipon sa kanya, at iingatan siya gaya ng pag-iingat ng pastol sa kanyang kawan.' 


text:
 Sapagkat tinubos ng PANGINOON ang Jacob, at kanyang tinubos siya sa kamay ng higit na malakas kaysa kanya. 


text:
 Sila'y darating at aawit nang malakas sa kaitaasan ng Zion, at sila'y magniningning dahil sa kabutihan ng PANGINOON, dahil sa butil, at sa alak, langis, at dahil sa guya ng kawan at ng bakahan; at ang kanilang buhay ay magiging gaya ng dinilig na halamanan; at sila'y hindi na manlulupaypay pa. 


text:
 Kung magkagayo'y magagalak ang dalaga sa sayawan, at ang mga binata at matatanda ay magsasaya. Gagawin kong kagalakan ang kanilang pagluluksa, aaliwin ko sila at bibigyan ko ng kagalakan sa kanilang kalungkutan. 


text:
 Bubusugin ko ng kasaganaan ang kaluluwa ng mga pari, at ang aking bayan ay masisiyahan sa aking kabutihan, sabi ng PANGINOON." 


text:
 Ganito ang sabi ng PANGINOON, "Isang tinig ang naririnig sa Rama, panaghoy at mapait na pag-iyak. Iniiyakan ni Raquel ang kanyang mga anak; siya'y tumatangging maaliw dahil sa kanyang mga anak, sapagkat sila'y wala na." 


text:
 Ganito ang sabi ng PANGINOON: "Itigil mo ang iyong tinig sa pag-iyak, at ang iyong mga mata sa pagluha; sapagkat gagantimpalaan ang iyong mga gawa, sabi ng PANGINOON; at sila'y babalik mula sa lupain ng kaaway. 


text:
 May pag-asa para sa iyong hinaharap, sabi ng PANGINOON; at ang iyong mga anak ay babalik sa kanilang sariling lupain. 


text:
 Tunay na aking narinig ang Efraim na tumataghoy, 'Pinarusahan mo ako, at ako'y naparusahan na parang guya na hindi pa naturuan; ibalik mo ako upang ako'y mapanumbalik, sapagkat ikaw ang PANGINOON kong Diyos. 


text:
 Sapagkat pagkatapos kong tumalikod ay nagsisi ako; at pagkatapos na ako'y maturuan ay sinugatan ko ang aking hita; ako'y napahiya, at ako'y nalito, sapagkat dinala ko ang kahihiyan ng aking kabataan!' 


text:
 Si Efraim ba'y aking minamahal na anak? Siya ba ang giliw kong anak? Sapagkat kung gaano ako kadalas nagsasalita laban sa kanya, ay gayon ko siya naaalala. Kaya't nasasabik ang aking puso sa kanya; ako'y tiyak na maaawa sa kanya, sabi ng PANGINOON. 


text:
 "Maglagay ka ng mga pananda sa daan para sa iyo, gumawa ka ng mga posteng tanda: ituwid mo ang iyong pag-iisip sa lansangan, ang daan na iyong dinadaanan. Bumalik ka, O birhen ng Israel, bumalik ka rito sa iyong mga lunsod. 


text:
 Hanggang kailan ka magpapabalik-balik, O ikaw na di tapat na anak na babae? Sapagkat ang PANGINOON ay lumikha ng isang bagong bagay sa lupa: ang isang lalaki ay palilibutan ng isang babae." 


text:
 Ganito ang sabi ng PANGINOON ng mga hukbo, ng Diyos ng Israel: "Minsan pa ay gagamitin nila ang mga salitang ito sa lupain ng Juda at sa mga bayan nito, kapag ibinalik ko ang kanilang mga kayamanan: 'Pagpalain ka ng PANGINOON, O tahanan ng katuwiran, O banal na burol!' 


text:
 Ang Juda at ang lahat ng bayan niya ay magkasamang titira doon, ang mga magbubukid at ang mga gumagala na may mga kawan. 


text:
 Sapagkat aking bibigyang kasiyahan ang pagod na kaluluwa, at bawat nanlulupaypay ay aking pasisiglahin." 


text:
 "Narito, ang mga araw ay dumarating, sabi ng PANGINOON, na aking hahasikan ang sambahayan ng Israel at ang sambahayan ng Juda ng binhi ng tao at ng binhi ng hayop. 


text:
 At mangyayari, na kung paanong binantayan ko sila upang bunutin,  at upang wasakin,  upang ibagsak, upang lipulin at dalhan ng kasamaan, gayon ko sila babantayan upang magtayo at magtanim, sabi ng PANGINOON. 


text:
 Sa mga araw na iyon ay hindi na nila sasabihin: 'Ang mga magulang ay kumain ng maaasim na ubas, at ang mga ngipin ng mga anak ay nangingilo.' 


text:
 Ngunit bawat isa  ay mamamatay dahil sa kanyang sariling kasamaan; bawat taong kumakain ng maaasim na ubas ay mangingilo ang ngipin. 


text:
 Narito, ang mga araw ay dumarating, sabi ng PANGINOON, na ako'y gagawa ng panibagong tipan sa sambahayan ng Israel at sa sambahayan ng Juda, 


text:
 hindi katulad ng tipan na ginawa ko sa kanilang mga ninuno nang kunin ko sila sa pamamagitan ng kamay upang ilabas sila sa lupain ng Ehipto — ang aking tipan na kanilang sinira, bagaman ako'y asawa sa kanila, sabi ng PANGINOON. 


text:
 Ngunit ito ang tipan na aking gagawin sa sambahayan ng Israel pagkatapos ng mga araw na iyon, sabi ng PANGINOON: Ilalagay ko ang aking kautusan sa kanilang kalooban, at aking isusulat iyon sa kanilang mga puso; at ako'y magiging kanilang Diyos at sila'y magiging aking bayan. 


text:
 At hindi na tuturuan ng bawat isa sa kanila ang kanyang kapwa, at ng bawat tao ang kanyang kapatid, na magsasabi, 'Kilalanin mo ang PANGINOON;' sapagkat ako'y makikilala nilang lahat, mula sa pinakahamak sa kanila hanggang sa pinakadakila, sapagkat patatawarin ko ang kanilang kasamaan, at ang kanilang kasalanan ay hindi ko na aalalahanin pa," sabi ng PANGINOON. 


text:
 Ganito ang sabi ng PANGINOON, na nagbibigay ng araw bilang liwanag sa maghapon, at ng mga takdang kaayusan ng buwan at ng mga bituin bilang liwanag sa gabi, na nagpapakilos sa dagat upang umugong ng mga alon niyon — ang PANGINOON ng mga hukbo ang kanyang pangalan: 


text:
 "Kung ang takdang kaayusan na ito ay humiwalay sa harapan ko, sabi ng PANGINOON, ang binhi ng Israel ay hihinto sa pagiging isang bansa sa harapan ko magpakailanman." 


text:
 Ganito ang sabi ng PANGINOON: "Kung ang mga langit sa itaas ay masusukat, at ang mga saligan ng lupa sa ilalim ay magalugad, akin ngang itatakuwil ang buong lahi ng Israel dahil sa lahat nilang nagawa, sabi ng PANGINOON." 


text:
 "Narito, ang mga araw ay dumarating, sabi ng PANGINOON, na ang lunsod ay maitatayo para sa PANGINOON mula sa tore ng Hananel hanggang sa Pintuang-bayan sa Panulukan. 


text:
 At ang buong libis  ng  mga bangkay at mga abo, at ang lahat ng parang hanggang sa batis ng Cedron,  hanggang sa  panulukan  ng Pintuang-bayan ng Kabayo  patungong silangan ay magiging banal sa PANGINOON. Hindi na ito mabubunot o magigiba kailanman." 


text:
 Ang salita na dumating kay Jeremias mula sa PANGINOON nang ikasampung taon ni Zedekias na hari ng Juda, na siyang ikalabingwalong taon ni Nebukadnezar. 


text:
 Nang panahong iyon ay kinukubkob ng hukbo ng hari ng Babilonia ang Jerusalem, at si Jeremias na propeta ay nakakulong sa bulwagan ng bantay na nasa palasyo ng hari ng Juda, 


text:
 sapagkat ibinilanggo siya ni Zedekias na hari ng Juda, na sinasabi, "Bakit ka nagsasalita ng propesiya at nagsasabi, 'Ganito ang sabi ng PANGINOON: Narito, ibibigayko ang lunsod na ito sa kamay ng hari ng Babilonia, at kanyang sasakupin ito. 


text:
 Si Zedekias na hari ng Juda ay hindi makakatakas sa kamay ng mga Caldeo, kundi tiyak na ibibigay sa kamay ng hari ng Babilonia, at siya'y makikipag-usap sa kanya nang mukhaan at makikita siya nang mata sa mata. 


text:
 At kanyang dadalhin si Zedekias sa Babilonia, at siya'y mananatili roon hanggang sa dalawin ko siya, sabi ng PANGINOON; bagaman labanan ninyo ang mga Caldeo, hindi kayo magtatagumpay?'" 


text:
 Narito, si Hanamel na anak ni Shallum na iyong tiyuhin ay darating sa iyo, at magsasabi, 'Bilhin mo ang bukid ko na nasa Anatot, sapagkat mayroon kang karapatan ng pagtubos sa pamamagitan ng pagbili.' 


text:
 Sa gayo'y si Hanamel na anak ng aking tiyuhin ay dumating sa akin sa bulwagan ng bantay ayon sa salita ng PANGINOON, at sinabi sa akin, 'Bilhin mo ang aking bukid na nasa Anatot, sa lupain ng Benjamin, sapagkat mayroon kang karapatan ng pagmamay-ari at ang pagtubos ay nasa iyo; bilhin mo ito para sa iyong sarili!' Nang magkagayo'y nalaman ko na ito'y salita ng PANGINOON. 


text:
 "At binili ko ang bukid na nasa Anatot kay Hanamel na anak ng aking tiyuhin, at tinimbang ko sa kanya   ang salapi — labimpitong siklong pilak. 


text:
 Nilagdaan ko ang kasulatan, tinatakan ito, tumawag ng mga saksi, at tinimbang ko sa kanya ang salapi sa timbangan. 


text:
 Pagkatapos ay kinuha ko ang may tatak na kasulatan ng pagkabili na naglalaman ng mga kasunduan at pasubali, at ang bukas na sipi. 


text:
 Ibinigay ko ang kasulatan ng pagkabili kay Baruc na anak ni Nerias, na anak ni Maasias, sa harapan ni Hanamel na anak ng aking tiyuhin, sa harapan ng mga saksi na lumagda sa kasulatan ng pagkabili, at sa harapan ng lahat ng mga Judio na nakaupo sa bulwagan ng bantay. 


text:
 'Ganito ang sabi ng PANGINOON ng mga hukbo, ng Diyos ng Israel: Kunin mo itong natatakang kasulatan ng pagkabili at itong bukas na kasulatan, at iyong ilagay sa sisidlang lupa upang tumagal ang mga ito nang mahabang panahon. 


text:
 Sapagkat ganito ang sabi ng PANGINOON ng mga  hukbo, ng Diyos ng Israel: Muling mabibili sa lupaing ito ang mga bahay, mga bukid, at mga ubasan!' 


text:
 "Pagkatapos  na maibigay ko ang  kasulatan  ng  pagkabili  kay Baruc na anak ni Nerias, nanalangin ako sa PANGINOON, na sinasabi: 


text:
 'Ah Panginoong DIYOS!  Ikaw ang siyang gumawa ng langit at ng lupa sa pamamagitan ng iyong dakilang kapangyarihan, at sa pamamagitan ng iyong unat na kamay! Walang bagay na napakahirap sa iyo, 


text:
 na nagpapakita ng kagandahang-loob sa mga libu-libo, ngunit pinagbabayad  ang  kasamaan  ng mga magulang sa kanilang mga anak kasunod nila, O dakila at makapangyarihang Diyos. Ang kanyang pangalan ay PANGINOON ng mga hukbo; 


text:
 dakila sa payo at makapangyarihan sa gawa; na ang mga mata ay mulat sa lahat ng lakad ng anak ng mga tao, na ginagantimpalaan ang bawat isa ayon sa kanyang mga lakad, at ayon sa bunga ng kanyang mga gawa. 


text:
 Ikaw ay nagpakita ng mga tanda at mga kababalaghan sa lupain ng Ehipto, at hanggang sa araw na ito sa Israel at sa gitna ng sangkatauhan, at gumawa ka ng pangalan para sa iyong sarili, gaya ng sa araw na ito. 


text:
 Inilabas mo ang iyong bayang Israel sa lupain ng Ehipto sa pamamagitan ng mga tanda at ng mga kababalaghan, ng malakas na kamay, ng unat na bisig, at may malaking kakilabutan; 


text:
 at ibinigay mo sa kanila ang lupaing ito na iyong ipinangako sa kanilang mga ninuno na ibibigay sa kanila, isang lupain na binubukalan ng gatas at pulot. 


text:
 Sila'y pumasok at inangkin nila ito, ngunit hindi nila dininig ang iyong tinig o lumakad man sa iyong kautusan; wala silang ginawa sa lahat ng iyong iniutos na gawin nila. Kaya't pinarating mo sa kanila ang lahat ng kasamaang ito. 


text:
 Narito, ang mga bunton ng pagkubkob ay dumating sa lunsod upang sakupin ito; at dahil sa tabak, taggutom, at salot, ang lunsod ay ibinigay sa kamay ng mga Caldeo na lumalaban dito. Kung ano ang iyong sinabi ay nangyayari; at narito, nakikita mo ito. 


text:
 Sinabi mo sa akin, O Panginoong DIYOS, "Bilhin mo ng salapi ang bukid, at tumawag ka ng mga saksi," — bagaman ang lunsod ay ibinibigay sa kamay ng mga Caldeo.' " 


text:
 "Narito, ako ang PANGINOON, ang Diyos ng lahat ng laman; mayroon bang anumang napakahirap para sa akin? 


text:
 Kaya't ganito ang sabi ng PANGINOON: Ibibigay ko ang lunsod na ito sa kamay ng mga Caldeo at sa kamay ni Nebukadnezar na hari ng Babilonia, at sasakupin niya ito. 


text:
 Ang mga Caldeo na lumalaban sa lunsod na ito ay darating at susunugin ang lunsod na ito, pati ang mga bahay na ang mga bubungan ay kanilang pinaghandugan ng insenso kay Baal at pinagbuhusan ng mga handog na inumin para sa mga ibang diyos, upang ako ay ibunsod sa galit. 


text:
 Sapagkat ang mga anak ng Israel at ang mga anak ng Juda ay walang ginawa kundi kasamaan sa aking paningin mula sa kanilang kabataan. At ang mga anak ng Israel ay walang ginawa kundi ako'y ibunsod sa galit sa pamamagitan ng gawa ng kanilang mga kamay, sabi ng PANGINOON. 


text:
 Tunay na ang lunsod na ito ay pumupukaw ng aking galit at poot, mula sa araw na ito'y itinayo hanggang sa araw  na ito, kaya't ito'y aking aalisin sa harap ng aking paningin, 


text:
 dahil sa lahat ng kasamaan ng mga anak ng Israel at ng mga anak ng Juda na kanilang ginawa upang ako ay ibunsod sa galit, sila, ang kanilang mga hari, kanilang mga pinuno, kanilang mga pari, kanilang mga propeta, mga mamamayan ng Juda, at ng mga naninirahan sa Jerusalem. 


text:
 Tinalikuran nila ako, at hindi ang kanilang mukha, at bagaman paulit-ulit ko silang tinuruan ay hindi sila nakinig upang tumanggap ng turo. 


text:
 Kundi inilagay nila ang kanilang mga kasuklamsuklam sa bahay na tinatawag sa aking pangalan, upang ito'y dungisan. 


text:
 At kanilang itinayo ang matataas na dako ni Baal sa libis ng anak ni Hinom, upang ihandog ang kanilang mga anak na lalaki at babae kay Molec, na hindi ko iniutos sa kanila o pumasok man sa aking pag-iisip, na kanilang gawin ang kasuklamsuklam na ito na naging sanhi ng pagkakasala ng Juda. 


text:
 "At ngayon ganito ang sabi ng PANGINOON,  ng Diyos ng Israel, tungkol sa lunsod na ito na inyong sinasabi, 'Ito'y ibinigay sa kamay ng hari ng Babilonia sa pamamagitan ng tabak, ng taggutom, at ng salot.' 


text:
 Narito, titipunin ko sila mula sa lahat ng lupain na aking pinagtabuyan sa kanila sa aking galit at sa aking poot, at ibabalik ko sila sa dakong ito, at akin silang patitirahing tiwasay. 


text:
 Bibigyan ko sila ng isang puso at ng isang daan, upang sila'y matakot sa akin sa lahat ng panahon para sa ikabubuti nila at ng kanilang mga anak kasunod nila. 


text:
 Ako'y gagawa sa kanila ng isang walang hanggang tipan, at hindi ako hihiwalay sa kanila upang gawan sila ng mabuti; at ilalagay ko sa kanilang puso ang pagkatakot sa akin, upang huwag silang humiwalay sa akin. 


text:
 Ako'y magagalak sa kanila na gawan ko sila ng mabuti, at sa katapatan ay itatanim ko sila sa lupaing ito nang aking buong puso at buong kaluluwa. 


text:
 "Sapagkat ganito ang sabi ng PANGINOON: Kung paanong aking dinala ang lahat ng malaking kasamaang ito sa bayang ito, gayon ko dadalhin sa kanila ang lahat ng mabuti na aking ipinangako sa kanila. 


text:
 At ang mga bukid ay mabibili sa lupaing ito na iyong sinasabi, Ito ay wasak, walang tao o hayop man; ito ay ibinigay sa kamay ng mga Caldeo. 


text:
 Bibilhin ng salapi ang mga bukid at ang bilihan ay lalagdaan, tatatakan at tatawag ng mga saksi sa lupain ng Benjamin, sa mga lugar sa palibot ng Jerusalem, sa mga lunsod ng Juda at ng lupaing maburol, at sa mga bayan ng Shefela at ng Negeb; sapagkat ibabalik ko ang kanilang kayamanan, sabi ng PANGINOON." 


text:
 JAng salita ng PANGINOON ay dumating sa ikalawang pagkakataon kay Jeremias, habang nakakulong pa siya sa bulwagan ng bantay, na sinasabi, 


text:
 "Ganito ang sabi ng PANGINOON na gumawa ng lupa, ang PANGINOON na nag-anyo nito upang ito'y itatag — ang PANGINOON ang kanyang pangalan: 


text:
 Tumawag ka sa akin, at ako'y sasagot sa iyo, at magsasabi sa iyo ng mga dakila at makapangyarihang bagay na hindi mo nalalaman. 


text:
 Sapagkat ganito ang sabi ng PANGINOON, ng Diyos ng Israel, tungkol sa mga bahay ng lunsod na ito, at tungkol sa mga bahay ng mga hari ng Juda na ibinagsak upang gawing sanggalang laban sa mga bunton ng pagkubkob at laban sa tabak: 


text:
 Sila ay dumarating upang labanan ang mga Caldeo at punuin sila ng mga bangkay ng mga tao, na aking papatayin sa aking galit at poot, sapagkat ikinubli ko ang aking mukha sa lunsod na ito dahil sa lahat nilang kasamaan. 


text:
 Narito, dadalhan ko ito ng kalusugan at kagalingan, at pagagalingin ko sila at magpapahayag ako sa kanila ng kasaganaan ng kapayapaan at katotohanan. 


text:
 Ibabalik ko ang mga kayamanan ng Juda at ang mga kayamanan ng Israel, at muli ko silang itatayo na gayananguna. 


text:
 Lilinisin ko sila sa lahat ng kanilang kasamaan na sa pamamagitan nito'y nagkasala sila laban sa akin; at aking patatawarin ang lahat ng kasamaan na sa pamamagitan nito'y naghimagsik sila laban sa akin. 


text:
 At ito sa akin ay magiging isang pangalan ng kagalakan, isang papuri at luwalhati sa harapan ng lahat ng mga bansa sa lupa na makakarinig ng lahat ng mabuti na ginagawa ko para sa kanila. Sila'y matatakot at manginginig dahil sa lahat ng kabutihan at kasaganaan na aking ginagawa para dito. 


text:
 "Ganito ang sabi ng PANGINOON: Sa dakong ito na inyong sinasabi, 'Ito'y wasak, walang tao o hayop,' sa mga bayan ng Juda at mga lansangan ng Jerusalem na sira, na walang naninirahan, tao man o hayop, ay muling maririnig 


text:
 ang tinig ng kagalakan at ang tinig ng kasayahan, ang mga tinig ng lalaking ikakasal at ang tinig ng babaing ikakasal, ang mga tinig ng mga umaawit, habang sila'y nagdadala ng handog na pasasalamat sa bahay ng PANGINOON, 'Kayo'y magpasalamat sa PANGINOON ng mga hukbo, sapagkat ang PANGINOON ay mabuti, sapagkat ang kanyang kagandahang-loob ay nananatili magpakailanman!' Sapagkat aking ibabalik ang mga kayamanan ng lupain gaya nang una, sabi ng PANGINOON. 


text:
 "Ganito  ang  sabi  ng  PANGINOON ng mga hukbo: Sa lugar na itong wasak, na walang tao at walang hayop, at sa lahat ng mga bayan nito, ay magkakaroon muli ng tahanan ng mga pastol na nagpapahinga ng kanilang mga kawan. 


text:
 Sa mga bayan ng maburol na lupain, sa mga bayan ng Shefela at Negeb, sa lupain ng Benjamin, at sa mga lugar sa palibot ng Jerusalem at sa mga bayan ng Juda, ang mga kawan ay muling daraan sa ilalim ng mga kamay ng bumibilang sa kanila, sabi ng PANGINOON. 


text:
 "Narito, ang mga araw ay dumarating, sabi ng PANGINOON, na aking tutuparin ang mabuting bagay na aking sinabi tungkol sa sambahayan ng Israel at sa sambahayan ng Juda. 


text:
 Sa mga araw at panahong iyon, aking pasisibulin para kay David ang isang matuwid na Sanga at siya'y maggagawad ng katarungan at katuwiran sa lupain. 


text:
 Sa mga araw na iyon ay maliligtas ang Juda at ang Jerusalem ay maninirahang tiwasay. At ito ang pangalan  na  itatawag sa kanya: 'Ang PANGINOON ay ating katuwiran.' 


text:
 "Sapagkat ganito ang sabi ng PANGINOON: Si David ay hindi kailanman kukulangin ng lalaki na uupo sa trono ng sambahayan ng Israel; 


text:
 at ang mga paring Levita ay hindi kailanman kukulangin ng lalaki sa harapan ko na mag-aalay ng mga handog na sinusunog, na magsusunog ng mga butil na handog, at maghahandog ng mga alay magpakailanman." 


text:
 "Ganito ang  sabi  ng PANGINOON: Kung masisira ninyo ang aking tipan sa araw at ang aking tipan sa gabi, anupa't hindi magkakaroon ng araw at ng gabi sa kanilang takdang kapanahunan; 


text:
 kung gayon ang aking tipan kay David na aking lingkod ay masisira din, anupa't siya'y hindi magkakaroon ng anak upang maghari sa kanyang trono, at sa aking tipan sa mga paring Levita na aking mga ministro. 


text:
 Kung paanong ang lahat ng natatanaw sa langit ay hindi mabibilang at ang mga buhangin sa dagat ay di masusukat, gayon ko pararamihin ang binhi ni David na aking lingkod, at ang mga Levita na naglilingkod sa akin." 


text:
 "Hindi mo ba napapansin ang sinalita ng mga taong ito na sinasabi, 'Itinakuwil ng PANGINOON ang dalawang angkan na kanyang pinili?' Ganito nila hinamak ang aking bayan kaya't hindi na sila isang bansa sa kanilang paningin. 


text:
 Ganito ang sabi ng PANGINOON: Kung ang aking tipan sa araw at gabi ay hindi manatili at ang mga panuntunan ng langit at ng lupa ay hindi ko itinatag; 


text:
 ay itatakuwil ko nga ang binhi ni Jacob at ni David na aking lingkod at hindi ako pipili ng isa sa kanyang binhi na mamumuno sa binhi ni Abraham, Isaac, at Jacob. Sapagkat ibabalik ko ang kanilang mga kayamanan at kahahabagan ko sila." 


text:
 Ang salita na dumating kay Jeremias mula sa PANGINOON, nang si Nebukadnezar na hari ng Babilonia, ang buo niyang hukbo, ang lahat ng kaharian sa daigdig na nasa ilalim ng kanyang kapangyarihan, at ang lahat ng mga bayan ay nakipaglaban sa Jerusalem, at laban sa lahat ng mga lunsod nito, na sinasabi, 


text:
 "Ganito ang sabi ng PANGINOON, ng Diyos ng Israel: Humayo ka at magsalita kay Zedekias na hari ng Juda, at sabihin mo sa kanya, 'Ganito ang sabi ng PANGINOON: Ibinibigay ko ang lunsod na ito sa kamay ng hari ng Babilonia, at susunugin niya ito ng apoy. 


text:
 Hindi ka makakatakas sa kanyang kamay, kundi tiyak na mahuhuli ka at mahuhulog sa kanyang kamay. Makikita mo nang mata sa mata ang hari ng Babilonia, at makikipag-usap sa kanya nang mukhaan, at ikaw ay pupunta sa Babilonia.' 


text:
 Gayunma'y pakinggan mo ang salita ng PANGINOON, O Zedekias, hari ng Juda! Ganito ang sabi ng PANGINOON tungkol sa iyo: 'Ikaw ay hindi mamamatay sa pamamagitan ng tabak. 


text:
 Ikaw ay payapang mamamatay. Kung paanong nagsunog ng kamanyang para sa iyong mga magulang na mga dating hari na una sa iyo, gayon sila magsusunog para sa iyo at kanilang tataghuyan ka, na magsasabi, "Ah panginoon!" ' Sapagkat aking sinabi ang salita, sabi ng PANGINOON." 


text:
 nang lumalaban ang hukbo ng hari ng Babilonia laban sa Jerusalem, at laban sa lahat ng lunsod ng Juda na nalabi, ang Lakish at Azeka; sapagkat ang mga ito lamang ang mga nalabing mga lunsod na may kuta ng Juda. 


text:
 Ang salita na dumating kay Jeremias mula sa PANGINOON, pagkatapos na makipagtipan si Haring Zedekias sa lahat ng taong-bayan na nasa Jerusalem upang magpahayag sa kanila ng kalayaan, 


text:
 na dapat palayain ng bawat isa ang kanyang aliping Hebreo, babae o lalaki, upang walang sinumang dapat umalipin sa Judio, na kanyang kapatid. 


text:
 At ang lahat ng pinuno at ang lahat ng taong-bayan ay sumunod at nakipagtipan na bawat isa'y palalayain ang kanyang alipin, lalaki man o babae, at hindi na sila muling aalipinin, sila'y tumalima at pinalaya sila. 


text:
 Ngunit pagkatapos ay bumalik sila, at kinuhang muli ang mga aliping lalaki at babae na kanilang pinalaya, at sila'y muling ipinailalim sa pagkaalipin bilang aliping lalaki at babae. 


text:
 "Ganito ang sabi ng PANGINOON, ng Diyos ng Israel: Ako'y nakipagtipan sa inyong mga ninuno nang sila'y aking inilabas mula sa lupain ng Ehipto, mula sa bahay ng pagkaalipin, na sinasabi, 


text:
 Sa katapusan ng pitong taon ay palalayain ng bawat isa sa inyo ang kanyang kapwa Hebreo na ipinagbili sa iyo, at naglingkod sa iyo ng anim na taon; dapat mo siyang palayain sa paglilingkod sa iyo.' Ngunit ang inyong mga ninuno ay hindi nakinig sa akin, o ikiniling man ang kanilang pandinig sa akin. 


text:
 Kamakailan lamang ay nagsisi kayo at ginawa ang matuwid sa aking mga mata sa paghahayag ng kalayaan, bawat tao sa kanyang kapwa. At kayo'y nakipagtipan sa harapan ko sa bahay na tinatawag sa aking pangalan. 


text:
 Ngunit kayo'y tumalikod at nilapastangan ang aking pangalan nang kuning muli ng bawat isa sa inyo ang kanyang aliping lalaki at babae na inyong pinalaya sa kanilang nais, at sila'y inyong ipinailalim upang inyong maging mga aliping lalaki at aliping babae. 


text:
 Kaya't ganito ang sabi ng PANGINOON: Kayo'y hindi sumunod sa akin sa pagpapahayag ng kalayaan, bawat isa sa kanyang kapatid at sa kanyang kapwa. Narito, ako'y nagpapahayag sa inyo ng kalayaan tungo sa tabak, sa salot, at sa taggutom, sabi ng PANGINOON. Gagawin ko kayong isang katatakutan sa lahat ng mga kaharian sa daigdig. 


text:
 At ang mga lalaking sumuway sa aking tipan, at hindi tumupad sa mga salita ng tipan na kanilang ginawa sa harapan ko ay gagawin kong gaya ng guya na kanilang hinahati sa dalawa at pinadaraan sa pagitan ng mga bahagi nito — 


text:
 ang mga pinuno ng Juda, ng Jerusalem, mga eunuko, ang mga pari, at ang lahat ng taong-bayan ng lupain na dumaan sa pagitan ng mga bahagi ng guya 


text:
 ay ibibigay ko sa kanilang mga kaaway at sa mga tumutugis sa kanilang buhay. Ang kanilang mga bangkay ay magiging pagkain ng mga ibon sa himpapawid at ng mga hayop sa lupa. 


text:
 Si Zedekias na hari ng Juda at ang kanyang mga pinuno ay ibibigay ko sa kanilang mga kaaway, sa mga tumutugis sa kanilang buhay, at sa hukbo ng hari ng Babilonia na umurong na sa inyo. 


text:
 Ako'y mag-uutos, sabi ng PANGINOON,  at ibabalik ko sila sa lunsod na ito; at ito'y kanilang lalabanan, sasakupin, at kanilang susunugin ng apoy. Gagawin kong sira at walang naninirahan ang mga bayan ng Juda." 


text:
 Ang salita na dumating kay  Jeremias mula sa PANGINOON sa mga araw ni Jehoiakim na anak ni Josias, na hari ng Juda, na sinasabi, 


text:
 "Pumaroon ka sa bahay ng mga Recabita. Magsalita ka sa kanila at dalhin mo sila sa isa sa mga silid ng bahay ng PANGINOON, at bigyan mo sila ng alak na maiinom." 


text:
 Kaya't kinuha ko si Jaazanias na anak ni Jeremias, na anak ni Habasinias, ang kanyang mga kapatid na lalaki, ang lahat niyang mga anak na lalaki, at ang buong sambahayan ng mga Recabita. 


text:
 Dinala ko sila sa bahay ng PANGINOON, sa silid ng mga anak ni Hanan na anak ni Igdalias, na tao ng Diyos, malapit sa silid ng mga pinuno sa itaas ng silid ni Maasias na anak ni Shallum, na tanod ng pintuan. 


text:
 Aking inilagay sa  harapan  ng mga anak ng sambahayan ng mga Recabita ang mga mangkok na puno ng alak at ang mga saro, at sinabi ko sa kanila, "Uminom kayo ng alak." 


text:
 Ngunit kanilang sinabi, "Hindi kami iinom ng alak, sapagkat si Jonadab na anak ni Recab, na aming ama ay nag-utos sa amin, 'Huwag kayong iinom ng alak, maging kayo o ang inyong mga anak man, magpakailanman. 


text:
 Huwag din kayong magtatayo ng bahay, ni maghahasik ng binhi, magtatanim o magkakaroon ng ubasan, kundi kayo'y titira sa mga tolda sa lahat ng mga araw ninyo, upang kayo ay mabuhay ng maraming araw sa lupain na inyong tinitirhan.' 


text:
 Sinunod namin ang tinig ni Jonadab na anak ni Recab na aming ama sa lahat ng kanyang iniutos sa amin, na huwag uminom ng alak sa lahat ng aming mga araw, kami at ang aming mga asawa, ang aming mga anak na lalaki o babae man; 


text:
 kundi kami ay nanirahan sa mga tolda, sinunod at ginawa namin ang lahat ng iniutos sa amin ni Jonadab na aming ama. 


text:
 Ngunit nang si Nebukadnezar na hari ng Babilonia ay dumating sa lupain, ay aming sinabi, 'Tayo na, at tayo'y pumunta sa Jerusalem sapagkat nakakatakot ang mga hukbo ng mga Caldeo at mga taga-Siria!' Kaya't kami ay naninirahan sa Jerusalem." 


text:
 "Ganito ang sabi ng PANGINOON ng mga hukbo, ng Diyos ng Israel: Humayo ka at sabihin mo sa mga tao ng Juda at sa mga naninirahan sa Jerusalem, Hindi ba kayo tatanggap ng turo at makikinig sa aking mga salita? sabi ng PANGINOON. 


text:
 Ang utos na ibinigay ni Jonadab na anak ni Recab sa kanyang mga anak na huwag iinom ng alak ay nasunod; at hindi sila uminom ng alak hanggang sa araw na ito, sapagkat kanilang sinunod ang utos ng kanilang ama. Paulit-ulit akong nagsalita sa inyo ngunit hindi ninyo ako pinakinggan. 


text:
 Aking sinugo sa inyo ang lahat kong lingkod na mga propeta, na bumabangon akong maaga at sinusugo sila na nagsasabi, 'Ngayon ay humiwalay ang bawat isa sa kanyang masamang lakad, baguhin ninyo ang inyong mga gawa, at huwag kayong sumunod sa mga ibang diyos upang maglingkod sa kanila. Kung gayo'y maninirahan kayo sa lupaing ibinigay ko sa inyo at sa inyong mga ninuno.' Ngunit hindi kayo nakinig o sumunod man sa akin. 


text:
 Tinupad ng mga anak ni Jonadab na anak ni Recab ang utos na ibinigay ng kanilang magulang sa kanila, ngunit hindi ako sinunod ng bayang ito. 


text:
 Kaya't ganito ang sabi ng PANGINOON, ng Diyos ng mga hukbo, ng Diyos ng Israel: Narito, aking dadalhin sa Juda at sa lahat ng naninirahan sa Jerusalem ang lahat ng kasamaan na aking binigkas laban sa kanila; sapagkat ako'y nagsalita sa kanila ngunit hindi sila nakinig; ako'y tumawag sa kanila, ngunit hindi sila sumagot." 


text:
 Ngunit sinabi ni Jeremias sa sambahayan ng mga Recabita, "Ganito ang sabi ng PANGINOON ng mga hukbo, ng Diyos ng Israel: Sapagkat inyong sinunod ang utos ni Jonadab na inyong ama, at inyong iningatan ang lahat niyang alituntunin, at inyong ginawa ang lahat ng kanyang iniutos sa inyo; 


text:
 kaya't ganito ang sabi ng PANGINOON ng mga hukbo, ng Diyos ng Israel: Si Jonadab na anak ni Recab ay hindi kukulangin ng anak na tatayo sa harapan ko magpakailanman." 


text:
 Nang ikaapat na taon ni Jehoiakim na anak ni Josias, hari ng Juda, ang salitang ito ay dumating kay Jeremias mula sa PANGINOON, na sinasabi, 


text:
 "Kumuha ka ng isang balumbon, at isulat mo doon ang lahat ng salita na aking sinabi sa iyo laban sa Israel, laban sa Juda, at laban sa lahat ng mga bansa, mula nang araw na magsalita ako sa iyo, mula nang mga araw ni Josias hanggang sa araw na ito. 


text:
 Marahil ay maririnig ng sambahayan ni Juda ang lahat ng kasamaan na aking pinanukalang gawin sa kanila, at humiwalay ang bawat isa sa kanyang masamang lakad, upang aking maipatawad ang kanilang kasamaan at kasalanan." 


text:
 Pagkatapos ay tinawag ni Jeremias si Baruc na anak ni Nerias, at sinulat ni Baruc sa isang balumbon mula sa bibig ni Jeremias ang lahat ng salita ng PANGINOON na sinabi niya sa kanya. 


text:
 At inutusan ni Jeremias si Baruc, na sinasabi, "Ako'y nakakulong. Hindi ako makakapasok sa bahay ng PANGINOON; 


text:
 kaya't pumunta ka, at sa isang araw ng pag-aayuno ay basahin mo sa pandinig ng buong bayan ang mga salita ng PANGINOON mula sa balumbon na iyong pinagsulatan mula sa aking bibig. Babasahin mo rin ang mga ito sa pandinig ng lahat ng mga taga-Juda na lumalabas sa kanilang mga bayan. 


text:
 Marahil ay makakarating ang kanilang karaingan sa harapan ng PANGINOON, at humiwalay ang bawat isa sa kanyang masamang lakad; sapagkat malaki ang galit at poot na binigkas ng PANGINOON laban sa sambayanang ito." 


text:
 Ginawa nga ni Baruc na anak ni Nerias ang ayon sa lahat ng iniutos sa kanya ni Jeremias na propeta tungkol sa pagbasa mula sa balumbon ng mga salita ng PANGINOON sa bahay ng PANGINOON. 


text:
 Nang ikalimang taon ni Jehoiakim na anak ni Josias, hari ng Juda, nang ikasiyam na buwan, lahat ng tao sa Jerusalem, at ang lahat ng taong dumating sa Jerusalem mula sa mga bayan ng Juda ay nagpahayag ng pag-aayuno sa harapan ng PANGINOON. 


text:
 At sa pandinig ng buong bayan ay binasa ni Baruc mula sa balumbon ang mga salita ni Jeremias, sa bahay ng PANGINOON, sa silid ni Gemarias na anak ni Safan na kalihim, na nasa mas mataas na bulwagan sa pasukan ng Bagong Pintuan ng bahay ng PANGINOON. 


text:
 Nang marinig ni Micaya na anak ni Gemarias, na anak ni Safan, ang lahat ng salita ng PANGINOON mula sa balumbon, 


text:
 siya'y bumaba sa bahay ng hari patungo sa silid ng kalihim. Lahat ng mga pinuno ay nakaupo roon: si Elisama na kalihim, si Delaias na anak ni Shemaya, si Elnatan na anak ni Acbor, si Gemarias na anak ni Safan, si Zedekias na anak ni Hananias, at ang lahat ng mga pinuno. 


text:
 Sinabi sa kanila ni Micaya ang lahat ng mga salitang narinig niya nang basahin ni Baruc ang balumbon sa pandinig ng taong-bayan. 


text:
 At sinugo ng lahat ng mga pinuno si Jehudi na anak ni Netanias, na anak ni Shelemias, na anak ni Cushi, upang sabihin kay Baruc, "Kunin mo ang balumbon na iyong binasa sa pandinig ng taong-bayan, at pumarito ka." Kaya't kinuha ni Baruc na anak ni Nerias ang balumbon at pumaroon sa kanila. 


text:
 Nang   kanilang   marinig  ang lahat ng mga salita, sila'y takot na humarap sa isa't isa, at sinabi nila kay Baruc, "Dapat nating iulat ang lahat ng salitang ito sa hari." 


text:
 At kanilang tinanong si Baruc na sinasabi, "Sabihin mo sa amin, paano mo isinulat ang lahat ng salitang ito. Mula ba sa kanyang bibig?" 


text:
 Sumagot si Baruc sa kanila, "Binigkas niya ang lahat ng salitang ito sa akin mula sa kanyang bibig, at isinulat ko naman iyon ng tinta sa balumbon." 


